
SCRISORI 
1. Despre nevoinţa silirii 

Dumnezeu să vă ajute să vă întăriţi cu putere în Duhul Său - căci 
trebuie să aveţi grijă de asta, şi să suferiţi, dacă nu aveţi rânduială 
lăuntrică, şi în suferinţă să cădeţi în faţa Domnului. Aceasta nu se 
dobândeşte de la sine şi nici fără osteneală. Şi dintr-o parte şi din cealaltă 
se cere nevoinţa. 

La început Dumnezeu a creat lumina şi apoi a adunat-o în astre. Aşa 
e şi cu noi. Binele există, dar e risipit sau revărsat. Totul trebuie strâns 
laolaltă. Şi se pare că însuşi sufletul o cere... dar nu pricepe îndeajuns 
acest lucru. Cea mai importantă este mila de sine. Doamne, miluieşte-ne! 
Fără trudă şi silire, nu izbutim nimic. Să ne silim cât de puţin, măcar o 
picătură! Când există sârguinţă şi râvnă, totul merge bine. Dar râvna 
adevărată este neîndurătoare faţă de sine. 

Există oare, mai presus de asta, o temelie, şi este ea bună? lată care 
este temelia: sentimentul adânc al păcătoşeniei şi al lipsei de răspuns în 
faţa lui Dumnezeu. Toată nădejdea rămâne atunci în Mântuitorul; şi, de 
aici, necontenitul: „Doamne, miluieşte!". 



2. Despre lacrimi 

Plângeţi adesea, după cum înţeleg din spusele dumneavoastră de 
mai înainte şi din întâmplarea ce mi-aţi ppvestit-o. Există lacrimi pricinuite 
de slăbiciunea inimii, de marea moliciune a caracterului, de durere, şi 
altele ne fac cu de-a sila să plângem, există şi lacrimi harice. 



Preţul lacrimilor nu stă în apa care curge din ochi, ci în ceea ce se 
află în suflet odată cu ele şi după ele. Neavând harul lacrimilor, nu mă voi 
apuca să cuget asupra lor, ci doar bănuiesc că lacrimile harice se leagă de 
multe prefaceri din inimă. 

Cel mai important este ca inima să ardă atunci în focul judecăţii lui 
Dumnezeu, dar fără durere şi pârjol, ci cu umilinţă, adusă de nădăjduirea 
primită de la tronul Domnului milostiv, Care judecă păcatul şi îl iartă pe 
păcătos. Mai presupun că lacrimile acestea trebuie să vină abia spre 
sfârşitul strădaniilor, nu a celor exterioare, ci al strădaniilor de curăţire a 
inimii, ca o ultimă spălare sau limpezire a sufletului. Şi încă ceva: ele 
durează nu un ceas, nu o zi sau două, ci ani întregi 1 . 

Şi mai există, se zice, un fel de plâns fără lacrimi al inimii, dar tot 
atât de preţios şi de puternic ca lacrimile. Acest plâns este cel mai bun 
pentru cei ce trăiesc laolaltă cu alţii, care îi pot vedea. Căci pe toate le 
zideşte Domnul a-toţi-izbăvitorul! 



3. Despre predarea în voia lui Dumnezeu 

Vai de omul care în inima sa este sătul şi mulţumit! Când este 
flămând şi sărac, este cu mult mai bine. Cerşetorul, chiar de e ger cumplit, 
aleargă pe la ferestrele oamenilor şi cerşeşte. Oare s-ar mai duce el, dacă 
ar avea o bucată de pâine? 

Când se simte nenorocirea, grijile şi strădaniile omului nu mai 
contenesc. Acelaşi lucru se întâmplă şi cu inima. Când e atinsă de 
simţământul nenorocirii, al sărăciei şi frigului, ea nu mai dă pace nici 
trupului, nici sufletului. Face şi una, se-agită şi cu alta! Atunci mila de sine 
nu-şi mai găseşte locul şi orice trudă e în van. Iar foamea şi nenorocirea le 
trimite Domnul celui ce se roagă şi cere. Sunt semnele sănătăţii. Bolnavul 
nu are poftă de mâncare, el e sătul chiar dacă nu mănâncă săptămâni 
întregi. Doamne, miluieşte-ne! 

Pasărea legată cu o sfoară scurtă dă puţin din aripi şi cade. Când 
sfoara e lungă, pasărea se poate înălţa şi îndepărta în zbor, dar rămâne 
priponită în acelaşi loc. Dacă nu ar fi fost sfoara, pasărea ar fi zburat spre 
lunci minunate. Şi în coliviile mari păsările zboară, dar nu sunt libere. Cum 
să se elibereze? 

Când focul îl ameninţă pe cel legat, acesta se smulge atât de aprig, 
încât rupe şi un lanţ de fier, darămite o sfoară slabă. Problema nu e mare: 
trebuie să aprindem nenorocirea din jurul nostru! Dar toate îşi au vremea 
lor - cu toate că şi pentru faptul că ne lipseşte timpul, uneori tot noi 
suntem vinovaţi. 

Mai bine este să nu ne facem planuri dinainte - nici în mănăstire, nici 
în afara mănăstirii; căci nu aici este problema. Trebuie să pornim la atac 
împotriva lumii noastre lăuntrice, s-o zdruncinăm, ca să nu adormim, în 
somn l-au legat pe Samson şi l-au tuns, lipsindu-1 de puteri. Când ai în 
inimă mănăstirea, este indiferent dacă alcătuirea ta este, sau nu 
mănăstirească. Dacă ai în inimă mănăstirea, asta înseamnă: Dumnezeu şi 
sufletul. Când Dumnezeu te conduce spre mănăstire, trebuie să mergi. 
Numai să nu încercaţi să vă gândiţi dinainte ce veţi întâlni acolo. Nici să nu 
cutezaţi să vă imaginaţi aşa ceva! Fiecare întâlneşte acolo ceea ce îi este 



1 Aşa spune Sfântul Isaac Şirul, (n.n.) 



numai lui de trebuinţă. Unul întâlneşte una, altul alta. Mai bine lăsa-ţi-vă în 
voia lui Dumnezeu şi primiţi totul ca din mâinile Lui. 



4. Despre rugăciune, meditaţie şi lectură 

Dumnezeu să vă ajute să vă înţelepţiţi întru mântuire! Această 
lucrare nu este grea şi nici prea complicată. Cel mai important este bunul 
început. Când este pus începutul, totul merge bine de la sine. Dar cum 
anume trebuie pus începutul, este greu de lămurit. Duhul 2 suflă unde 
voieşte şi tu auzi glasul lui, dar nu ştii de unde vine, nici încotro se duce. 
Astfel este cu oricine e născut din Duhul (In. 3, 8). Trebuie să ne rugăm şi 
Domnul ne va da totul, căci El este dăruitor de bine. Oriunde şi cât de 
puţin s-ar deschide porţile inimii, El vine acolo deîndată. Trebuie doar să ai 
dorinţă hotărâtă şi sinceră şi să nu amesteci lucrurile. Iar dacă-i una, una 
să fie. 

Proorocul ne mustră: „Până când veţi şchiopăta de amândouă 
picioarele?" (3 Reg. 18, 21). Şi Apostolul: „Bărbatul îndoielnic este 
nestatornic în toate căile sale" (lac. I, 8). Şi Domnul: „Nu puteţi să slujiţi lui 
Dumnezeu şi lui mamona " (Le. 16, 13). Dacă e una, una să fie. Măria 
partea cea bună şi-a ales: singurul lucru de trebuinţă (cf. Le. 10, 42). Când 
va veni această putere, unificatoare a tuturor năzuinţelor, de la ea vor 
porni atunci şi toate celelalte. Totul va decurge cu bine. Să ne rugăm ca 
Dumnezeu să ne dea această putere. 

Unii oameni au multă bunătate, dar ea e spartă, fărâmiţată în bucăţi 
şi spulberată, ca cioburile unui vas de sticlă. Va veni focul şi va reface din 
ele un vas de cinste, dar mai întâi le va mistui în flăcările sale. 

Mă întrebaţi ce înseamnă să punem pe jar nenorocirea din jurul 
nostru? Aceasta este o simţire adâncă a primejdiei propriei vieţi, a unei 
primejdii cumplite, de la care nu mai există altă izbăvire, decât în Domnul 
lisus Hristos. Această simţire ne va sili să-L implorăm mereu: „Ajută-ne, 
apără-ne"! Sentimentul acesta a existat la toţi sfinţii şi niciodată nu i-a 
părăsit. Contrar acestuia este sentimentul mulţumirii de sine, care 
linişteşte omul şi stinge din el orice gând de mântuire. Eşti sătul, ce să-ţi 
mai doreşti? Eu am înţeles aici nu numai aducerea aminte a păcatelor, ci şi 
sentimentul general că n-ai încotro să mergi, decât la Domnul. 

N-aveţi nimic de spus la spovedanie? Asta fiindcă sunteţi 
neprihănită. Ne vom ruga la Dumnzeu să vă facă păcătoasă, adică să 
ajungă la dumneavoastră glasul vameşului: „Doamne, fii milostiv cu mine, 
păcătoasa!". Rugaţi-vă aşa: „Fă-mă, Doamne, să-mi văd păcatele"... Iar în 
acest timp trudiţi-vă şi deprindeţi-vă să umblaţi în faţa Domnului. Pe 
măsura însuşirii acestei deprinderi, veţi începe să coborâţi de pe treptele 
neprihănirii în mijlocul păcătoşilor.. .şi când vă veţi alătura lor, nici nu vă 
veţi mai putea număra toate păcatele. 

Nu numai fapta poate fi păcătoasă, ci şi gândurile, simţămintele şi 
dorinţele pot fi păcătoase. Acestea din urmă nu se văd, căci nu există ochi 
care să se uite în inimă şi să zică: „iată neprihănirea!". Ochiul nu poate 
privi când este înceţoşat de deşertăciune, ca de praf. 

A umbla înaintea lui Dumnezeu înseamnă a nu-ţi îndepărta atenţia 
de la El: acesta este ţelul. Dar a cugeta despre El în treacăt şi fără 



2 în Biblia editată de B.O.R.: Vântul. 



continuitate nu e deajuns. Când va veni, Domnul îţi va judeca gândurile şi 
închipuirile, lată că ţi se vor descoperi păcatele! Vai şi-amar câte se vor 
găsi! 

Rugăciunea, meditaţia şi lectura sunt lucruri diferite. 

Rugăciunea este căderea îndurerată în faţa Domnului, cu adâncă 
durere şi smerenie. Ea poate fi, cum se spune, şi fără metanii. De pildă, 
«când ne rugăm» la nevoie, în prezenţa altora sau la drum; cel mai adesea 
ea nu poate fi despărţită de metanii. Metaniile sunt urma rugăciunii 
lăuntrice. 

Lectura şi meditaţia merg împreună; ele ne pot pregăti pentru 
rugăciune sau pot rămâne zadarnice. Dar ele singure nu sunt rugăciune şi 
nu o pot înlocui. Limita cititului este atingerea obiectului care să 
încătuşeze atenţia şi să o oprească numai asupra sa. La fel este şi 
meditaţia. Şi aici este o trecere îndelungată către rugăciune sau către 
starea de rugăciune. Bine este ca dimineaţa, după rugăciune, să ajungem 
la aceasta, citind. Să citim câte puţin... Cititul cu căldură nu înseamnă încă 
totul... Acolo, în starea de rugăciune, se întrerupe cititul, iar mintea se 
opreşte, nu se mai agită, şi bine îi este aşa. Impuneţi-vă să citiţi 
rugăciunile pe care vi Ie-a arătat preotul. Ele sunt porţile. Cum să intri 
înăuntru fără să deschizi poarta? Biruiţi-vă plictisul. Nu sunt multe 
rugăciuni. Gândiţi-vă că, citindu-le, vorbiţi cu Domnul şi El vă aude. Aceste 
rugăciuni pot fi învăţate, recitate din memorie, desluşite atât pentru inimă, 
cât şi pentru Dumnezeu, însă trebuie să vă biruiţi firea. Dumnezeu să vă 
fie ajutor! 



5. Despre rugăciune 

Singur Dumnezeu este biruitorul tuturor neputinţelor noastre, iar 
puterea Lui nu o putem primi decât prin rugăciune. Ea este izvorul tuturor 
împlinirilor, oricare ar fi acestea. Tot prin ea cerem şi dobândim umblarea 
în faţa Domnului. 

Lucrarea aceasta este foarte simplă. Totul este să stai cu 
înţelepciune înaintea lui Dumnezeu, ca înaintea unui Stăpân, în frică plină 
de evlavie, fără a-ţi desprinde de la El ochii minţii. Condiţia pentru aceasta 
este cugetul curat în faţa lui Dumnezeu şi a oamenilor. Rânduiala vieţii 
lumeşti trebuie strunită, fără petreceri. Să mergem la biserica lui 
Dumnezeu, să citim scrierile Părinţilor despre luare-aminte şi trezvie, să 
fugim de odihna trupească, să ne nevoim trupul câte puţin, de dragul 
Domnului. Mai presus de toate, să-L rugăm pe Domnul să ne dăruiască 
această putere. Cu deprinderea de a ne înfăţişa înaintea Domnului va 
începe curăţirea inimii, a simţămintelor, a dorinţelor, a gândurilor, căci 
până atunci în suflet domnea o mare învălmăşeală... Aţi avut, oare, o 
rugăciune plină de căldură, în timpul căreia totul să vă fugă din sfera 
atenţiei şi să rămână doar Domnul şi strigătul inimii către El? Dacă aţi 
avut-o, aceasta este starea necontenită a celor ce umblă înaintea 
Domnului. 

Câte puţin, treaptă cu treaptă, ajungem la liman... iar treptele 
acestea nu au sfârşit. Şi ajung cei ce râvnesc la sporirea duhovnicească. 
Doar că trebuie să ne apucăm cu râvnă. Străduiţi-vă, nu vă lăsaţi! Iar de 
deşertăciuni ce rost are să vă apucaţi? Ce folos să zideşti cu o mână, iar cu 
cealaltă să dărâmi? Este aceeaşi strădanie, dar fără folos. Domnul să vă 



înţelepţească, rugaţi-vă pentru asta! 



6. Despre aceeaşi 

Slavă Ţie, Doamne! Cât m-am bucurat de frământarea pe care v-a 
pricinuit-o rugăciunea! îngerul dumneavoastră păzitor este cel care v-a 
tulburat, ca să aflaţi că trebuie să vă rugaţi şi în timp ce citiţi. Căci în 
rugăciunile noastre nu e multă vorbărie. E scris mereu acelaşi lucru: 
Doamne, miluieştel însă în felurite chipuri, pentru neputinţa noastră. 

Nu ne putem compara cu Macarie Egipteanul, în stările harice pe 
care le zugrăveşte din proprie experienţă, el n-a privit nici la lumină, ci s-a 
înfundat undeva într-un ungher şi a înmărmurit acolo de umilinţă, în foc 
dumnezeiesc şi în lumină. Numai iubirea de fraţi îl chema înapoi, ca pe 
unul să-1 povăţuiască, pe altul să-1 mângâie. Cum a ajuns la aceasta? 
Oare s-a încumetat să înceapă dintr-o dată cu o rugăciune scurtă? Nu. 
Rugăciunea nu se dobândeşte fără osteneală. Sfinţii lui Dumnezeu se 
rugau chiar fără cuvinte. Asta nu pentru că nu voiau să citească rugăciuni, 
ci pentru că puterea lăuntrică a rugăciunii le lega limba, iar ei stăteau în 
faţa lui Dumnezeu, stăteau îndelung, nopţi şi zile, fără să se mişte din loc, 
neistovindu-se şi nesimţind nevoia de somn şi de hrană. Dacă, imitându-i, 
ne vom ţine de pravila lor, adică să nu vorbim mult (în rugăciune), atunci 
să le urmăm şi exemplul: să stăm îndelung cu o rugăciune scurtă. Unde să 
stăm? Când sunt multe rugăciuni, oricum zăbovim la ele; însă de îndată ce 
nu mai avem în mână cartea de rugăciuni, atunci facem o metanie-două şi 
este deajuns. 

Ca să ne atragă şi să ne reţină în rugăciune, ocrotitoarea noastră 
mamă, Biserica ne-a rânduit să citim cu atenţie şi cu frângere a inimii 
diferite rugăciuni. Dar, pentru cei sporiţi în viaţa duhovnicească, Biserica 
are o regulă: ca de îndată ce sufletul se aprinde în rugăciune şi nu mai 
cere cuvinte, să întrerupă cititul şi să se roage numai cu inima. Aceasta 
este esenţa rugăciunii. 

Când Dumnezeu vă va trimite o asemenea rugăciune, preţuiţi-o şi 
întrerupeţi cititul. Luaţi aminte doar că legarea limbii trebuie să vină 
dinăuntru, iar nu pentru a întrerupe rugăciunea, ci numai ca să vă rugaţi 
lui Dumnezeu cu profundă căldură adunată, căzând cu pocăinţă şi 
smerenie şi suspinând la gândul ticăloşiei dumneavoastră. Noi, prin 
rugăciunea noastră, parcă l-am face o favoare lui Dumnezeu. Dar trebuie 
să ajungem să o recunoaştem ca netrebnică, apoi chiar păcătoasă; apoi 
iarăşi la rugăciune „să ne simţim" păcătoşi şi să stăm ca la judecată. Căci 
întotdeauna Dumnezeu este Judecătorul nostru; dar sufletul nu înţelege 
prea bine acest lucru şi îşi dă curaj să I se înfăţişeze ca drept. Dumnezeu 
este milostiv şi ne rabdă; chiar şi aşa cum este, dar numai să vină 
„rugăciunea"! 

7. Despre aceeaşi 

Domnul să vă ajute şi să vă chivernisească drumul spre El! Există 
multe căi şi toate duc în acelaşi loc. Cu cât sunt mai aproape de acest loc, 
cu atât sunt mai apropiate unele de altele; iar la început cât sunt de 
diferite şi cu totul potrivnice, ca de la Tver şi Riazan la Moscova! De aceea, 
este greu de ghicit ce şi cum îi trebuie, fiecăruia. De aceea, există o lege 



neclintită pentru cei ce merg către Domnul: legea devotamentului faţă de 
Dumnezeu. Noi auzim cuvântul şi îl citim şi îl judecăm, dar faptele nu se 
desfăşoară după socoteala noastră. Domnul să vă înţelepţească! 

M-a preocupat starea inimii dumneavoastră după împărtăşirea cu 
Sfintele Taine. Căci Sfintele Taine sunt preînchipuite de mană. Aceasta 
primea gust după nevoile fiecăruia, lată că şi împărtăşirea cu Sfintele Taine 
v-a dat să gustaţi ceea ce aveaţi nevoie. Acum ştie inima dumneavoastră 
ce înseamnă să fii cu Domnul şi ce înseamnă să fii fără El. Ce bine este 
când El este aproape, când ne încălzeşte şi ne desfată! Dar ce se întâmplă 
cu sufletul, când El se retrage! 

îmi vine în minte comparaţia lui Macarie Egipteanul dintre lucrarea 
harului dumnezeiesc şi cea a mamei faţă de pruncul ei. Când pruncul 
aţipeşte de la legănatul necontenit al mamei, el uită cât de dragă îi este- 
mama; atunci când mama îl lasă singur şi se ascunde, copilul începe să 
ţipe, văzându-se singur. Mama însă este în preajmă şi din nou îl ia în braţe. 
Ce tare se strânge atunci la sânul ei! Iar până atunci se uita în toate 
părţile, era împrăştiat, râdea, uitând de mamă. Tot astfel este cu sufletul. 
Datoria noastră este să primim totul şi să mulţumim pentru toate. Fie slava 
Domnului în veac! 

Greu ne este să cuprindem cu mintea, şi cu atât mai mult să simţim 
cu inima ce înseamnă să fim singuri. Toată viaţa trebuie să învăţăm acest 
lucru, asta este marea învăţătură. Sporirea în această direcţie merge 
mână în mână cu smerenia şi cu umilirea de sine. Fără aceasta nu vom 
înţelege nici măcar cât de firească este smerenia cea mai profundă a 
sfinţilor. Iar adevărata frică de Dumnezeu vine pe aceeaşi cale. Frica de 
Dumnezeu nu trebuie niciodată să părăsească inima. Iubirea izgoneşte o 
faţă a ei, dar naşte o altă faţă. Şi puterile cereşti stau în faţa lui Dumnezeu 
cu frică şi cu înfiorare, în ea nu există chin şi teamă, ci o dulce răcoare, dar 
totuşi este frică, încât uneori ţi se cutremură oasele! Aşa şi trebuie să fie! 
Să ne rugăm, aşadar: frica Ta sădeşte-o în inima mea. 

Rugăciunea este acel lucru cel mai important. Ea este calea noastră 
către Dumnezeu; toate celelalte sunt doar mijloace ajutătoare ale 
acesteia. Spun însă că trebuie să facem o cât de mică pregătire înainte de 
rugăciune. Nu treceţi dintr-o dată la Dumnezeu; trebuie să vă gătiţi 
duhovniceşte. Cum face lumea când merge la împărat? Măcar puţin 
înainte de aceasta să ne gândim şi la noi înşine, şi la Dumnezeu. Cine 
suntem noi şi cine este Acela cu Care vrem să vorbim? Ce ne este nouă de 
trebuinţă şi cu ce drept îndrăznim să-l cerem acestea? Şi aşa mai departe. 

Principalul este ca de la început să ne aşezăm cu umilinţă în faţa lui 
Dumnezeu şi să-l vorbim parcă la ureche, simplu, copilăreşte. Ce bine este 
să faci metanii, ce bine este să stai în poziţie de drepţi, fără a-ţi slăbi alene 
şi neglijent mâinile şi picioarele, ci ţinându-le într-o oarecare încordare! 
Doamne, miluieşte-ne! Să ne dea Domnul să ne nevoim, fiecare cu puterea 
şi cu sârguinţa pe care o are. Maica Domnului să vă acopere cu 
acoperământul Ei! 

8. Despre împrăştierea gândurilor 

Cât este de bine că Dumnezeu v-a adus într-un sfânt lăcaş, şi încă 
într-unui al Maicii Domnului! Acum puteţi judeca de ce nu se plictisesc 
călugării şi, în general, cei ce se alipesc de casa Domnului. Acolo îngerii 
Domnului împart desfătări duhovniceşti, ca să ne atragă cu ele pe calea 



cea îngustă anevoioasă. Căci în aceasta este toată puterea. Plăcerile şi 
mângâierile sunt un lucru străin. Dar cum noi suntem neputincioşi, suntem 
vânaţi cu ele. Israel iţi i au mâncat miel înaint plecării din Egipt, dar apoi ce 
au întâlnit în pustiu? Fiecare trebui să străbată acest pustiu, pentru a 
ajunge la pământ făgăduinţei. Căci însuşi Domnul pe toate le rânduieşte. 
Iar i trebuie să ne rugăm: Atotţiitorule, mântuieşte-măl 

Eu am vrut doar să vă aduc aminte despre aceasta, ca să i vă 
pierdeţi şirul gândurilor, când vă aflaţi uneori în stări mângâiere. Aceasta 
nu este încă lucrarea şi nici începutul ei. începutul ei este atunci când 
frica de Dumnezeu începe să-ţi zdrobească oasele. Nu este o metaforă, ci 
un fapt. Pentru aceasta să vă rugaţi: Frica Ta, Doamne, sădeşte-o în inima 
mea. 

Mintea noastră, prin firea ei, este vie. Deşertăciunea o împovărează. Când, 
puţin câte puţin, cade de pe ea această povară, mintea începe să 
plutească pretutindeni, înconjoară: cerul şi pământul, pe toate le vede, pe 
toate le înţelege şi simte uşurată. Nimic nu este rău aici; dar şi foloase 
sunt puţine. Această minte-pasăre zburătoare trebuie băgată în colivie. 



9. Despre predarea în voia lui Dumnezeu 

Facă-se voia Domnului! Să se împlinească şi cu dumneavoastră 
voinţa Lui cea bună! Aveţi credinţa şi întipăriţi-vă adânc în inimă că nu 
există nimic fără Dumnezeu, până în cele mai mici amănunte. Toate sunt 
la El rânduite. Datoria noastră este să le îndreptăm pe toate spre 
mântuirea sufletului şi să reţinem din toate foloase sufleteşti, în aceasta 
stă toată înţelepciunea noastră. Dar cum să ne chivernisim pe noi, încă 
nimeni nu a descoperit cu de la sine putere. Totul este ca un păienjeniş. 
Sărmanul om împleteşte şi iar împleteşte, dar suflă Vântul şi le spulberă pe 
toate. Dar când ţese Domnul, totul e trainic! Este subţire, dar tare, ca o 
frânghie. Fericit sufletul care se odihneşte în mâinile lui Dumnezeu! Ca un 
prunc la sânul mamei, la fel se odihneşte sufletul sub acoperământul 
Domnului. Să înţelegi aceasta, ba mai mult, să o simţi, este lucru 
anevoios. Dumnezeu să vă ajute! Cel ce cade cu durere la Dumnezeu nu 
este uitat. 

10. Despre scopul creării omului 

îmi scrieţi: Dumnezeu 1-a creat pe om pentru societate. Corectaţi 
această idee: omul este creat pentru comuniunea cu Dumnezeu, în 
aceasta constă principala sa menire. De aceea, când omul a căzut de la 
Dumnezeu, Fiul lui Dumnezeu, Unicul Născut a binevoit să Se coboare pe 
pământ, pentru ca să-1 unească din nou pe om cu Dumnezeu, într-atât de 
importantă şi necesară este această comuniune cu Dumnezeu! Dar, 
întrucât ca să intre în această comuniune şi să se întărească în ea, omul 
trebuie să trăiască o scurtă vreme pe pământ şi, deoarece a trăi singur aici 
îi este greu, îi este dată pentru un timp atracţia către societate 
(sociabilitatea), dar nu ca o înclinaţie principală, ci ca una secundară, pe 
lângă alte înclinaţii lumeşti. Toate acestea îşi au lăcaşul în suflet... Duhul, 
însă, nu este pământesc... De aceea, când prinde putere, înăbuşă glasul 
trebuinţelor sufleteşti şi descătuşează toate legăturile care ţin sufletul 
prizonier - legături pe care sufletul, singur, nu le poate rupe. Atunci omul 



se simte uşor şi liber: este în elementul său. 

Vai de acea societate în care opinia publică se impune drept scop! 
Atunci, centrul este strămutat şi începe tulburarea şi dezordinea. 

V-a încântat muzica, dar i-aţi supraapreciat valoarea. Una este sfera 
muzicii şi alta, cea a rugăciunii. De aceea, trecerea de la una la alta poate 
fi numai întâmplătoare. Există multe fantome ale lucrurilor duhovniceşti, 
care doar par, dar nu sunt duhovniceşti. 

îmi spuneţi că uneori vă simţiţi aşa de bine şi de uşor, dar alteori 
totul se spulberă... Viaţa merge cu perioadele ei... Da! Ceva se desprinde... 
însă eu cred că asta se întâmplă întotdeauna din vina noastră. Domnul 
este aproape. Inima înfrântă şi smerită Dumnezeu nu o va urgisi. Când 
există asta, atunci totul există. Atunci sufletul este învăluit ca într-un 
veşmânt... altminteri este golaş şi înfrigurat. Ce să-i faci, oamenii sunt 
neputincioşi. 

Aha, aţi înţeles!... Domnul este gelos! Nimănui nu voi da slava Mea, 
zice El (Is. 42, 8). Domnul cere exclusivitate deplină. Abaterea inimii este 
trădare, care este amendată. Cu cât stăruie cineva mai mult în iubire, cu 
atât mai mare este reproşul pentru inima care se abate. Orice risipire, 
orice alipire a inimii de altceva decât de Dumnezeu - totul se ia în 
socoteală şi se pedepseşte. 

11. Despre pregătirea pentru pocăinţă 

Acum este săptămâna vameşului şi a fariseului. Aţi auzit sunet de 
trâmbiţe. Trebuie să vă pregătiţi de nevoinţă. Va mai răsuna încă o dată şi 
o dată... Apoi se vor deschide porţile pocăinţei... Să mergem toţi şi să 
cădem la picioarele Domnului Celui milostiv, îmbrăţişările Tatălui le sunt 
deschise tuturor. Să ne aruncăm la ele cu îndrăzneală şi să ne topim în 
marea nesfârşită a milostivirii lui Dumnezeu! 

Ceea ce v-a spus N.N. este un sofism al egocentrismului, al 
autocompătimirii, întemeiat pe o experienţă reală greşit înţelească sau rău 
tălmăcită. 

După agitaţie şi distracţii, sufletul, dacă nu este stricat cu totul, se 
tânguieşte. Inima, chinuindu-se în înăbuşitoarea atmosferă străină, se 
închide în sine şi se jeluieşte lui Dumnezeu şi chiar omului că o asupreşte 
zadarnic. Astfel, această rugăciune este strigătul de tămăduire al 
bolnavului. Domnul trimite asemenea clipe de umilinţă după distracţii şi 
chiar în timpul lor, ca să-i aducă aminte omului că se poartă cum nu se 
cuvine, pierzându-şi în van timpul în deşertăciune şi păgubindu-şi sufletul. 
Iar N.N. consideră asta drept temei pentru desfătări. Este ca şi cum un 
bolnav ar lua otravă şi ar striga. I se curmă durerea? Hai să-i dăm otravă... 
De ce ar tăcea? Lasă-1 să strige! Este bine aşa? întrebaţi-o care este 
sensul unei rugăciuni tăcute cu sârguinţă după toate aceste vânturări şi 
agitaţia deşartă. Ce spune sufletul? „Slavă Ţie, Doamne, că m-am distrat 
pe săturate!" sau: „Am greşit, Doamne, miluieşte-mă!". Prima variantă 
este absurdă; iar la a doua trebuie adăugat: nu mai fac şi, ca atare, să 
renunţăm, căci pe Dumnezeu nu-i putem înşela. 

lată ce spune experienţa. Tânjirea inimii după distracţii este la 
început puternică, iar apoi din ce în ce mai slabă; la început se repetă 
adesea, dar apoi este tot mai rară... şi în cele clin urmă încetează... Totul 
se linişteşte. Lucrurile se lămuresc: aşa şi trebuie... când ajunge în vârstă 
sau în pragul bătrâneţii. 



Omul se dezmeticeşte, aruncă o privire în urmă: multe s-au adunat, 
înainte, mai are zile puţine... E greu şi nu mai are rost să înceapă. Ce mai 
poate face? N-are decât să rămână aşa... şi iată deznădejdea! Atunci, n- 
are decât să chefuiască... Aşa este sfârşitul vieţii lumeşti. 

Şi încă ceva: ce fel de filozofie este aceasta: monotonia naşte 
indiferenţă şi răceală? Lumea şi le strămută pe ale ei şi asupra celor ale lui 
Dumnezeu, în lucrurile create, monotonia duce la plictiseală, pentru că ele 
sunt finite. De vei bea dintr-un pahar cu apă dulce, chiar puţin câte puţin, îl 
vei termina; aşa este orice plăcere lumească. Inima bea din ea tot ce-i 
dulce şi gata... ce urmează mai departe este nehrănitor şi o plictiseşte, în 
legătură cu Dumnezeu, lucrurile stau cu totul altfel. El este binele 
nemărginit, atotîndestulator pentru toţi şi pentru toate veacurile, în viaţa 
viitoare, toţi cei ce s-au pregătit pentru aceasta vor gusta din această 
unică fericire şi vor fi mulţumiţi şi nu o vor epuiza; ci tot mai mult vor 
înseta şi vor stărui în înşelare şi în desfătare. 

întrebaţi-vă de ce părintele Serafim, părintele Partenie nu s-au 
plictisit într-o viaţă atât de monotonă, ba chiar extrem de monotonă? 
Biserica şi chilia, biserica şi chilia... ba, pe deasupra, şi zăvorârea!... 
Doamne, miluieşte! Să te ucizi singur?! Dar ei nici nu se gândeau să se 
chinuiască, ci, dimpotrivă erau fericiţi. Au avut şi sfinţii lui Dumnezeu 
momente şi zile de răcire, cum le numesc ei, dar pricina acestora nu a fost 
nicidecum monotonia, căci „o cauză" este la Domnul şi alta este la noi. 

Căldura duhului vine de la adierea harului. Dar în preajma ei se află 
orgoliul nostru. Din cauza prelungirii acestei stări fericite, omul va începe 
ori să trâmbiţeze în jurul său, ori îşi va însuşi acest bine, ori va nădăjdui 
mai mult decât trebuie: „Ei, de-acum, chipurile, ne-am căpătuit". Când 
aceasta se produce în om, Domnul îşi retrage harul şi îl lasă pe om singur. 
Iar omul cu ce rămâne? Va simţi dezgust faţă de tot ce este duhovnicesc, 
apăsare şi indiferenţă... ca şi cum toată căldura s-ar fi risipit printr-o 
ferestruică deschisă. Trebuie făcut focul, clar lemnele nu se vând în forfota 
lumească, ci se păstrează în prăvălia Domnului. Deschide prăvălia şi ia-ţi... 
Nu trebuie să fii ales ca să poţi intra. Cheia este plânsul, pocăinţa, 
frângerea inimii sau pur şi simplu un strigăt răbdător către Domnul, un 
strigăt chiar fără chef, de nevoie... Atunci Domnul ne va întoarce iarăşi 
căldura Sa... Asta se numeşte O retragere pilduitoare a harului. 

Noi avem propriul nostru motiv pentru pierderea chefului şi pentru 
răcire. Ele sunt inevitabile pe calea spre izbândă. Se potrivesc cu zicala: 
„De un mal s-a-ndepărtat, la celălalt n-a acostat". Este un - fel de stare de 
cumpănă, care nu este de început, iar apoi, pe drum, mai revine din când 
în când... Inima nu s-a desprins încă complet de cele sensibile, şi nici nu s- 
a înrădăcinat în cele duhovniceşti. Chemări dintr-o parte şi dintr-alta o vor 
ameţi şi o vor învălui în ceaţă pentru o vreme... de aici, indiferenţa şi lipsa 
de chef... Trebuie să răbdăm puţin şi va trece... 

lată, deci! Să ne nevoim câte puţin cu răbdare şi cu dăruire faţă de 
Domnul. Puţin a rămas! Va veni ceasul, când ne vom înfăţişa în faţa 
Domnului şi ce-l vom spune? Că ştim să dansăm, să vorbim franţuzeşte, să 
apreciem cu se cuvine piesele de teatru? Vai nouă! Cumplită nenorocire! 
Atunci ne vom zbate de colo-colo, dar va fi prea târziu... Dă-ne, Doamne, o 
clipă, o clipă să ne căim! Iar dacă nu ni se va da... este pentru că am 
tulburat rugăciunea cu baluri şi cu teatre... 

Când, fiind în vizită la dumneavoastră, v-am vorbit despre stările 
schimbătoare de căldură sufletească, N.N. care se afla şi ea acolo, a spus: 



„Ah, eu am ajuns la disperare pentru că nu mai am căldura dinainte...". 
Dar eu vorbeam despre altceva, lată ce i se potriveşte: aşteptând-o să se 
lepede de obişnuinţele lumeşti, Domnul a vizitat-o cu mângâieri lăuntrice; 
dar cum ea nu a luat aminte la ele şi a continuat să facă acelaşi lucru, a 
părăsit-o... Rămâi cu teatrele tale... şi flămânzeşte! Această retragere a 
harului este spre pedepsire. Şi nu se face spre pagubă, ci spre bună 
povăţuire. Aşadar, să luăm aminte. 

Ce fel de carte v-a tulburat?... Toate traducerile apusene despre 
viaţa duhovnicească nu ni se potrivesc. Există în ele un dram de adevăr; 
dar şi cele mai bune conţin multe himere şi neadevăruri; flatează, dar nu 
hrănesc... este ca în zicala: „pe buze a curs, dar în gură n-a nimerit". Luaţi- 
o pe cea mai bună şi mai lăudată dintre ele: Imitarea lui Hsus Hristos de Toma 
de Kempis... Citiţi-o cu atenţie şi comparaţi: oferă ea oare acelaşi lucru ca 
Macarie Egipteanul, Isaac Şirul sau cuvintele Părinţilor noştri: Serafim, 
Partenie?... Apusenii vor să se mântuiască singuri; şi ajung prin strădanii 
proprii într-o stare de liniştire a inimii, asemănătoare cu pasivitatea la 
tăcerea altor forţe. Aici fantezia le zugrăveşte imagini, iar ei se topesc de 
admiraţie... Aruncaţi-le! Dumneavoastră vă sunt de ajuns sfinţii pe care îi 
aveţi. 

Oare sunt o sută de adevăruri? Există un singur adevăr. Oare există 
o sută de căi? Există o singură cale. Oare sunt o sută de dumnezei? Există 
Unicul Dumnezeu, o singură credinţă, un singur botez. Şi cum să fie asta 
totuna?... Acelea ne sunt oare nouă egale, care nu au nici preoţime, nici 
sfânta împărtăşanie şi nici pocăinţă? Cum ni se vor ierta păcatele?... Şi cu 
ce ni se va hrăni duhul? Cu nimic nu se aseamănă toată această 
filantropie. Ei nu pot rezolva problema: dar ce înseamnă alte confesiuni? 
Dar, dacă nu o putem rezolva cum se cuvine, nu trebuie să o tălmăcim 
greşit, ci să înţelegem lămurit adevărul. Vedeţi ce se întâmplă într-o 
fotografie? Figura naturală a omului este cea mai fidelă imagine a lui. Se 
fac poze, apoi se tipăresc fotografiile. La unul a ieşit prea întunecoasă, la 
altul, prea luminoasă, unul nu a nimerit focala, la altul a pozat într-o 
atitudine nefirească. Dar există şi fotografii destul de fidele originalului. Iar 
retuşul cu cât schimbă caracterul trăsăturilor? Examinând acum toate 
aceste fotografii, putem spune, oare, că toate sunt egale, când printre ele 
sunt unele în care nu se recunoaşte nici cel care a fost imortalizat. Lui 
Moise aşa i-a spus Dumnezeu: „Vezi să faci acestea toate (cortul) după 
modelul ce ţi s-a arătat în munte" (leş. 25, 40). 

Şi aşa a fost până la pogorârea lui Hristos. Domnul, când a venit, ne- 
a adus din ceruri un alt cort - sfânta credinţă şi Biserica, chivernisită după 
cum a văzut şi a auzit El de la Tatăl, în sfătuirea dinainte de veci a 
Dumnezeului Triipostatic. Dar au apărut fotografi samavolnici... ca să 
retuşeze, să facă alte fotografii, şi au acoperit imaginea... Chipul Bisericii 
este unul; dar în fotografiile amatorilor, la unul au ieşit două capete, la 
altul au dispărut mâinile şi picioarele, colo ochii au ieşit schimbaţi, dincolo 
veşmintele sunt cu totulaltele şi aşa mai departe... Dar la toţi apare una şi 
aceeaşi inscripţie: „Biserica"... Te tot uiţi şi te uiţi şi eşti obligat să 
recunoşti: „Nu, nu este ea". S-ar mai cuveni oare ca după toate acestea 
noi, cei ce păstrăm chipul originar al Bisericii, să ne aşezăm alături de 
ceilalţi? Dar ce să mai vorbim de alţii? îl lăsăm pe Atotţiitorul să Se 
îngrijească de ei. El ne oferă mărturia palpabilă că originalul este la noi: 
acestea sunt darurile facerii de minuni, pe care le poate vedea oricine, ale 
clarviziunii, ale neputrezirii moaştelor, ale fenomenelor extraordinare - pe 



toate acestea le vedem în zilele noastre. Ce să mai vrem? Dumnezeu nu 
va fi îngăduitor cu mincinoşii. Domnul e cu noi şi Duhul Său sălăşluieşte în 
Biserica noastră... Acest lucru îl simţim fiecare ... aşadar, Biserica noastră 
este adevărată, este din ceruri pogorâtă şi statornicită pe pământ. Iar 
aceia? Ştie Domnul de ei. El nu-şi dezvăluie judecăţile... Va veni şi ziua în 
care va aduce la lumină cele tăinuite... Dar deocamdată să ne mulţumim şi 
cu această rază de lumină, mărturia de netăgăduit a adevărului. 



12. Despre post 

Aşadar, sufletul vă este tare strâmtorat! îl va încălzi Domnul şi se va 
lărgi. Răbdarea, predarea totală în mâinile lui Dumnezeu şi aşteptarea 
hotărârilor Lui sunt cei mai buni călăuzitori ai vieţii noastre. Iar rugăciunea 
este atmosfera în care trebuie să trăim şi să respirăm. Totul este aici. Este 
mai bine să ne mişcăm puţin câte puţin, decât în salturi. Staţi şi aşteptaţi. 

Dar iată că vine şi postul: Să postim, fraţilor, cu o postire plăcută. 
Vai, când postul nu ne este plăcut nici nouă, nici lui Dumnezeu! Cât de 
neputincioşi am devenit! Şi toate acestea, pentru că ne socotim drepţi... 
Păcătosul nu se va cruţa pe sine; iar când îşi va simţi păcătoşenia, atunci 
să te ţii, trup păcătos! 

13. Despre călugărie 

Mâine începe postul. Vă va ajuta, oare, Dumnezeu să postiţi cum se 
cuvine? Dacă aţi merge la mănăstire, ar fi altceva... Vedeţi, şi mănăstirile 
sunt de trebuinţă uneori, şi călugării. ..Şi nu unuia, la doi sau la trei. Şi 
totuşi există oameni care nu privesc cu ochi buni călugăria, cu toate că a 

fost instituită de însuşi Mântuitorul. 

Dar ce se înţelege prin călugărie? Rasa, potcapul, mătăniile şi toate 
celelalte ce ţin de înfăţişare nu sunt instituite de Mântuitorul... însă 
puterea şi spiritul vieţii monahale sunt arătate de El însuşi: în propria Sa 
persoană, în persoana Maicii Domnului, a înaintemergătorului Domnului şi, 
am putea spune, în persoana tuturor apostolilor. Călugăria, împreună cu 
lepădarea de toate, este petrecerea neîntreruptă cu mintea şi cu inima în 
Dumnezeu. Monah este acela al cărui interior este astfel alcătuit, încât nu 
Se află acolo decât Dumnezeu şi el, dispărând în Dumnezeu. 

întrucât unei asemenea dispoziţii sufleteşti nu-i prieşte deloc viaţa 
de familie şi cea publică, cei ce o caută se îndepărtează de societate, îşi 
rup relaţiile familiale sau nu intră deloc în astfel de relaţii... în această 
direcţie avem şi îndrumarea Mântuitorului, şi anume despre celibat şi 
despre totala neagonisire. Apoi, când în Corint s-au produs neînţelegeri 
referitoare la fecioarele care nu doreau să se mărite, Apostolul Pavel, în 
Epistola pe care Ie-a trimis-o, Ie-a arătat cum să procedeze. Mesajul 
Epistolei era că nu face rău cel ce se căsătoreşte, dar a nu te căsători este 
mai bine. în vremurile apostolilor existau asceţii - în timpurile din urmă tot 
ei sunt pustnicii, monahii... Biserica Ie-a dat numai o organizare exterioară, 
căci în Biserică toate trebuie să fie cu cuviinţă şi după rânduială (I Cor. 14, 
40), şi nu Ie-a rânduit scorneli. Nici politica, nici evenimentele lumeşti nu 
au luat parte la aceasta. Viaţa monahală nu vine din afară... ea purcede 
din duhul creştinătăţii şi chiar din firea duhului omenesc. 



Există, de pildă, oameni care se dedică ştiinţei, artei... De ce? Acesta 
le este talentul. De ce însă nu binevoim a ne alătura celor ce se consacră 
lui Dumnezeu? Căci şi acesta este un dar dumnezeiesc, aşa este alcătuirea 
sufletească... Cine poate înţelege, să înţeleagă (Mt. 19, 12). 

Se spune că nu este nici un folos de la călugărie. Oare puţin folos a fost 
şi este de la părintele nostru Serafim? în acest fel judecaţi şi despre 
ceilalţi. Lărgiţi cercul folosului dincolo de interesele materiale... adăugaţi 
aici cucernicia, bunele moravuri, curăţenia inimii şi socotiţi, de la cine veţi 
aştepta foloase pentru aceste lucruri nelipsite de importanţă? Dar 
creştinismul ce doreşte? Căutaţi cele de sus... Cugetaţi cele de sus... Viaţa 
voastră este ascunsă cu Hristos întru Dumnezeu (Col. 3, 1-3) şi aşa mai 
departe. Aceasta este călugărie, punct cu punct... Nu rasa neagră şi 
potcapul înseamnă călugăria, nici măcar viaţa în mănăstire... Chiar dacă 
toate acestea s-ar schimba, viaţa monahală va rămâne în veci... cât timp 
va exista pe pământ omul creştin. 

Când cineva îl iubeşte pe Dumnezeu, nu se cuvine să numească 
aceasta iubire contemplativă şi ideală. Dumnezeu premerge iubirii noastre 
şi cuprinde totul în iubirea Sa... Suntem înconjuraţi de ea... Dacă nu-i 
simţim razele care ne încălzesc, este datorită împietririi noastre în cele ale 
simţurilor... Dar este suficient ca sufletul să se elibereze cât de puţin din 
aceste legături şi să renunţe la orice pentru Dumnezeu, că Dumnezeu va 
intra în el... şi Se va împărtăşi cu el... şi sufletul se va trezi înviorat şi 
încălzit. Din acest izvor decurge apoi şi binefacerea faţă de aproapele şi 
desăvârşirea de sine. începutul acestora este pocăinţa: ea duce la 
nevoinţele purificatoare ale ascetismului. Pe măsura purificării, inima se 
întăreşte în iubirea de Dumnezeu. O inimă cu totul curată are iubire 
deplină de Dumnezeu. Mare păcat că filozofii noştri l-au transformat pe 
Dumnezeu într-o idee... şi uită mereu că omul este o creatură căzută... El 
nu se mai poate restaura decât prin Domnul lisus Hristos, prin Sfânta 
Biserică. 

Vă voi descrie pe scurt esenţa credinţei noastre. Dumnezeu, Tatăl 
Cel în Treime închinat, Fiul si Sfântul Duh, Atotcreatorul si 
Atoateproniatorul ne mântuieştepe noi, cei căzuţi şi pierduţi, iar noi ne 
mântuim prin bunăvoinţa Tatălui, în Domnul nostru lisus Hristos, prin harul 
Preasfântului Duh, în Sfânta Biserică şi prin Sfintele Taine - punând aici 
începutul, germenele şi plămădeala mântuirii, iar în veacul viitor ajungând 
la mântuirea deplină. Aceasta este sămânţa, miezul teologiei şi al oricărei 
filozofii sănătoase. După această idee se mişcă tot lanţul evenimentelor. 
Domnul ocârmuieşte... Legiuitorii, educatorii, dacă doresc să ajungă pe 
calea cea dreaptă - care este singura cale a pronierii lui Dumnezeu sau 
direcţia voinţei lui Dumnezeu - trebuie să se pună de acord cu acestea... 
Altminteri, vor bate apa-n piuă, se vor agita în van, dar toate nu vor avea 
nici o noimă. 

Astfel, căzuţi fiind, Domnul ne va tămădui în lăcaşul Său de vindecare 
- Biserica... Nu trebuie, deci, să ne gândim la mângâieri... Bolnavul are 
nevoie când de o tăietură, când de o cauterizare, când de plasturi... Sunt 
procedee dureroase, iar mângâierile vin după însănătoşire... Dar, cum 
sănătatea deplină ne este făgăduită doar pentru viaţa viitoare, pe seama 
celei prezente ne rămân doar durerile şi truda. Să ne nevoim cât de cât! E 
lungă, oare, viaţa de acum?... Cealaltă nu are sfârşit. Dar dacă nimerim 
de-a stânga... ce va fi? Vom plânge în hohote şi vom striga, dar zadarnic. 
Mai bine să ne trudim puţin aici în curtea milostivului nostru Stăpân şi a 



Domnului, decât să pătimim acolo... 

Ce fel de judecată e asta? De parcă acum, pentru prima dată, 
trebuie să descoperim calea pierdută a mântuirii! Totul este bine cunoscut. 
Şi câţi oameni nu au parcurs, deja, această cale... şi au primit răsplată!... 
Prin urmare, este un lucru fără putinţă de tăgadă! Pe ce cale au mers 
sfinţii lui Dumnezeu?... Pe calea îndulcirilor!? Se află, oare, printre ei 
cineva care să nu fi fost în suferinţă, care să nu se fi trudit, să nu fi vărsat 
sudoare şi sânge? Toţi au mers pe urmele Domnului... pe calea 
ponegririlor, spre Golgota, de unde şi-au încredinţat sufletul Domnului, îi 
vor primi oare în ceata lor «a drepţilor» pe cei ce nu cedat îndulcirilor? Şi 
oare Domnul îl va îngădui pe unul ca aceştia să ajungă la ei?... La asta să 
luaţi aminte... Largă şi uşoară e calea lumii... dar capătul ei e fundul 
iadului! Aşa vorbesc propovăduitorii îndulcirilor cu mintea lor trupească... 
Mintea le este înceţoşată de principii preluate din viaţa senzuală, 
lumească. Ce lumină să mai aştepţi de la o astfel de minte? Deci luaţi 
seama cu grijă, cum umblaţi (Ef. 5, 15)... Nu daţi crezare oricărui duh, ci 
cercaţi duhurile, dacă sunt de la Dumnezeu... (I In. 4, 1). 



14. Despre întristare si pocăinţă 

V-aţi simţit posomorâtă, înstrăinată, v-aţi necăjit că nu aţi apucat să 
vă plimbaţi în săptămâna lăsatului de sec. Da, e un sentiment absolut 
firesc, numai că nu este întrutotul drept şi trebuie să vă ocărâţi sufletul şi 
inima pentru el. Căci a fi înstrăinat de lume este o poruncă. Prin urmare, 
nu e rău că v-aţi simţit înstrăinată. Citiţi Cuvântul 64 al lui Isaac Şirul. De 
unde acest sentiment de părăsire şi de tristeţe? Oare noi ne desprindem 
de un mal, ca la celălalt să nu ajungem? Ne înstrăinăm de lume ca să fim 
cu Dumnezeu şi cu sfinţii Săi, adică părăsim o societate rea şi pătrundem 
într-alta... şi o părăsim tocmai pentru a intra în aceasta din urmă. Ci v-aţi 
apropiat de muntele Sion şi de cetatea Dumnezeului celui viu, de 
Ierusalimul cel ceresc şi de zeci de mii de îngeri, în adunare sărbătorească 
şi de Biserica celor întâi născuţi, care sunt scrişi în ceruri şi de Dumnezeu, 
Judecătorul tuturor, şi de duhurile drepţilor celor desăvârşiţi, şi de lisus, 
Mijlocitorul Noului Testament (Evr. 12, 22-24). Vedeţi ce societate? Iar 
sufletul e trist şi strigă: „Sunt orfan!". De aceea trebuie dojenit:... „Nu uita, 
nu uita!"... De asta apare tristeţea, că sufletul a uitat, iar sentimentul 
comuniunii a pierit din inimă, în asemenea clipe trebuie să ne înviem în 
cuget amintirea lumii duhovniceşti şi să ne mişcăm inima, ca să se nască 
în ea pătimirea. Nu reuşiţi? Mergeţi la Biserica lui Dumnezeu... Nici aşa nu 
reuşiţi? Răbdaţi, strigând la Dumnezeu să vină în ajutorul sărmanei inimi, 
dar totuşi rămâneţi într-aceleaşi, adică nu vă aruncaţi în desfrâu. Căci se 
întâmplă ca, văzându-te amărât, cineva să-ţi spună: „Du-te să petreci 
puţin"... Fă-o numai o dată, şi în fiecare zi te vei mâhni... şi în fiecare zi vei 
simţi chemarea să petreci, lată desfrâul continuu! lată câştigul! Va rămâne 
doar amintirea. Plicticos este acest drum, greoi, singuratic. 

lată că pe pagina următoare v-aţi îndreptat şi v-aţi aşezat unde vă 
este rangul şi locul; aţi găsit şi societatea lui Dumnezeu... Acum vă e şi 
cald, şi bine. Nu-i aşa? Numai să nu vă faceţi planuri personale, ci dăruiţi- 
vă Domnului. Fie ca El să ne desluşească treptele «urcuşului duhovnicesc» 
şi să ne cântărească valoarea simţămintelor. lată care-i măsura noastră: 
când simţim că în jurul nostru sunt lucruri necurate şi că mântuirea ne 



vine numai din nemărginita milă a lui Dumnezeu, este bine. De îndată ce 
începem să ne atribuim chiar şi o mică parte de dreptate, e rău. Atunci 
trebuie, mai degrabă, să dezlănţuim o aprigă ocară împotriva noastră. 

Aminteaţi pe undeva că nu aţi încercat rugăciuni exaltate. Domnul 
să vă izbăvească de ele! Entuziasmele, tulburările puternice cu emoţii sunt 
pur şi simplu mişcări ale sângelui sufletesc, datorate imaginaţiei 
înflăcărate. Ignaţiu de Loyola a scris multe îndrumări pentru ele. Unii ajung 
la aceste exaltări şi cred că au ajuns la trepte înalte, pe când, de fapt, 
toate acestea nu sunt decât baloane de săpun. Adevărata rugăciune este 
tihnită şi liniştită; şi este aşa pe toate treptele. La Isaac Şirul sunt arătate 
cele mai înalte trepte ale rugăciunii, dar nu sunt amintite exaltările... 

De ce mergeţi ca o cucernică la spovedanie? Sunt convins că nu 
spuneţi: „sunt altfel decât ceilalţi"... ar fi prea de tot. Dar este prea puţin 
să aveţi un sentiment general al nevredniciei personale. Este cu putinţă să 
ajungeţi să puteţi spune: „Şi în asta sunt păcătoasă, şi cu asta am 
păcătuit". Căci spuneţi: Am greşit cu cuvântul, cu fapta şi cu gândul. Nu sunt 
vorbe goale? Nu e de râs? Nu pierdeţi, oare, vremea cu fleacuri? Nu aţi dus pe 
nimeni în ispită? Iar gândurile vă sunt, oare, întotdeauna bune? Eu cred că, 
dacă pătrundem în gânduri, se adună o grămadă de păcate, că nu le poţi 
ridica. Trebuie să ne aşezăm lângă inimă şi să ne deprindem a observa 
gândurile şi sentimentele care izvorăsc din ea. Atunci veţi vedea ce lucru 
urât mirositor este inima noastră, pe care o considerăm bună. Şi va veni 
atunci pocăinţa necontenită şi mărturisirea în faţa lui Dumnezeu, Cel ce 
este pretutindeni şi e atoatevăzător. Domnul să vă ajute! 

în ziua sfintei împărtăşiri aţi fost tristă. Ce-i de făcut? Şi pentru asta 
trebuie să-l mulţumiţi Domnului. Pentru toate să-l mulţumiţi, lată ce 
trebuie să faceţi: nu trebuie să vă măsuraţi, adică să căutaţi a vedea cu 
câţi arşini 3 v-aţi ridicat de la pământ... mai bine este să uitaţi cu totul de 
această măsură. Ea poate să existe, dar nu ne este de nici o trebuinţă. 
Dacă ne aflăm, sau nu pe drumul cel drept, mărturia pentru aceasta nu este 
căldura simţămintelor - deşi nu e lucru rău - ci tăria de a lucra şi de a fi pe 
plac lui Dumnezeu, până la punerea vieţii, fără a mai băga de seamă dacă 
avem căldură în suflet sau ne este sufletul uscat şi fără chef. Stările 
schimbătoare ale inimii trebuie să le suportaţi cu împăcare şi să-l spuneţi 
Domnului: 

Nu merit ceva mai bun... încă e prea puţin... mai adaugă, mai 
adaugă suferinţă - şi altele asemenea. 

Ce vom face? Suntem oameni, oameni slabi şi nestatornici... şi mai 
cu seamă iubitori de îndulciri. Tare ne dorim să mâncăm numai dulciuri... şi 
cum dăm de amăciune, nu ne mai place... Dar acestea toate sunt 
trecătoare. Nu vă tulburaţi nici de faptul că aceasta vi s-a întâmplat în ziua 
împărtăşaniei, în această zi, Domnul rânduieşte pentru suflet tot ceea ce îi 
este mai de trebuinţă... Pentru dumneavoastră, tristeţea a fost mai 
folositoare, şi ea vi s-a dat. Spuneţi, aşadar: Slavă Ţie, Dumnezeul meu, 
pentru toatei 

Ce fel de înlesnire v-a scris N.N.: Nu te ruga când nu ai chef? Poate că lui 4 îi 

merge aşa; dar nu se poate face din asta o regulă generală. Vă amintiţi 
povestirea despre călugărul care era asuprit de vrăjmaş înainte de 
începutul pravilei de rugăciune? îl cuprindeau frigurile şi fierbinţeala, îl 

3 I arşin=0,71 m. 

4 Este vorba de două personaje cu aceste iniţiale, unul feminin şi altul masculin. Aici este 
menţionat pentru prima dată personajul masculin, (n.t.) 



dureau toate, aproape că dădea de ceasul morţii. Ce făcu călugărul? „Ei, 
suflete! - îşi zice - mi-a venit ceasul morţii, haide să ne mai rugăm o dată 
şi să plângem în faţa Domnului pentru ultima oară". Se cufundă în 
rugăciune şi se nevoi. Capul îi plesnea, dar el o ţinea una şi bună... îşi 
isprăvi pravila şi durerea îi trecu... A doua zi la fel... Atunci înţelese de 
unde veneau atacurile... şi de atunci încolo niciodată nu îşi lăsă pravila, 
orice piedică s-ar fi ivit. De n-ar fi vrăjmaşul, mai treacă-meargă, dar el 
este şi trebuie să ne ţinem urechile ciulite. 

Numai cu trudă şi cu silinţă ne putem deprinde cu binele. Şi multă sudoare 
trebuie să vărsăm până când acesta se va altoi în noi, până când ne va 
deveni familiar, firesc, uşor... 

Astfel, pentru Dumnezeu, fugiţi de înlesniri! Vedeţi pravila lui 
Macarie Egipteanul: să te sileşti pentru fiecare faptă bună... împărăţia 
cerurilor se ia prin străduinţă şi cei ce se silesc pun mâna pe ea (Mt. 11, 
12). în noi se amestecă binele cu răul şi fiecare bine îşi are răul său 
potrivnic... Trebuie să-1 înăbuşim pe acesta din urmă şi să-1 înviem pe cel 
dintâi. Cum face asta, oare, fără osteneală, când nu putem nici să ne 
întoarcem de pe o parte pe alta fără trudă? 

Mai bine limitaţi-vă doar la vorbe, altfel vă puteţi încurca. Vii veţi 
pierde firul... Discuţii generale puteţi purta cu oricine, dar când este vorba 
de fapte, trebuie să ascultaţi de unul singur. Despre probleme 
duhovniceşti, în general, puteţi discuta cu oricine... Este bine: mişcă 
sufletul, curăţă aerul sufletesc. 

15. Despre rugăciune 

Acum am deschis o carte de Sfântul Isaac Şirul, acest unic învăţător 
al vieţii de priveghere. Oriunde v-aţi afla, purtaţi cu dumneavoastră 
această carte. Am început să citesc şi din primele rânduri am dat peste 
ceea ce aveţi nevoie, lată ce laudă le aduce celor ce îl văd întotdeauna pe 
Dumnezeu în inimă: 

„Cel ce se află cu gândul mereu la Dumnezeu, acela alungă demonii 
şi dezrădăcinează sămânţa răutăţilor lor. Cel care, ceas de ceas, 
priveghează asupra sufletului său, inima aceluia se înveseleşte de 
descoperiri dumnezeieşti. Cel ce îşi aţinteşte ochiul minţii în suflet, acela 
vede înlăuntrul său zorile duhovniceşti. Cel ce a dispreţuit orice rătăcire a 
minţii, acela îl vede pe Stăpânul său în inima sa." (Cuvântul al 8-lea). 

lată, bunăoară, părintele nostru Serafim a stat toată viaţa sa în faţa 
Domnului şi a ars ca o lumânare. La fel şi toţi ceilalţi. N-au fost şi ei 
oameni? A fost, oare, menirea lor alta decât a noastră? Viaţa voastră este 
ascunsă cu Hristos întru Dumnezeu (Col. 3, 3). Aceasta a spus-o Apostolul 
despre toţi; şi nu a spus că trebuie să fie ascunsă, ci că este deja ascunsă, ca 
să arate că este creştin acela care cu toată fiinţa lui s-a ascuns în 
Dumnezeu, prin Domnul nostru lisus Hristos. Iar cuvântul Apostolului: 
rugaţi-vă neîncetat (I Tes. 5, 17) cui se adresează? Aleşilor sau tuturor, fără 
excepţie? Tuturor!... Prin urmare, trebuie împlinită această poruncă... 
Dumnezeu să vă binecuvânteze! 

16. Despre harul Duhului Sfânt 

Binecuvântat eşti Hristoase, Dumnezeul nostru... Prăznuim 
Cincizecimea. Fie ca Atoatedătătorul să vă acopere cu adierea Duhului 



Său! Căldura Lui să vă încălzească inima tot mai mult, «până când se va 
aprinde focul cel dogoritor şi mistuitor! Dă Doamne, să fie aşa! Şi va fi, 
dacă veţi face trudă sârguincioasă şi veţi cădea cu durere în faţa lui 
Dumnezeu. Căci Dornul este mărinimos şi milostiv. 

lată că au apărut închinătorii! Toţi caută. Foarte bine. Numai să nu 
credeţi că Domnul este mai aproape de Kiev sau de MOSCOVA, de Atena 
sau de Ierusalim decât de alte locuri. Locul Lui este în inima noastră. Şi 
când va intra în inimă şi va cina cu noi; avem şi Ierusalimul, şi mai mult 
decât Ierusalimul! Asta trebuie să ne preocupe. Inima este în noi, dar până 
la inimă e cale lungă, iar uneori e chiar o călătorie foarte îndelungată. 
Această călătorie este mai anevoioasă şi mai de preţ în ochii Domnului, şi 
mult mai rodnică. Cine o săvârşeşte nu va dori să pribegească prin străini, 
ci îi va place să stea acasă, singur-singurel. Nu va voi nici să vadă, nici să 
audă, nici să vorbească şi să umble... Pentru că în el există o viziune! 
Minunată preafrumoasă, care îi absoarbe toată atenţia, toată! dragostea 
toată grija. Fie ca Domnul să ne dăruiască şi nouă harul acesta, izvorul 
tuturor fericirilor! 

17. Despre mâhnire 

Liniştiţi-vă! Căci Domnul nu Se mânie în fiecare zi (Ps. 7, 11). Inima lui 
Dumnezeu este nespus de largă... A noastră-i i de vrabie. Ce-i de făcut?... 
Cel ce va răbda până la sfârşit va fi mântuit a spus Domnul, dar nu a 
pomenit când, cu ce fel de sfârşit, nici ce va avea de îndurat: o furtună mai 
mică sau uragan. Iar cum anume trebuie să stai, nu ştii, şi nici cum stau 
ceilalţi nu poţi ghici. în mâna Ta, Doamne, ne predăm sufletul! înţelegând 
aceasta, înţelegem şi căile Domnului. Pocăinţa curăţă totul şi înduplecă 
mânia lui Dumnezeu. Inima înfrântă şi smerită Dumnezeu nu o va urgisi. 

Preacurata, Stăpâna noastră să vă dea mângâiere! întăriţi-vă! Nu 
strică să vă întristaţi un pic, căci oameni suntem; dar să vă mâhniţi până la 
istovire nu are nici un rost. Nu vă este de folos o asemenea mâhnire, ci 
rugăciunea însoţită de blândă nădăjduire este cea care atrage milostivirea 
lui Dumnezeu. Căci nu poţi smulge nimic cu forţa din mâinile lui 
Dumnezeu, dar lacrimile pot totul. „Dă-ne, Doamne, dă-ne, Doamne!" 
Trebuie să insistăm!... căci dreptate nu avem... ci îndurarea e totul! 

Există îngrădiri puse de Dumnezeu, pe care nu le dărâmă nimeni. Cu 
rugăciune puternică trebuie să le răzbim. Domnul, Îndurându-Se, le va 
primi... şi atunci va veni bucuria mântuirii!... Dar nădăjduirea trebuie să fie 
blândă, înfrântă şi smerită. Căci n-avem dreptul la mila lui Dumnezeu. 
Domnul să vă liniştească! 

Eu cred că, în general, nu are mare importanţă faptul că oamenii nu 
sunt întru totul buni, şi că, de fapt, ei sunt buni. De aceea, este mai bine şi 
mai sigur să-i socotim pe toţi sfinţi. Este chiar de preferat unei judecăţi 
drepte. Este o asceză aici, şi nu degeaba, ci ca să se împlinească pravila 
cea bună: întotdeauna să vezi curată faţa aproapelui tău. Noi avem o 
zicală: («Ce-i al meu şi-i nespălat este alb »; e o zicală păcătoasă. Trebuie 
să spunem altminteri: Ce-i al meu şi e spălat este negru, şi ce-i al altuia şi 
e nespălat este alb. 

18. Despre neatenţia faţă de sine 

Este bine că v-aţi pocăit şi că l-aţi cerut iertare Domnului pentru 



intenţia de a vă atribui faptele bune... Nu există lucru mai rău! Gândul, 
dacă este prins la intrare, ca un tâlhar, nu e încă onenorocire. Dar când 
umbra lui cade pe inimă şi o îndulceşte, inima trebuie bătută zdravăn, 
pentru trădare. Căci toate îşi au pricina în neatenţie. Mintea nu observă 
cum cade scânteia cea rea; nu observă, din cauza împrăştierii. N-aveţi 
decât să vă vedeţi de griji, dar nu-L lepădaţi pe Domnul din minte şi de pe 
buze. Şi nu uitaţi să cădeţi la picioarele Lui. Chiar dacă-i greu: cu atât mai 
de preţ este izbânda şi cu atât mai repede vi se va da harul. Dacă 
îndeletnicirile sunt bune stăruinţa de a fi cu Domnul aduce mult folos. 

Vom cădea şi vom striga: Doamne, miluieştel 

Această mică strâmtorare este pilduitoare şi mântuitoare... Există 
Domnul Atoatechivernisitor. El va reface orice ruină... Că sfârşitul nu este 
aici, asta-i o altă problemă... Rodul vieţii se va descoperi după trecerea 
vieţii... Mântuieşte-ne, Doamne, în acel straşnic ceas! Iar aici este de ajuns 
un singur cuvânt: Facă-se voia Ta, Doamne! 

19. Despre petrecerea întru Domnul 

Ce lecţie pilduitoare avem de la spălătoreasă! Şi câţi alţi slujitori 
ascunşi ai lui Dumnezeu, adevăraţi slujitori, mai sunt pe lume? Iar noi? 
Foiţa de staniol are ceva special, este netedă... dar de-o atingi cu mâna, e 
moale, slabă, de nimic. Câte mistere are viaţa! Şi cât de tainică este calea 
mântuirii! Şi cât de mult trebuie să priveghem, să ne stoarcem inima şi să 
scoatem de acolo toată murdăria! Doamne, ajută-ne! 

lată că treburile v-au copleşit cu totul. Ţineţi-vă tare; este spre 
mântuire. Există oameni care îşi văd de griji, dar nu se risipesc. Atâta timp 
cât Dumnezeu vă va trimite acest dar, vom face cum vom putea. De ce v- 
aţi întristat? Tristeţea, liniştea tihnită, veselia sunt lucruri schimbătoare, al 
căror izvor e greu de ghicit... Şi nici nu e nevoie să ne uităm la ele, căci nu 
în ele este puterea... Aţi fost întristată, slavă Domnului!, v-aţi înveselit, 
slavă Domnului!... larce-i al tău e al tău. 

Toate neputinţele sunt omeneşti! Dar să sfârşim cu treburile 
începute şi să ne apucăm de ceea ce este mai important pentru noi. Există 
oameni care aşa s-au statornicit întru Domnul, încât, în pofida faptului că 
sunt implicaţi în multe treburi, continuă să rămână cu Domnul. Să le fie, 
oare, mai înaltă tăria duhovnicească, le este mai aprigă concentrarea 
lăuntrică, sau focul iubirii şi căldura inimii le sunt mai puternice? Să ne 
rugăm ca Domnul să ne dăruiască şi nouă acest dar. El iubeşte 
comuniunea şi vorbirea deschisă. Sârguinţa, truda, căutarea nu le trece cu 
vederea. El însuşi ne-a scris: Căutaţi şi veţi afla (Mt. 7, 7). Să căutăm şi să 
aflăm! 

Trăind printre oameni, în relaţie cu ei, nu e cu putinţă, desigur, „«să 
sporim» repede; dar se poate. Şi nici moartea nu e departe. Este bine să 
murim în stare de căutare, dacă nu ne binecuvântează Domnul să murim 
în stare de desăvârşire. Şi în lumea de apoi va exista un urcuş de la cele 

mai de JOS spre cele mai înalte. 

Dar iată că am şi uitat despre acea lume: grijile ne-au scos-o din 
minte. Să ne căim, să ne scuturăm de adormirea în distracţii, să 
pătrundem în liniştea trezviei şi totul va fi bine. Hste mai bine, desigur, să 
ţinem neîntrerupt firul întins; dar ce să-i faci când se rupe? îl răsucim din 
nou şi întindem aceeaşi aţă... Căci toată viaţa noastră este toarcerea unui 
singur caier. Totul se înfăşoară, se înfăşoară şi se formează un mare ghem. 



în lumea de apoi, întreg acest ghem va fi desfăcut... Vor cerceta cu de- 
amănuntul calitatea firului - în arşini, pătrare, verşoci 5 . Cine a tors, va sta 
şi va aştepta cu frică să afle ce vor spune în cele din urmă: este bine sau 
este rău? 

20. Despre rugăciune, lectură şi lucru de mână 

Domnul să vă întărească în strădania de a vă ruga tot mai mult. 
Rugaţi-vă nu pentru că vă place, ci pentru că trebuie. Mai cu seamă, 
deprindeţi-vă cu rugăciunea lui lisus. Aşa să vi se lipească de limbă, încât 
să o repete conştient şi inconştient. Asta nu se întâmplă dintr-o dată. Cred, 
de fapt, că nici nu v-aţi apucat de această lucrare. Este grea la început. 
Dar biruiţi-vă. Dumnezeu să vă ajute! 

Problema dumneavoastră m-a uluit... E greu de explicat, aşa cum 
este greu de explicat ce este ziua. Aveţi, se pare, puţină râvnă spre a-l fi 
pe plac Domnului. Iar cât priveşte punerea vieţii, pentru mucenici acest 
lucru avea semnificaţia cea mai directă, iar pentru noi înseamnă să lucrezi 
Domnului fără cruţare de sine. Aceasta are semnificaţia cea mai 
cuprinzătoare!... De ce, de pildă, nu vreţi să vă sculaţi dintr-o dată? Vă e 
milă de dumneavoastră. De ce nu vreţi să vă aşezaţi la rugăciune? Vă e 
milă de dumneavoastră. De ce nu vreţi să renunţaţi la un fel de mâncare 
sau la altul? Vă e milă de dumneavoastră. Şi multe, multe altele. Trupul 
începe să ţipe de parcă e dus la spânzurătoare. Cel care-1 răpune, acela îşi 
jertfeşte viaţa... şi asta se poate face în fiece clipă, prin lepădare de toate 
şi fără autocompătimire. 

Desigur, trebuie să ne îngrijim în fel şi chip pentru ca ceasul morţii 
să fie un ceas fericit; dar dacă este şi va fi aşa pentru toată lumea, asta nu 
putem prevedea... De aceea, trebuie să o aşteptăm cu frică şi cu cutremur. 
Bunătatea lui Dumnezeu este nemărginită: El nu ne doreşte nenorociri şi 
chinuri, dar ce-i de făcut dacă noi ne facem nevrednici de ea? Ce-i de făcut 
cu cel care spune: „Pleacă de la mine; nu vreau să cunosc căile Tale "? 
Cine altcineva decât sfinţii asceţi a cunoscut mai mult bunătatea lui 
Dumnezeu - nu cu mintea, ci cu inima? Dar frica de moarte şi de Judecată 
nu s-a îndepărtat niciodată de la ei. 

Slavă Domnului că aveţi iubire de Dumnezeu şi dorinţa de a-l fi pe 
plac. Fie ca El să păstreze în dumneavoastră acest simţământ cuvios, 
această flăcăruie uşoară, desigur, şi ameninţată de multe vânturi, şi fie ca 
să o prefacă în flacăra lui Serafim. Acest simţământ, mai cu seamă, aveţi 
grijă să-1 păstraţi! Va fi jale când se va stinge! Se va face întuneric beznă, 
vor domni frigul şi toată neorânduiala. Cel mai bun sprijin în menţinerea lui 
este nevoinţa faptelor bune, împletită cu cea a rugăciunii, în asta stă toată 
calea mântuirii. Se pare că nu-i complicat, nici anevoios. 

Nevoinţa faptelor bune cuprinde: 

1. Faptele bune pe care Dumnezeu le trimite şi care ne întâmpină pe 
fiecare în fiecare zi, de la trezire până la culcare. 

2. Bunele simţăminte: smerenia, blândeţea, cumpătarea, milostivirea 
şi altele. 

3. Hotărârea, tare ca moartea şi sărguinţa de a lucra Domnului în 
toate, până la jertfa de sine. Toate acestea trebuie să fie împreună şi ele 
formează o singură lucrare. Primele, fără celelalte nu-s de ajuns, nici 



5 Unităţi tradiţionale de măsură a lungimii 



ultimele două fără primele. 

Le aveţi? Slavă Domnului! Nu? Trebuie să le dobândiţi, să vă 
chivernisiţi şi să deprindeţi nevoinţa faptelor bune în toate formele ei. 

lată în ce constă nevoinţa rugăciunii. Cu mintea în inimă înaintea 
Domnului, să privim pururi către Domnul, să umblăm în faţa Lui, înălţându- 
ne către El şi căzând cu umilinţă necontenit în faţa Lui - şi în timp ce 
şedem, şi în timp ce umblăm, şi în timp ce vorbim. Da, nu este uşor. De 
aceea se şi numeşte nevoinţa rugăciunii. Unii însă zic că-i uşor... De îndată 
ce aud de aceasta, ei zic: „A, dar asta nu-i lucru mare, aşa voi face. Nu e 
nevoie în timpul rugăciunii nici de plecăciuni, nici de metanii, nici de citirea 
rugăciunilor, nici de mers la biserică, nici de vreo altă osteneală trupească 
de acest fel. Mintea şi inima sunt în mâinile mele! Cu ele mă voi ruga!". Şi 
iată că vine clipa când se apucă. Dar mintea o ia razna şi visează, inima se 
alintă şi nu iese nimic. Nu! în lucrarea faptelor bune se cere nevoinţa 
rugăciunii ascetice, înfăptuită trupeşte cu atenţie: şi cu mintea, şi cu 
inima. Şi Dumnezeu, văzând această trudă, vă va da rugăciunea inimii, 
uşoară, dulce şi atotdesfătătoare. însufleţiţi-vă cu răbdare şi siliţi-vă la 
această osteneală! 

Ceea ce spuneţi despre lenevirea trupului, la Isaac Şirul se numeşte 
odihna trupului şi el îi atribuie multe rele. Aşa şi este. Aţi văzut o maşină 
electrică? Dacă circuitul de la cilindru este dus la pământ, oricât ai învârti 
roata, electricitatea nu va fi simţită: totul se va scurge în pământ. Un astfel 
de duşman este odihna trupului. Izgoniţi-l. Supăraţi-vă pe trup şi chinuiţi-1 
un pic. Rugaţi-vă pentru aceasta şi Domnul vă va ajuta. Căci e mult rău în 
această odihnă. 

Timpul dumneavoastră este numai acela pe care-1 aveţi când 
sunteţi la dumneavoastră în cameră. Străduiţi-vă să-1 împărţiţi astfel încât 
să-l aparţină Domnului în întregime, mai cu i seamă ceasurile dimineţii, de 
la trezire până la amiază, în acest răstimp, faceţi-vă rugăciunea de 
dimineaţă. De îndată ce v-aţi trezit, sculaţi-vă din pat. Nu cruţaţi trupul. 
Dacă vrea sa lenevească, mâniaţi-vă şi alungaţi-vă jos din pat. Bine ar fi 
dacă imediat aţi trece la rugăciune, ca toţi să creadă că încă dormiţi. Ştiţi 
deja că metaniile aduc umilire. Da, metaniile sunt foarte importante. Cu 
ele trebuie început: trei, cinci, zece... până când se încălzeşte inima; căci 
la trezire ea este totdeauna moleşită şi rece. Apoi citiţi rugăciunile de dimi 
neaţă fără grabă, cu atenţie, văzându-L în faţa dumneavoast pe Domnul. 
Cititul însoţiţi-1 cu metanii mici sau mari, în funcţie de mişcarea inimii; cu 
cât mai des, cu atât mai bine... Sfârşiţi cititul tot cu metanii, rugându-L pe 
Domnul să vă ajute! Tot ce simţiţi că aveţi nevoie, până când inima vi se 
va sătura. Numărul metaniilor, dacă e nevoie, stabiliţi-vi-1 singură, cam 
atât cât îi prieşte sufletului... chiar şi o sută. După săvârşirea rugăciunii 
spuse cu buzele, e bine să petreceţi un timpi cugetare la Dumnezeu sau în 
repetarea rugăciunii lui lisus. Aşezaţi-vă sau staţi în picioare, sau umblând, 
repetaţi: Doamne, lisuse Hristoase, Fiul lui Dumnezeu, miluieşte-mă... 
Repetaţi această rugăciune de cât mai multe ori... nu mai puţin de o sută 
de ori. Apoi şi în timpul zilei, cât se poate de des, să faceţi această 
rugăciune. Şi de icoană, în timpul zilei, este bine să vă apropiaţi adesea şi 
să faceţi metanii cu sârguinţă: cinci, zece, mai multe, spunând 
rugăciunea: Doamne miluieşte, Dumnezeule fii milostiv mie... Asta-i tot. 
înainte de culcare, aceeaşi pravilă, adică puţine metanii la început, 
rugăciunile pentru somn, iarăşi câteva metanii şi cel puţin de o sută de ori 
rugăciunea lui lisus. 



Ce bine este să mergem la biserică pentru educarea duhului de 
rugăciune! Le ştiţi pe toate acestea... Faceţi în aşa fel încât să zăboviţi cât 
mai mult în biserică, după-amiaza sau la vecernie, cum puteţi. Dacă aţi 
merge la biserică în fiecare zi şi la toate slujbele, izvorul rugăciunii inimii 
se va revărsa mai repede, din abundenţă... Veniţi cât mai des cu putinţă. 
La această osteneală a rugăciunii trebuie să adăugaţi citirea cuvântului lui 
Dumnezeu şi al Sfinţilor Părinţi. E bine să citiţi în fiecare zi Evanghelia şi 
Apostolul zilei. Faceţi aceasta dimineaţa, după rugăciunea lui lisus. Dar 
citiţi pe îndelete, meditând, adâncindu-vă în puterea cuvintelor şi, pe cât 
vă este cu putinţă, aducându-le până la inimă. Este bine când vreun loc 
„din Scriptură" ne ocupă tot sufletul. Cu el putem umbla toată ziua, 
ţinându-1 în minte. 

Citiţi din Sfinţii Părinţi: pe Sfinţii Isaac Şirul, Efrem Şirul, Macarie 
Egipteanul, „Cuvinte vrednice de ţinut minte", „Scara", pe Varsanufie şi pe 
loan şi pe alţii. Din ei citiţi în fiecare zi câte ceva. Mult nu trebuie... Citind 
ceva, rumegaţi ideea până va străbate la inimă. Este destul, lată semnul 
unei lecturi folositoare! Este bine când un asemenea pasaj vă acaparează 
atât de tare, încât toate gândurile şi atenţia vi se concentrează asupra lui. 
Orice altfel de lectură este deşartă. 

Seara sau după-amiază este bine să citiţi din vieţile sfinţilor zilei. 
Pentru aceasta aveţi la îndemână Mineiul. Aveţi vreo îndeletnicire de lucru 
manual? Dacă nu, născociţi-o. E rău fără lucru de mână. Să citiţi şi să vă 
rugaţi (mă refer la rugăcinea spusă şi cu buzele) nu se poate la nesfârşit. 

Iar dacă Minţi trândăvind, gândurile încep să rătăcească; tocmai de 
aceea trebuie să vă veniţi singură în ajutor, născocind un lucru de mână. 
Lucrul de mână terminat vindeţi-1 sau daţi-1 de pomană, cerându-l 
Domnului să vă ajute în ştiinţa de a vă ruga. Cum să vă împărţiţi timpul 
între rugăciune, lectură, lucru de asta hotărâţi dumneavoastră mai bine. 
însă drămuiţi-vă astfel timpul, încât să nu rămână nici o clipă pierdută. (La 
intrarea în cameră, câteva metanii; la ieşire, la fel, de fiecare dată.) 

Se pare că am spus totul. Domnul să vă binecuvânteze şi să vă 
înţelepţească. Ţineţi minte numai că inima este totul, inima care arde 
pentru Domnul şi care cade la El cu necontenită frângere lăuntrică. Trebuie 
să suferi, să te struneşti, să te chinuieşti fără milă. Dar vrăjmaşul nu 
doarme şi te tot îndeamnă: asta să nu faci, asta nu-i de folos! Ajutor îi este 
mintea noastră, sau, mai bine zis, şmecheriile minţii noastre. Doamne, 
miluieşte-ne! 

21. Despre rătăcirea catolică 

Mâhnirea mea, pricinuită de atacurile Apusului era cât pe ce să se 
domolescă. Acum, însă, a revenit cu o forţă mai mare. O să vă expun în 
grabă câteva gânduri. La prima vedere, noi avem cu romano-catolicii 
multe asemănări: dogmele sunt aceleaşi, cu excepţia celor noi, inventate 
de ei despre obârşia Sfântului Duh şi - mai recentă - despre nepărtăşia 
Maicii Domnului la păcatul primordial. O altă dogmă a lor este primatul 
papal. Tainele sunt aceleaşi, dar aproape toate şi-au schimbat forma şi se 
deosebesc formal nu numai de Biserica Răsăriteană, ci şi de propriile lor 
rânduieli strămoşeşti. Au vecernie, utrenie, liturghie şi alte slujbe 
bisericeşti, ca şi noi. Dar, la o privire mai atentă, vedem cât de lipsit de 
suflet şi chiar fără sens este totul! La o cercetare amănunţită, este evident 
oricui cât de departe sunt de adevăr. Propagandişti vicleni încearcă să ne 



smintească cu imaginea de ansamblu, ascunzându-ne deosebirile. 
Deosebirile care sar în ochi, ei le atenuează prin strâmbă tâlcuire. De 
pildă, la Gagarin... „La voi - spune el - nu este lămurit soborniceşte cum 
trebuie să credem în originea Sfântului Duh; de aceea, pentru voi credinţa 
despre purcederea Sfântului Duh şi de la Fiul este o părere personală, pe 
care dacă cineva o acceptă, în nici un chip nu va fi supus judecăţii Bisericii 
sale". Observaţi sofismul? Dar, oare, credinţa neîncetată a Bisericii, că El 
nu purcede de la Fiul, nu reprezintă tocmai glasul Bisericii? Şi dacă dogma 
lor nu a fost acceptată, oare nu înseamnă că întreaga Biserică spune că nu 
trebuie să se creadă în ea? Iar Sinodul din vremea patriarhului Fotie şi a 
papei loan al Vlll-lea nu a anatemizat, oare, pe cei ce acceptau purcederea 
Sfântului Duh şi de la Fiul? Apoi, toate scrierile teologice din Răsărit, toate 
catehismele - ce altceva înseamnă, dacă nu exprimarea învăţăturii Bisericii 
Ortodoxe? Potrivit acesteia, a crede că Sfântul Duh purcede de la 
Dumnzeu-Tatăl este o dogmă obligatorie, iar „a crede latineşte" că El 
purcede şi de la Fiul este o abatere de la Biserică, o erezie. Lămuriţi-vă în 
privinţa acestui sofism! 

Se mai spune: „Ce ne împiedică să credem în provenienţa Sfanţului 
Duh şi de la Fiul? Asta nu vă distruge dogma, ci îi udaugă un nou adevăr; a 
cunoaşte cinci adevăruri este, desigur, mai bine decât a şti patru". Ce 
curse! E bine să se adauge la un adevăr un alt adevăr, dar dacă se 
adaugă o minciună, atunci adevărul se deformează. Dacă amesteci amar 
cu miere, strici mierea. Aspră judecată le e scrisă celor ce fac asemenea 
adaosuri. 

Cu aceste şi alte asemenea sofisme ei netezesc deosebirile prea 
evidente. Eu cred că bunul simţ este de ajuns pentru a desluşi viclenia. De 
aceea, ei nu propovăduiesc asemenea lucruri cunoscătorilor, ci dau drumul 
în aer la baloane de săpun, la nimereală, poate se lasă careva amăgit. 

Am fost întrerupt, şi chiar pentru multă vreme... Am uitat ce am vrut 
să vă mai spun. Aşa - iată ce! Duhul catolicismului este pământesc. 
Biserica este pentru ei, în concepţia lor, o corporaţie politică, sprijinită prin 
forţe şi mijloace omeneşti - cum sunt Inchiziţia, indulgenţele - şi cu o 
căpetenie văzută. Biserica Ortodoxă este comuniunea duhovnicească a 
tuturor în lisus Hristos şi, prin El, comuniunea reciprocă între semeni. 
Biserica este cârmuită în taină de Domnul şi se îndreaptă spre scopul ei. La 
ei o conduce papa, şi încotro?!! Deocamdată, destul. 

Pentru Dumnezeu, păziţi-vă de spiritele acestea linguşitoare, şi 
păziţi-i şi pe ceilalţi! Străduiţi-vă să citiţi „Adevărul Bisericii universale", 
„Cuvântul catolicismului ortodox" de A.N. Muraviov 6 şi în franceză: 
„Question religieuse d'Orient et d'Occident", Moskva, 1857. Acolo toate 
sunt bine lămurite... 

Fie ca Domnul să vă aibă în paza Lui şi să vă binecuvânteze pe toţi cu 
toate binecuvântările. 

22. Despre trezvie 

Mă mir şi nu pot să-mi dau seama ce s-a întâmplat cu 
dumneavoastră. Să-I fim recunoscători Domnului, că totul a trecut cu bine. 
Să ne rugăm să nu se mai repete, întunecimea sa, cneazul veacului 



6 Sfântul are în vedere cartea Adevărul Bisericii Universale despre catedrele patriarhale romană 
şi celelalte şi Cuvântul Ortodoxiei universale (catolice) adresat catolicismului roman (n.r.r.). 



acestuia, a ajuns până la dumneavoastră şi vrea să vadă din ce parte 
poate să vă răpună. Ispite în jur sunt destule. Alergaţi la acoperământul 
Maicii Domnului şi al sfinţilor lui Dumnezeu! Nimeni nu poate scăpa de 
ispite, dar căderile pot fi evitate! Singur nu e cu putinţă, ci doar cu 
Dumnezeu şi cu ajutorul ceresc - care ne este pregătit, îl înconjură pe 
fiecare, trebuie doar să nu ne desprindem de el şi să nu-i alungăm. El este 
izgonit de gândurile, de simţirile şi de dorinţele pătimaşe. Domnul ne 
priveşte în inimă; şi aşa cum este inima faţă de El, aşa este şi Domnul faţă 
de ea. Apoi, legea neclintită pentru toţi cei ce-L caută pe Domnul este 
trezvia lăuntrică sau viaţa trăită în luare-aminte şi în priveghere. Aveţi 
„Dobrotoliubie"? Căutaţi acolo la Isihie, la Pilotei Sinaitul, la Teolipt şi la 
Diadoh, episcopul Foticeei - găsiţi la ei totul despre trezvie. Cu ajutorul lor 
veţi înţelege ce înseamnă trezvia, veghea duhovnicească şi privegherea. 
Există o zicală: „E aşa linişte, că se aude musca"... La fel de linişte este în 
inima celui care priveghează. Ca o lumânare, arde inima necontenit în 
înălţarea ei către Dumnezeu. Iar de se iveşte în suflet ceva străin, sufletul 
îl zăreşte şi îl alungă, şi iarăşi e linişte... şi tot aşa... 

Asta trebuie să dobândiţi. Faceţi aşa. Vă este cunoscut locul 
rugăciunii sau locul inimii care se roagă cu căldură? Stăruiţi cu atenţia în 
locul unde simţiţi căldură în timpul rugăciunii şi rămâneţi acolo fără a dori 
să ieşiţi, dar nu staţi singură, ci cu gândul la Domnul, Care Se află şi în 
dumneavoastră, în acest timp îngrijiţi-vă de un singur lucru: să păstraţi 
nestinsă această căldură către Domnul! Aceasta este principalul! Când veţi 
începe această trudă lăuntrică, ea singură vă va învăţa cum să faceţi: ce 
vă este de ajutor şi ce anume vă încurcă. Apucaţi-vă de aceasta. Numai 
atunci când se instaurează căldura, începe curăţirea lăuntrică. 

Când metalul pur ajunge să se separe de minereu? Când minereul se 
încinge... Aşa este şi aici. Iar tot ce este până atunci, nu că n-ar fi nimic, 
dar nu are nici o valoare sigură şi trăinicie. 

Aceasta să vă fie lecţia! învăţaţi-o şi veţi spune ce va fi cu 
dumneavoastră şi în sufletul dumneavoastră! Când veţi stărui în inimă cu 
gândul la Domnul, mintea se va opri o vreme, va obosi şi va începe să 
alerge încolo-încoace, de parcă ar vrea să o ia la fugă. Atunci daţi-i numele 
dulce al Domnului nostru lisus Hristos, adică rugăciunea lui lisus, ca să o 
repete mereu. Dar luaţi aminte că frica de Dumnezeu trebuie să 
împrospăteze de la început aerul inimii, să-1 împrospăteze şi să-1 purifice 
întruna... 

Există o cădere cu evlavie şi cu umilinţă la picioarele lui Dumnezeu, 
care îl preface pe om în praf şi pulbere în faţa Domnului... Faceţi aşa... lată 
cum vom proceda: dimineaţa, o dată cu deşteptarea, împrospătaţi-vă cu 
frică tot lăuntrul... apoi rugăciunea vă va încălzi... rugăciunea lui lisus, 
împreună cu căderea lăuntrică la picioarele Domnului vor prelungi această 
căldură... şi slavă Domnului! Dar este nevoie să o dobândiţi. Asta nu se 
întâmplă dintr-o dată; nu e la fel cum se învaţă croşetatul: te-ai uitat şi 
gata, ştii totul. De mare ajutor pentru păstrarea căldurii sufleteşti este 
cititul de dimineaţă şi ideea ce se desprinde din lectură, care ne fixează 
atenţia şi pătrunde ca o rază în inimă, unde luminează totul. Această idee 
trebuie apoi pomenită şi învârtită în minte cât mai des. Putem stabili şi o 
pravilă: de îndată ce, în timpul lecturii, întâlnim o astfel de idee, trebuie să 
întrerupem cititul. Această lucrare îşi are mulţi duşmani - veţi vedea 
singură... - dintre aceştia, cei mai importanţi sunt: ochii, urechile şi 
mişcările limbii, adică vederea de multe, auzirea de multe, multa vorbire, 



mişcarea după bunul plac. 

Cum poţi duce un pahar cu apă stătută (cu sedimente), fără să se 
tulbure apa? Trebuie să păşeşti foarte uşor. Veţi vedea totul singură, atunci 
când veţi începe lucrarea. Dar începeţi-o odată, altminteri vă paşte 
nenorocirea! Vă veţi încurca. V-a atins ispita gândurilor de slavă deşartă, 
de automulţumire şi de laudă de sine! lată ce obiecţie apare: „Cum de-i cu 
putinţă? Eu, să nu fiu, oare, smerită?". Aveţi răbdare! Străduiţi-vă să faceţi 
totul după pravilă... Şi atunci, ce-o fi, o fi... Iar acum, ce să mai vorbim? 
Până când sufletul nu se aşază cu mintea în inimă, el nu se poate vedea, 
nici recunoaşte pe sine cum se cuvine. Laudele, cum am mai scris, sunt ca 
o piedică pusă în drumul alergătorului... se împiedică imediat... îşi sparge 
nasul... iar altul poate să-şi dea şi duhul... Doamne fereşte! 

Ei, cred că v-am istovit! Dar este o lecţie... Faceţi acum cum vreţi, 
dar osteniţi-vă, dacă vă doriţi binele şi îl iubiţi pe Dumnezeu... Trudiţi-vă. 
De îndată ce veţi avea un cât de mic succes, toată lenevia vă va părăsi 
imediat. 

L-am răsfoit pe Isaac Şirul şi am nimerit peste un capitol, pe care n- 
ar fi rău să-1 citiţi şi să vi-1 însuşiţi în întregime. Ni se desluşeşte toată 
viaţa noastră, şi cea lăuntrică, şi cea exterioară. Este Cuvântul al 47-lea. 



23. Despre paguba adusă de abaterea de la 
rânduială în viaţa duhovnicească 

V-am recitit scrisoarea, mirându-mă într-una: Ce s-a întâmplat cu 
dumneavoastră? Ei, dar când totul va trece, ne vom ruga să nu se mai 
repete. Sunt foarte bucuros că aţi ajuns iarăşi la vechea rânduială. 
Reţineţi, vă rog, că pentru cel ce n-a început pravila vieţii duhovniceşti, 
ruinarea lăuntrică şi neîngrijirea vieţii nu sunt lucruri cutremurătoare. Dar 
cel ce a început această lucrare şi o abandonează este în mare pagubă. 
Sămânţa care nu a degerat în ger nu va pieri, în ea se păstrează puterea 
vieţii; dar o floare îngheţată - o sămânţă a vieţii deja deschisă - va muri 
sau se va ofili, pe măsura gerului. Aşa e şi aici. Cel a cărui viaţă a început 
să se manifeste e în mare pagubă dacă o abandonează. Luaţi aminte la 
aceasta. După fiece abandon, puterile vor fi tot mai slabe. Iar, în cele din 
urmă, vor slăbi de tot, va rămâne doar numele, o rânduială exterioară a 
vieţii, fără corespondenţa ei lăuntrică. Doamne, izbăveşte-ne de 
aceasta!... Domnul să vă ferească de purtări uşuratice în cele 
duhovniceşti! Dacă aţi început, nu mai daţi înapoi! Chiar şi câte puţin, dar 
trebuie. 

lată ce înseamnă cuvintele lui Avva Dorotei, extrase de 
dumneavoastră. Ele au în vedere ruinarea lăuntrică. Şi pilda Mântuitorului 
înseamnă acelaşi lucru... într-o casă necurată sade un drac, iar într-una 
curăţită, dar părăsită din neglijenţă, se întorc şapte. 

Concluzia dumneavoastră nu este justă: făcând ceva bun, nu îi aducem o 
binefacere lui Dumnezeu, ci ne împlinim datoria... Şi ce dovezi mai bune 
doriţi? Cum a fost şi în ce hal a ajuns starea dumneavoastră sufletească în 
aceste douăzeci de zile! Aşa că, de-acum înainte privegheaţi şi vă rugaţi 
ca să nu cădeţi în ispită (Mt. 26, 41). 



24. Despre rugăciunea lui lisus 

V-aţi cam risipit cu totul. Dacă v-aţi găsit liniştea în casă şi în relaţiile 
linguşitoare cu cei din jur, aţi uitat, pare-se, că trebuie să ţineţi urechea 
ciulită. Vrăjmaşul nu doarme, îţi ameţeşte puţin capul şi chiar în acel 
moment îţi strecoară câte-o capcană, un şiretlic. Mi se pare că v-am 
prescris o dată lecţia necesară. A ajuns până la dumneavoastră? Puneţi-vă 
mintea şi sufletul la treabă ca să înţelegeţi această lucrare! 

Este bine, desigur că este bine! Dar vi s-a legat de limbă numele - 
dulcele nume - al Domnului? Trebuie să dobândiţi ca el să se repete singur. 
Chiar dacă gândul ar fugi pe undeva, revenindu-şi, el să găsească pe limbă 
acelaşi nume... Căutaţi să dobândiţi aceasta. Şi în inimă veţi avea mai 
multă căldură. Acesta-i raiul: e pe pământ, dar e raiul ceresc! Ce altceva 
să mai cauţi? Moartea-necredincioasa va veni, ne va închide ochii, ne va 
lega mâinile, ne va cosi picioarele şi le va da viermilor. Cât este de 
neîndurată! Şi nici nu afli cum se furişează... Iar apoi, ce va fi! Acolo, 
socoteala e scurtă! Sărmanul suflet este gol-goluţ, singur-singurel, totul se 
vede printr-însul... Se vede pe sine, şi toţi ceilalţi îl văd... dar nu are unde 
să se ascundă şi să fugă. lată nevoia şi strâmtorarea! Ţineţi minte ceasul 
şi clipa aceea! Şi Domnul vă va ajuta să vă pregătiţi pentru ea şi să vă 
înfăţişaţi Lui cu îndrăzneală şi să-l spuneţi: cu nevoinţa cea bună m-am 
nevoit. 

Domnul ne-a dat pocăinţa, ca pe o baie cerească. Ea ne curăţă tot 
sufletul şi îl face alb ca zăpada. Să plângem şi să ne întristăm. Păcate 
avem multe, bunătate nu avem. Ce să facem? Doamne, miluieşte! Că, 
nepricepându-ne de nici un răspuns, această rugăciune aducem Ţie, ca 
unui Stăpân, noi păcătoşii robii Tăi, miluieste-ne pe noi! Cât de dulce îi 
este Domnului acest glas din gura şi din inima păcătosului! Să ne aşezăm 
în rândul păcătoşilor. Glasul lor înfrânt străpunge cerul şi îl aduce de acolo 
pe Dumnezeu pe pământ. Strigătul nepocăiţilor îl cheamă pe Domnul la 
judecată, ca glasul Sodomei, dar strigătul păcătoşilor care se căiesc îl 
cheamă spre milostivire, ca cel al Ninivitenilor. 

Cum să trecem noi în rând cu drepţii?! Vai nouă, când gândul ne 
duce la a utoîn dreptăţi re... Ce rău este gândul acesta! Cum ucide el 
sufletul! E la fel ca o rouă ucigătoare pe o floare gingaşă sau ca un vânt 
îngheţat care usucă totul în jur. 

Altceva este cu păcătosul care se căieşte. îmbrăţişările Tatălui îi sunt 
deschise. A căzut pe grumazul lui şi l-a sărutat (Le. 15, 20). Inima înfrântă şi 
smerită Dumnezeu n-o va urgisi. Haideţi să facem aşa. Când vom gusta 
din dulceaţa pocăinţei, nici nu vom mai dori vreo alta. 

25. Despre atenţia minţii 

lată că începeţi a învăţa să prindeţi muşte. Este bine. Vă înţeleg 
osândirea. Numai că nu-i destul doar să spuneţi, trebuie să vă pară rău, să 
vă frângeţi şi, cu frică, să-l mărturisiţi Domnului gândul cel păcătos, ca la 
judecată. Aşa trebuie să faceţi în orice împrejurare, în aceasta constă 
căinţa necontenită, care este lucrarea de căpătâi a celor ce-şi poartă grijă 
de suflet. Când vă asaltează cugetele rele, trebuie să vă întoarceţi de la 
ele ochiul minţii şi, întorcându-vă către Domnul, să le alungaţi cu numele 
Lui. Iar când gândul cel rău vă mişcă inima, şi acasta, vicleană, încetul cu 
încetul se lasă îndulcită cu el, atunci trebuie să vă ocărâţi şi să-L imploraţi 



pe Domnul ca să vă ierte şi să vă zdrobiţi până când în inimă se va naşte 
un simţământ opus; de pildă, în loc de osândire - preamărirea celuilalt sau, 
cel puţin, un sentiment de respect faţă de el. Lauda de sine şi osândirea 
celorlalţi sunt două dintre cele mai comune îndeletniciri ale noastre. Inima 
vicleană e o scursură infamă, dar trâmbiţează sus şi tare: „nu e alta ca 
mine!". Şi câte nuanţe nu sunt aici, că-s cu neputinţă de numărat. 

Trudiţi-vă cu mai multă râvnă să vă întăriţi în trezvia minţii şi veţi 
vedea ce fel de comoară e inima noastră! Faceţi aşa: de dimineaţă întăriţi- 
vă mai adânc în cugetarea la Domnul, staţi cu mintea în faţa Lui în timpul 
rugăciunii; iar apoi stăruiţi-vă toată ziua să nu vă îndepărtaţi de El, luând 
ca îndreptar dulcile Său nume. Dacă faceţi ceva, de vorbiţi cu cineva, dacă 
mergeţi, şedeţi sau mâncaţi - mintea să vă fie tot timpul la Domnul. Dacă 
vă risipiţi, iarăşi întoarceţi-vă la Domnul şi ocărâţi-vă cu zdrobire... şi tot 
aşa... în asta constă truda atenţiei minţii. 

Atunci, la lumina Domnului, nici un gând nu se va mai ascunde, cântărirea lor 
va fi dreaptă şi se vor risipi toate înşelăciunile. Iar între timp sufletul se va 
alipi tot mai tare de nevăzute şi va deveni tot mai puternic. Ţineţi minte ce 
vi s-a întâmplat în mănăstire? Acestea erau chemări neînsemnate. Dar 
tulburarea aceea din timpul postului, atunci când cu bătăile de inimă - 
aceea a fost mai puternică. Pot fi şi mai puternice... Şi atunci unde să ne 
ascundem? Va trebui din vreme sa ne pregătim un locşor liniştit în inimă, 
la picioarele Domnul lui. Apare tulburarea?... Alergăm de îndată acolo, 
strigând iar strigând, de ca şi cum am exorciza neagra neputinţă, şi 
Domnul ne va ajuta: totul se va linişti. Dacă iarăşi vine furtuna, facem din 
nou acelaşi lucru, lată întregul program vieţii! Domnul să vă ajute! Numai 
să nu vă leneviţi! Domnul va vedea că vă osteniţi în priveghere şi în 
pomenirea Lui şi va da acest har... Dar strădania este totuşi necesară, 
chiar dacă singură nu rezolvă totul. 

Uneori vi se întâmplă în timpul rugăciunii să nu vreţi rostiţi cuvinte 
sau să citiţi - foarte bine: nu vorbiţi, nici m citiţi, ci staţi aşa în picioare sau 
faceţi metanii... Cât este de bine să nu risipiţi această stare şi să o 
prelungiţi cât se poat mai mult! Dar vrăjmaşul este iscusit. De îndată vă 
strecoa vreo treabă, ca să vă preocupe şi totul se risipeşte. Privegheaţi şi 
nu vă lăsaţi biruită! Totuşi, rugăciunea fără cuvinte şi fără citit nu poate fi 
pusă ca pravilă generală, nimeni nu a pus-o aşa niciodată. Pravila 
personală trebuie să o împlinim, totuşi, cum se cuvine... şi, dacă în timpul 
ei va veni căldura şi ne va lega limba, atunci cititul trebuie oprit pentru o 
vreme... Dar! când avem o căldură uşoară, care se menţine numai prin 
citit, atunci trebuie să citim în continuare. La fel, citirea cărţilor ascetice 
este o condiţie necesară pentru întărirea în luareaminte; dar numai citirea 
cărţilor despre trezvie, luare-aminte şi rugăciune. Celelalte cărţi distrag 
atenţia. 

Să continuăm discuţia. Credeţi că vă trudiţi în zadar cu rugăciunea 
lui lisus, vă vin asemenea gânduri. Nu credeţi, oare, că în cuvinte este 
toată puterea? Cuvintele sunt un îndreptar pentru o minte neputincioasă, 
nedoritoare să stea locului şi să se aţintească asupra unui singur obiect. Pe 
când esenţa acestei lucrări este a sta cu mintea în faţa Domnului - cu frică 
şi cu cutremur - necontenit, neabătut, însoţind aceasta cu căldura inimii, 
care strânge laolaltă toate gândurile, simţămintele şi dispoziţiile. Când 
aveţi căldură în inimă, când aveţi evlavie, când mintea îl vede pe Domnul - 
aceasta este toată esenţa lucrării... îmbrăcaţi în forma cuvântului această 
stare şi va rezulta: Doamne lisuse Hristoase, Fiul lui Dumnezeu, miluieşte- 



mă! Şi invers - când acea stare nu există, rugăciunea aceasta o va 
produce; dar trebuie rostită cu atenţie, cu mintea şi conştiincios. Ce folos e 
să rosteşti fără să conştientizezi? Că doar nu spui aşa, o vorbă-n vânt. 
Dacă vă este mai pe plac rugăciunea Născătoarei de Dumnezeu, spuneţi- 
o... sau Tatăl nostru... sau alt verset, care ţine mintea în bună orânduială. 
Şi Părinţii au făcut la fel, nu au repetat cu toţii aceeaşi rugăciune. La 
loanichie cel Mare era astfel: Nădejdea mea este Tatăl, scăparea meu este 
Fiul, acoperământul meu este Duhul Sfânt... Dar cu toţii recunosc 
rugăciunea lui lisus - după rânduiala Măriei, căzută la picioarele 
Mântuitorului - acesta este singurul lucru de trebuinţă. 

Aţi observat în dumneavoastră o dedublare şi vă miraţi cum de este 
cu putinţă. Este normal să fie aşa. La început, omul era unit cu sine însuşi. 
După cădere, a apărut un alt om, loial opus primului. Până la convertirea 
omului pe calea adevărului, omul pătimaş - alcătuit în întregime din patimi 
- îl biruie, îl înăbuşă pe cel despătimit, curat, dar nu îl distruge. Când, cu 
ajutorul lui Dumnezeu, omul se va trezi din adormire, el va începe să lupte, 
să se smulgă din ghearele omului pătimaş sau să se smulgă bucată cu 
bucată: unul stă de o parte, celălalt, de cealaltă, iar între ei se iscă o 
bătălie cumplită. Dar conştiinţa omului este una singură, chiar dacă 
mişcările lăuntrice îi sunt dedublate. Şi iată că nu pricepem cum, dintr-o 
singură inimă, ies două glasuri potrivnice. Fiţi cu luare-aminte pe cele rele 
alungaţi-le, iar de cele bune alipiţi-vă. Vedeţi la Macarie Egipteanul (dar 
pesemne că aţi citit), ce minunat este descrisă această dedublare. Mai 
citiţi încă... ce scrie Apostol Pavel: văd în mădularele mele o altă lege, 
luptându-se împotriva legii minţii mele şi făcându-mă rob legii păcatului 
(Rom 7, 23): este dubla noastră alcătuire. 

Omul care se află cu conştiinţa şi cu inima de partea celui pătimaş 
este plin de patimi şi îi este neplăcut Domnului. Omul care se află de 
partea celui fără patimi - deşi patimile există în el şi se luptă cu el - acesta 
îi este plăcut Domnului, din pricina neiubirii patimilor şi a dorinţei de a nu 
le face pe plac, ci a face voia lui Dumnezeu. Prin această ofrandă curată a 
inimii şi prin hotărârea de a-l fi pe plac lui Dumnezeu, el este socot 
nevinovat de patimile care-1 ispitesc, căci nu şi le doreşte. Până vor amuţi, 
va trebui să strige cu tărie spre Dumnezeu. Umblăm ca pruncii în hamuri, 
dar sub picioarele noastre zac un vulcan care stă gata să erupă... O, Maica 
Domnului! Acoperă-ne cu cinstitul tău acoperământ! 

Dacă să citiţi şi alte articole din „Dobrotoliubie"? Vă sunt deajuns 
cele pe care vi le-am arătat. Nu vă tulburaţi că în ele sunt recomandate şi 
unele fapte trupeşti, ca de pildă reţinerea respiraţiei, şederea pe scăunaş, 
întunecimea locului şi altele. Toate acestea le sunt multora de trebuinţă şi 
nu privesc esenţa lucrării, ci împrejurarea, potrivirea celor din afara cele 
lăuntrice - ceea ce nu este lipsit de folos. Când întâlnit ceva neînţeles, 
încercaţi să aflaţi ce este. Reţinerea respiraţiei nu înseamnă întreruperea 
ei, ci doar o încordare a laringelui. Şi dumneavoastră faceţi aceasta, dar 
nu băgaţi de seamă. Când imploraţi ajutorul, cu durere, vorbirea vine din 
laringele încordat şi cu o respiraţie reţinută. Nu-i aşa?... Despre asta se 
vorbeşte acolo. Efectul este luat drept mijloc de producere cauzei, în 
articolul lui Xenofont, al lui Ignatie şi, pare-se, Nichifor este scris mult 
despre aceasta, şi la Grigorie Sinaitul. Dacă vă cad în mână, nu vă 
tulburaţi. Aceasta este împrejurarea, mijlocul, îndreptarul, dar nu esenţa 
lucrării. 



P. S. Vă trimit cu această ocazie un caiet: despre îndreptarea inimii în 
lupta cu păcatul. Citiţi-1 cu atenţie. Aceste capitole vă vor arăta ce se 
întâmplă înăuntrul nostru din pricina păcatului care sălăşluieşte în noi (vezi 
Anexele B, C). 



26. Despre frica de Dumnezeu 

Slavă Domnului! lată că aţi început să înţelegeţi că avem nevoie de 
frică: frica este paza cea bună. Rugaţi-vă Domnului şi Preacuratei 
împărătese ca frica de Dumnezeu să vă umple inima. Ea nu are nimic 
bolnăvicios, ci este un simţământ evlavios, de trezvie şi de înviorare, este 
ca boarea dimineţii: nu fură căldura, ci îi dă temperatura reală. Numai 
iubirea îmblânzeşte şi îmbuna. 

Dar există şi o căldură înşelătoare - de la altul - o stare 
asemănătoare cu cea a iubirii, unde, însă, nu există iubire, ci doar fantoma 
ei. Aceasta preface sufletul într-un stăpân despotic, şi atunci el îşi acordă 
libertăţi şi privilegii, de parcă ar avea vreun drept, purtându-se dispreţuitor 
şi nedorind să dea vreun răspuns. Este bine când totul se sfârşeşte cu bine 
şi fără urmări, când îngerul păzitor ne ţine, parcă, de mână şi alungă toate 
nenorocirile; altminteri, totul s-ar putea sfârşi cu: azi o înlesnire, mâine 
altă înlesnire, şi adio! 

Din pricina acestei nenorociri, o frică grozavă îi însoţea mereu pe 
sfinţi, până la sfârşitul vieţii lor şi, apoi, până la Judecata lui Dumnezeu. Ea, 
frica, alungă orice alintări străine şi pune sufletul în stare de veghe. Dar 
trebuie să ne rugăm! Frica Ta, Doamne, sădeşte-o în inimile noastre, cei 
care îţi cântăm Ţie! 

lată cum a fost postul dumneavoastră în Vinerea Mare! în zadar însă 
vă năpustiţi asupra postului şi vă supăraţi atâta pe el, zicând că niciodată 
nu veţi mai posti astfel. Cum va da Dumnezeu! S-ar putea chiar să postiţi 
şi o săptămână şi să nu se întâmple nimic deosebit. 

Prin asta, Domnul a vrut să vă arate că sunteţi singură, lipsită de 
învăluirea harului Său ocrotitor, în acest răstimp, Domnul S-a depărtat 
puţin de dumneavoastră - nu v-a părăsit, ci S-a îndepărtat; şi aţi rămas 
singură, cu propriile puterile şi cu tot ce se află în dumneavoastră. Aşa 
este legea înţeleptului har dumnezeiesc. La început revarsă în suflet 
felurite mângâieri şi totul îi este uşor; inima este învăluită de căldură, ca 
de o haină, iar mintea este cuprinsă de lumina contemplării. Dar şi gândul 
ispitei se află în preajmă: ei, slavă Domnului..., acum, se pare că ne-am 
aşezat (există în scrisoarea dumneavoastră această expresie) - nu e ca 
mai înainte... lucrurile merg bine... inima nu stă rău, dar nici mintea nu-i 
mai prejos... 

Ceea ce a fost bine mai înainte, nu vi s-a datorat defel puterilor şi 
strădaniilor dumneavoastră, ci Domnului, în unica Lui bunătate; 
dumneavoastră însă aţi visat sau v-aţi pus nădejdea în propriile forţe sau 
v-aţi simţit puternică şi în siguranţă. Domnul v-a luat veşmântul harului 
Său şi aţi rămas singură... totul a devenit uscat, aspru, întunecat... Adică 
Domnul a răspuns gândului pe care l-aţi avut: „lată, priveşte ce este inima 
ta şi ce este mintea ta!" - şi voinţa şi-a pierdut orice râvnă, lată, deci, 
lecţia pe care v-a dat-o Dumnezeu, învăţăţi-o, şi să nu vă vedeţi altfel, 



decât cum aţi fost în ziua aceea. Dacă veţi fi mai bună, puneţi aceasta pe 
seama Domnului şi mulţumiţi-l şi tânguiti-vă cu cutremur: „Doamne, nu-mi 
lua acoperământul harului Tău!"; dar să vă socotiţi mereu că sunteţi aşa 
cum aţi fost în ziua aceea. 

Harul poartă sufletul, precum o mamă îşi poartă pruncul. Când copilul, în 
loc să se uite după mamă, începe să se uite ştrengăreşte după altele, 
mama lasă copilul singur şi se ascunde. Observând că e singur, copilul 
începe să ţipe şi să-şi strige mama... Mama se iveşte iarăşi, ia copilul în 
braţe... şi copilul se strânge şi mai tare la pieptul ei. 

La fel face şi harul. Când sufletul îşi ia nasul la purtare şi uită că este 
purtat şi că se menţine prin har, atunci harul se retrage... şi lasă sufletul 
singur... De ce? Pentru ca sufletul să se dumirească, să simtă nenorocirea 
retragerii harului şi să înceapă a se lipi mai strâns de el şi să-1 caute. O 
astfel de retragere nu se datorează mâniei, ci iubirii educative a lui 
Dumnezeu şi se numeşte retragere povăţuitoare. La Macarie cel Mare şi la 
alţii se vorbeşte mult despre aceasta... şi la Diadoh, pare-se, la sfârşit. 

Ce bine că vi s-a întâmplat acest lucru! învăţaţi de aici. Iar de post 
să nu vă înstrăinaţi. Este un lucru foarte plăcut, însă treptat... în general, 
faceţi aşa, ca după mâncare totul să rămână în suflet ca mai înainte, adică 
să rămână şi aceeaşi căldură a sufletului, şi aceeaşi strălucire a minţii. 
Asta-i măsura. Asta va stabili şi cantitatea. Un post deosebit trebuie să 
ţinem atunci când avem o trebuinţă lăuntrică deosebită - când ne cere 
sufletul, când ne obligă conştiinţa... atunci şi forţa ne va fi mai mare, căci 
atunci sufletul va fi supărat pe trup şi va vrea să-1 muncească. 

M-am risipit foarte mult (m-am pierdut cu firea)... Ce să spun, ce despotism! 
Doar suntem oameni... de te abaţi puţin, urmează Judecata... e plictisitor; 
înainte aveam mai multă pace şi mai multă veselie. 

Ce vorbă cumplită v-a scăpat! Este ca şi cum aţi zice: pleacă, nu 
vreau să cunosc căile tale! Căiţi-vă şi plângeţi cu tărie în faţa Domnului, ca 
să nu Se mânie pe acest capriciu şi să spună: Dacă nu vrei, du-te de la 
Mine... Există o judecată lăuntrică, nevăzută a lui Dumnezeu şi respingerea 
lui Dumnezeu. Vai, Doamne, izbăveşte-ne de aceasta! Desigur, suntem 
oameni ca toţi oamenii şi nu putem să ne debarasăm dintr-o dată de toate, 
dar această înlesnire trebuie să ne-o acordăm siliţi, cu osândire de sine, iar 
nu cu îndreptăţire. E drept, suntem păcătoşi, nevrednici de nici o 
mângâiere... Dacă Domnul a lăsat pe pământ mângâierile exterioare şi pe 
cele lăuntrice, a făcut-o numai ca să nu cădem în deznădejde, adică 
pentru a ne arăta că este gata să ne miluiască, iar nu pentru că am avea 
noi dreptul la mângâiere. Celui întemniţat i se dă uneori câte o înlesnire, 
dar asta nu pentru vreun drept al lui, ci din mila împăratului - aceştia 
suntem noi. 

înainte aveam mai multă pace şi mai multă veselie. Ceea ce a fost 
înainte nu este acelaşi cu ceea va urma. Astea-s năluci ale păcii şi ale 
veseliei, într-o uitare de sine soră cu beţia. Dacă vă veţi trudi, Domnul vă 
va da pacea cea trainică şi adevărată. Dar trebuie să vă osteniţi. 

De te abaţi, ai parte de judecată şi de tulburare. Slavă Domnului că 
există judecată şi tulburare, şi vai când va amuţi glasul mustrării. Chiar 
vreţi să vă aruncaţi cu capul înainte, fără nici un fel de reţinere şi 
înfrânare?... 

Ce mai despotism! Cui îi spuneţi asta? Păi, Domnul este Cel Care vrea să 
vă stăpânească, sau vrea ca dumneavoastră să-1 daţi Lui dreptul să vă 
stăpânească? Vă socotiţi un fel de stăpână?! Sunteţi o roabă, cumpărată 



cu preţ de sânge, care strigă mai tare decât sângele lui Abel - sau întru 
îndreptăţirea dumneavoastră - dacă veţi asculta de Mântuitorul - sau întru 
osândire, dacă vă veţi revolta. Reţineţi bine aceasta şi daţi ascultare 
glasului care vă spune: asta nu-i bine, nu mai face; asta e bine, asta să 
faci (citiţi capitolul al Vl-lea din Epistola către Romani). 

Pentru Dumnezeu, conlucraţi-vă cu cutremur mântuirea! Nu vă 
permiteţi să daţi frâu liber, cu frivolitate, sufletului dumneavoastră! El 
trebuie ţinut mereu legat - şi în gânduri, şi în sentimente, şi în dorinţe - 
tocmai fiindcă nu sunt bune, nu ne sunt binevoitoare, ci au făcut pact cu 
voievodul veacului acestuia împotriva lui Dumnezeu, Cel ce S-a răstignit 
pentru noi. Mai înainte v-am rugat, iar acum vă implor să daţi ascultare 
vocii lăuntrice; răspundeţi chiar acum cerinţelor ei! Nu daţi libertate 
sufletului. Despre ce-am tot vorbit până acum? Şi ce folos avem, când cu o 
mână construim şi cu cealaltă dărâmăm? Dumneavoastră daţi libertate 
gândurilor, vorbelor, faptelor, din considerentul că vă silesc alţii. De ce ne 
îngrijim noi acum, dacă nu de păstrarea unei minţi lucide, în pofida tuturor 
tulburărilor din afară? Dacă veţi rămâne cu mintea adunată atunci când 
staţi singură, când citiţi, când meditaţi, când vă rugaţi -în acestea nu este 
nici un fel de izbândă. Acestea sunt fireşti. Ar fi culmea dacă şi în acest caz 
mintea ar lua-o razna! Dar adevărata vitejie este să stai cu mintea în faţa 
Domnului, în pofida tuturor celor care încearcă s-o îndepărteze din faţa Lui. 
Adânciţi-vă în această lucrare şi asta căutaţi! Cum anume? Când veţi 
începe, veţi vedea cum. Nu vă îngăduiţi vorbe deşarte, glume, râsete. 
Limba trebuie legată. Căci ea este ca o roată, care în cea mai mare parte a 
timpului se învârte cu ajutorul aburilor iadului (vezi lac. 3, 6). Vorbiţi când 
sunteţi obligată. O singură vorbă trebuie să aveţi: Doamne, miluieşte-mă - 
rugăciunea luminată de preadulcele nume al Domnului. Aceasta este o 
lege neclintită, iar nu unul dintre acele lucruri care poate fi făcut sau nu. 
Nu vă supăraţi că v-am scris cu asprime, dar aşa este, altfel nu se poate. 
Domnul să vă dea înţelepciune! 

V-a plăcut cuvântul nu trebuie să vă măsuraţi 7 . Dar aţi înţeles bine ce 
înseamnă? Să nu ne măsurăm înseamnă să nu ne gândim că, iată, am 
crescut deja cu un arşin, cu zece stânjeni, iar altul numai cu o jumătate de 
arşin, iar acela nu are nici un sfert... şi altele; ci să credem că suntem 
nimic, dar fără să ne oprim, ci râvnind tot mai mult la izbândă, după cum 
spune Apostolul: Uitând cele ce sunt în urma mea si tinzând către cele 
dinainte (Fii. 3, 14), până vom ajunge toţi... la starea bărbatului desăvârşit, 
la măsura vârstei deplinătăţii lui Hristos (Ef. 4, 13). 

Pentru Dumnezeu, să nu înţelegeţi aceste cuvinte aşa: este destul 
atât cât este, de ce să mă mai nevoiesc? Nu. Să-mi fiţi mie următori - spune 
Apostolul - precum şi eu lui Hristos (I Cor. 4, 16). întipăriţi-vă în minte aceste 
principii şi sârguiţi-vă să le creaţi o reprezentare interioară. Aţi crezut, se 
pare, că vi se aşază o pernuţă moale la căpătâi, ca să dormiţi mai bine. 
Dumnezeu să vă apere! Numai să aveţi sârguinţă! 

„Nu-i minunat, oare?" - ziceţi dumneavoastră. Ce ni se pare mai 
cunoscut decât inima? Dar iată că nu ştim unde se găseşte şi nu ştim să-i 
aflăm locul. Dar trebuie. Dumnezeu să vă binecuvânteze! Osteniţi-vă, dar 
fără încordări şi munci deosebite. Rugaţi-vă ca Domnul şi Preacurata Sa 
Maică să vă ajute. 



7 Vezi cap. 14. 



îmi amintesc, mi-aţi scris că truda trezviei vă dă dureri de cap. Aşa 
este, dacă lucraţi doar cu capul, dar când veţi cobora în inimă, nu va mai fi 
nici o osteneală, capul vi se va goli şi gândurile vor lua sfârşit. Ele se află 
toate în cap şi aleargă unul după altul, iar să le stăpâneşti nu-i cu putinţă. 
Dacă însă vă veţi afla inima şi veţi şti să stăruiţi în ea, atunci, de fiecare 
dată când vor începe să vă tulbure gândurile, va trebui numai să coborâţi 
în inimă, şi gândurile se vor risipi. Acesta va fi un colţişor plăcut, un liman 
ferit de pericole. Nu vă leneviţi să coborâţi... în inimă este viaţă, acolo 
trebuie să trăim. Să nu credeţi că aceasta este o treabă pentru cei 
desăvârşiţi. Nu. Este treaba tuturor celor care încep să-L caute pe Domnul. 
Abia atunci va începe viaţa, când în inimă se va naşte căldura concentrată 
şi de nestins; iar căldura uşoară e cu totul netrainică. La început, 
Dumnezeu a creat lumina revărsată, iar în ziua a patra a. concentrat-o în 
jurul soarelui. Tot aşa e şi în viaţa duhovnicească - căldura apare în inimă 
şi în timpul cititului, şi în timpul cugetării la Dumnezeu, şi în timpul 
rugăciunii, şi la biserică şi în timpul discuţiilor - dar este o căldură uşoară, 
adusă ca de o adiere, iar nu înrădăcinată. Ea trebuie să se concentreze în 
inimă, să se înrădăcineze în ea, să mocnească şi să ardă. Atunci veţi avea 
bucurie. Acesta este focul pe care Domnul 1-a adus pe pământ. Domnul să 
vă binecuvânteze. Osteniţi-vă, dar să nu credeţi că singură veţi putea face 
prea mult, ci strigaţi cu durere: Doamne, ajută-mă! Doamne, aprinde acest fac\ 

Un călugăr bătrân, Maxim Capsocalivit, doi ani a implorat-o pe 
Preacurata Născătoare de Dumnezeu; ea i-a dat focul, şi - după cum spune 
- a fost bine. Rugaţi-vă şi dumneavoastră şi osteniţi-vă, căutaţi, adică, cum 
să vă statorniciţi în inimă. Şi Domnul, văzându-vă truda şi dorinţa sinceră 
de a dobândi acest bun, vă va da harul arderii în inimă. Asta înseamnă să 
te aşezi în inimă. Numai atunci te poţi aşeza în inimă, când ea se aprinde, 
iar până atunci este greu. Nu vă sfiiţi. Fugiţi de orice fel de închipuiri. Nu e 
nimic deosebit în ele. Aceasta este calea tuturor, întăriţi-vă. Maica 
Domnului vă va fi de ajutor... Părintele nostru Serafim vă va învăţa. Ţineţi 
minte cum odată, în timpul prânzului, el fu cuprins de focul inimii, lată ce 
stare de fericire! Şi noi putem ajunge la ea. Nu cere multă osteneală, dar 
să fie continuă, lată raiul! Căutaţi şi veţi afla, bateţi şi vi se va deschide 

(Mt. 7, 7). 

Pentru Dumnezeu, daţi ascultare inimii cu privire la faptele altora! 
Veţi găsi priceperea să-i iertaţi. Vă cuprinde uneori o puternică tulburare a 
inimii. Lăsând totul deoparte - pe drept sau pe nedrept - mă adresez numai 
inimii şi iată că văd acolo incendiu, rană şi durere, îndreptaţi-vă într-acolo 
şi fie-vă milă de dumneavoastră! Ce grijă să avem de alţii, când casa 
noastră este incendiată?!... Să ne grăbim să ajungem în casă ca să 
începem stingerea focului! Pregătiţi-vă dinainte de luptă, şi anume 
închipuiţi-vă toate situaţiile posibile, cântăriţi-le şi stabiliţi prin ce gânduri 
să loviţi răul într-un caz sau într-altul. Un astfel de procedeu ajută mult; 
căci nu veţi fi luată prin surprindere. 

Timpul şi experienţa vă vor învăţa restul. Numai nu abandonaţi 
niciodată buna hotărâre de a vă curaţi şi a vă îndrepta! Să lucrăm 
Domnului cu hotărâre neclintită, chiar cu preţul vieţii - aceasta este 
rădăcina vieţii. Când aceasta există, există viaţă, când nu există, nici viaţă 
nu există, în această hotărâre pot fi şi greşeli, şi abateri, ba chiar şi căderi 
serioase; dar când ea este întreagă, încă nu e nenorocire. Dacă cineva 
cade, se ridică; dacă se loveşte, se vindecă. Ea, hotărârea, este firul pe 
care atârnă toate bunătăţile; dar ea este şi cuţitul cu care se retează tot ce 



e rău. Păstraţi această râvnă sufletească, predându-vă Domnului în fiecare 
clipă. Iar dacă uneori apar, după împrejurări şi fără voia noastră, scăpări, 
abateri, chiar paşi greşiţi... ce să-i faci? Numai să nu vă căutaţi îndreptăţire 
în ele. Osândiţi-vă în faţa Domnului, zdrobiţi-vă şi mărturisiţi-vă Lui. Şi încă 
ceva: niciodată să nu vă îngăduiţi, cu bună ştiinţă, ceva după bunul plac. 
Răbdaţi-L pe Domnul în toate rătăcirile, în toate tulburările şi în toate 
vitregiile. El le vede pe toate şi va măsura cu dreaptă măsură ce sunteţi. 
Iar noi, păcătoşii, cum putem ghici ce suntem? Pământ şi cenuşă! Intăriţi- 
vă puţin câte puţin în rugăciune, împărăţia lui Dumnezeu nu îşi anunţă 
ceasul când vine. Ca ploaia pe lână, va cobora la ceas de noapte, neştiut 
de nimeni. Şi nu „va veni" dintr-o dată, ci trebuie să ne trudim. După trudă 
vine şi odihna, pacea dumnezeiască, care întrece orice închipuire. La 
părintele Serafim aceasta se numeşte aşezarea paşnică a inimii. Domnul 
să vă aibă în pază! Har şi pace să vă dăruiască! Rugaţi-vă lui Dumnezeu 
pentru mine. 

27. Despre luarea-aminte 

Domnul să vă mântuiască şi să vă miluiască! Săptămâna trudelor 
noastre a trecut, urmează alte trude, mai mici. lată că am ajuns şi eu în 
rândul confesorilor. Eu nu sunt decât un martor. Dar cât de perceptibil putem 
simţi lărgimea îmbrăţişărilor multmilostivului Mântuitor, Care-1 primeşte 
pe orice păcătos! Cele cinci răni ale Domnului răstignit nu sunt mari, dar în 
spatele lor se află încăperi nemăsurate. Oricât de multe persoane ar veni 
şi cu oricât de multe păcate, toţi se pot ascunde acolo. 

Scrieţi-mi tot ce aveţi pe suflet, dar să nu credeţi că dumneavoastră 
sau eu sau altcineva poate să înţeleagă bine puterea şi semnificaţia celor 
ce vi se întâmplă. Dumnezeu este singurul Care le cunoaşte. Din partea 
noastră se cere doar o predare desăvârşită în voia lui Dumnezeu şi un 
strigăt adânc: Atotţiitorule, mântuieşte-măl 

Vă temeţi să nu ajuneţi la egoism prin luare-aminte faţă de sine. 
Data trecută v-am scris despre practica luării-aminte. începeţi să faceţi aşa 
şi nu vă temeţi. Egoismul se formează în urma succeselor văzute, neavând 
atenţia îndreptată spre intenţia lor. Dar cel ce se apleacă sincer cu luare- 
aminte asupra sa şi se statorniceşte în această lucrare, acela va începe de 
îndată să primească chiar de la el însuşi cele mai convingătoare lecţii de 
smerenie. Căci atunci se va descoperi câtă necurăţime se află pe fundul 
inimii. Gândurile, mişcările, dorinţele care se ivesc în fiece clipă din inimă - 
şi care nu sunt întotdeauna bune - vor mărturisi că inima nu este altceva 
decât o bubă cu puroi care răspândeşte o duhoare respingătoare. Acest 
simţământ va cobora adânc în suflet - şi unde mai este aici loc pentru 
egoism? 

Calea atenţiei faţă de sine este calea adevăratei smerenii şi este 
singurul drum spre aceasta. Chiar dumneavoastră îmi scrieţi: se iscă ceva 
potrivnic binelui. De unde se iscă? Tot din suflet. Care va să zică, înlăuntrul 
sufletului există o rezervă potrivnică binelui. Cum poate fi socotit acest 
suflet? De bună seamă că nu sfânt. Cine face doar fapte ascetice 
exterioare şi nu ia aminte la sine, acela într-adevăr ajunge să cadă în 
egoism. Face câteva metanii, sade şi cugetă: „Gata, ne-am trudit deja" - 
Chipurile, l-a făcut lui Dumnezeu un serviciu. Sau nu mănâncă pe săturate 
şi cugetă: aşa au făcut toţi sfinţii; adică s-a trecut deja în rândul sfinţilor... 
şi altele ca acestea. 



Nevoinţele exterioare sunt şi ele hotărâtoare, dar este primejdios să 
ne mărginim numai la ele. Aţi întâlnit la Sfinţii Părinţi expresia: făptuire şi 
judecată, în care ei contopesc toată truda pentru mântuirea sufletului? 
Este ca şi cum am spune: asceză şi luare-aminte. 
lertaţi-mă! Vă doresc toate cele bune. Domnul să vă aibă în pază! 

28. Despre trezvie 

Mântuiţi-vă! Să înălţăm mulţumiri Domnului pentru toate cele 
întâmplate cu dumneavoastră şi pentru cele de acum! Orice binefacere 
este de la El - Părintele luminilor! Dar ce fel de închipuiri au început să vă 
dea târcoale? Mă ia cu frică din cauza lor. Străduiţi-vă să le stingeţi chiar şi 
amintirea! Câţi dintre asceţii slăviţi de întreaga lume nu au căzut în acest 
mod în cursa vrăjmaşului! E nenorocire. Ne trebuie aşa mult ca să ne 
încurcăm? 

Unul trebuia să găsească ceva în chilie, dar era întuneric, a apărut o 
luminiţă care i-a arătat lucrul căutat. Aşa a început, dar a ajuns până să se 
înalţe mai sus de Domnul lisus Hristos şi totul s-a sfârşit în nebunie. Uitaţi- 
vă în Istoria Lausiacă, câte exemple sunt! De aceea, Părinţii au scrisă o 
pravilă aspră: să nu te încrezi în miracole, în nici un fel de lumină şi altele 
asemenea. Nu este un păcat dacă, din prudenţă, nu vom crede într-un 
fenomen adevărat, dar e mare nenorocire dacă vom da crezare minciunii. 
Căci atunci vrăjmaşul se va înfige în noi şi ne va trage tot mai sus şi mai 
sus, ca apoi să ne arunce. Rugaţi-vă să nu aveţi prin preajmă nici un fel de 
miracole. Nu vă sunt de folos. Ele sunt trebuincioase acolo unde nu este 
credinţă. Dar dumneavoastră la ce vă trebuie? Rugaţi-vă Domnului să vă 
abată gândul de la ele. Şi repetaţi mereu: Domnul să mă izbăveascăl Toate 
cele exterioare nu au nici o însemnătate în viaţa duhovnicească, în inimă stă 
toată lucrarea. 

Iar cât priveşte lecţia despre pomenirea lui Dumnezeu, trebuie să vă 
trudiţi, îmi spuneţi: are rost, oare, să încep? Credeţi că asta se lasă la 
bunul plac? Nu. Este un lucru obligatoriu. Dumnezeu este pretutindeni, şi 
vede în profunzime tot sufletul nostru. Trebuie să stăm în faţa Lui şi cu 
conştiinţa. După cum toţii îngerii şi sfinţii îl privesc şi nu-şi dezlipesc ochii 
de la El, la fel şi noi, încă în trup fiind, trebuie să-L privim. Aşa cum soarele 
ţine planetele şi le poartă după el, la fel toată lumea duhovnicească - 
adică şi sufletele noastre - trebuie să se ţină de Dumnezeu şi să se lase 
condusă de El. Şi asta nu un ceas-două, ci necontenit, din momentul 
trezirii până la uitarea de sine, până la somn. Aşa, dintr-o dată nu te poţi 
transpune în această stare. Trebuie nevoinţă. Este ceea ce avem nevoie 
acum! Apucaţi-vă! N-aveţi de ce vă teme. 

Pentru lămurirea problemei citiţi în „Dobrotoliubie" capitole despre 
înfrânare. Trebuie să vă aşezaţi cu atenţia aţintită asupra inimii. Din cap, 
trebuie să coborâţi în inimă. Acum aveţi gândurile despre Dumnezeu în 
cap, iar Dumnezeu este cumva în afară - şi rezultă o lucrare exterioară. 
Atâta timp cât vă aflaţi în cap, gândurile nu se vor aşterne în pace, ci vor 
continua să roiască, ca ninsoarea sau roiurile de ţânţari, vara. Pe măsura 
pătrunderii cu atenţia aţintită în inimă, gândurile vor începe să se aştearnă 
şi se vor aşterne de tot, iar atmosfera sufletească va deveni cu totul 
curată. Atunci, chiar de ar zbura o muscă, o veţi observa imediat, dar până 
atunci fusese beznă de nepătruns, începutul rodului este căldura 
necontenită, concentrată în inimă. Aici este totul. 



Numai că familiaritatea cu Domnul trebuie să o lăsaţi deoparte. Se 
cere o mare frică. Aşa cum marii demnitari stau drepţi în faţa împăratului, 
tot astfel trebuie să stea şi sufletul nostru în faţa lui Dumnezeu. Ceea ce 
este poziţia necuviincioasă a corpului în faţa împăratului, sunt gândurile 
neisprăvite ale sufletului în faţa lui Dumnezeu; iar uitarea lui Dumnezeu, 
chiar si pentru o clipă, este totuna cu a sta cu spatele la împărat. 

Aţi spus cândva că gelozia e prezentă în faptele duhovniceşti. Este, 
şi încă e mare! Veţi vedea singură. Pătrundeţi-vă sufletul cu frică. Ea nu 
îmbolnăveşte, ci înviorează. Ea este începutul, dar nu ne abandonează nici 
pe drum, doar că se face din ce în ce mai curat, însingurarea şi cititul sunt 
cele două aripi ale acestei lucrări, începeţi, aşadar, şi veţi vedea singură 
totul. Vi se va dezvălui imediat tot ce ajută şi tot ce strică. Dar trebuie să 
le îndepliniţi cu stricteţe pe cele pe care deja le-aţi aflat. Conştiinţa îşi va 
intra în drepturile ei şi va începe să vă dojenească. Daţi-i ascultare. Câte 
pretenţii va avea! împliniţi-le. După aceasta, totul se va aranja şi se va 
netezi. Domnul să vă ajute! îngerul păzitor să vă ocrotească! 
Acoperământul împărătesei noastre să vă acopere! 

29. Despre rugăciunea lui lisus 

Slavă Domnului că aţi început să învăţaţi lecţia. Domnul să vă 
binecuvânteze, pentru slava numelui Său celui sfânt. Este greu la început 
şi pare o neghiobie, o ciudăţenie - câte şi mai câte gânduri nepotrivite se 
pot isca despre această lucrare! Principalul este să stai drept cu mintea în 
inimă în faţa Domnului, să stai în faţa Lui neabătut, zi şi noapte, până la 
sfârşitul vieţii Faceţi-o cu un pic de trudă. Durata de deprindere a lecţiei 
poate fi şi lungă şi scurtă, după cum este credinţa şi truda. Nu vă 
destindeţi. Veţi avea şi bănuieli faţă de cel ce v-a sfătuitj şi lipsa de 
bunăvoinţă faţă de însăşi fapta rugăciunii - hulă împotriva ei - şi istovire, şi 
dorinţă de a renunţa - tocmai pentru că nu este simplu. Atenţie la 
primejdie! Nu le daţi ascultare şi ţineţi-vă de lucrarea începută. Mai mult 
decât orice, vrăjmaşul însămânţează hulă împotriva acestei rugăciuni. Căci 
atunci focul îl arde şi îl izgoneşte. El nu are acces la persoana în a cărei 
inimă este înrădăcinată rugăciunea lui lisus. Dulcele nume al Domnului, 
care necontenit răsună şi glăsuieşte în inimă, chiar şi fără ştirea 
dumneavoastră, îl va lovi. Căci se întâmplă uneori ca sufletul, din 
neglijenţă sau din nechibzuinţă, să uite de sine şi să cadă în reverie, dar 
revenindu-şj şi întocându-se la sine, descoperă că în inimă răsună una Şi 
aceeaşi cântare: Doamne, Iisuse Hristoase, Fiul lui Dumnezeu miluieşte-mă pe 
mine, păcătosul! 

Gândul dumneavoastră despre sfărâmarea în pulbere în faţa 
Domnului este miezul acestei lucrări. Fiţi aşa necontenit, căci totul este 
aici. în rugăciune trebuie să stai ca la Judecata de Apoi: drepţi. Asta 
înseamnă a nu-ţi îngădui mişcări libere şi a nu da pace trupului. Orice pace a 
trupului este vătămătoare pentru suflet. Mai târziu veţi afla singură... 
Numai puneţi-vă ca măsură: căderea cu căldură în faţa lui Dumnezeu, în 
asta este fericirea. Tot ce vă încurcă, socotiţi-1 duşman. 

Mâine este sâmbăta lui Lazăr, veţi citi, desigur, versetele de Paşti. 
Hristos a înviat! Repetaţi aceasta de la mine şi tuturor cunoscuţilor. Dar, 
mai înainte, trebuie să trecem de Patimi, să ne adâncim în ele şi să 
învăţăm iubirea de la Domnul, Care S-a istovit cu totul pentru noi, trebuie 
să învăţăm cum să-l aducem ca jertfă arderea noastră de tot. Doamne, 



binecuvântează! Pacea Domnului fie cu dumneavoastră! 

P.S. Intenţionam mai demult să vă trimit un caiet, lată că, în sfârşit, 
vi-1 trimit. Citiţi-1! (vezi Anexa D) 

30. Despre calea cea îngustă, care duce la fericirea cea 
veşnică 

S-a terminat şirul Patimilor! A fost nevoie de Crucea Domnului, ca să 
pună frâu tuturor neputinţelor, păcatelor şi fărădelegilor noastre. Doamne, 
miluieşte-ne şi atrage-ne spre Crucea Ta! Uneori Domnul ne lasă să 
umblăm slobozi, în voia inimii, până la o vreme. Plimbaţi-vă în voie, 
plimba-ţi-vă! Dar dăruieşte-ne, Doamne, şi harul zdrobirii inimii. Ciupeşte-ţi 
obrazul ca să-ţi vii în fire şi să ţi se învioreze puţin mintea. Dar, ce să mai 
vorbim? Nimănui nu-i place calea strâmtă. Dacă ne năpădesc strâmtorările 
din afară, cârtim. Iar noi înşine nu vrem să ne strâmtorăm. Căutăm 
libertatea. Câte a pătimit Domnul şi ce a rămas în El fără să fi pătimit! Ce 
trădări nu a îndurat pentru noi... - cu totul S-a istovit - dar iubirea este de 
nestăvilit... aşa se cuvine. 

lată potrivirea întocmai cu voia dumnezeirii triipostasice. Şi noi avem 
poruncă, dată prin faptă. La toate trebuie să răspundem: aşa se cuvine. Şi 
se vor sfârşi gândurile rele şi cârtelile. S-a spus: să se lepede de sine (Mt. 
16, 24) - aşa se şi cuvine. S-a spus: Temeţi-vă de Dumnezeu (I Pet. 2, 17) - 
aşa se şi cuvine. S-a spus: viaţa voastră este ascunsă cu Hristos întru 
Dumnezeu (Col. 3, 3) - aşa se şi cuvine. S-a spus: încingând mijloacele 
cugetului vostru, trezindu-vă, nădăjduiţi desăvârşit (I Pet. I, 13; 5, 8) - aşa 
se şi cuvine. Iar, în general, ce se cuvine? Să ne apucăm de lucru cum 
trebuie, căci cu întreruperi nu vom izbuti nimic. Când se zăgazuieşte un 
heleşteu, cum se face? Se stăvileşte brusc trecerea apei. Dar dacă se pune 
doar o mână de pământ şi se abandonează lucrarea, apa îl împrăştie. Dacă 
iar se pune un bulgăre de pământ şi iar se întrerupe lucrul, apa iarăşi 
împrăştie pământul. Astfel, truda-i fără sfârşit, dar heleşteul tot nu-i putem 
zăgăzui. Aplicaţi aceasta la suflet. Fluxul gândurilor, ca un fluviu, se 
revarsă repede din minte şi din inimă. Trecerile trebuie zăgăzuite brusc şi 
ţinute aşa în continuare. Iar dacă le ţinem puţin şi apoi le dăm drumul, nu 
va avea nici un rost. Este ca şi cum ai zidi şi apoi ai distruge. 

Aduceţi-vă aminte ce v-am mai scris, pare-se, cândva: de îndată ce 
observaţi ceva care vă distrage de la bunul dumneavoastră început, să nu 
vă lăsaţi în nici un chip copleşită de acel lucru! Aceasta e legea. Pentru 
Dumnezeu, biruiţi-vă în multe privinţe. Fugiţi de multa vorbire, de glume şi 
de râsetele deşarte: în ele este răul cel mai mare. Vedeţi şi singură 
aceasta. Oare se cade să râzi şi să flecăreşti înaintea Domnului? Aţi uitat 
că vă aflaţi înaintea Lui, şi iată că toate încep să meargă cum nu trebuie. 
Cel mai important este să cădeţi la picioarele Domnului. Păstraţi acest bun 
simţământ sau această faptă bună a sufletului. Cred că pentru ea, Domnul 
nu vă va lăsa să vă îndoiţi la orice suflare a gândurilor, ci va insufla din El 
putere asupra dumneavoastră, şi astfel vi se va curma fluxul gândurilor. Şi 
atunci veţi zări lumina. Se va face senin, ca în Sfânta înviere a Domnului. 
Căci aceasta este şi învierea sufletului, sau germenul acestei învieri. 

Pretutindeni este nevoie de răbdare. Fără ea ce putem face? Orice 
lucru cât de neînsemnat cere răbdare. Dar şi Domnul preamilostiv 
binecuvântează truda îndelung răbdătoare şi cu bună-credinţă; iar de la 
lenevie şi nepăsare îşi întoarce ochii, încordarea puterilor, oricât de mică, 



dar făcută întru slava lui Dumnezeu, este rodnică; cel puţin pune început 
obişnuinţei, iar obişnuinţa în cele bune este lucru mare. Vă voi reda într-un 
fel cuvintele Domnului de pe Cruce. El spune: „Eu atâta Mă istovesc, iar 
voi dormiţi". Fie ca să ne cuprindă şi pe noi râvna cea biciuitoare a cărnii! 
Rugaţi-vă lui Dumnezeu pentru mine. Vă doresc toate cele bune! 

31. Despre gânduri, atenţie şi cădere 

Vedeţi cât de generos este Domnul. El v-a făcut să simţiţi ceea ce ar 
trebui să căutaţi şi ceea ce neîncetat ar trebui să aveţi în inimă. Este 
căldura, arderea inimii la gândul către Domnul Atotvăzător şi omniprezent, 
un gând însoţit de cutremur. Stăruiţi ca să-1 dobândiţi. Dar să nu vă 
închipuiţi că-1 veţi dobândi dintr-o dată. Aşa spun Sfinţii Părinţi: ce se 
câştigă repede, repede se şi pierde. Ceea ce veţi câştiga cu trudă, cu 
sudoare şi cu sacrificii, veţi preţui mai mult şi veţi păstra cu mai multă 
grijă. Numai. să nu vă sfiiţi, ci ţineţi-o tot una şi bună. Vă vor veni felurite 
gânduri. Nu le primiţi, izgoniţi-le cu numele Domnului, aşa cum aţi mai 
făcut, adresându-vă Domnului ca un copil. Nu vă opriţi atenţia asupra lor şi 
nu încercaţi să vorbiţi cu ele. 

Isihie, mi se pare, lămureşte clar totul: alipirea este gândul primordial, 
intenţia, prima treaptă; apoi luarea-aminte, a doua treaptă, adică reţinerea 
gândului în suflet şi convorbirea cu el. Deja este rău, întrucât convorbirea 
se face şi cu cel care strecoară gândul. Mai departe urmează desfătarea cu 
gândul. Este şi mai rău. Apoi, căderea de acord sau plecarea voinţei, ne 
aflăm deja aproape de lucrul care hotărăşte căderea. Cine retează gândul, 
acela pune capăt la toate; iar cel ce se lasă furat de gând, cade în 
primejdia să se ducă tot mai departe. La ce să vă mai scriu? Citiţi în 
Dobwtoliubie şi veţi vedea acolo totul. L-aţi citit pe Isihie? Citiţi-1 pe Pilotei, 
Teolipt, pe Nichifor. Dar nu Citiţi totul din Dobwtoliubie. Este destul cât v-am 
indicat. 

Am aruncat o privire pe perete; părintele Serafim priveşte înspre mine. Mi- 
am amintit pe loc. Aţi citit învăţăturile lui? Citiţi-le şi veţi vedea că şi el 
vorbeşte despre aceleaşi lucruri, lată şi portretul Preasfinţitului Inochentie 
Penzenski... Citiţi scrisorile lui şi veţi vedea că şi el vorbeşte despre acelaşi 
lucru. La oricine aţi merge, toţi vorbesc despre acelaşi lucru. 
Aşadar, n-aveţi de ce să renunţaţi. Pur şi simplu, începeţi lucrarea şi 
trudiţi-vă cu ea până veţi ajunge la capăt. 

Fie ca Domnul nostru să vă trimită pacea Lui! 

32. Despre stăruinţa în rugăciune şi despre găteli 

Mă bucur că acum sunteţi în mănăstire. Acolo Maica Domnului vă va 
învăţa toate faptele cele bune. Tare m-am speriat când am citit despre 
împotrivirea faţă de rugăciune. Cel mai rău dintre duhuri este duhul 
împotrivirii. Este un adevărat duh satanic. El i-a pierdut şi îi pierde pe toţi 
demonii. Ei ni-1 transmit şi nouă, sau îl sădesc şi îl aprind în noi ca să ne 
ducă la pierzanie. Dar apoi tare m-am bucurat că v-aţi revenit repede în 
fire şi că v-aţi îndreptat. Slavă Domnului! 

Pentru Dumnezeu, păziţi-vă cu luare-aminte! Mai înainte, când nu vă 
apucaseţi de treabă, totul mergea cum mergea. Acum, orice abatere şi 
orice mişcare greşită a gândurilor şi a inimii este foarte dăunătoare. Să vă 
izbăvească împărăteasa Cerurilor! Că vă vin gânduri, încă nu-i mare 



pagubă, nenorocirea e atunci când inima şi voinţa cad de acord cu ele. 
îndreptarea-i mai anevoioasă. Chiar aţi trecut deja puţin prin această stare 
de împotrivire conştientă: aţi văzut cât de greu a fost să vă îmblânziţi 
inima, învăţaţi acum din experienţă! Vedeţi acum singură cum să faceţi ca 
să ieşiţi din încurcătură - ceea ce aţi şi făcut. Scuturaţi-vă în fel şi chip, aşa 
cum se scutură părţile amorţite ale corpului... cu rugăciune, cu metanii, cu 
biserica, cu trudire, cu milostenie. 

Vă spun dinainte: poate că vă vor veni gânduri mult mai groaznice, 
aşa-numitele gânduri de hulă: din inimă vă va ieşi hula împotriva lui 
Dumnezeu şi a tuturor Tainelor creştine. Staţi atunci dreaptă şi nu vă 
înspăimântaţi, lovindu-1 pe cel ce vi le insuflă. Citiţi despre aceasta la 
Sfântul Di mitre al Rostovului. 

Ce v-a venit să vă preocupaţi atâta de găteli şi de podoabe? lată, 
suflă duhul lumii şi le răspândi pe ale sale! Dumnezeu să vă izbăvească de 
orice abatere. Gătelile nu sunt mare lucru, încă nu-i nenorocire. Dar aţi 
văzut cum se joacă biliard? Se pune bila, se ia tacul, se fixează... abia se 
atinge şi bila se rostogoleşte în afară, în punga din stânga. Exact în 
aceeaşi situaţie vă pot aduce şi gătelile. Păziţi-vă, aşadar, cu atenţie! Cred 
că mănăstirea vi Ie-a lămurit deja pe toate. 

Domnul să vă chivernisească drumul! 

33. Despre tulburarea gândurilor 

Nu vă temeţi! Tot ce vă vine în minte este o simplă năvală a ispitelor. 
Inima, cum vedeţi, este total străină oricăror îndoieli. Gândurile care vă 
dau târcoale nu sunt ale dumneavoastră: nu le luaţi în seamă! Aşa ne 
sfătuieşte Sfântul Di-mitrie al Rostovului. lată care-i cauza. 

Aţi auzit cândva vorbe deşarte, ele vă rămân în memorie. Vrăjmaşul 
strânge toate aceste fărâme de memorie şi urzeşte din ele o plasă înaintea 
ochilor minţii, ca să o încurce. Coborâţi atunci în inimă, întorcându-vă ochii 
de la nălucirile vrăjmaşe şi chemaţi-L pe Domnul. Faptul că nu vedeţi 
rezultatele nu e rău, e chiar bine. Nenorocirea-i când le veţi vedea. Nevă- 
zând rezultatele, sporiţi râvna şi rugăciunea pentru izbândă, şi nu vă lăsaţi 
pradă nepăsării. Doar nu se poate totul dintr-o dată! Este bună ideea ce v- 
a venit, să plecaţi la mănăstire, plecaţi cât mai repede! Aţi auzit vorbe 
deşarte şi v-aţi tulburat. 

Comparaţi starea în care vă aflaţi când aveţi credinţă neclintită şi 
sunteţi în bună rânduială, cu starea în care vă aduc aceste vorbe goale, şi 
veţi vedea unde este adevărul şi unde e minciuna. Sunt la fel ca raiul şi 
iadul. Nu cumva vreţi să fiţi propriul dumneavoastră duşman, părăsind 
prima stare şi înclinând spre a doua? 

Veţi spune: „Cum de alţii sunt liniştiţi?". Este doar o aparenţă a 
liniştii. Duhul le este mort: viaţa sufletească şi cea trupească este o viaţă 
tulbure, lipsită de bucurii. De s-ar trezi cât de puţin, atunci ar rosti altfel de 
vorbe. Aşa că, vă rog, nu vă îndoiţi din cauza lor. Nu aveţi destule mărturii? 
Dar mângâierile lăuntrice, dar apropierea Maicii Domnului, dar ajutorul 
neaşteptat şi grabnic primit şi multe altele? Ce mai vreţi? Vreţi s-ajungeţi 
în cer dintr-o dată! Aşteptaţi! Toate îşi au vremea lor. 

Iar faptul că firul vieţii se împleteşte neuniform, aşa se întâmplă la 
toţi. Aşa că, vă rog, nu vă intimidaţi. Tulburarea va trece. Veţi începe să 
citiţi, să vă rugaţi, şi totul se va linişti. între timp scrieţi, scrieţi totul... Când 
veţi scrie totul, totul se va spulbera. 



34. Despre însingurarea monahală 

Dumnezeu să vă ajute! Mântuiţi-vă! Aşa vă veţi afla la liman 
neprimejduit. Slavă Domnului! Să dea Domnul ca să nu vă pună piedici cei 
ce urmează să năvălească. Aveţi înţelepciunea de a sta în casă! Bine ar fi 
să vă luaţi adio de la toţi şi să vă retrageţi undeva atât mai departe, încât 
nici zvonurile lumii să nu vă ajungă la urechi. Aţi ales acum partea cea 
bună. Să dea Domnul ca acest timp să nu treacă pentru dumneavoastră în 
zadar. Fireşte că nici nu va trece în zadar. Dar eu aş dori să fiţi mai 
râvnitoare şi să nu vă îngăduiţi să treacă nici o clipă, fără să dobândiţi 
ceva foarte folositor pentru suflet. 

Cineva a spus cândva: Fă în aşa fel ca gândurile tale să nu treacă de 
zidurile mănăstirii, şi îndată vei dobândi dulcea linişte a însingurării 
mănăstireşti. Aceasta - care este partea cea mai bună a Măriei - se va 
aranja astfel încât în minte să nu mai existe altceva decât biserica şi chilia. 
Cum nu se poate mai bine! Cred că nici nu poate fi descrisă fericirea 
acestei stări. 

Atingerea lumii rău ne pătează sufletul. Şezi apoi şi curăţă! Şi e 
destul de trudit! Apoi, vine moartea! Nici n-apuci să te dumireşti, că îşi 
cere drepturile. Să ne trudim, cel puţin, cât putem. Pocăinţei îi sunt 
deschise porţile. Strădudiţi-vă să plângeţi înaintea Domnului, dar cât mai 
profund. Altă problemă este ce-l dăm. Dacă nici lacrimi nu avem, să 
spunem: Nu am nimic, Doamne. Mântuieşte-ne, Atotţiitorule, numai 
mântuieşte-ne! 

Pentru citit, îl aveţi pe Sfântul Isaac... Bine că l-aţi luat cu 
dumneavoastră, acolo este totul. Dar fiţi atentă! Adunaţi şi iar adunaţi! 
Aceasta vă este rezerva. Căci sunteţi în vizită la Maica Domnului. Iar ea 
este bună primitoare de oaspeţi. Ce bine că v-aţi ascuns aici! Domnul să 
vă ajute în toate. Domnul să vă dea toate bunătăţile! 

35. Despre aceeaşi 

Fie ca Domnul să vă binecuvânteze şederea în mănăstire. Maica 
Domnului să vă încălzească şi să vă curate de tot ce v-au adus vânturile 
ordinii zgomotoase ale vieţii lumeşti. Vă veţi odihni, vă veţi linişti, vă veţi 
veni în fire, şi apoi veţi porni cu forţe noi spre noi nevoinţe. Dar, Dumnezeu 
ştie, s-ar putea să se ivească posibilitatea unei noi rânduieli. Ce bine ar fi! 
Pacea lăuntrică şi liniştea din afară sunt două împrejmuiri pentru omul cel 
tainic al inimii. Acum toţi îl sâcâie, iar el nu are puterea să se 
statornicească. Domnul să vă fie în toate de ajutor! Nu dintr-o dată, ci cu 
răbdare se seamănă, cu răbdare se aşteaptă încolţirea, creşterea şi 
roadele; cu răbdare se şi păstrează toate. Aici este înţelepciunea. 

Este bine că v-aţi luat cu dumneavoastră şi prietenii: scrierile 
sfinţilor asceţi. Sub influenţa liniştii mănăstireşti şi a dispoziţiei pentru 
rugăciune, poveţele lor vă vor fi mai aproape de inimă şi vor fi mai bine 
însuşite. Strângeţi, aşadar, mierea din flori, ca albina. Viitorul vă va oferi 
locul şi prilejul de a pune totul în practică. O provizie cât de mică nu strică. 
Există un proverb: „Strânge bani albi pentru zile negre", în viaţă sunt 
multe cheltuieli. Strângeţi, aşadar, fără osteneală. Totul vă va fi de 
trebuinţă. 
Domnul să vă dea toate binecuvântările Sale! 



36. Despre aceeaşi 

Mântuiţi-vă! Sunteţi la Maica Domnului! Slavă lui Dumnezeu! Citindu- 
vă scrisorile, rosteam într-una: Slavă Domnului! 

în lucrarea începută este foarte păgubitor să daţi înapoi. Aceasta 
începe cu cele mai nevinovate - în aparenţă - amănunte şi înlesniri, la care 
îşi cere dreptul sufletul care nu s-a trudit îndeajuns. Am nădăjduit şi 
nădăjduiesc ca Maica Domnului să vă ocrotească întotdeauna. 

încingeţi-vă sufletul cu răbdare. Să nu vă tulbure lipsa reuşitei. 
Treaba noastră este să ne trudim, să căutăm şi să alergăm, dar când se va 
împlini lucrarea, asta numai Unul Dumnezeu ştie. 

Un stareţ de la Athos (despre care e scris în Dobrotoliubie) a sâcâit-o 
timp de doi ani pe Maica Domnului să-i dăruiască focul din inimă şi a fost 
auzit. Nu vă stabiliţi termene, ci faceţi şi rugaţi-vă ca Cel care dăruieşte 
rugăciune celor ce se roagă să v-o dăruiască şi dumneavoastră. Căutaţi şi 
veţi afla. Aţi văzut că se simte un oarecare efect. Slavă Domnului! Dar 
lucrarea e încă la început! Nu vă istoviţi peste măsură. Când veţi fi la 
mănăstire, vă veţi mai linişti. Dar mai bine v-arfi dacă v-aţi însingura mai 
mult, pe cât vă este cu putinţă. 

Domnul să vă binecuvânteze din belşug! 

37. Răvaş de răspuns la întrebările despre 

lupta cu păcatul 

Spuneţi că vi se adresează câte cineva cu întrebări despre unele 
puncte din articolele-anexă, îndeosebi cele despre lupta cu păcatul. 
Adunaţi aceste întrebări şi trimiteţi-mi-le mie: vă voi răspunde la ele 8 , dacă 
acest lucru vă va fi de folos. Sigur că ar fi fost mai bine dacă fiecare ar fi 
început cu adevărat această luptă. Atunci i s-ar fi lămurit imediat toate 
punctele. Iar speculaţiile ce rost au? Desigur, nu sunt rele, dar nici prea 
însemnate. 

38. Despre cum să te mântuieşti 

Cine v-a sâcâit atât cu întrebarea, cum să te mântuieşti? De parcă n- 
ar fi fost încă lămurită, şi noi am fi primii care trebuie să începem această 
lucrare! Ce este creştinismul? Este modelul mântuirii celui căzut. Domnul 
lisus Hristos a venit în lume ca să mântuiască pe cei păcătoşi (1 Tim. 1, 15). 
Chestiunea este limpede. Ce să mai stăm pe gânduri? Câţi mântuiţi nu 
cunoaştem? Şi cum s-au mântuit ei? în Biserica lui Hristos. Să trăiască aşa 
cum porunceşte Biserica şi se va mântui. Să creadă tot, în simplitatea 
inimii necercetătoare, să lepede duhul iscodirii şi al întrebărilor fără rost şi 
să nu tulbure cu ele sfera liniştită al credinţei. 

Cui nu-i este limpede cum şi prin ce se săvârşeşte mântuirea în 
Biserica lui Dumnezeu, aceluia iată ce trebuie să i se spună: 

„Crezi în tot ce-ţi porunceşte să crezi Sfânta Biserică şi, primind 
puterile harice prin Sfintele Taine şi, încălzindu-le prin participarea la toate 
celelalte sfinte slujbe şi prin împlinirea tuturor celorlalte rânduieli ale 



8 Aceste răspunsuri, scrise în diferite perioade, au fost tipărite împreună, începând cu 
Scrisoarea 79. ( n.r.r.). 



Sfintei Biserici, mergi neabătut, sub oblăduirea păstorilor legiuiţi, pe calea 
poruncilor pe care ni Ie-a dat Domnul lisus Hristos, şi te vei mântui". 

Dacă privim în jur, vedem că toate acestea se înfăptuiesc deja. Să 
nădăjduim, aşadar, cu smerenie în harul care ni s-a dat prin revelaţia lui 
lisus Hristos, fără să ne îndoim între şovăieli şi nedumeriri. 

39. Despre însingurarea din mănăstire 

Ei, dacă te duci la mănăstire, te duci la însingurare. Greu o duce în 
mănăstire cel ce vrea să trăiască cu alţii laolaltă, ca în societate. Acolo 
trebuie să ştii un singur lucru: arhimandridul sau părintele duhovnicesc şi 
stareţul; iar în privinţa celorlalţi, trebuie să te simţi de parcă nici n-ar 
exista. Atunci totul va merge bine, altminteri ar fi o harababură, mai mare 
decât la balurile petersburgheze. Studiile, înalte sau medii, sunt un lucru 
străin pentru cei ce doresc să meargă la mănăstire. Principalul este calea 
de mijloc, adică o bună dispoziţie a inimii şi un ţel bun. 

înţelesurile luminoase despre toate lucrurile vor veni mai târziu de la 
sine, va veni şi nobleţea inimii şi chiar nobleţea mijloacelor, cum ne arată 
nu puţine exemple. E adevărat că viaţa actuală din mănăstire nu se 
aseamănă, cum se zice, cu cea de odinioară, dar când Dumnezeu îţi 
chiverniseşte calea, te va duce acolo unde îţi va fi bine şi loc de mântuire. 
Credeţi în aceasta! 

40. Despre influenţa nefastă asupra noastră a Apusului şi 
despre frică 

Mi-aţi amintit un sfat pe care vi l-am dat odinioară, în timpul 
ultimului război: să nu mergeţi la teatru numai în timpul acelui război. 
Foarte bine. Pot adăuga ceva? 

întrucât războiul se iscă prin uitarea lui Dumnezeu în timp de pace, 
rezultă că în timp de pace trebuie să fugim în fel şi chip de tot ce duce la 
uitarea lui Dumnezeu. Iar teatrele nu au, oare, această menire? Amintiţi-vă 
ce se întâmplă cu sufletul la teatru şi după aceea. Turcii nu au teatru, ei îl 
înlocuiesc cu opiul. Opiul şi teatrul sunt unul şi acelaşi lucru. Teatrul este o 
îndeletnicire total necreştină şi înţelept este cel care nu-i frecventează. Noi 
l-am preluat din Apus. Cu Apusul ne-a pedepsit şi ne va pedepsi Domnul, 
iar noi nu ne învăţăm minte. 

Un alt lucru rău este literatura noastră, îmbâcsită de spirit apusean, 
şi pe aceasta o curăţeşte Domnul tot prin lovituri din Apus. Dar tot nu 
avem astâmpăr. Ne-am întinat în murdăria apuseană până în gât şi totul e 
bine! Avem ochi, dar nu vedem; avem urechi, dar nu auzim; şi cu inima nu 
pricepem. Doamne, miluieşte-ne! Trimite-ne lumina Ta şi adevărul Tău! 

Cum de-aţi devenit atât de temătoare? Nu este normal. Rugaţi-vă 
Domnului Celui milostiv şi El vă va da bărbăţie, îndrăzniţi, deci, îndrăzniţi, 
oameni ai lui Dumnezeu, căci El va învinge! în biserica mănăstirii care se 
află pe câmpul de la Borodino 9 se citeşte necontenit Psaltirea pentru 
ostaşii ucişi. Noaptea o citesc pe rând măicuţele. Una dintre ele mi-a spus 
că, atunci când îi venea rândul, mai că nu leşina şi adesea fugea afară din 
biserică, însă apoi părintele duhovnic a îndrumat-o să se roage în mod 



9 Locul uneia dintre cele mai importante bătălii din războiul ruso-francez, soldată cu 
înfrângerea armatei napoleoniene (1812). 



special pentru alungarea fricii. Ea s-a rugat cu post şi frica a părăsit-o. 

41. Despre împărtăşirea cu Sfintele Taine 

Ce de comori v-aţi cumpărat! în Triod se află toată plângerea 
sufletului tânguitor pentru păcatele sale. Dar Efrem Şirul! Cu el şi cel mai 
neplângăcios începe să plângă. Pe Isaac Şirul deja îl cunoaşteţi. La el totul 
este înfăţişat mai profund, şi toată calea lui Dumnezeu este arătată 
limpede, ca în palmă. El spune că rugăciunea scurtă, cu puţine cuvinte, şi 
chiar cea fără cuvinte, vine singură, când se curăţă inima. 

Aţi întrebat despre Sfânta împărtăşanie. Nimic nu ne împiedică să ne 
împărtăşim adesea, cu o pregătire adevărată. Bine ar fi în fiece post, iar în 
Postul Mare şi în cel al Crăciunului, e bine chiar de două ori. De fapt, faceţi 
aşa cum Domnul vă va pune în inimă: numai să vă împărtăşiţi cum se 
cuvine. Căci aici este viaţa! 

Sunt momente în care avem mare trebuinţă de cuvânt. Sărăcia 
cuvântului este pedeapsa lui Dumnezeu. Doamne, miluieşte-ne! 

Ce aţi întâlnit la Petersburg, sau cum v-a întâmpinat el? Ciudat mai e 
acest oraş! Un adevărat model al omenirii căzute! 

Pe N.N.- ierusalimiteanca 10 mi-o amintesc. Nu se gândeşte cumva să 
pornească din nou într-acolo? Destul! Trebuie să ne zidim la noi acasă 
propriul Ierusalim. Iar aceluia îi este sortit să fie călcat în picioare de 
neamuri, până ce se vor împlini vremurile neamurilor (Le. 21, 24). 

42. Despre cartea împotriva Bisericii Ortodoxe 

De ce spuneţi că sunteţi zdrobită şi sufleşte, şi trupeşte? O aveţi 
acolo pe Maica Domnului, de aceea, nu-mi vine să cred că sunteţi răvăşită 
sufleteşte; sau poate că nu observaţi zidirea celor dinăuntru, petrecută în 
acelaşi timp cu ruinarea celor dinafară. Praful ridicat de cea din urmă n-o 
lasă să se vadă pe prima. Domnul să vă întărească! 

Vă mulţumesc pentru carte (e o carte străină, împotriva Bisericii 
Ortodoxe), lată că veni vremea să intrăm şi noi în polemică deschisă cu 
Apusul. Latinii îşi înalţă sus ochiul lor mândru. Siguranţa mulţumită de sine 
nu-i lasă să pătrundă adevărul. Chiar şi bunul simţ vede minciuna 
primatelor lor, a părerilor lor despre provenienţa Sfântului Duh şi a noilor 
lor dogme, şi a multor altora. Toate aceste noutăţi, după mărturisirile 
latinilor înşişi, s-au format din secolul al Xl-lea. Şi în carte este consemnat 
acest lucru, dar cu strâmbă tâlcuire. Nu le putem înşirui pe toate. 

în lăcaşul liniştit trebuie doar să vă rugaţi. Aminteaţi că sunteţi ruptă 
de legăturile lumeşti. Grăbiţi-vă să vă legaţi prin cele duhovniceşti, ca să 
nu se adeverească zicala: „De un mal s-a-ndepărtat, la celălalt n-a 
acostat". 

43. Despre teatru 

Nu pot să-mi explic această atracţie a dumneavoastră pentru teatru. 
Teatrul nu are nici un rost. Ştiţi asta. De ce totuşi vreţi să mergeţi? Iar de 
vă vin gânduri, lăsaţi-le la o parte! Goniţi-le şi luptaţi! Altora li se trimit 
ispite mai mari; a dumneavoastră-i mai uşoară, e o ispită a gândului. 



10 Cea care a fost în pelerinaj la Ierusalim, (n.t.) 



Arătaţi credinţă Domnului şi în această mică încercare. Vicleanul vrea să 
ne îndepărteze cu orice mijloace sufletul de la Domnul - dacă nu printr-un 
rău direct, măcar prin fleacuri. Alţii facă cum vor. Fiecare va trebui să 
răspundă pentru sine în faţa lui Dumnezeu. Teatrele au fost născocite de 
guvern pentru cei ce nu caută mântuirea, pentru ca aceştia să nu cadă 
pradă unor vicii mai rele. Pentru cei ce caută mântuirea există Biserica, în 
care Dumnezeu, îngerii şi toţi sfinţii se împărtăşesc cu noi în mod real, iar 
nu în mod reprezentat! Banii pe care-i cheltuiţi pe teatru nu ar fi mai bine 
să-i daţi nevoiaşilor? Mă tem ca nu cumva să cădeţi în mrejele vrăjmaşului. 
Vrăjmaşul e abil. La început îţi cere o concesie mică, apoi una mai mare şi 
tot aşa, la nesfârşit. Cu cât mergi mai adânc în pădure, cu atât lemnele-s 
mai multe. Ce v-ar mai dojeni părintele nostru Serafim! Cine-i cel ce vă 
îndepărtează de la rugăciune şi să atrage spre teatru? Vedeţi cine? Să-ţi 
plângi păcatele şi să frecventezi teatrul - nu se leagă defel! Trebuie să 
plângem, şi ziua şi noaptea. 

Nu-mi amintesc ce a fost cu mine şi unde am fost când aţi participat la 
slujba aceea. Este Domnul, Cel Care v-a trimis în acest fel o consolare 
pentru grija arătată faţă de aproapele. Rugaţi-vă mai des pentru 
nevrednicia mea, pentru ca Domnul să-mi dea duhul pocăinţei. Cât de bine 
este cu el, cu duhul pocăinţei, şi cât de rău, fără! Suflarea creştinului 
trebuie să fie alcătuită din expiraţii ale pocăinţei, iar când acestea lipsesc, 
înseamnă că omul s-a sufocat. Doamne miluieşte! Domnul să vă dea toate 
binecuvântările! 

44. Despre iubirea de sine şi despre slava deşartă 

Sunteţi lăudată. Ce-i de mirare în asta? Unde nu-i peşte, şi racul e 
peşte - cum obişnuia să spună părintele nostru Partenie. Acest lucru, însă, 
este foarte recomandat în societatea noastră, în care există simpatie chiar 
şi pentru o umbră de bine... în acelaşi timp, acest lucru este foarte 
inconvenabil pentru dumneavoastră. Picătura care cade repetat străpunge 
piatra. Câte o picătură din fiecare laudă se aşază peste viermele iubirii de 
sine şi al vanităţii, şi îl hrăneşte; el creşte neobservat, mai îngăduie o 
vreme şi simţămintele de smerenie, până nu se întăreşte. Iar când creşte 
mare, devorează totul dintr-o dată. Este mare primejdie! Şi încă ceva. 
Lauda gâdilă inima, stăvileşte râvna şi o slăbeşte. Este ca şi cum i-ai pune 
piedică aleargătorului. Oprirea în viaţa duhovnicească este deja un pas 
înapoi. Şi este rău! Ce-i de făcut? Smeriţi-vă şi înăbuşiţi înălţarea 
gândurilor şi a inimii prin tot felul de sentimente smerite faţă de sine. 
Când vorbele dulci vă lovesc în urechi, ca pietrele, coborâţi în inimă şi 
umiliţi-vă în fel şi chip înaintea Domnului şi a sfinţilor Lui. Câte trude n-au 
îndurat ei ca să fie pe plac Domnului? Iar noi ce facem? Mergem o dată la 
biserică, facem cinci metanii acasă, citim o pagină dintr-o carte 
mântuitoare de suflet - şi gata, am ajuns între sfinţi! Exact aşa! Osteneala 
trupească, umilitoare ajută foarte mult. Slugile sunt, deasemeni, buni 
învăţători întru smerenie. Doriţi-vă jigniri şi, mai ales, dintre cele nedrepte; 
cel puţin, 

întâmpinaţi-le ca pe un plasture salvator, pus de Domnul pe rana 
semeţiei. Dar nu încercaţi să întreprindeţi ceva de una singură! Alergaţi la 
Domnul, Care S-a smerit pe Sine până a luat chip de rob. El vă va învăţa. 
Nu vă neglijaţi însă această stare. Laudele vă vor îngheţa şi vă veţi preface 
într-o statuie de marmură, nerespingătoare pe dinafară, dar lipsită de 



viaţă. Maica Domnului să vă izbăvească de aceasta! Mai bine e să te 
tăvăleşti în noroi şi să fii călcat în picioare de toţi, decât aşa. 

îmi scrieţi: în vis mă rog fierbinte şi cu sârguinţă, iar când sunt 
trează, cu lenevie. Slavă Ţie, Doamne! Este bine că sufletul se roagă în vis 
atunci când nu-i lăsăm libertatea să se roage îndeajuns ziua. Acesta este, 
însă, un bun avertisment! Vi se dă de ştire să vă lipiţi de rugăciune şi să vă 
rugaţi fără lenevire... V-a fost bine în vis, când v-aţi rugat, şi ziua, când v- 
aţi sculat... Prin această experienţă parcă vi s-ar spune: „Priveşte, iată 
unde-i dulceaţa şi fericirea, iată roadele rugăciunii! Aşa că nu lenevi". 

Dacă veţi da ascultare acestui sfat, vă va fi bine. Iar de nu-i veţi da 
ascultare? Poate că se va mai repeta o dată şi încă o dată şi gata. „Nu-i 
nimic de făcut cu ea - vor zice. I se dă să simtă limpede ce bine este să te 
rogi, şi nu vrea. Las-o în pace, să facă cum ştie". Aşa este drept. 
Dumnezeu nu Se lasă profanat. El este foarte îngăduitor cu neputinţele 
noastre, dar nu poate răbda nesupunerea. Mulţumiţi-I Domnului pentru 
toate! Domnul să vă fie de ajutor. 

45. Despre pronierea lui Dumnezeu şi despre smerenie 

Slavă Domnului pentru toate! Aţi dori să aflaţi din ce cauză Domnul 
îngăduie de-atâta timp necredincioşilor să-i subjuge pe ortodocşi. Putem 
noi, oare, să atingem culmile cele mai înalte şi să vedem gândurile adânci 
ale lui Dumnezeu? Nu este al nostru a şti anii sau vremile^icf. Fapt. 1,7). 
Vedeţi cum este priceperea noastră? Se prezic (în calendar) 15 grade de 
căldură, dar se înregistrează minus 20 de grade. Şi asta, în lucrurile 
obişnuite. Iar până la căile lui Dumnezeu, putem noi să ajungem? Pe cine îl 
iubeşte Domnul, îl ceartă şi biciuieşte pe tot fiul pe care îl primeşte (Evr. 
12, 6). Nu ne este oare de ajuns? Suferinţele nu sunt semnul respingerii, ci 
al bunăvoinţei. 

Visul acela v-a fost de trebuinţă. Intipăriţi-vă în inimă vorbele pe care 
vi Ie-a spus cineva: „Nu sunt cuvinte pentru a descrie fericirea care este 
acolo"... (vezi I Cor. 2, 9). Pentru aceasta, să ne înmulţim strădaniile, ca să 
ajungem acolo, chiar de-ar fi să ne târâm pe brânci. Doamne, ajută-ne! 

Iarăşi vă repet: feriţi-vă de laude. Ce trebuie să faceţi? Ocărâţi-vă 
mai mult şi, mai ales, rugaţi-vă Domnului ca să vă aşeze în inimă o adâncă 
smerenie. Puteţi crede acum din proprie experienţă ceea ce a spus Sfântul 
Isaac Şirul în Cuvântul întâi: „Mai că nu se află om care ar putea să îndure 
cinstea fără schimbarea celor lăuntrice", lată ce lucru a scornit vicleanul! 
Iar că este vorba de lucrarea lui, credeţi mărturiei Sfântului loan Scărarul 
(Cuvântul al 26-lea, punctul 8). Răbdaţi. Acesta este, cum se vede, ultimul 
şiretlic, dar e primejdios şi de lungă durată. Să vă ajute Domnul să 
rezistaţi! 

P.S. lată încă două articole: al Margaretei şi cuvântul de învăţătură al 
unui părinte bătrân. Ce nu găsiţi aici! Sunt tâlcuite în întregime şi 
rânduirea lăuntrică, şi cea din afară a vieţii, din diferite unghiuri şi în 
felurite abordări. Hrăniţi-vă cu această pâine şi împărţiţi-o şi altora, dacă 
aveţi ocazia! Aceasta, pentru ca, în situaţia în care nu veţi izbuti să 
împliniţi cele citite, Domnul să vă miluiască pentru că le vor împlini alţii, 
cărora li le veţi fi citit. Voi revedea, voi transcrie şi vă voi trimite curând şi 
restul. 



I 1 . în Biblia editată de B.O.R..: Nu este al vostru... 



46. Despre predarea de sine în voia lui Dumnezeu 

Domnul să vă mângâie! Părerea mea este ca mai bine să lăsaţi totul 
în voia lui Dumnezeu. El este singurul Care ştie ce-i trebuie fiecăruia şi 
cum să le chivernisească pe toate. De aceea, nu încercaţi să ghiciţi nimic 
despre destinul dumneavoastră. Timpul şi împrejurările vi-1 vor arăta. 
Prietena dumneavoastră suferă sufleteşte şi este îndurerată. Fie ca 
Dumnezeu să o mângâie! Mucenicii erau purificaţi şi pregătiţi pentru 
împărăţia lui Dumnezeu prin foc, prin strujire în carne vie şi prin tăiere... 
Nouă, însă, ni se dă o altă purificare. Fiecăruia, atât cât i se potriveşte: 
unuia mai mult, altuia mai puţin. Doamne, miluieşte-ne şi ne povăţuieşte! 

lată că anul e pe sfârşite. Cât de repede trece viaţa, ceas după ceas, 
zi după zi! Te uiţi şi în faţa ochilor îţi apare poarta mormântului. Ce-i de 
făcut cu sufletul? Avem nevoie de o mare dibăcie ca să căpătăm stăpânire 
asupra noastră. Sfinţii şi dumnezeieştii Părinţi se biruiau pe sine, dar nici ei 
nu reuşeau întotdeauna. Aici să tot tâlcuieşti despre puterea voinţei şi 
samavolnicia sufletului! Unde este sufletul? Arătaţi-mi-1, filozofilor! Numai 
aceluia ce se predă cu totul Domnului, îi este dată puterea stăpânirii de 
sine, sau este revărsată în el această putere. Şi să vezi atunci cum va 
începe acela să răsucească sufletul! Geme, săracul suflet, dar n-are ce-i 
face. Trebuie să se supună! 

47. Despre credinţă 

Mântuiţi-vă! Pace vouă! Ciudatul N.N. 12 s-a încurcat în ideea luterană 
despre justificare (adică: Crede şi te vei mântui. Faptele nu ajută). 
Luteranii sunt într-o mare confuzie referitor la această problemă. Care 
încotro! 

lată cum trebuie să credem. Omul, prin firea sa, este obligat să 
împlinească voia lui Dumnezeu, trebuie să-L iubească pe Dumnezeu şi pe 
semenii săi - şi să arate asta prin fapte; dar el a căzut şi a devenit 
neputincios. A venit Domnul şi a chivernisit pe pământ calea mântuirii în 
Sfânta Sa Biserică. Aici se ridică păcatele şi se dă puterea de a împlini voia 
lui Dumnezeu. Pentru ce se dă această putere, dacă nu pentru fapte? 
Apostolul Pavel le porunceşte celor botezaţi să umble întru înnoirea vieţii 
(Rom. 6,4). în alt loc spune că noi suntem aleşi şi chemaţi să fim sfinţi şi 
fără de prihană înaintea Domnului, în iubire (Ef. I, 4). La Apostolul Petru 
«aflăm răspuns la întrebarea»: Pentru ce ne-au fost date toate puterile 
dumnezeieşti? Spre viaţă şi spre bună cucernicie (2 Petr. 1,3). 

Cum îşi curăţeşte omul inima? Prin trudă întru împlinirea poruncilor, 
care sânt potrivnice patimilor. Cere ajutor, dar sârguieşte-te şi singur! Fără 
propria trudă, nici ajutorul nu va veni. Dar şi truda, fără ajutor, este 
zadarnică. Şi una, şi alta sunt de trebuinţă, în sens moral, propunerea lui 
N.N. are temei, lată în ce fel: lucrează iar şi iar, dar nu te bizui pe fapte şi 
nu te încânta de ele, ci fă cum spune Apostolul: Uitând cele ce sunt în urma 
mea si tinzând către cele dinainte (Fii. 3, 14). 

Vă doresc toate bunătăţile Domnului. 

48. Despre liber-cugetători 



l 2 Referire la personajul masculin. 



Am crezut că N.N. se va supăra pe mine, dar ea a făcut altfel; este 
adevărat, este bună şi smerită! Doamne, mântuieşte-ne! Fără frica de 
Dumnezeu nu putem face nimic. Rău este să trăieşti în dezordine. Ce 
înseamnă să lucrezi la doi stăpâni? Trebuie una şi bună. Cine aleargă 
încoace si încolo nu va avea nici o noimă. Lumina nu-şi are părtăşie cu 
întunericul. Pace de la Domnul vă doresc. 

Ştiţi ce gânduri triste mă apasă? Şi nu fără temei, întâlnesc oameni, 
care se socotesc ortodocşi, dar care, ca spirit, sunt voltairieni, naturalişti, 
luterani şi alte soiuri de liber-cugetători. Ei au parcurs toate ştiinţele în 
învăţământul nostru superior. Şi nu sunt proşti, nu sunt nici răi dar, cât 
priveşte credinţa şi Biserica, nu sunt buni de nimic. Taţii şi mamele lor 
erau credincioşi; stricarea a apărut în perioada şcolarizării lor în afara 
casei părinteşti. Amintirea copilăriei şi a spiritului părinţilor îi mai ţin încă 
în anumite limite. Dar cum vor fi proprii lor copii? Şi ce îi va ţine pe aceia 
în limitele cuvenite? Conchid de aici că peste o generaţie, cel mult două, 
se va stinge Ortodoxia noastră. Ce-i de făcut? Să stăm cu braţele 
încrucişate? Nu, trebuie să facem ceva!. 13 

Principiile nefaste au intrat în ştiinţe şi în viaţă, noi nu avem cărţi 
care să-i deştepte pe cei care încă mai pot fi deşteptaţi... E nevoie de cărţi 
înflăcărate, care să ne apere de toate răutăţile. Trebuie angajaţi scribi şi să 
li se poruncească să scrie. 

49. Despre metaniile mari 

Ce se întâmplă cu dumneavoastră? învăţaţi să faceţi metanii până la 
pământ! Aţi văzut cum în binerânduita mănăstire toţi, după rang, ies de la 
locurile lor şi încep să facă metanii sau să stea în picioare, închinându-se 
cu plecăciuni. Iar dumneavoastră v-aţi lăsat petânjală. 

Să slăvim pe Domnul! Vai nouă! Ne-a încurcat satana şi nu putem să 
ne descâlcim. Ne-a prescris legi atât de tiranice, încât nu avem putere «să 
ne împotrivim», ci le urmăm şi le împlinim cu grijă. Câtă otravă! Cred că le 
ştiţi pe toate acestea. Aţi păţit destule din pricina lor. Răbdaţi şi rugaţi-vă. 
Domnul este atotputernic. Nici nu veţi băga de seamă, cum vă va smulge 
din această vâltoare. Doar veţi clipi din ochi şi vă veţi minuna cum s-au 
aranjat lucrurile. Dar vi se va întâmpla iarăşi, dacă va fi de trebuinţă. Noi, 
cu dorinţele noastre, născute din vanitate şi autocompătimire, nu putem şi 
nu ştim să facem nimic bun pentru noi înşine. Minunat! Şi apucăm o 
bucată de cărbune în loc de aur. 

Vai, ce gânduri triste ne vin câteodată! La ce ne vor duce modul 
nostru de a gândi, literatura noastră, obiceiurile noastre? Facă-se cu noi 
voia Ta, Doamne! Cu mâna Ta preaputernică risipeşte norii liberei cugetări, 
ai necredinţei, ai indiferenţei şi desfătărilor de toate felurile, care ne-au 
învăluit. Domnul Dumnezeul nostru să vă trimită pacea Sa! 

50. Despre falsa proorocită 

lată şi ghicitoarea, care nu a întârziat să ajungă pe la 
dumneavoastră; scrie cu creionul! E grozavă! E ceva în genul meselor care 
se învârt. Numai că nu cred ca acesta să fie vreun dar de la Dumnezeu. 



I 3 Sublinierea traducătorului. 



Darurile supranaturale de la Dumnezeu se dobândesc cu greutate, dar 
aşa, din senin, nu iese nimic bun. Preotesele păgâne ghiceau şi ele, de 
multe ori cu succes.... Dar nu erau proorocite adevărate. Câte duhuri 
înşelătoare nu există! 

în Lavra Pecerska a Kievului trăia un bătrân care ştia Vechiul 
Testament pe de rost, fără să-1 fi învăţat. Orice îl întrebau, ştia şi spunea 
pe de rost, din minte. Dar ştia doar Vechiul Testament şi nimic din Noul 
Testament. L-au suspectat stareţii şi s-au rugat pentru el, şi a uitat totul. 
Aşa-i şi aici. Ar fi bine să-i fie citite «ghicitoarei» rugăciuni de dezlegare şi 
abia apoi să fie întrebată. Dar cred că, şi dacă ar sta cineva în picioare în 
faţa ei, având un puternic duh de rugăciune, i-ar putea lega dibăcia 
proorocească. 

Dar n-ar fi mai bine să vă ţineţi cât rnai departe de asemenea 
oameni? Toate cele de trebuinţă ni Ie-a spus, prin viu grai, însuşi Domnul. 
Ce mai doriţi altceva? Doamne, mântuieşte-ne! 



51. Articolul „Despre rugăciunea lui lisus" şi despre viaţa 
părintelui Serafim 

Te-ai înălţat în slavă, Hristoase, Dumnezeul nostru. Felicitări de 
sărbători, pace vouă! Unde stă Domnul, Care sade de-a dreapta lui 
Dumnezeu..., acolo trebuie să şadem şi noi cu mintea. 

Am deschis din întâmplare „Viaţa părintelui Serafim", în locul unde se 
află „Povestire folositoare de suflet", iar înaintea acesteia, „Despre 
rugăciunea lui lisus". Cât de binefăcătoare sunt şi una, şi cealaltă! 
Străduiţi-vă să le citiţi şi să le recitiţi. Aici se arată totul, întregul traseu. 

Domnul să vă binecuvânteze truda, deocamdată materială, pentru a 
trece la cea a minţii; obişnuiţi-vă să număraţi boabele de la mătănii, dar 
continuând să rostiţi rugăciunea! Maica Domnului să vă ajute! Pace adâncă 
vă doresc. Fie ca focul, adus de Domnul pe pământ, să vi se înrădăcineze 
în pământul inimii. Rugaţi-vă pentru aceasta şi aceasta căutaţi! Domnul să 
vă binecuvânteze! 

P.S. Pe lângă acesta, mai sunt alte şase articole, de la al 4-lea la al 9- 
lea inclusiv. Nu am izbutit să termin totul. 

52. Despre distracţii şi despre cunoştinţe 

V-aţi distrat, e vremea să vă cuminţiţi, să lăsaţi totul şi să vă aşezaţi 
în inimă. Amintiţi-vă de post şi comparaţi-1 cu starea de acum. Nici nu se 
pot compara! 

Dar desigur că veţi fi la Iver când vă va parveni această scrisoare, 
acolo totul e altfel. Apucaţi-vă de citit şi rupeţi-vă de toţi. Cât de mult vă 
distruge starea în care vă aflaţi! Faceţi cumva ca rugăciunea, cititul, lucrul 
de mână să decurgă una după alta. Reduceţi legăturile cu ceilalţi. Numai 
Dumnezeu şi dumneavoastră, ce bine este aşa! Dar când va fi aceasta, să- 
L lăsăm pe Domnul să hotărască. Treaba se face mai bine când decurge de 
la sine, căci atunci ea se aranjează nu după mintea omenească, ci prin 
voia lui Dumnezeu. Altminteri, unde ajungem!? Singură aţi început să 
legaţi cunoştinţe şi să căutaţi distracţii. Mai e loc de glumit? Azi-mâine 
vine moartea. Iar atunci nu cărţile de joc ne vor hotăra soarta. 



53. Despre taina împărtăşirii cu Trupul şi Sângele Domnului 

Cine a vorbit atât de stupid despre taina Trupului şi a Sângelui lui 
Hristos? Ideea aceasta este calvinistă. Iar în mod ortodox, iată cum trebuie 
să credem: cine nu mănâncă din Trupul Domnului şi nu bea Sângele Lui, 
acela nu are viaţă în El. Cine sălăşuieşte în Domnul? Acela care mănâncă 
Trupul Lui şi bea Sângele Lui (vezi loan, 6, 53, 56). Nu e nimic neclar şi nici 
un fel de alegorie. Aşa au crezut toţi cei mântuiţi întru Domnul, aşa se 
cade să credem şi noi. 

Multe îndrugă cei ce nu înţeleg şi nici nu vor să pătrundă adevărul 
lucrurilor! Ba încă mai tâlcuiesc despre o anume mângâiere! De unde să 
vină la ei mângâierea? Domnul nu intră în inima necredincioasă, chiar 
dacă stă la porţile ei şi bate, iar în afara Domnului ce mângâiere să fie? Vai 
de ei, sărmanii! 

Să nu tăceţi! Nu e cazul să vă înfierbântaţi, ci să spuneţi adevărul, 
simplu şi pe scurt; este de datoria noastră să-1 mărturisim. Mărturisirea lui 
nu este lucru neînsemnat. Cu el este Domnul, iar unde este Domnul, acolo 
este puterea lui Dumnezeu, adică şi fapta. Spuneţi-1 din inimă. Acesta va 
fi atunci cel mai grăitor adevăr. 

Aţi citit povestirea despre vămile văzduhului. Unde mai găsiţi aşa 
ceva? Este şi impresionantă, şi povăţuitoare. în Minei este cuprinsă 
aproape toată istoria Bisericii, care toată este aşa: trezeşte, smereşte şi te 
întoarce la Dumnezeu. 



54. Despre iubitorii de cele lumeşti 

Dumnezeu să vă ajute, mântuiţi-vă! 

Cu frică şi cu cutremur se cuvine să ne împlinim lucrarea, viaţa şi 
slujirea, fiecare ce, unde şi cum îi este hărăzit. Ca o pasăre din rai trebuie 
păzită această frică, să nu-şi ia zborul. Dacă-şi ia zborul, e greu de prins. 
Iar ca să nu-şi ia zborul, trebuie închise uşile coliviei: să ne adunăm 
gândurile şi să ne legăm simţurile prin trezvie. Ca ajutor pentru aceasta, 
trebuie să avem şederea acasă şi însingurarea. Le aveţi şi pe una, şi pe 
cealaltă. Aşadar, trebuie numai să vă feriţi ca nu cumva vreo veche 
prietenă să vă ademenească mai întâi la o discuţie, apoi la o plimbare. Dar 
dumneavoastră aţi rămas destul de mult în urma altora! Mai puteţi să-i 
ajungeţi? N-ar fi mai bine să rămâneţi cu totul în urma lor şi să nu trageţi 
cu ochiul spre cei ce trăiesc în duhul acestei lumi? Cred c-ar fi mult mai 
bine. Dar dacă va trebui cândva să staţi faţă în faţă cu lumea, se cade să 
vă ţineţi capul şi inima aşa cum se cuvine creştinilor, fără să cedaţi. Mare 
pagubă că nu aveţi ceea ce au iubitorii de cele lumeşti! Şi parcă e o 
noutate pentru dumneavoastră! Este calea pe care aţi pornit. Şi cred ar fi 
cazul să aveţi ceva însufleţire, văzând contrastul atât de izbitor dintre 
orientarea dumneavoastră şi năzuinţele lumeşti, întrucât înseamnă că aţi 
avut ceva sporire în cele începute. 

Dar de unde v-a venit ideea că aţi rămas în urmă? Se potriveşte, 
oare, acest cuvânt cu cele despre care vorbim? Unul a plecat înainte, iar 
altul a rămas în urmă. Asta se poate spune despre cei ce merg pe acelaşi 
drum. Dar despre cei care merg pe drumuri diferite, şi chiar opuse, nu se 
poate spune. Iubitorii de cele lumeşti aleargă spre Apus, iar cei ce se 



înstrăinează de duhul lumii merg spre Răsărit, aşadar fiecare pe drumul 
său. Despre cei ce privesc spre Răsărit, chiar dacă n-ar merge într-acolo, ci 
ar sta pe loc, trebuie spus că sunt mai realizaţi decât iubitorii de lume, 
care cu siguranţă se străduiesc neobosiţi, dar spre fundul iadului... 

Căci acesta este adevărul! De ce atâtea îndoieli? Nu vă lăsaţi ispitită 
de bunătatea aparentă a oamenilor de societate. Cercetaţi cu intuiţia pe 
care o aveţi dacă există la ei, adică în inimile lor, vreo legătură cu Domnul 
şi veţi vedea că nu e nici una, iar eleganţa lor ce altceva este, dacă nu 
împodobirea unui mormânt? într-adevăr, aşa este. Aşa că să vă păzească 
Dumnezeu să cedaţi cumva gândului că iubitorii de cele lumeşti ar avea 
vreo superioritate faţă de cei ce doresc a trăi în duhul Evangheliei! Că doar 
nu suntem noi primii! Va veni o zi se va lămuri cine este în câştig, iar ziua 
aceea nu este departe pentru fiecare din noi: poate e azi, poate e mâine, 
îmbărbătaţi-vă, aşadar, şi întăriţi-vă cu inima! Domnul să vă dăruiască 
toată mângâierea! 

55. Despre distracţii 

Ce s-a întâmplat cu dumneavoastră? întăriţi-vă şi însufleţiţiţi-vă! Dar 
să nu credeţi că vă veţi afla ajutor în distracţii. Distracţiile sunt oricum 
aducătoare de melancolie, iar melancolia le face şi mai triste. Da, aşa este. 
în momentele de veselie exterioară uităm de durerea inimii, dar după 
terminarea petrecerii şi a veseliei, când sufletul rămâne singur, el îi dă de 
veste despre sine stăpânului său, printr-o întristare şi o amărăciune dublă, 
triplă şi chiar înzecită. Toată lumea ştie aceasta, dar nu vrea să asculte, 
orice i s-ar spune. Aşa şi dumneavoastră, în urma tuturor... V-a cuprins 
întristarea şi căutaţi distracţii! 

Renunţaţi, mai bine cereţi milă şi mângâiere de la Domnul şi de la 
Preacurata Stăpâna noastră. Căci dacă vă dau Ei, Ei vă dau mângâieri 
trainice. Adresaţi-vă Lor! Pentru aceasta, desigur, este mai bine să staţi 
acasă şi să vă rugaţi, sau să mergeţi la biserică, unde să faceţi acelaşi 
lucru; şi să cugetaţi câte puţin, şi să citiţi câte ceva este bine. Văd că îl 
înţelegeţi bine pe Sfântul Isaac Şirul, aşa că nu-i lăsaţi. El vă va învăţa 
totul. 

Vă doresc toate mângâierile de la Domnul. Rugaţi-vă şi Domnul, 
tămăduitorul tuturor neputinţelor, vă va vindeca. 



56. Despre neosândirea altora 

Scrieţi despre N.N. Ce fel de suflet mai are şi ea, că reuşeşte să-i 
umbrească prin vorbele ei pe toţi şi pe toate! 

Pe toate treptele există păcătoşi, şi milostivirea lui Dumnezeu îi 
acoperă, aşteptându-le întoarcerea. Nu trebuie să generalizăm cazurile 
particulare, adică pe baza unui singur caz să tragem concluzii despre 
caracterul unui om, şi pe baza unui singur om, despre o întreagă clasă de 
oameni. Este timpul să nu-i mai daţi crezare, acoperind totul cu o glumă. 
Şi întotdeauna ţineţi-vă de regula de a nu da crezare învinuirilor. Un stareţ 
bătrân, când a venit la el cineva şi a început să-1 vorbească de rău pe un 
altul, 1-a întrebat: „De unde ştii asta?". Acela i-a răspuns: „Un om bun mi-a 
povestit". „Ba nu, nu a fost un om bun - i-a răspuns bătrânul. Dacă ar fi 
fost bun, n-ar fi vorbit de rău pe altul". La fel trebuie să facem şi noi. 



Domnul să ne izbăvească de vederea greşelilor altora, iar zvonurilor să nu 
le dăm crezare, şi sufletul ne va fi curat. Dar cu păcatul osândirii ce ne 
vom face? Căci, de îndată ce osândirea faptelor altora se împleteşte cu 
dispreţuirea lor, iar nu cu suferinţa frăţească pentru ei şi cu păstrarea 
cinstirii pentru persoana lor - aceasta înseamnă osândire şi este un mare 
păcat! Luaţi aminte! 

57. Despre ispită 

Mare păcat aţi făcut ademenind-o pe draga de N.N. să bea lapte 
miercurea. Că doar nu mureaţi de foame! Altceva este dacă aţi fi ajuns 
într-o situaţie de moarte şi nu puteaţi găsi nimic în afară de lapte. Atunci n- 
ar fi fost nimic: puteaţi mânca sănătoasă! Dar aşa cum aţi făcut 
dumneavoastră este păcat. Acest păcat este şi mai mare, din pricină că 
N.N. pleca la Petersburg, unde sunt o mulţime de ispite. Acum, pe drum, i- 
aţi zdruncinat pravilele şi i-aţi spulberat frica de a le încălca sub un pretext 
oarecare. De la lucrul acesta mai mic, înlesnirea poate să treacă la un al 
doilea, la un al treilea şi aşa mai departe, tot mai mult. Răspunderea 
pentru toate cade asupra dumneavoastră. Nu este o judecată exagerată, 
ci chiar ade- 
vărul. Dar şi dumneavoastră, ce, sunteţi tătăroaică, de aţi mâncat de dulce 
la vreme nepotrivnită? Nu este de înţeles!... 

Porunca privitoare la hrană a venit, oare, de la dumneavoastră, încât 
să dispuneţi de ea cum doriţi, iar alţii nu? Ciudat! Dar şi mai ciudat este că 
asta vi se pare o problemă străină... Dar eu cred altfel: eu cred că în 
această privinţă ar trebui să vă deplângeţi mai mult pe dumneavoastră. 
Căci acele N.N. nu v-au fost încredinţate pentru a le învăţa să încalce 
postul. Ele se uită la dumneavoastră ca la o bună creştină, pe care ar 
trebui să o imite şi, poate că s-au încumetat să se înfrupte numai din 
cauza dumneavoastră, ca să nu vă fie ruşine să loviţi de una singură atât 
de nemilos obrazul maicii noastre, Biserica. Să loveşti obrazul propriei 
mame! Vedeţi cum stau lucrurile? Iar dumneavoastră aţi gândit cu multă 
uşurătate despre asta. Doriţi să vă dezleg. Bine, vă iert şi de acest păcat, 
pe dumneavoastră şi pe toţi, cu puterea ce mi-a fost dată, cu toate că şi 
eu am multe păcate. Dar ce folos aveţi de aici? Dezlegarea prin 
corespondenţă are, oare, putere? Mergeţi la duhovni: cui dumneavoastră, 
osândiţi-vă în faţa lui şi cereţi-i epitimie. Pentru Dumnezeu, nu neglijaţi 
acest lucru... Cu o piatră de moară la gât să sari în apă - cine merită asta? 
Acela care te duce în ispită. Şi întristaţi-vă, suferiţi şi bateţi metanii şi 
Înduioşaţi-L pe Domnul atotmilostiv. El este milos, dar cu cei ce se 
pocăiesc. 

Vă mulţumesc pentru lemn şi pentru pietricică. Desigur că nu sunt rele, 
dar mai trebuincioasă e piatra din inimă, aceea pe care se cade să stăm 
bine cu picioarele minţii, fără a ne clătina încolo-încoace. Doamne, ajută! 

De ce v-aţi înfuriat aşa? Doar toată vina nu cade pe oameni, ci pe 
vicleanul, ispititorul oamenilor. Aşa se cuvine. Şi nu păcătuiţi gândind şi 
simţind altfel. 



58. Despre petrecerea timpului şi despre alegerea prietenilor 



Să lăsăm lucrurile să se desfăşoare după cursul lor. Treaba noastră 
este să ne supunem necesităţii şi să le împlinim pe cele folositoare, iar la 
toane de ce să ne dedăm? Trebuie să fim stăpâni pe noi înşine. Pentru asta 
suntem zidiţi, pentru asta suntem şi rezidiţi de Domnul! 

Noi avem două laturi: o curgere nedesluşită a dorinţelor şi a 
gândurilor şi o activitate conştientă, liberă şi raţională. Cea din urmă 
trebuie să spulbere bezna celei dintâi. Aceasta se aşterne pe suflet ca o 
ceaţă, iar dacă sufletul nu se cuminţeşte şi nu se aşază la rangul său, 
atunci poate fi atras către fapte şi preocupări deşarte, nefolositoare şi 
uneori chiar dăunătoare. Legea noastră e una singură: să dobândim, pe 
cât putem, starea în care din suflet dispare totul, rămânând numai 
Dumnezeu. O, de ne-ar ajuta Domnul! Să ne rugăm, căci El este iubitor de 
oameni. Să-I deschidem uşa inimii şi a minţii. De legat, El nu ne leagă. 

Fiecare să facă şi singur câte ceva, să se silească. Aceste siliri nu 
privesc numai lucrurile exterioare, ca de pildă sculatul, mersul la biserică 
şi aşa mai departe; ci mai cu seamă pe cele lăuntrice, şi anume dispoziţia 
către anumite lucruri şi respingerea altora - toate după îndrumarea 
poruncilor şi după cerinţa vieţii începute. Căci şi ea ne învaţă. Numai după 
această silinţă vine apoi şi ajutorul lui Dumnezeu şi orânduieşte atât 
lucrarea lăuntrică, cât şi conduita din afară. Domnul să vă ajute! 

Mergeţi la biserică - e bine; şi acasă totul va fi bine rânduit: ba să 
citiţi câte puţin, ba să vă rugaţi un pic, ba să lucraţi câte ceva. Dar 
distracţiile, mai cu seamă cele zgomotoase, trebuie evitate în fel şi chip: 
ele strică pacea sufletului şi seamănă dorinţele rele. 

Ceea ce aţi întâlnit la N.N. a fost bun. Să vi se întâmple cât mai des 
astfel de lucruri! Atunci aţi văzut că nu sunteţi bună de nimic şi că aţi fost 
părăsită. Acest simţământ trebuie să-1 încălzim şi să-1 înălţăm în noi, 
pentru ca să devenim într-adevăr pribegi şi străini pe acest pământ. Cum? 
Cu ajutorul unor întâmplări asemănătoare. Căci nouă ne tot place să 
trâmbiţăm în jurul nostru şi ne credem aureolaţi în lumină. Şi atunci ni se 
va spulbera ceaţa aceasta! 

Aşadar, este bine; dar că o oarecare filozoafă şi un oarecare filozof s- 
au cunoscut, nu ştiu dacă e bine. Acum nu se vede, după aceea veţi vedea 
singură. Dacă vor dori să ştie adevărul, să le spuneţi cu smerenie ceea ce 
ştiţi, iar dacă vor să fie cu dumneavoastră numai aşa, de dragul petrecerii 
plăcute a timpului, atunci mai bine să-i părăsiţi. 

Astronomia este un lucru simplu: putem afla şi din cărţi cele 
accesibile tuturor. Căutaţi cartea lui Naum despre lumea lui Dumnezeu. 
Acolo este scris totul, poate înţelege şi un ţăran, la cărţile de acest fel ce 
apar în zilele noastre te poţi încurca. Necazul este că astronomii noştri 
adaugă faptelor teoriile lor, şi cel mai adesea se încurcă şi cad în 
neadevăr, potrivnic cuvântului lui Dumnezeu. De aceasta trebuie să vă 
temeţi. 

Este un fapt binecunoscut că trebuie să facem cunoştinţă numai 
după ce ne-am încredinţat în comuniunea de cuget şi de intenţii, iar, fără 
aceasta, înmulţirea cunoştinţelor nu este decât o distrugere. Câte 
cunoştinţe aveţi dumneavoastră! N.N., N.N. şi altele, ca ele să tot fie cu 
sutele, că nu le mai ştii numărul! Aici, numărul nu înseamnă nimic: toţi 
sunt ca unul şi chiar să n-ai unde arunca un fir de ac, eşti tot singur. Să nu- 
ţi faci pe nimeni prieten dacă nu l-ai încercat. 

Dar aceasta nu-i încă lucrul cel mai înseninat. Sunt altele mai 



importante, îmi scrieţi „Abia mă mai pot ruga; vorbind deschis, citesc aşa, 
fără chef, şi cartea îmi cade din mâini „. Cum aţi adormit aşa? Nu trebuie 
să treceţi cu nepăsare pe lângă aceste momente. Trebuie să vă mai sporiţi 
frica, să vă mai mişcaţi memoria. Este bine că apoi vi s-a mai înmuiat puţin 
inima în biserică, altminteri vă paşte pierzania. Cu frică şi cu cutremur 
conlucraţi-vă mântuirea. Desigur că nici nu este în puterea dumneavoastră 
să aveţi totală stăpânire peste o asemenea înverşunare a sufletului; însă 
nu trebuie să rămâneţi indiferentă la această stare, ci cel puţin chemaţi-L 
pe Domnul şi pe Stăpâna noastră. Dar despre asta, pare-mi-se, a mai fost 
vorba, şi nu o singură dată. 



59. Despre comportarea în societate 

Ce-i cu harababura asta din casa dumneavoastră? Cum v-am citit 
scrisoarea, am şi simţit vântul cum umblă prin camere. Nu e ceea ce 
trebuie. Desigur, nu toate sunt în puterea dumneavoastră, dar unele sunt. 
De pildă, în vizite să ne manifestăm reţinut, cu gândul la Domnul şi cu frică 
de Dumnezeu, să nu vorbim în plus, să nu osândim şi să nu ne facem 
planuri deşarte; toate acestea şi multe altele sunt în puterea noastră. Iar 
din moment ce sunt în puterea noastră, şi răspunderea pentru ele cade 
asupra noastră. 

După ce i-am petrecut pe oaspeţi şi am rămas singuri, trebuie să ne 
îngrijim imediat de suflet şi să ne grăbim a curăţa tot ce a fost semănat în 
el, să-1 aşezăm iarăşi înaintea Domnului într-o stare de evlavie şi să 
reluăm cursul preocupărilor obişnuite, de mai înainte: cititul, lucrul de 
mână şi altele. Despre întoarcerea vizitelor nu vă faceţi griji; dacă aţi 
izbutit, e bine, dacă nu, nu-i nici o nenorocire. Aşa să faceţi. Numai la 
biserică să vă duceţi în zbor, de ca şi cum aţi avea aripi, şi adunaţi de 
acolo aroma rugăciunilor şi a cugetării de Dumnezeu. Domnul să vă 
binecuvânteze! 

Vă miraţi de tristeţea sau de sentimentul de nemulţumire al N.N. 
Este în firea lucrurilor! Duhul ei le cere pe ale sale: pe cele duhovniceşti, 
pe cele cereşti. Iar ea nu îi oferă aceasta. De aceeea, el o sâcâie. Să-şi 
schimbe viaţa, să lase la o parte deşertăciunea. E atât de greu? Să-şi 
schimbe doar intenţiile şi să renunţe la unele obiceiuri, căci viaţa ei nu 
este ruşinoasă... Dar ea nu vrea şi nu vrea; de aceea suferă. Cine-i 
vinovat? 

Par iată că şi dumneavoastră o luaţi tot într-acolo! Aţi ajuns să 
gândiţi despre post ca musulmanii 14 ! Uitaţi-vă ce scrie în canon! Scrie să 
mâncăm câte puţin, pesmeţi sau vreo fierturi de post, şi să mâncăm târziu. 
Ce, se ţine cont numai de cantitate? Nu numai de cantitate, ci şi de 
calitate. Şi încă ţintiţi să vă socotiţi în rândul ortodocşilor! Puteţi fi bună de 
ceva cu un asemenea cap?! 

60. Despre curiozitatea minţii 

Ce fel de lucruri aţi mai citit? Şi aţi găsit acolo folositor şi potrivit 
pentru viaţă? Acest din urmă semn trebuie să fie dovada bunei cercetări a 
Scripturilor. Dar mai există şi o altfel de cercetare, de nici un folos: 

curiozitatea stearpă a minţii, lată cum să faceţi deosebirea. 

Pacă, ascultând, vedeţi că toate gândurile - chiar dacă sunt 
frumoase - sunt goale, ca baloanele de săpun şi se sparg repede la 
mişcarea uşoară a aerului unei raţiuni sănătoase, atunci să ştiţi că cele 
auzite sunt lucrări ale curiozităţii deşarte. 

Par dacă ascultând, veţi găsi că cele auzite se aşază pe inimă şi se 
strâng în ea şi o apasă, zdrobind-o, sau o lărgesc, înveselind-o cu speranţe 
nepământene, atunci să ştiţi că cele auzite nu sunt rodul curiozităţii 
deşarte, ci adevărul cunoscut din experienţă. 

Pentru unii, cercetarea Scripturilor poate fi o mare ispită. Vă veţi 
mira? Aşa este. Ţineţi minte cum Avva Serida 1-a bătut pe Positei pentru 
că acesta din urmă începuse fără nici o trebuinţă să întrebe ce înseamnă 
una şi alta, de ce este scris aşa şi nu altminteri? lată şi un alt exemplu, în 
Filipi era o fecioară care avea un duh al ghicirii şi Apostolul Pavel 1-a 
izgonit (vezi Fapt. 16, 16-18). Mai citiţi şi din Pilotei şi din Piadob (în 
Filocalie). Acolo se socoteşte că nu e un lucru bun când dorinţa sau 
impulsul ne distrag de la trezvie şi rugăciune, îndemnându-ne la 
teologhisiri. Multe alte asemenea sfaturi 

Veţi găsi în privinţa cercetării Scripturilor. V-aţi dat seama cum au 
apărut ereticii? Toţi până la ultimul, din cercetarea Scripturilor. Este, 
aşadar, o sabie cu două tăişuri! Şi, va să zică, trebuie să ştii cum să o 
mânuieşti. 

lată ce vă spun, ca să deosebiţi duhul adevărului de duhul minciunii, 
în această privinţă. 

Creştinul ortodox citeşte cuvântul lui Dumnezeu; îşi întipăreşte în 
inimă adevărurile conţinute acolo nemijlocit, fără să îşi întindă gândurile 
dincolo de cele conţinute şi fără să-şi înalţe, autoritar şi samavolnic, 
mintea deasupra, ci i se supune smerit. De exemplu: ascultaţi pe mai- 
marii voştri şi vă supuneţi lor, fiindcă ei priveghează pentru sufletele 
voastre, având să dea de ele seamă... (Evr. 13, 17; Rom. 13, 11). Totul este 
foarte clar! Nici nu avem ce comenta, întipăreşte-ţi în inimă şi gata, asta-i 
tot... Dacă întâlneşte ceva greu de înţeles, ortodoxul caută dezlegarea nu 
în mintea sa, nu în presupunerile sale, ci în Biserică, păstrătoarea oricărui 
adevăr, cu alte cuvinte caută o dezlegare gata făcută, recunoscută de toţi 
şi propusă tuturor, în Biserică. De exemplu: tu eşti Petru şi pe această 
piatră voi zidi biserica Mea... (Mt. 16, 18). Nu e de înţeles cum Biserica poate 
fi întemeiată pe Petru, când temelia ei este Pomnul, astfel încât nu poate 
exista nici o altă întemeiere. Fără a specula în van pentru lămurirea 
acestei nedumeriri, adresaţi-vă Bisericii şi primiţi accepţiunea care există, 
şi anume, că aici cuvântul „Petru" nu semnifică persoana Apostolui Petru, 
ci mărturisirea neclintită a credinţei în Pomnul nostru lisus Hristos. Această 
neclintire i-a făcut ca stânca pe mucenici. Loveşti stânca oricât, dar nu o 
sfarmi. Iar catolicii au căutat dezlegarea cu mintea lor şi au ajuns la papă. 
Oricât ar fi de absurd, iată că ei până astăzi se încăpăţânează. 

Dacă un loc oarecare din Scriptură îi pune gândul în mişcare, şi 
gândul începe să tragă concluzii care se îngrămădesc, fireşte, în minte, nu- 
i nimic: ortodoxul nu se dă la o parte, ci tratează aceste concluzii, aceste 
roade ale minţii sale nu ca pe nişte copii naturali, ci ca pe nişte fii vitregi. 
Le supune unor încercări nemiloase, şi anume: le introduce în ansamblul 
adevărurilor de credinţă (acestea sunt toate adevărurile conţinute în 
catehism) şi vede dacă se leagă cu ele şi, dacă nu se leagă ori i se opun, le 
alungă din minte, ca pe nişte odrasle nelegitime. Dacă nu poate face 



singur această deosebire, atunci se adresează iarăşi învăţătorilor în viaţă 
sau celor de odinioară, lată cum face ortodoxul şi cum se cuvine să facă. 

Neortodoxul nu face aşa. Când i se nasc în minte oarece cugete 
(bune-rele, lui nu-i pasă, doar să-i fie pe plac), el începe să scormonească 
în Scriptură şi să le caute confirmarea. Cu o astfel de intenţie, desigur că 
orice verset şi chiar frază care se apropie cât de puţin de iluziile 
căutătorului este luat drept mărturie valabilă. Se adună câteva texte 
cărora li se dau tâlcuiri arbitrare, apoi se trage concluzia, adică gândul 
care se născuse încă dinainte de citirea Scripturii şi, în sfârşit, se exclamă: 
„Aşa ne învaţă întreaga Scriptură!". 

Aşa s-au format toate ereziile, aşa s-a format protestantismul, aşa s- 
a format papalitatea, cu deosebirea faţă de primii că acestea încă mai 
scormonesc în jurul Sfinţilor Părinţi şi îi siluiesc (cum au făcut nu demult, 
cu noua dogmă). De acelaşi soi sunt şi cele pe care vi Ie-a citit N.N. 

61. Despre mânie 

Sunteţi bolnavă; iar eu vă înţelesesem astfel starea; de aceea, mă 
pregătisem să mă năpustesc cu tunete asupra dumneavoastră, cu cele 
mai năprasnice şi mai ocărâtoare reproşuri pentru imensa izbucnire de 
vanitate, legată de supărarea cu N.N. şi încă pentru ceva - am uitat: este 
ceva de domeniul trecutului. 

Acum văd că toate acestea sunt urmarea irascibilităţii nervilor, 
cauzată de boală. Maica Domnului să vă întărească! Luaţi doar cunoştinţă 
de faptul că asemenea izbucniri nu sunt un lucru prea virtuos, lată-1, într- 
adevăr, pe satana cu chip de înger al luminii, în aparenţă, este vorba 
numai de simţul dreptăţii. Dar inima începe să clocotească şi este gata să 
se lase tăiată cu lama pentru dreptate, limba este încărcată de reproşuri, 
că dreptatea este uitată şi călcată în picioare de altul. Iar acest altul, care 
a cutezat să o încalce, ne apare cu totul neghiob şi chiar rău intenţionat. Şi 
o astfel de judecată ne apare atât de dreaptă, încât credem că toată 
lumea, dac-ar fi de faţă, ar aproba-o negreşit. Vedeţi cum totul este 
luminos şi legal? Dar, de fapt, aşa stau lucrurile? 

De fapt, întotdeauna se întâmplă ca la temelia unui asemenea 
sentiment de încălcare a dreptăţii să stea sentimentul vanităţii ofensate, al 
înjosirii demnităţii noastre sau al tratării ei fără consideraţia şi preţuirea 
cuvenită. Focul râvnei după dreptate nu decurge din dragostea noastră de 
dreptate, ci din faptul că cineva a îndrăznit să o încalce, în raport cu noi. 
De-ar fi gfost în raport cu alţii, încă ar mai fi fost suportabil, adică am fi 
rostit, poate, printre dinţi: „da, este jenant", şi gata. Şi poate că i-am fi 
iertat. Observaţi că strigătul după dreptate este doar unul exterior, în timp 
ce la mijloc se află lupta pentru propriul eu? lată că se vede acum cine-i 
îmbrăcat în veşminte de înger! 

Toate acestea vi le-am amintit aşa, pentru orice situaţie. Sufletul 
dumneavoastră este înţelept. Dacă este într-o stare bună sau rea, ca 
mărturie stă pacea sau tulburarea lui. Când aveţi tulburare în suflet, în 
legătură cu orice problemă, nu daţi crezare sufletului în acest timp: minte 
tot ce spune! Atunci sufletul este povăţuit de satana şi, desigur, nu întru 
mântuirea lui; iar el, sărmanul, se zbate din toate puterile. Căci mânia 
omului nu lucrează dreptatea lui Dumnezeu (lac. 1, 20). 

Toate cele ale lui Dumnezeu sunt paşnice, liniştite, dulci şi lasă în 
suflet această dulceaţă, pe care o revarsă în jur din belşug, cu toate că 



uneori par să şi ocărască. Şi în acest caz există căldură şi chiar ardoare, 
dar de un cu totul alt fel: este smerită, nezgomotoasă. Aţi înţeles acum? 

62. Despre gândul la Dumnezeu 

Faceţi-vă treburile încet, pe îndelete, cu sârguinţă, iar la roadele 
văzute gândiţi-vă mai puţin. Trebuie să vă căiţi în toate cele. Şi să aveţi 
grijă de gânduri! De ce să rătăciţi pe la răspântii? Cum putem vedea 
soarele, când praful e gros şi e ceaţă în jur? Feluritele reverii îl acoperă pe 
Dumnezeu. Ce poate fi mai dulce şi mai frumos decât El? De ce să ne 
desprindem de El şi să privim spre nimicnicie? 

63. Despre plâns 

Cum aşa? Aţi trecut pe la mănăstire şi nu aţi ştiut ce să faceţi? 
Râsete, plimbări şi pălăvrăgeală! De citit nu citiţi, la biserică mergeţi 
anevoie, înseamnă că aţi mers acolo pentru desfătare. Faptul că înainte de 
plecare aţi avut anumite dificultăţi nu este o justificare. Haideţi, apucaţi-vă 
mai repede de treabă! Trebuie să vă frângeţi puţin, să plângeţi şi să 
suferiţi puţin înaintea Domnului, în asta constă, pe scurt, toată lucrarea. 
Cei ce se îndreaptă plâng fiindcă sunt neisprăviţi, iar cei îndreptaţi plâng 
fiindcă nu sunt încă atât de isprăviţi pe cât ar trebui şi ar vrea să fie. Aşa 
că să plângem! Doamne, miluieşte! 

64. Despre ducerea în ispită 

Mântuiţi-vă! Pace vă doresc de la Domnul. Furtuna care este în noi 
nu e un mare necaz, ci e o stare a lucrurilor aproape obişnuită. Trebuie să 
vă ţineţi tare. Exact aşa cum faceţi, strigând către Domnul, către 
Preacurata Stăpână şi către toţi sfinţii. Va trece. Din ce pricină se întâmplă 
asta? Nu poţi ghici şi nici nu trebuie să ghiceşti. Toţi cei ce urmează 
această cale încearcă acest sentiment. E drept, însă, că Domnul nu ne 
părăseşte, ci este prezent şi priveşte cum se va lupta sufletul în bătălia 
care i-a fost îngăduită. Nu îngăduie El să ne lase ispitiţi mai mult decât 
putem. Staţi, aşadar, dreaptă! Domnul să vă liniştească! 

65. Despre Sfântul Adevăr 

De ce N.N. m-a considerat ursuz? lată, acum şi-a schimbat părerea. 

Totuşi, când este vorba de fapte, nu trebuie să recomandăm înlesniri. 
Cu vorbele obişnuite ne mai jucăm, treacă-meargă, dar adevărul lui 
Dumnezeu nu avem voie să-1 strâmbăm. Nu este al nostru, ci ne-a fost 
dat. E de datoria noastră să îl împărtăşim şi să îl transmitem tuturor, aşa 
curat cum a ajuns la noi din gura lui Dumnezeu. De trăit, trăim rău; măcar 
adevărul lui Dumnezeu să-1 propovăduim fără adaosuri! Astăzi pe toţi îi 
zăpăceşte învălmăşeala de idei şi de legi. Trăim vremuri grele! Dar Domnul 
îi păzeşte pe ai Săi şi le îngăduie să vadă şi să simtă palpabil Sfântul 
Adevăr. 

66. Despre post 

Dumnezeu să vă ajute! Domnul să vă binecuvânteze pentru fapta 



cea bună a postitului. Dar iată ce este! Mergeţi la care biserică vreţi, dar la 
una singură. Dar să rătăciţi prin diferite biserici, aşa cum vă propun unii, 
este stupid. Oare postul este vreme de distracţii? Să plângem se cuvine! 

Am auzit despre icoana făcătoare de minuni, dar începutul mi-a fost 
povestit altfel. Dar e totuna. Fapt este că în preajma noastră este 
împărăteasa Cerurilor. Ne sunt de mare trebuinţă acum manifestările 
puterii lui Dumnezeu asupra noastră. Mulţumiri Domnului! Aşadar, El nu 
vrea să ne părăsească, ci să ne ţină în adevărul Său. 

Bine că v-aţi răzgândit să mergeţi la Serghie 15 . Nu e acum vremea să 
vă gâdilaţi auzul. La noi la biserică se citeşte bine, slavă Domnului. Ce mai 
vreţi? Dacă n-ar fi aşa, am putea să ne obişnuim să ne rugăm şi singuri, în 
tăcere. Dumnezeu să vă blagoslovească! 

67. Despre rugăciune 

Ieri a trecut N.N. El posteşte pe ascuns, în alte locuri e jale dacă nu 
mergi la biserică; la noi, dacă mergi la biserică, ai neplăceri, lată 
progresul! Dar există progres şi spre fundul iadului! Ce întristătoare e 
starea mentală a acelor oameni! 

Ce fel de înfricoşări aţi avut? Puterea Crucii este cu noi. Intărindu-vă 
cu nădăjduire şi credinţă - căci ce e-n noi e mai mare decât ce-i în lume - 
apăraţi-vă cu semnul crucii! Dar poate că a fost o întâmplare trecătoare. O 
aveţi pe Maica Domnului. 

Ce să vă spun despre rugăciune? Nu puteţi să nu vă rugaţi. Osteniţi- 
vă la rugăciune cât puteţi. Puteţi să rămâneţi numai la metanii, fără citirea 
rugăciunilor, puteţi să vă rugaţi şi şezând, când sunteţi slăbită, şi niciodată 
să nu vă depărtaţi cu mintea de la Domnul. Domnul să v-ajute! Faceţi cum 
puteţi, dar nu vă îngăduiţi să rămâneţi fără nevoinţa rugăciunii. Pentru citit 
îl aveţi pe Sfântul Isaac Şirul. Este bine că îl aveţi. Acolo e totul, numai să 
citiţi cu luare-aminte. Domnul să vă binecuvânteze! 

68. Despre rugăciune şi metanii 

Mântuiţi-vă! Ştiţi deja din experienţă că tot ce v-a spus N.N. este o 
minciună sfruntată. Nici metaniile nu-s făcute în van, nici acatistele nu-s 
lipsite de însemnătate. 

Să vă povestesc o întâmplare. Răposatul Teofan, arhimandridul din 
Kirilovsk, călătorind din Petersburg, s-a oprit ca să înnopteze. Acolo erau 
unii care se pregătiseră să-1 ia la bătaie. Ucenicul a observat şi i-a spus 
stareţului, şi bătrânul şi-a dat seama că aşa este. Fără însă a băga în 
seamă aceasta, el a aprins cu nădejde o lumânare şi a început să citească 
un acatist Maicii Domnului, pravila lui dintotdeauna. Nu a ajuns cu 
acatistul la jumătate, că au şi început să bată în geam nişte trecători - un 
convoi parcă - şi să strige: „Părinte arhimandrit! haide să mergem, că 
împreună ne va fi mai vesel, înhamă caii, te aşteptăm". Au înhămat caii pe 
dată, au ieşit din curte şi au pornit-o la drum. Când au depăşit pericolul, 
convoiul a dispărut, iar părintele arhimandrit a ajuns cu bine la mănăstirea 
sa. lată că acatistul nu a fost citit în zadar. 

Dacă vom face speculaţii filozofice, ne vom încurca la orice mărunţiş, 



l 5 Probabil, Serghiev Posad, localitatea unde se află mănăstirea cu hramul şi moaştele 
Sfântului Serghie de Radonej. 



dar dacă în simplitatea inimii vom accepta toate pravilele, ne va fi spre 
mântuire. Toţi sfinţii care l-au bineplăcut lui Dumnezeu, câte metanii n-au 
făcut - nimeni nu le ştie numărul - şi câte rugăciuni n-au spus? Cu toţii au 
petrecut lăuntric în nevoinţa rugăciunii şi s-au mântuit prin ea. 

Dar ce, N.N. vrea să primească harul căscând gura, ca şi quakerii 16 
sau molocanii 17 , care spun: „Biserica e în coaste, nu în grinzi" 18 ? Căci fără această 

pravilă de rugăciune şi ascetică, omul va sta ca în bătaia vântului, sau, 
mai rău, ca şi cum ar fi gol-goluţ în arşiţa gerului. Iar umblând în această 
pravilă, este şi cum ar fi îmbrăcat în haine călduroase şi ocrotitoare. Dar 
dumneavoastră le ştiţi pe toate acestea. Va să zică, n-aveţi de ce să vă 
îndoiţi din pricina unor vorbe goale. Privitor la ceea ce a fost, nu pot să vă 
spun nimic; luaţi-o ca pe o încuviinţare de la Maica Domnului, că drumul 
pe care mergeţi este cel drept. 

Asemenea semne sau îndrumări nu se dau sfinţilor, ci celor care îşi 
caută mântuirea şi au nevoie de povăţuire. Vedeţi singură că se întâmplă 
la vremea cea mai potrivită. Şi înălţaţi mulţumiri Preacuratei Stăpânei 
noastre, care s-a pogorât atât de mult în întâmpinarea neputinţei 
dumneavoastră, ca să vă risipească îndoiala. Aşa să gândiţi, că 
dumneavoastră - cea neputincioasă şi cuprinsă de îndoieli - aţi avut nevoie 
de povăţuire - care vi s-a dat, şi n-are nici un rost să vă înălţaţi. Să 
mulţumim Preacuratei Ocrotitoarei noastre, şi să plângem că o obosim atât 
de mult cu îndoielile noastre, încât trebuie să facă mereu câte ceva pentru 
noi. 

iar calea începută nu e deşartă, şi lucrarea nu vă este fără izbândă. 
Vrăjmaşul întunecă totul şi face gălăgie. Staţi dreaptă, îmbărbătaţi-vă, 
întăriţi-vă! 

De unde v-au apărut răceala şi uscăciunea? Le aveţi de demult? 
Răbdaţi şi nevoiţi-vă cu răbdare când la rugăciune, când la citit, dar mai 
bine plângeţi că nu aveţi nimic şi că nu sunteţi de nici o trebuinţă. 

Tulburarea din suflet se datorează, cred, împrăştierii. Adunaţi-vă şi 
vă veţi linişti. Stând acasă, chemaţi-L pe Domnul. Domnul să vă ajute ca 
să depăşiţi cu bine starea în care vă aflaţi. Nădăjduiţi cu tărie! Maica 
Domnului să vă ajute! 

PS. lată, în sfârşit, vă trimit şi celelalte articole, de la al 10-lea la al 
17-lea. Acordaţi mai multă atenţie mai ales ultimelor, unde se vorbeşte 
despre trezvia în rugăciune şi, în general, despre starea minţii atunci când 
îl cheamă pe Dumnezeu, însoţesc aceste articole cu unica dorinţă ca ele să 
vă slujească la ceasul potrivit pentru trezirea minţii... şi să vă învioreze 
lăuntric, aşa cum răcoarea dimineţii înviorează aerul. Mai am câteva 
articole de acelaşi fel, dar mă gândesc să le introduc în Patericul mare, sub 
forma unei anexe, sau să le includ ca articole cu conţinut corespunzător. 

69. Despre statul acasă 

Este bine că găsiţi plăcere în statul acasă; cu cât mai mult, cu atât 
mai bine. Plăcerile din afară, chiar cele nevinovate, rareori duc la bine; 
pentru rău însă, deschid imediat uşile. Ele slăbesc sufletul, îl scot din 
îngrădirea lui lăuntrică, în urma lor, omul arată ca zdrobit, parcă nu mai 



1 6 Sectă creştină răspândită în Anglia şi S.U.A. 

1 7 Sectă creştină din Rusia. 

1 8 Idiom rimat sugerând respingerea Bisericii de către sectanţi, ca instituţie, pe principiul, 
Biserica este în suflet, nu între ziduri. 



este el. Când cineva cade fără să vrea şi se loveşte, este compătimit, dar 
când cineva se prăbuşeşte la pământ din neatenţie şi îşi rupe toate oasele, 
nu numai că nu este compătimit, ba este şi certat. Ce nevoie este să ne 
defăimăm pe noi înşine? A fost, oare, mare lucru mâncatul unui măr, 
frumos şi plăcut? Dar după aceea, Fiului lui Dumnezeu l-a fost dat să fie 
crucificat pentru a îndrepta fapta. 

Ce fel de muzică vă pregătiţi să ascultaţi? Cea mai mare parte a 
pieselor noastre muzicale de astăzi sunt o porcărie: gâdilă urechea, fără a 
da nimic. Eu nu vă leg, dar îmi pare rău dacă o să vă duceţi, căci numai vă 
veţi zăpăci şi vă veţi întrista. Când ascultaţi muzica din afară, cea lăuntrică 
se perturbă pentru o vreme. Să nu iubiţi lumea, nici pe cele din lume! 
Puteţi, oare, acolo să fiţi cu Domnul? E prea puţin cu putinţă, căci care-i 
societatea? Lumea artelor este o lume sufletească şi chiar una senzuală, 
iar nu una duhovnicească. Este greu să renunţaţi, e adevărat; doar 
petrecerea cu Domnul este răstignire adevărată, iar nu metaforică. Când 
se va înfăptui? La aceasta să râvniţi. Căci atunci va începe să ţâşnească 
din inimă izvorul mângâierilor, care vor stinge orice sete pentru mângâieri 
de alt soi. 

Slavă Domnului! lată că v-aţi liniştit. Să vă ajute Dumnezeu să nu vă 
ruinaţi niciodată. Dar facă-se voia Domnului. Respiraţia putredă a duhului 
minciunii, care lucrează în fiii împotrivirii, poate sminti pe oricine. 
Lenea pentru îndeletniciri duhovniceşti provine din pasiunea cu care v-aţi 
apucat de lucru. Nu vă împătimiţi prea mult cu lucrul, căci vi se va 
înceţoşa mintea. După înceţoşarea minţii urmează înceţoşarea inimii. 

70. Despre jignire 

Mare scofală că aţi întâmpinat neplăceri! Toate acestea sunt în firea 
lucrurilor. Adică nu aveţi de ce să vă tulburaţi, lată la ce să vă gândiţi, mai 
bine: cum să suportaţi o lovitură peste obraz şi, mai mult, cum după 
această palmă să întoarceţi şi celălalt obraz? Căci aceasta este porunca 
Domnului! Dacă ceea ce s-a întâmplat este o palmă peste un obraz, 
întoarceţi-1 şi pe celălalt. Iar dumneavoastră vreţi să o ştergeţi! Bună 
elevă a lui Hristos! Iar acesta-i abia alfabetul, adică stă scris pe primele 
pagini, la începutul Evangheliei. Răbdaţi, aşadar! Dar cred că acum deja 
totul s-a aranjat, şi nu mai scormoniţi în trecut, lată că şi părintele v-a 
acordat atenţie, de ce credeţi, oare? Ca să vă bucuraţi cu duhul. Aşadar, 
bucuraţi-vă cu duhul! După mine, acesta este cazul cel mai neînsemnat, 
iar faptul că v-a tulburat într-atât s-a datorat stării de atunci a duhului 
dumneavoastră - o stare trecătoare. Pace vă doresc! 

Şi, la orice vreme, nu trebuie să întreprindeţi nimic în stare de 
tulburare, căci această stare este nechibzuită, şi cu atât mai mult nu 
trebuie să întreprindeţi ceva hotărâtor. Liniştiţi-vă! 

71. Despre jocul de cărţi şi despre teatru 

Dumnezeu să vă ajute! Nu trebuie să jucaţi cărţi şi să mergeţi la 
teatru. Acolo, vorbesc ce au de vorbit, apoi încetează şi vă părăsesc. Dacă 
veţi face aşa, vor veni şi la dumneavoastră cu cărţi şi vă vor chema mereu 
la teatru. Vicleanul vă va pune atunci multe la dispoziţie, numai să vă 
zdrobească capul. Nu trebuie să faceţi aşa. Refuzaţi! Căci veţi ajunge la o 
dezbinare lăuntrică. De ce să nu spuneţi oricui: „Eu acţionez din 



convingere. Cărţile de joc sunt un lucru deşart; teatrul, unul dăunător. 
Pentru un creştin, sunt necuviincioase şi una, şi alta. Aşa sunt convinsă, 
aşa fac; iar dumneavoastră faceţi cum vreţi!". Şi lăsaţi-i să-si vadă de 
drumul lor. Ei, de veţi face aşa, va fi spre dezonoarea şi spre ruşinea lor. 

72. Despre zăvorâre 

Domnul să vă binecuvânteze să vă trudiţi; dar numai cu mintea. 
Gândul că ar trebui să vă aflaţi undeva şi că ar fi nevoie ca cineva să fie la 
dumneavoastră nu vă va da pace. 

Străduiţi-vă să vă rânduiţi astfel, încât să vă displacă să mergeţi în 
vizite şi, la fel, să nu vă placă să vedeţi pe cineva la dumneavoastră. La 
stareţii de demult era scris: atâta vreme cât ai plăcerea de a da şi a lua, nu 
aştepta liniştea. Această frază: a da şi a lua, cuprinde totul, orice fel de 
relaţii cu alţii. Nu poţi ajunge la aceasta dintr-o dată, dar începutul trebuie 
făcut imediat. Bunul Dumnezeu să vă dăruiască dulceaţa petrecerii laolaltă 
cu El! 

73. Despre aprinderea inimii 

Mântuiţi-vă! Slavă Domnului că aveţi pace în suflet şi că aţi răbdat 
totul. Păstraţi întotdeauna o astfel de linişte când aveţi nemulţumiri, 
lăsându-vă în voia lui Dumnezeu, şi nu vă agitaţi. Rugaţi-vă ca toate să vă 
fie după voia lui Dumnezeu şi este deajuns. 

Faceţi-vă regulă să nu întreprindeţi nimic când aveţi duhul tulburat, 
nici măcar să vorbiţi. Oricât de cuviincioasă ar fi izbucnirea şi oricât de 
drept v-ar părea ceea ce vreţi să spuneţi sau să faceţi în acel moment, 
totuşi, în această vreme sufletul nu poate respecta măsura cuvenită, cu 
atât mai puţin curăţenia,, căci această stare este, de felul său, întotdeauna 
amestecată cu părerea de sine. Dumnezeu să vă ajute! 

74. Despre articolul „începutul vieţii creştine" 

Aţi luat în seamă, oare, ce scrie în articolul „începuturile vieţii 
creştine"? Aici este programul întregii vieţi, deşi este înfăţişat doar 
începutul. Căci, după o regulă simplă, un început bun înseamnă treaba pe 
jumătate făcută; iar în creştinism un început bun înseamnă toată treaba 
făcută, căci acolo se află sămânţa viitorului copac, cu frunze, cu flori şi cu 
roade. De aceea, unui începător i-ar fi de trebuinţă să răsfoiască 
acest articol. Multă lume nu priveşte predicile cu bunăvoinţă. Foarte rău. 
Predica ce se revarsă din suflet este mare lucru. Căutaţi şi veţi afla. 

75. Despre învăţăturile Sfântului loan Gură de Aur 

Pentru Dumnezeu, nu uitaţi să-1 citiţi din când în când pe Sfântul loan 
Gură de Aur, orice carte de-a lui v-ar cădea în mâini. El scria simplu, fără 
pregătiri, aşa cum se coceau lucrurile în spiritul lui şi cum i se aşezau în 
inimă gândurile. La el, multe par la început lucruri neînsemnate, dar 
continuaţi mai departe şi veţi găsi o comoară de nepreţuit. Alţii spun că 
Gură de Aur a înfăţişat rânduiala generală a vieţii creştine, în mare parte 
este adevărat, dar nu întru totul. Aproape în fiecare dialog se găsesc 
cuvinte ce înfăţişează partea cea mai ascunsă a vieţii spiritului. Aceasta să 



o studiaţi şi să o păstraţi în inimă, pentru cazuri de necaz şi de nevoie. 

76. Despre cărţile Sfinţilor Macarie şi Isaac Şirul 

Sfântul Macarie este pragul către Sfântul Isaac Şirul. Când gândul 
neadunat va pierde toate căile de intrare în luminătorul lăuntric, deschideţi 
această carte şi citiţi-o. Ea vă va conduce , ca pe nişte scări spre lăcaşul 
împărătesc şi vă va prezenta chipului luminos al împăratului. 

Există o artă a deosebirii gândurilor. De aici veţi învăţa această artă, 
care cuprinde o subîmpărţire subtilă a gândurilor pe genuri şi în funcţie de 
subordonările lor reciproce. Există o sferă superioară tăinuită a spiritului. 
Aici se începe înfăţişarea ei în tablouri expresive. Vreţi să aflaţi rădăcinile 
păcatului şi schimbările înşelătoare ale patimilor? Aici le veţi afla. 

77. Rugăciune către Sfântul Isaac Şirul 

Preacuvioase părinte Isaac! Roagă-te lui Dumnezeu pentru noi şi cu 
rugăciunea ta luminează mintea noastră, ca să înţeleagă înaltele 
contemplări de care sunt pline cuvintele tale, şi mai ales călăuzeşte-ne şi 
ne înalţă în tainele rugăciunii, ale cărei rostire, trepte şi putere înfăţişează 
atât de bine învăţăturile tale; pentru ca, înaripaţi de ea, să putem merge 
liberi, neabătuţi pe calea poruncilor Domnului, ocolind piedicile de pe cale 
şi biruind duşmanii care se înarmează împotriva noastră! 

78. Despre citirea Scripturii 

în fiecare zi se cade să citim câte un capitol din Evanghelie. Este o 
lecţie a Sfintei Biserici pentru copiii ei. Trebuie să studiaţi... Dimineaţa, 
când sufletul este neîntinat de impresii străine, rugându-vă să vă 
înţelepţească Dumnezeu, pătrundeţi cu luare-aminte în această tainiţă a 
judecăţilor dumnezeieşti şi vedeţi ce grăieşte Domnul Cel de-a pururi viu 
prin acest cuvânt, în aparenţă lipsit de viaţă... 

Sunt oameni care îşi întipăresc în memorie gândurile născute în 
inimă de la cuvântul lui Dumnezeu - cum se nasc scânteile din cremene, 
cu amnarul - având credinţa că sunt învăţături date de îngerul păzitor. Aşa 
şi este. La vreme de nevoie, astfel de gânduri vor fi pentru suflet pâinea 
cea de toate zilele. Cel ce le păstrează face la fel ca cel ce strânge luni albi 
pentru zile negre. Un călugăr bătrân avea toţi pereţii scrişi cu astfel de 
gânduri. La mănăstirea Sfântului Sava de lângă Ierusalim sunt multe 
culegeri de manuscrise cu cugetări ale Părinţilor. Se poate spune că toate 
au aceeaşi provenienţă, I .c ştiţi acum şi dumneavoastră. Uitaţi-vă, de 
pildă, la cel de-al doilea capitol al Margaretei. Chiar de nu avea titlu, puteţi 
ghici că toate aceste cugetări s-au născut din suflet la citirea scrierilor 
Părinţilor, de unde sunt luate uneori cuvânt cu cuvânt, alteori sunt 
exprimate cu vorbe proprii, în capitolul al 11 -lea al dumnezeiescului 
părinte Leontie sunt cuprinse gânduri născute în suflet cu precumpănire la 
citirea cuvântului lui Dumnezeu. Oricine poate să procedeze aşa. Nu 
acesta-i rostul? Trebuie doar să vă faceţi o pravilă din asta şi totul va 
merge bine. 



79. Despre viaţa creştină şi despre conceptele greşite 19 

La toţi oamenii, viaţa creştină autentică începe cu o asemenea 
transformare radicală dureroasă, cum este înfăţişat în cartea „Lupta cu 
păcatul"? Şi este adevărat că cine nu a trăit o asemenea transformare 
radicală, încă nu a început să trăiască creştineşte? 

Nu, nu la toţi. Cei ce şi-au păstrat harul botezului în toată puritatea 
lui nu încearcă acest seism. Dar şi în cazul lor este vizibil momentul în care 
încep să trăiască viaţa creştină în mod conştient. Acesta este acel moment 
când ei încep, în mod conştient, să considere obligatorie pentru ei acea 
rânduială a vieţii, în care se aflaseră încă din copilărie, datorită îndrumării 
educatorilor, prin imitaţie sau din obişnuinţă, în acest caz, nu poate 
niciodată exista o ruptură dureroasă, deoarece, ajungând la convingerea 
că este pentru binele lor să fie creştini, şi hotărându-se în acest sens, ei 
găsesc deja pregătit - şi în afara lor, şi înăuntru - tot ce le trebuie ca să 
trăiască creştineşte; adică atât concepţiile, sentimentele şi dispoziţiile lor, 
cât şi rânduială exterioară a vieţii şi a moravurilor şi toate regulile au fost 
formate şi până acum în duhul lui Hristos. în acest caz, lor nu li se adaugă 
nimic nou, în afara faptului că, tot ceea ce până atunci făcuseră din 
obişnuinţă sau din imitare, din acest moment încep să facă din simţul 
datoriei. 

Fericite aceste suflete! Dar cât sunt de rare! Cel mai adesea, 
ajungând la gândul că trebuie să se mântuiască, oamenii găsesc în ei şi în 
organizarea vieţii lor foarte multe lucruri care nu duc la mântuire, ci la 
pierzanie, adică ori concepţiile nu le sunt drepte, ori simţămintele şi 
dispoziţiile le sunt rele, ori obişnuinţele le sunt pătimaşe, ori legăturile cu 
ceilalţi le sunt josnice, şi aşa mai departe. Astfel de oameni, când se 
hotărăsc să trăiască creştineşte, nu pot evita ruptura dureroasă, deoarece 
le este cu neputinţă să nu simtă mânia lui Dumnezeu pentru ofensa adusă 
cu bună ştiinţă măreţiei Lui, şi întrucât trebuie să-şi desprindă inima de 
ceea ce, până atunci, fusese pentru ea o desfătare şi să o apropie de ceea 
ce i se pare neplăcut. Cu cât cineva are mai multe obişnuinţe şi 
simţăminte pătimaşe şi cu cât a trăit în ele mai îndelung, cu atât mai 
dureros şi mai greu îi este sufletului să se întoarcă la Dumnezeu, în cartea 
„Lupta cu păcatul" este înfăţişată convertirea unui mare păcătos. 

Mai există şi o a treia categorie de oameni, care, după rânduială 
exterioară a vieţii lor, sunt creştini desăvârşiţi, dar înlăuntrul lor nu ştii ce 
poţi găsi. Aceştia nu cred că trebuie să schimbe ceva în ei şi rămân aşa 
cum sunt. Totuşi, starea lor este proastă. Acestea sunt fecioarele cele 
nebune! Pe dinafară şi ele au candele, cum se cuvine, dar pe dinăuntru e 
pustiu: nici ulei, nici feştilă. Doamne, izbăveşte-ne de aceasta! lată că şi 
aceştia, fără să trăiască dureroasa ruptură, se consideră în rândul 
creştinilor bineplăcuţi Domnului! Dar este o mare deosebire faţă de primii. 
Aceia au trăit şi ţin minte momentul când şi-au asumat conştient jugul cel 
bun al lui Hristos sau când au considerat obligatoriu pentru ei ceea ce mai 
înainte luau drept obişnuinţă - atât pentru însemnătatea acelui moment 
din viaţa lor, cât si pentru starea deosebit de fericită pe care o încearcă 
atunci sufletul. Iar aceştia din urmă nu au trăit această experienţă şi nu o 
ţin minte, ci îşi duc traiul aşa cum s-au obişnuit. Şi asta încă n-ar fi nimic, 



l 9 De aici încep răspunsurile la întrebări, (n.r.r.) 



dar necazul este că, oprindu-se la forma exterioară a vieţii creştine 
mântuitoare, ei nu pătrund înăuntru, ca să vadă ce este în inimă şi în 
minte, ci îngăduie acolo să crească tot felul de necurăţenii şi de nimicuri; 
aceştia rămân, parcă, îngheţaţi în afară. Dar ceea ce este mai important: 
considerându-se pe ei drepţi, îi aşază pe toţi ceilalţi în rândul păcătoşilor, 
îndeosebi pe cei care nu le recunosc pretinsa „sfinţenie"; din această 
pricină, bănuiala şi clevetirea, amestecate cu lauda de sine constituie 
principala lor infirmitate. Doamne, izbăveşte-ne, ca să nu ajungem pe 
acest făgaş! 

80. Despre harul lui Dumnezeu 

Dacă harul este cel care începe şi fără el nu putem face nimic, de ce 
să ne mai îngrijim? Trăieşte cum doreşti, până când va veni puterea care 
te va deştepta! Dacă cineva se încumetă să caute singur si va căuta şi va 
tot căuta, oare nu se va îndura de el şi nu-i va da celui ce cere harul Său 
Cel Ce a spus: „ Cereţi si se va da; căutaţi si veţi afla; bateţi şi vi se va 
deschide " (Mt. 7, 7)? Iar dacă este aşa, atunci de ce nu vine harul de la 
sine? 

Trebuie să distingem clar două lucruri: simplul gând că trebuie să ne 
mântuim sufletul sau să ne îndreptăm viaţa, şi începutul real al lucrării 
mântuirii şi al îndreptării de sine. La primul se poate ajunge şi de unul 
singur, întrucât cuvântul referitor la aceasta este semănat pretutindeni în 
jurul nostru. Citirea cărţilor şi ascultarea cuvintelor mântuitoare, întâlnirea 
cu un om care râvneşte la mântuire, privirea obiectelor sfinţite, o simplă 
inscripţie de pe o carte şi multe altele pot să ne apropie de gândul 
mântuirii, chiar să ne oblige a cugeta destul de serios la aceasta sau să 
pornim discuţii despre îndreptarea de sine. Dar toate acestea nu înseamnă 
încă trecerea la fapte. Cât timp nu a venit harul - cel care ne trezeşte din 
somnul păcatului - oricât de dulci şi de ample ar fi discuţiile sufletului cu 
sine însuşi şi cu alţii, de îndată ce se apucă cu adevărat de treabă, se 
retrage imediat înapoi, întrucât este legat de mâini şi de picioare. El se 
aseamănă cu leneşul care stă într-un loc liniştit. Cugetă cu plăcere şi de 
unul singur, vorbeşte şi cu alţii că trebuie să facă şi să dreagă; dar toate 
acestea până la prima mişcare, când amână totul pentru o altă dată. Aşa 
este sufletul singur. Cine, văzându-şi păcatul sau vreo patimă rea, şi ştiind 
că acestea îl vor ucide - cine nu se gândeşte că trebuie să renunţe, în 
sfârşit, la ele? Dar nenorocirea este că nu are destulă putere, mâinile îi cad 
şi picioarele i se înmoaie. Ce-i de făcut? „Să strige sufletul din toată 
puterea la Domnul, ca prin harul Duhului Său să ne învrednicească a ne 
elibera de patimi" -spune Macarie cel Mare 20 . 

Şi acasă să vă rugaţi, şi la biserică să mergeţi, şi să nu vă înstrăinaţi 
de toate lucrările sfinţitoare, citiţi şi discutaţi, într-un cuvânt, ţineţi-vă sub 
ocrotirea armelor harului, până când va cădea de undeva scânteia divină 
şi va aprinde în inimă râvna dătătoare de toate, mărturie tare şi puternică 
a vizitei harului dumnezeiesc... Domnul, văzând osteneala şi auzind 
strigătul sufletului, se va îndura de suflet şi îi va trimite harul. Numai că la 
ce ceas, cum şi în ce loc - asta nu o poate spune nimeni. Vine nu de la 
sine... şi, mai întotdeauna, nu atunci şi nu acolo, unde şi când este 

aşteptat. Vedeţi acum ce anume nu putem face singuri! Uitaţi-vă în „Lupta 
cu păcatul", la pagina 339 şi mai departe (vezi Anexele). Cred că aceste 
două probleme sunt destul de bine conturate acolo. 

De un singur lucru am putea să ne temem: ca nu cumva să uite pe 
cineva harul lui Dumnezeu. Dar este o grijă zadarnică. Căci am putea 
spune că suntem învăluiţi de revărsarea lui. De nimeni nu se îndepărtează 
până la mormânt, ci ne tot îmboldeşte şi ne deşteaptă. 

O să vă povestesc vedenia unui călugăr bătrân. El a văzut un câmp 
foarte întins. Pe el mergeau o mulţime de oameni diferiţi. Mergeau prin 
noroi, unii până la genunchi şi mai rău, dar credeau că merg printre flori; 
toţi erau zdrenţuroşi, murdari şi urâţi, dar credeau că sunt frumoşi şi bine 
îmbrăcaţi. Nici unul dintre ei nu era liniştit, toţi erau tulburaţi şi îngrijoraţi, 
fie că erau în bună înţelegere, sau în certuri unii cu alţii... Spre răsărit se 
întindea o poiană ceva mai înaltă, acoperită cu iarbă şi flori, dar care lor li 
se părea uscată, nisipoasă şi pietroasă. După această poiană se ridica un 
munte, întrerupt de creste înălţate în diferite direcţii, tot mai sus şi mai 
sus... De după munte se vedea o lumină orbitoare de o frumuseţe 
neasemuită, care orbilor le ridica de pe ochi ceaţa nevederii. Razele 
acestei lumini cădeau din plin pe gloata zgomotoasă, care rătăcea pe 
câmpul murdar. Spre fiecare cap se îndrepta câte o rază. Dar ce făceau 
oamenii? Nici prin minte nu le trecea să privească la lumina de după 
munte. Iar referitor la raze, unii nici nu le simţeau atingerea; alţii, 
simţindu-le lovitura tulburătoare, doar îşi ştergeau capul, fără să-1 ridice şi 
continuau să facă ceea ce făcuseră până atunci; alţii îşi ridicau capul şi îşi 
îndreptau privirea înapoi, dar imediat îşi reînchideau ochii şi reveneau la 
cele dinainte. Unii, fixându-şi ochii în direcţia razei, stăteau îndelung, 
cercetând lumina cu atenţie şi se minunau de frumuseţea ei; dar toţi 
stăteau pe loc nemişcaţi şi, în sfârşit, fie de oboseală, fie îmboldiţi de alţii, 
porneau iarăşi pe drumul pe care merseseră înainte. Cu totul rari erau 
aceia care, impresionaţi de rază şi supunându-se indicaţiei ei, lăsau totul, 
îşi îndreptau paşii spre poiana cu flori şi mergeau apoi tot mai departe şi 
mai departe spre munte şi apoi pe munte, spre lumina care le strălucea de 
după munte. 

Sensul viziunii se înţelege de la sine... Vedeţi, aşadar, că pe nimeni 
nu-i părăseşte harul cel trezvitor; numai ca oamenii să nu fie îndărătnici! 

81. Despre aceeaşi 

Cum putem deosebi lucrarea harului de propria noastră dorinţă de 
bine? 

Nici nu trebuie să facem deosebirea. Adevărata viaţă creştină se 
rânduieşte reciproc - prin har şi prin propria noastră dorinţă şi libertate - 
astfel încât harul, fără libera hotărâre a voinţei, nu va face nimic cu noi, 
dar nici propria noastră dorinţă, fără a fi întărită de har, nu poate reuşi 
nimic. Ambele se întâlnesc într-o singură lucrare, de chivernisire a vieţii 
creştine; iar ce anume aparţine în fiecare lucrare harului, şi ce anume 
propriei dorinţe, este greu de deosebit şi nici nu este nevoie. Să ştiţi că 
harul niciodată nu sileşte libera manifestare a voinţei şi niciodată nu o lasă 
singură, fără ajutorul lui, atunci când este vrednică de aceasta, când are 
nevoie de ajutor şi îl cere. 

Domnul este aproape! Rugaţi-vă! Există o viaţă neharică, 



asemănătoare celei harice. Deosebirea dintre ele constă în dispoziţia 
lăuntrică a inimii şi în tăria morală. Unde este una şi unde e alta, poate 
distinge doar ochiul lui Dumnezeu. Iar noi trebuie să privim la noi înşine şi 
cu durere să ne rugăm Domnului: O, Doamne, mântuieşte-mă! Doamne, 
grăbeşte în ajutorul meu!... Iar pura curiozitate este mai bine s-o alungăm. 

82. Despre viclenia ascunsă în voinţa răzvrătită a omului 

Aţi scris: Unul începe singur să-şi înlăture viciile, dar continuă 
această muncă puţină vreme şi o abandonează. Această îndreptare este 
autodidactă, fără duhul lăuntric al vieţii. Cum aşa? Să existe, oare 
nedreptate la Dumnezeu? Totuşi, omul a dorit şi s-a trudit. De ce este lăsat 
fără sprijin? 

Nu vă neliniştiţi! Domnul nu nedreptăţeşte pe nimeni. Nici un pahar 
cu apă nu rămâne uitat, darămite o osteneală mare. Trebuie numai ca 
ceea ce facem, să fie făcut pentru El şi nu să-l fie dedicat, din inimă, însă 
adesea se întâmplă că, în aparenţă se face lucrarea lui Dumnezeu, dar de 
fapt este cu totul altceva. Câtă viclenie se ascunde în voinţa răzvrătită a 
omului! Şi cine are puterea să desluşească toate abaterile şi încâlcelile ei? 
Vă voi povesti o întâmplare petrecută la Moscova în anul 1812, aşa cum mi 
s-a povestit şi mie. 

Era la Moscova un om evlavios, postitor, om de rugăciune, milostiv. 
Toţi îl preţuiau şi erau încredinţaţi de tăria virtuţii lui. Dar, când ruşii 
părăsiră Moscova şi francezii pătrunseră în oraş, toate rânduielile noastre 
se destrămară şi fiecare putea să trăiască după bunul său plac. Atunci 
acest om, rămas în Moscova nu se ştie din ce motive, s-a dedat beţiei şi 
unei vieţi murdare cu atâta nestăpânire şi neruşinare, cum rar se întâlnea 
la păcătoşii înveteraţi. Numai Unul Dumnezeu ştie ce înseamnă aceasta! 

Dar iată ce cred eu - şi fac asta nu spre osândirea acelui om (căci 
multe sunt uneltirile vrăjmaşului şi mari sunt neputinţele noastre), ci 
numai pentru limpezirea ideii pe care vreau să v-o supun atenţiei. Poate 
că, în inima sa, el avusese întotdeauna un impuls spre astfel de lucruri şi 
că niciodată nu a renunţat cu inima la ele. împrejurarea exterioară de mai 
înainte îl menţinea într-o conduită dreaptă. Dar când acest obstacol 
dispăru, dispoziţiile ascunse în inimă au ieşit la iveală şi s-au manifestat în 
fapte corespunzătoare. Câte astfel de persoane n-or exista pe lume! Până 
la o vreme toate-s bune, iar apoi totul decade i şi nu mai este bun de 
nimic. De ce? Pentru că totul a fost făcut din motive exterioare şi, o dată 
cu înlăturarea lor, s-au întrerupt şi lucrările. Cine are o astfel de rânduială 
a vieţii? Nimeni nu ştie, afară de Dumnezeu. 

Fiecare să cugete despre sine, dacă nu cumva buna lui purtare se 
clădeşte pe o astfel de temelie şubredă? Dar dacă cineva are o astfel de 
bună purtare şi apoi decade - ce pierdere să aibă harul, de vreme ce acela 
n-a făcut nimic pentru Domnul. Şi ce vină are calea mântuirii, de vreme ce acela nu 
a avut-o deloc în vedere? 

83. Despre îndreptarea vieţii păcătoase 

Ce înseamnă a-ţi restrânge sfera mişcărilor păcătoase? 

Este acelaşi lucru cu a-ţi reface rânduială vieţii exterioare şi a 



preocupărilor, în spiritul noii vieţi. Când omul este păcatului, toate puterile 
sufletului şi toate funcţiunile trupului slujesc acestui păcat şi, la fel, modul 
de viaţă de acasă şi din relaţiile exterioare sunt pătrunse de acelaşi duh. 
Dar, dacă după convertire păcătosul nu renunţă la preocupările sale de 
dinainte şi la vechiul său mod de viaţă, atunci acestea îl readuc cu 
uşurinţă la cele vechi. Trebuie reclădit totul şi noile rânduieli trebuie 
introduse pretutindeni. Aşadar, ochiul era obişnuit să privească ceea ce 
hrănea păcatul, urechea - să audă ceea ce măgulea patimile, şi celelalte 
simţuri erau, de asemeni, unelte ale înclinaţiilor vicioase. Acum trebuie, 
dimpotrivă, să le facem unelte ale adevărului. Fie ca ochiul să vadă, în loc 
de imagini mârşave, înfăţişarea înfricoşătoarei Judecăţi sau un chip 
oarecare... Fie ca urechea să audă cântări bisericeşti, în loc de cântece 
ademenitoare şi altele. Au existat conversaţii prieteneşti, plimbări şi altele 
de acest fel... toate acestea trebuie abandonate şi înlocuite cu alte 
mijloace de comunicare cu semenii, cum ar fi, de pildă, mersul la biserică, 
discuţiile cu oameni duhovniceşti şi altele. Exista obiceiul culcării şi sculării 
la o anumită oră, ca masa să fie de un anume fel, pentru că atunci erau 
alte nevoi. Acum tuturor lucrurilor trebuie să li se dea o altă rânduială în 
timp şi un alt conţinut... înainte se citeau cu plăcere cutare tip de cărţi. 
Acum trebuie aruncate şi trebuie luat în mâini cuvântul lui Dumnezeu şi 
Scrierile Părinţilor... în acest fel trebuie să-ţi revezi întreaga conduită şi 
toate preocupările şi peste toate să-ţi aşezi ca regulă să faci tot ce îţi cere 
spiritul noii vieţi. Acest gen de noi preocupări sunt ca un plasture pe rană 
pentru sufletul rănit de păcate, care caută vindecare!... Cel care, 
rămânând la vechile obiceiuri, vrea să se curăţească de patimi, acela 
degeaba se amăgeşte cu speranţe zadarnice. De ce Măria Egipteanca nu s 
a întors în Egipt, ca să se mute în pustiile de acolo, ci a plecat în pustiul de 
după Iordan? Fiindcă, înainte de a ajunge la pustiul egiptean, ar fi trebuit 
să se întâlnească cu vechile lucruri, şi abia dac-ar fi putut rezista 
ademenirilor păcatului, venite de acolo... Aşa trebuie să procedeze fiecare. 
Punând început bun întru îndreptare, trebuie să te lepezi de toate cele 
dinainte şi să-ţi aşezi noi rânduieli şi noi obiceiuri. Astfel, înclinaţiile 
păcătoase şi patimile vor fi asuprite şi subjugate. 

84. Despre trezvie şi despre dreapta socotinţă 

Aţi scris: Doi străjeri vigilenţi trebuie să aibă oşteanul lui Hristos: 
trezvia şi dreapta socotinţă. Trezvia - este de la sine înţeles. Dar referitor la 
dreapta socotinţă: cum putem afla ce vom întâmpina în cursul zilei şi ce 
mişcări se pot naşte în suflet din această cauză, cu prilejul diferitelor 
întâlniri? 

Desigur că totul este imposibil de ghicit, dar multe pot fi prevăzute, 
mai ales pentru cei ale căror treburi zilnice decurg mai mult sau mai puţin 
după o rânduială prestabilită. Mergând într-o casă, ne putem imagina 
dinainte pe cine vom întâlni acolo, despre ce vom discuta şi altele şi, de 
aceea, putem presupune ce patimi se vor isca acolo: vanitatea, mânia sau 
altele - şi, ca atare, ne putem pregăti pentru a le respinge. Chiar dacă 
nimic din cele presupunse nu se va întâmpla, simpla supoziţie a atacului 
ne va ţine sufletul într-o stare de priveghere, şi asta nu e puţin lucru. 

Unii pot crede că vor născoci pe loc cum să procedeze când li se va 
întâmpla aşa ceva. Desigur că este aşa, dar se poate întâmpla ca, mai 



înainte de a apuca să chibzuiască, inima să li se aprindă deja de o patimă 
şi înăbuşirea acesteia să nu mai fie posibilă. Mai ales această din urmă 
împrejurare face ca să fie necesară o pregătire prealabilă pentru 
întâmpinarea unor situaţii de tot felul. Cei ce au trecut prin multe şi au 
ieşit de multe ori învingători se stăpânesc cu uşurinţă, orice s-ar întâmpla, 
întrucât, fiind îndelung încercaţi, sunt pregătiţi pentru orice; începătorii, 
însă, este mai bine să se pregătească dinainte. Pentru întâmpinarea unor 
situaţii neprevăzute, ce depăşesc domeniul faptelor obişnuite, este bine să 
ne exersăm în bătălii înadins închipuite cu mintea. Şi anume, fiind cu 
sufletul liniştit, să ne închipuim că suntem sub înrâurirea unor diferite 
simţăminte şi mişcări ale inimii, şi imediat să chibzuim ce ripostă să le 
dăm, sau cum să ne întoarcem sufletul pe făgaşul cel bun. 

De pildă, într-un caz oarecare se poate aprinde mânia, de la vorbe, 
priviri, judecăţi şi altele . Ea trebuie potolită prin cutare sau cutare 
reprezentări. Undeva se poate stârni invidia; ea trebuie izgonită în 
următorul fel... şi aşa mai departe. Dacă toate simţămintele şi mişcările 
nefaste vor fi trecute prin astfel de exerciţii, atunci sunt slabe şanse ca 
vreo scânteie de patimă să surprindă nepregătiţi. 

Un astfel de exerciţiu deprinde sufletul cu dibăcia sau cu iscusinţa de 
a se înclina în direcţia opusă predispoziţiilor vicioase, ale inimii, astfel 
încât, dobândind această obişnuinţă, să poată trece fără prea multă trudă 
dintr-o stare pătimaşă într-una nepătimaşă. Căci în aceasta constă 
izbânda, sau evitare bătăliei. 

85. Despre gândul de ispită 

Când anume trebuie să acţionăm în atac şi când în apărare? 

Experienţa ne învaţă aceasta. Unora le e mai bine să acţioneze în 
primul fel, altora - în al doilea, sau când într-unui, când în altul. Dar 
îndeobşte se ştie că pe primele trepte este mai bine să acţionăm în 
apărare sau în retragere... Adică, atunci, când ne vine un gând de ispită 
sau un simţământ păcătos, să ne apucăm a căuta gândurile şi acţiunile cu 
care să-1 alungăm, ci, abătându-ne atenţia de la ele, să ne adresăm 
Domnului şi, alipindu-ne de El vederea minţii, să-L implorăm cu osârdie ca 
să ne izbăvească de duşmanii năvălitori, asemenea copiilor neputincioşi la 
ivirea unui pericol din partea oamenilor sau a animalelor, care nu se iau la 
luptă cu aceştia, ci aleargă ţipând la tata sau la mama, nădăjduind că ei îi 
vor scăpa de necaz. Unii rămân toată viaţa cu această singură armă. 
Dumneavoastră, pare-se, cunoaşteţi acest lucru din capitolele lui Isihie 
Presbiterul. Dacă aţi uitat, recitiţi-le. Stăruiţi în această din urmă direcţie şi 
niciodată nu veţi fi în pierdere. 



86. Despre prevenirea împotriva căderii 

Ce înseamnă că, aflându-ne în toiul luptei, nu trebuie să luăm 
măsuri pentru viitoarea preîntâmpinare a ei? 

Se pare că este foarte clar şi că nu necesită lămuriri. Sufletul doritor 
de curăţenie, şi mai ales cel ce a gustat deja din dulceaţa liniştii lăuntrice, 
nu poate să nu sufere când se stârnesc în el patimile murdare sau când i 



se tulbură în vreun fel liniştea lăuntrică. El este atunci nemulţumit de sine 
şi se mânie din pricina stării neplăcute în care se află. Dorind să se 
păzească pe viitor de asemenea situaţii, el trebuie să-şi impună regulile 
cunoscute pentru respingerea cauzelor acestei stări. Dar nu trebuie să 
facă asta în acea stare de nemulţumire, de ciudă şi de maniere împotriva 
sa, căci mânia nu cunoaşte măsură şi îl va îndeamnă să-şi asume pravile 
atât de aspre, pe care nu va fi în stare să le respecte întocmai şi, ca atare, 
va trebui să le schimbe. Iar schimbarea este o nouă înfrângere, care nu 
este deloc neprimejdioasă. 

Să lămurim aceasta cu un exemplu. Aţi dormit o oră în plus; din 
această pricină simţiţi slăbiciune şi răceală şi o instabilitate a gândurilor. 
Vă este ciudă, cu atât mai mult cu cât aţi pierdut, dormind, şi ora 
rugăciunii sau vreo slujbă de la biserică. Cauza somnului în plus a fost 
faptul că aţi mâncat mai mult ca de obicei, şi asta fiindcă înainte de masă 
a venit cineva şi v-a distras atenţia, iar apoi aţi mâncat cât aţi vrut fără să 
vă daţi seama. Judecând cele întâmplate, înciudată vă impuneţi să nu 
primiţi pe nimeni, la masă să vi se servească un singur fel de mâncare, ori 
comandaţi mâncare uscată, să dormiţi nu pe pat, ci şezând în fotoliu... 
Dispoziţiile sunt date, şi patul este scos din cameră, în ziua următoare, 
cineva vine şi este refuzat. Vi se spune că este cutare sau cutare, o 
persoană importantă cu care negreşit trebuia să vă vedeţi. Vă e ciudă, dar 
nu puteţi da înapoi. A venit ora mesei. Aţi mâncat ceva. Simţiţi că masa a 
fost sărăcăcioasă şi vă pare rău că bucătăreasa nu v-a încălcat dispoziţia şi 
că nu a pregătit un fel de mâncare în plus... în sfârşit, e vremea culcării... 
Vă aşezaţi în fotoliu... moţăiţi, dar nu dormiţi... aşa trece mult timp... Aţi 
adormit, în sfârşit, dar vă treziţi repede. Până în zori mai este mult, dar nu 
puteţi dormi, deşi aţi avea nevoie să mai dormiţi. Trece aşa o oră, două. 
Trebuie să vă sculaţi. Vă sculaţi... în cap totul e nebulos, vă dor şalele, 
picioarele abia vă mai umblă, mâinile nu vă mai ascultă. Vi se pare că 
sunteţi bolnavă. Porunciţi să vi se aducă patul şi, comandând un prânz 
gustos, vă culcaţi. Săturându-vă de somn, prânziţi copios la o oră târzie; 
seara îi primiţi pe toţi şi vorbiţi mult, vrute şi nevrute, lată unde aţi ajuns! 
Şi care-i cauza? Cauza constă în faptul nu aţi început la timp să preveniţi 
căderea. 

87. Despre aplicarea la mireni a regulilor de mântuire scrise 
pentru călugări 

Toate articolele trimise de dumneavoastră conţin povăţuiri adresate 
aproape în totalitate călugărilor. Mirenilor nu li se potrivesc. Vă transmit 
părerea persoanelor cărora am avut ocazia să le citesc câteva din aceste 
articole. 

Degeaba cred astfel. După mine, poveţele acelea se potrivesc oricui 
râvneşte să se mântuiască. Această râvnă îl va învăţa cum să se 
folosească de toate şi cum să aplice chiar şi regulile monahale. Iar celui ce 
nu are această grijă, aceluia nici un fel de scriere povăţuitoare nu i se 
potriveşte. Se spune: inima inimii îi transmite veşti. Cei ce au dat poveţe, 
le-au dat din suflet, aşa cum li s-au format în inimă, din propriile lor 
cugetări şi experienţe. Ele sunt un ecou al stării inimii lor. Căci duhul care 
i-a însufleţit în general, pe ei şi toate dispoziţiile lor, a fost duhul râvnei 
întru mântuirea de sine şi a oricărui om. Acelaşi duh se reflectă şi în 



cuvântul lor şi pătrunde orice scrierea lor. Aşadar, orice râvnitor la 
mântuire, citindu-le poveţele, prin litera din afară va pătrunde până la 
duhul lor şi, prin duhul râvnei care îl mistuie, va intra într-o dispoziţie 
sufletească asemănătoare cu a celor care le-au scris şi în asentiment cu 
toate trăirile care le-au umplut acelora inima, care apoi le-au pătruns din 
inimă în scrieri şi aproape că alcătuiesc conţinutul lor esenţial. 

Dispoziţiile sufleteşti ale celor ce caută mântuirea sau dispoziţiile cu 
care trebuie negreşit să ne deprindem pe calea spre mântuire, sunt 
aceleaşi pentru toţi, fie ei călugări sau nu. Deosebirea apare doar în 
faptele din afară, care exprimă aceste dispoziţii, lată de ce presupun că 
orice povăţuire, alcătuită de un sihastru pentru sihastri, este o dulce hrană 
duhovnicească pentru orice râvnitor întru mântuire. Acolo va găsi ceea ce 
are nevoie şi va şti să adapteze totul la modul său de viaţă, hotărând dacă 
sunt destinate pentru realizarea lucrării lui, sau dacă sunt nepotrivite cu 
rânduiala vieţii sale. 

Că doar călugării sunt, şi ei, creştini, şi cei ce păşesc în monahism nu 
se îngrijesc şi nu se ostenesc pentru altceva, decât pentru a fi creştini 
adevăraţi. Şi mirenii sunt creştini şi trebuie să râvnească a fi creştini 
adevăraţi. Cu alte cuvinte, călugării se aseamănă cu mirenii în problema 
cea mai importantă. Cum, aşadar, poveţele pentru monahi să nu se 
potrivească mirenilor? Există o parte a vieţii monahale care nu se 
potriveşte mirenilor, dar ea ţine numai de rânduiala exterioară a vieţii şi a 
relaţiilor cu alţii, iar nu de duh şi de dispoziţiile lăuntrice. Acestea din urmă 
trebuie să fie aceleaşi la toţi, căci este un Domn, o credinţă, un botez (Ef. 4, 
5). 

lată de ce bunii mireni, râvnitori la mântuirea sufletului nu se mai 
satură citind scrierile ascetice ale părinţilor Macarie cel Mare, Isaac Şirul, 
loan Scărarul, ale Sfântului Dorotei, Efrem Şirul, Filocalia şi altele. Iar 
despre cei ce se îndepărtează de povăţuirile din scrierile lor, vă daţi 
singură seama ce trebuie spus: „Nu au duhul lui Hristos". Aspru este cuvântul 
acesta, dar n-avem ce face! 

Să chibzuiască singuri... Despre ce este scris în acele capete? 
Despre cum să biruim patimile, cum să ne curăţim inima, cum să sădim în 
ea bunele începuturi, cum să ne rugăm şi să sporim în rugăciune, cum să 
ne rânduim bine gândurile, cum Să ne păstrăm necontenit atenţia 
nerisipită şi altele. Iar acestea nu ar trebui, oare, să fie în grija oricărui 
creştin? Oare nu ne-au dat pentru toate acestea porunci Domnul şi 
Apostolii? lată ce spune Domnul: Privegheaţi şi vă rugaţi (Mt. 26, 41); 
privegheaţi dar în toată vremea rugându-vă (Le. 21, 36). Aceasta este 
porunca privegherii sau a luării-aminte la sine, una dintre principalele 
nevoinţe duhovniceşti, care se mai numeşte şi trezvie, după cuvintele 
Apostolului, care spune: Fiţi treji, privegheaţi (I Pet. 5, 8). Iar pentru ca cineva 
să nu Creadă că acest lucru îi priveşte doar pe Apostoli sau numai pe 
creştinii desăvârşiţi, cei asemenea lor, Domnul a adăugat: Iar ceea ce vă 
zic vouă, zic tuturor: Privegheaţi! (Marc. 13, 37). 

Cu ce drept, aşadar, să socotim că toate învăţăturile despre luare- 
aminte, trezvie a duhului şi priveghere - un subiect cu precădere al 
scrierilor ascetice şi al capetelor pe care vi le-am trimis - să socotim că se 
referă numai la monahi şi nu şi la mireni? Chibzuiţi în acest fel şi despre 
celelalte. Astfel, când ni se spune că strâmtă este poarta şi îngustă este 
calea care duce ta viaţă (Mt. 7, 14), ni se dă de ştire că ele sunt strâmte şi 
înguste nu numai pentru monahi, ci, în general, pentru toţi cei ce se 



îngrijesc să intre în viaţă şi că, prin urmare, cei ce trăiesc în largheţe nu 
vor avea loc acolo, fie ei monahi ori mireni. Mai scrie, de asemenea, că 
oricine se luptă se înfrânează de la toate (I Cor. 9, 25), că trebuie să 
omoram mădularele noastre, cele pământeşti (cf. Col. 3, 5), că trebuie să 
căutăm cele de sus şi sa cugetăm cele de sus, nu cele de pe pământ (cf. 
Col. 3, 1-2), să ne rugăm neîncetat (cf. I Tes. 5, 17) şi să facem ca viaţa 
noastră să fie ascunsă cu Hristos întru Dumnezeu (cf. Col. 3, 3) - şi în acest fel 
li se stabilesc ca obligatorii tuturor, fără excepţie, ascetismul, mortificarea 
trupului, renunţarea la toate cele pământeşti, rugăciunea neîncetată, 
dispariţia în Dumnezeu 21 . Căci doar despre acestea se vorbeşte în scrierile 
călugărilor! 

Dar acum se aude: „Cui îi plac toate acestea? Cine nu le ştie şi cine 
nu vorbeşte despre ele?". Dar nu despre asta vorbim noi acum. Căci nu 
legea lui Dumnezeu trebuie să o supunem înclinaţiilor noastre, denumite 
îndeobşte neputinţe, ci grumazul nostru trebuie să-1 aşezăm sub jugul 
sfintei şi neschimbătoarei legi dumnezeieşti! Nu ştim, oare, că Domnul, 
generos şi milostiv, nu încarcă jugul peste puteri, dar nici nu îngăduie nici 
un fel de favoruri? Ce rost are să mai vorbim despre asta? Cârtitorii 
dumneavoastră nu aparţin, oare, celor care spun îndeobşte: „Dar ce, sunt 
eu preot, sunt călugăr? Doar sunt mirean!", eschivându-se astfel de la 
stricta împlinire a poruncilor Evangheliei? Dar înţeleg ei, oare, cum se 
cuvine ceea ce spun? Eschivându-se nu doar să împlinească nişte reguli, ci 
să şi audă de ele, în calitatea lor de mireni, nu ajung astfel să se alăture 
lumii, celei opuse Evangheliei? Iar aşa ceva este înfricoşător. Lumea este 
tărâmul pierzaniei. Despre creştini vorbeşte Domnul în 22 persoana Apostolilor: 
Dacă ai fi din lume, lumea ar iubi ce este al său; dar pentru că sunteţi din 
lume, ci Eu v-am ales pe voi din lume, de aceea lumea vă urăşte (In. 15, 
19). Astfel, adevăraţii creştini, chiar şi mirenii, nu aparţin acestui groaznic 
tărâm al lumii urătoare de Hristos şi respinse de Dumnezeu şi nu socotesc 
străin nici un cuvânt rostit de gura Domnului lisus Hristos şi a Sfinţilor Lui 
Apostoli, şi nu se îndepărtează de nici o învăţătură cuprinsă în Sfânta 
Biserică Ortodoxă, nu o dispreţuiesc şi nu se înstrăinează de ea. 

Dar destul despre aceasta. Este trist că un asemenea mod de 
gândire se extinde tot mai mult. Desigur, adevărul lui Dumnezeu nu are de 
suferit din cauza aceasta. El rămâne neschimbat în veac; dar este foarte 
trist că cei ce se îndepărtează de el vor pieri. Ei se aseamănă celor care 
vor, cu o lovitură de pumn, să tocească tăişul unei săbii ascuţite. Vor 
reuşi? Nu! Sabia cuvântului lui Dumnezeu nu poate fi nimicită. Este greu 
să loveşti cu piciorul în ţepuşă! 

88. Despre calea cea strâmtă şi calea cea largă în această 
viaţă 

lată ce se mai vorbeşte într-una pe la noi: „Domnul, creându-l pe 
om, l-a adus în rai si l-a înzestrat cu de toate, ca să se desfăteze în voie. 
După cădere, deşi omul a fost izgonit din rai, însuşirea de a se desfăta şi 
mijloacele de desfătare i-au fost lăsate: florile - pentru îndulcirea 
mirosului, fructele -pentru gust, cerul înstelat - pentru vedere, cântecul 
păsărilor -pentru auz; apoi, după aceste modele, omul a inventat muzica. 



2 1 în sensul de contopire cu Dumnezeu, iar nu de dispariţie a persoanei (n.t.). 

2 2 Referindu-Se la apostoli, (n.t.). 



Dar, de fapt, toate lucrurile din natură vorbesc despre bunătatea 
Ziditorului! Apar, însă, oameni care, contrar bunei voinţe a lui Dumnezeu, 
vor să strâmtoreze totul şi să pună obstacole peste tot. Ei siluiesc natura 
şi îl prezintă pe Dumnezeu drept altcineva decât este! 

lată, va să zică, unde s-a ajuns! Iar eu, scriindu-vă ultima dată că nici 
mirenii, dacă doresc să fie adevăraţi creştini, nu trebuie să renunţe la 
austeritata monahală, am crezut că i-am convins pe toţi şi că am lămurit 
toate nedumeririle. Ce mai încurcătură de idei! Iar dumneavoastră de ce 
aţi ajuns în încurcătură, de parcă adevărul ar fi de partea lor? Să le fi 
răspuns: Foarte bine, petreceţi, prieteni! Deschideţi larg porţile plăcerilor şi 
desfătărilor! Veseliţi-vă la ospăţul vieţii... Nimeni nu vă constrânge şi nu vă 
pune nici un fel de piedici! Trăiţi cum vă place. Numai că, prin cuvântul 
Domnului, vi se spune că există două căi pe care merg fiii oamenilor: calea 
cea strâmtă şi calea cea largă, şi că prima duce la viaţă, iar cealaltă la 
pierzanie. N-ar fi mai bine să citească ei înşişi, cum se spune despre 
aceasta în Evanghelie: Intraţi prin poarta cea strâmtă - spune Domnul - că 
largă este poarta şi lată este calea care duce la pieire si mulţi sunt cei 
care o află. Şi strâmtă este poarta şi îngustă este calea care duce la viaţă 
şi puţini sunt cei care o află (Mt. 7, 13-14)? De vreţi să ascultaţi, ascultaţi, 
iar de nu vreţi, cum doriţi... Aceasta nu este o născocire omenească, ci e 
porunca Domnului. Şi încă cum! Siliţi-vă să intraţi prin poarta cea strâmtă - 
zice Domnul altă dată - că mulţi, zic vouă, vor căuta să intre şi nu vor 
putea (Le. 13, 24). Siliţi-vă... adică să vă grăbiţi, ca la întrecere, certându- 
vă unii cu alţii pentru această cale strâmtă şi pentru aceste porţi înguste, 
dobândind-o în pofida altora, răpind-o de la alţii: „lăsa-ţi-mă să intru! 
lăsaţi-mă să intru!", temându-vă ca nu cumva să nu se închidă uşile... De 
ce este aşa? - nu este treaba noastră să judecăm. Aşa a poruncit Domnul, 
asta-i tot. Şi ce fel de Domn? Unul, Care, pentru mântuirea noastră, a 
parcurs El însuşi înaintea noastră calea cea strâmtă şi, după tot felul de 
suferinţe, Şi-a predat de pe Cruce duhul Său lui Dumnezeu, spunând 
tâlharului răstignit: astăzi vei fi cu Mine în rai (Le. 23,43). Căci El este 
Mântuitorul nostru!... Şi toţi cei ce vor să fie mântuiţi trebuie să meargă pe 
urmele Lui. Iar a merge pe urmele Lui nu se poate altfel, decât cu Crucea: 
Oricine voieşte sa vie după Mine să se lepede de sine, să-si ia crucea si să- 
Mi urmeze Mie (Marc. 8, 34). 

Şi iată că toţi cei ce şi-au dorit mântuirea au pornit după El pe calea 
cea strâmtă şi anevoioasă: apostolii, mucenicii, sfinţii, cuvioşii şi toţi cei 
mântuiţi, care sălăşluiesc acum în cetatea lui Dumnezeu, Ierusalimul 
ceresc. Ce să-i faci? E adevărat că nu te poţi mântui altfel, de vreme ce 
printre mântuiţi nu se află nici unul care să fi dobândit locul liniştii veşnice 
altfel, decât pe calea cea strâmtă. Nu este mai bine să ne supunem 
acestei cerinţe, deşi nu este foarte dulce? Căci a te chinui veşnic este mai 
rău. Fie ca cei ce doresc mântuirea să se trudească într-un fel sau altul, 
fără să se eschiveze. E greu, dar ce să-i facem? De aceea se şi numeşte o 
astfel de viaţă ascetică sau eroică, aşa cum spune despre sine Apostolul: 
lupta cea bună m-am luptat (II Tim. 4, 7). Iar cei ce nu vor, treaba lor... Dar 
să ştie că feluritele strâmtorări nu sunt o născocire omenească, ci poruncă 
dumnezeiască. 

Am putea aduce în plus unele lămuriri, de ce este nevoie de o 
strâmtorare sau de alta... de ce, de pildă, este nevoie de post, însingurare, 
de nevoinţa rugăciunii şi de altele. Dar las asta la o parte... Cei ce merg pe 



calea mântuirii ştiu cât de trebuincioase sunt toate acestea, iar celor ce se 
abat de la această cale degeaba le vorbim!... Cât priveşte strâmbele 
tâlcuiri pe care mi le-aţi scris, despre asta v-am mai vorbit. Şi în rai erau 
multe lucruri în măsură să producă omului plăcere, dar acestea alcătuiau o 
podoabă exterioară, străină a vieţii din rai, iar nu menirea omului. Menirea 
era alta: petrecerea în comuniune cu Dumnezeu prin libera împlinire a 
voinţei Sale. Dacă raiul ar fi rămas pentru totdeauna lăcaşul omului, atunci 
toţi oamenii s-ar fi desfătat şi cu cele din afară, dar nimeni nu s-ar fi gândit 
şi nu ar fi avut nici un fel de grijă pentru aceasta: ar fi fost o umbră 
firească a unei vieţi plăcute Domnului. 

Aşa că, vedeţi că nici în rai oamenii nu ar fi discutat şi nu s-ar fi 
preocupat de satisfacţii; iar la noi, după ce au pierdut raiul, vor să pună 
desfătarea drept scop principal al vieţii. Căci, dacă desfătările ar fi putut, 
prin lege, să fie soarta omenirii căzute, nu i-ar mai fi izgonit Domnul din rai 
pe pro-topărinţii căzuţi. Iar când i-a izgonit, prin aceasta Ie-a arătat că 
celui căzut nu i se potriveşte o viaţă liniştită. Căci prin cădere s-a schimbat 
toată starea lucrurilor! Vieţii omului i s-a mai adăugat un scurt răgaz de 
viaţă prezentă, plină de durere şi nenorociri, cu scopul de a-1 înţelepţi, 
îndrepta şi curaţi, ca să devină vrednic a se desfăta într-un alt rai, veşnic. 
Adevărata viaţă a omului este dincolo de mormânt sau, mai bine zis, după 
înviere, iar viaţa prezentă este doar pridvorul ei sau o pregătire pentru ea. 
în chivernisirea ei, Domnul a prevăzut felurite supărări şi necazuri 
exterioare şi a prescris diferite pravili de strâmtorare, ca măsuri de 
curăţire. Pe mucenici i-au strujit cu ghiare de fier şi aşa i-au pregătit pentru 
rai. Acesta este adevăratul mod de viaţă al omului, în care fiecare se 
pregăteşte, prin strâmtorări purificatoare, ca prin strujiri, pentru fericita 
veşnicie! 

lată ce decurge de aici: lăsaţi omul să înţeleagă bine şi să-şi aşeze în 
inimă convingerea că viaţa noastră prezentă este atât de scurtă, şi că 
frământările şi strâmtorările ei ne dau multe roade pentru viaţa viitoare, 
care este nesfârşită; iar omul nu numai că nu le va evita, ci, dimpotrivă, le 
va cere şi va umbla după ele ca după o binefacere. Aşa fac toţi cei ce 
înţeleg cum se cuvine rostul vieţii prezente... 

Din faptul că şi după izgonirea din rai ne-au mai fost lăsate unele 
lucruri plăcute, cu care să ne putem desfăta, nu reiese că în ordinea vieţii 
prezente nu-şi găsesc locul nici un fel de constrângeri. 

Ca explicaţie, mi-am amintit cuvintele dragului nostru egumen I.K. 
Amfiteatrov. S-a întâmplat odată să merg cu el printr-o pădurice. Şi l-am 
întrebat aşa, ca în treacăt: „De ce există astfel de discordanţe - şi încă 
unele foarte neplăcute -printre obiectele din natură şi fenomenele 
atmosferice? lată o culoare plăcută, iar alături o urzică sau un dafin... iar 
cerul este când luminos, când posomorât?". „Ce om ciudat eşti tu! - mi-a 
răspuns el. Aceste discordanţe sunt o înfăptuire măreaţă în iconomia 
pronierii lui Dumnezeu pentru mântuirea noastră. Milostivul Dumnezeu îţi 
spune, în acest fel: 

Ar trebui ca sudoarea să nu ţi se usuce niciodată pe faţa istovită şi 
ostenită, dar Eu îţi dau uneori să guşti din bucuria vieţii, îngădui ochilor tăi 
să se lumineze, frunţii tale să se descreţească şi zâmbetului să-ţi apară pe 
buze, ca să nu-ţi pierzi nădejdea şi să nu cazi în disperare; ar trebui ca 
pământul să rodească pentru tine numai spini şi lemn câinesc, dar iată, Eu 
poruncesc uneori pământului să-ţi dea din belşug totul spre desfătare, ca 
tu să nu îţi pierzi încrederea în putinţa redobândirii fericirii pierdute; ar 



trebui ca în văzduh, deasupra capului tău şi în jurul tău să fie numai furtuni 
cu tunete şi fulgere, dar iată că tu vezi adesea soarele senin cu răcoarea 
proaspătă a dimineţii şi cu pacea încântătoare a serii, pentru ca să ţii 
minte că cerul nu este cu totul închis pentru tine, că îmbrăţişările Mele îţi 
sunt deschise şi că sunt gata să te primesc în lăcaşurile cereşti". 

lată, aşadar, de ce ne-au mai fost lăsate şi dincolo de rai, în natură, 
unele lucruri plăcute, dar nu pentru ca din aceste fărâmituri să ne facem 
un ospăţ vesel pentru întreaga viaţă, sau pentru ca, din toate aceste 
frânturi, să ne zidim pe pământ un templu al fericirii. Dar aceşti petrecăreţi 
ai noştri înţeleg cu totul altfel acest lucru. După părerea lor, orice oprelişte 
şi orice obstacol în faţa plăcerilor este o violare a firii omului şi este 
potrivnică voii lui Dumnezeu. Că nu este potrivnică voii lui Dumnezeu, am 
spus la început, căci Domnul a poruncit să mergem pe calea cea strâmtă, 
iar că nu există aici nici o constrângere a firii omului, veţi înţelege din cele 
de mai jos. 

Când omul a căzut, el nu numai că a coborât sub menirea lui, dar a 
lăsat să pătrundă în el şi unele începuturi străine firii lui, ca pe un fel de 
seminţe ale oricărui rău. Va să zică, în omul căzut trebuie să deosebim 
ceea ce îi este propriu, de ceea ce îi este impropriu, chiar dacă şi asta 
există în el. Toate pravilele şi canoanele de strâmtorare, prescrise şi 
rânduite de Domnul sunt îndreptate exclusiv împotriva relelor seminţe 
venetice, pentru a le înăbuşi şi strivi şi pentru a elibera, astfel, adevărata 
fire a omului. 

Astfel, strâmtorările nu sunt o violare a naturii, ci o binefăcătoare 
mână de ajutor dată ei. Ele sunt ca o operaţie de amputare a unui membru 
bolnav, sau ca un plasture care absoarbe substanţele vătămătoare. Firea 
noastră se află în captivitate. Domnul, prin strâmtorarea celor captivi, 
voieşte să o elibereze, dar noi strigăm: „nu ne atinge, nu ne apăsa!" şi, în 
acest fel, în 

loc să ne ridicăm în apărarea noastră, lucrăm împotriva noastră. Iar 
petrecăreţii sunt nişte oameni jalnici, pierduţi! 

Nu vreau să spun că în viaţă nu şi-ar mai găsi locul nici o alinare; ci 
să le primim pe toate cu recunoştinţă, din mâinile Domnului şi că nu 
trebuie să alergăm după ele, şi cu atât mai puţin să le socotim drept scop 
principal al vieţii, ba încă să ne răzvrătim împotriva oricăror îndrumări 
constrângătoare şi să nu vrem să ştim că ele ne sunt prescrise de însuşi 
Domnul, în acestea din urmă, în afara neînţelegerii faptelor, se vede chiar 
răscularea împotriva lui Dumnezeu, lată unde s-a ajuns! Iar ei gândesc 
totul cu superficialitate. Deocamdată, încă nu-i nimic. Dar ce va fi pe 
lumea cealaltă? Ce strâmtorări vor fi acolo, contrare voii noastre, 
strâmtorări amarnice şi lipsite de nici o bucurie, întrucât sunt zadarnice. 
Doamne, miluieşte-ne şi ne mântuieşte! 

89. Despre post 

Cât de multe comentarii se fac despre post, cum se ridică oamenii 
împotriva lui, spunând: „De ce ne trebuie postul, şi încă unul aşa sever, de 
vreme ce însuşi Domnul zice că nu ceea ce intră în gură spurcă pe om, ci 
ceea ce iese din inimă (vezi Mt. 15, 11), iar Apostolul ne învaţă: cel ce 
mănâncă să nu dispreţuiască pe cel ce nu mănâncă (Rom. 14, 3) şi loan 
Gură de Aur, în ziua Sfintelor Paşti, îi cheamă la veselie pe toţi, şi pe cei ce 
au postit, şi pe cei ce nu au postit?" 



Cred că, după cele ce vi le-am scris mai înainte, prezenta 
argumentaţie nu vă va pune la încurcătură. Sărmanul post! Câte reproşuri, 
câte defăimări şi prigoane nu îndură! Dar iată că, totuşi, prin mila lui 
Dumnezeu, dăinuieşte. Altfel, cum s-ar putea? Căci temelia lui este 
trainică! Domnul a postit, apostolii au postit, şi încă nu puţin, ci cum spune 
despre sine Apostolul Pavel: în posturi de multe ori (II Cor. 11, 27); şi toţi sfinţii 
lui Dumnezeu au ţinut post aspru, astfel încât, dacă ni s-ar da să cercetăm 
toate lăcaşurile raiului, nu am găsi acolo nici unul care să nu fi postit. Căci 
aşa se cuvine. Prin încălcarea postului se pierde raiul; ţinerea unui post 
aspru trebuie să se numere printre mijloacele de redobândire a raiului 
pierdut. Oare Maica noastră, Sfânta Biserică, cea cu inimă îndurătoare, ne 
este mamă vitregă? Ne-ar supune ea, oare, la o asemenea povară grea şi 
netrebuincioasă? Dar iată că ne împovărează! înseamnă că nu se poate 
altfel. Să ne supunem, aşadar... De fapt, se supun toţi cei ce vor să se 
mântuiască... Uitaţi-vă în jur. Cât de puţin i se trezeşte cuiva grija de 
suflet, imediat începe să postească, şi cu cât mai mare îi e grija, cu atât 
mai mult şi mai aspru posteşte. Din ce motiv? De aceea, că prin post 
sporeşte mai repede şi îşi stăpâneşte mai uşor sufletul. Cine refuză postul, 
acela înseamnă că nu pune preţ pe mântuire. Căci, unde pântecele face 
legile, acolo dumnezeu este pântecele. Iar pentru cine dumnezeu este 
pântecele, acela este duşmanul Crucii lui Hristos, Dumnezeul şi 
Mântuitorul nostru. 

lată cum să faceţi pe viitor: când cineva va începe să se ridice 
împotriva vreunei rânduieli de nevoinţă dumnezeieşti, întrebaţi-1 ce 
anume acceptă el din aceste rânduieli? De pildă, pe cel care refuză postul, 
întrebaţi-1 dacă la biserică trebuie să mergem, dacă acasă trebuie să ne 
facem pravila de rugăciune, dacă trebuie să ne spovedim şi altele... şi veţi 
vedea, probabil, că va refuza totul. Şi veţi înţelege că nu postul este 
problema lui, ci orice constrângere, în general... El îşi doreşte să trăiască în 
largul său... N-are decât să trăiască! Dar să-i spuneţi negreşit sentinţa lui 
Dumnezeu cu privire la calea cea largă! Este de datoria oricărui om care 
cunoaşte această sentinţă! După ce îl veţi întreba despre toate acestea, 
veţi vedea că acest soi de „filozof parcă ar fi de o cu totul altă credinţă. Şi 
spuneţi-i acest lucru, spuneţi-i: „Tu, frate, ai un alt dumnezeu, alte legi, alte 
nădejdi!... Iar noi îl avem ca Dumnezeu pe Domnul lisus Hristos, care a 
postit, mama noastră este Sfânta Biserică, care prin rânduielile ei ne cere 
să postim. Ocrotitorii noştri - Sfinţii Apostoli, preoţii şi învăţătorii lumii, cu 
toţi au fost postitori şi sunt întemeietorii postului! Aşa că nici noi nu putem 
face altfel. Iar tu vezi-ţi de drumul tău". 

Să nu credeţi că-i veţi putea convinge pe unii ca aceştia!... Da' de 
unde! Au capul tare şi ceafa groasă! Ce puteţi face cu ei? Să nu credeţi că 
au vreunele motive temeinice. Nu. Au doar o puternică încăpăţânare. Acele 
strâmbe tâlcuiri pe care le-aţi auzit de la ei, ei le socotesc drept idei înalte. 
Dar priviţi ce este de fapt! 

Se spune că nu ceea ce intră în gură spurcă pe om... Cine contrazice 
aceasta? Oare cei ce postesc se reţin de la mâncare pentru că se tem să 
nu se spurce cu ea? Doamne fereşte! Nimeni nu gândeşte astfel. Sunt 
minciuni născocite de aceşti şarlatani lumeşti, pentru a se ascunde cumva 
sub masca bunei cuviinţe. Cei ce încalcă postul se spurcă, însă nu cu 
mâncare, ci prin încălcarea poruncii lui Dumnezeu, prin nesupunere şi 
îndărătnicie. Nici cei ce postesc, dar nu-şi păstrează inima curată, nu se 
pot socoti curaţi. Este nevoie şi de una, şi de alta: şi de post trupesc, şi de 



post sufletesc. Aşa se vorbeşte în învăţături, aşa se cântă şi în biserică. 
Dacă cineva nu împlineşte aceasta, nu-i postul de vină! De ce să renunţe 
la post sub acest pretext? Bine ar fi să-i întrebaţi pe cei ce nu voiesc să 
postească, dacă îşi păstrează inima curată! Nu poate fi cu putinţă! Dacă 
prin post şi alte nevoinţe, abia dacă putem să ne ţinem în frâu scumpa 
noastră inimă, atunci fără post, nici nu poate fi vorba de asta! Ţineţi minte 
cum un stareţ a întâlnit un tânăr monah, care ieşea dintr-o cârciumă, şi i-a 
spus: „Frăţioare! Nu-i bine să vii pe aici!", iar acela i-a răspuns: „Ba pot! 
Dacă inima îmi este curată...". Atunci bătrânul i-a spus cu uimire: „De câţi 
ani trăiesc eu în pustie şi postesc, şi mă rog, şi rareori dacă merg undeva - 
dar încă n-am dobândit inimă curată; iar tu, un tânăr, mergând prin 
cârciuni, ai izbutit să dobândeşti inimă curată?! Mare minune!". Aşa să-i 
spuneţi oricui renunţă la post! 

Iar cât priveşte ce se spune mai departe: cel ce nu mănâncă să nu-i 
judece pe cel ce mănâncă, asta nu duce la nimic. Aceasta este o îndrumare. 
Numărându-ne printre postitori, mulţumim pentru sfat sau pentru 
aducerea aminte. Dar cel ce nu posteşte nu se eliberează astfel de 
obligaţia de a posti şi de răspunderea sa pentru că nu posteşte. Cine îl 
judecă pe cel ce nu posteşte păcătuieşte, dar ce cel ce nu posteşte nu 
devine drept prin aceasta. Şi să nu-i judecăm! Fiecare să facă cum ştie. 
Dar pravila sau legea postului trebuie să o ţinem şi să nu îngăduim liber- 
cugetătorilor să născocească minciuni viclene. 

în sfârşit, îngăduinţa lui loan Gură de Aur faţă de cei ce nu postesc 
înseamnă doar bunătatea inimii lui şi dorinţa ca, de Sfânta înviere a 
Domnului, toţi să se bucure şi să nu existe nici o faţă tristă. Aceasta este 
dorinţa sfântului părinte, dar dacă se împlineşte de fapt, Dumnezeu ştie! 
Dacă-i spuneţi unui bolnav: fii sănătos, fii sănătos... - se va înzdrăveni el, 
oare, din asta? La fel şi acolo. Pe toţi îi invită să se bucure, dar toţi, oare, 
se bucură cu adevărat? Ce facem cu conştiinţa? Zgomotul şi zarva nu sunt 
bucurie. Bucuria este în inimă, care nu se bucură întotdeauna de veselirile 
din afară, lată că Sfântul loan Gură de Aur, presupunând că pe unii îi apasă 
conştiinţa pentru că nu au postit, ia această apăsare drept pocăinţă şi 
epitimie şi le îngăduie tuturor să se bucure şi să se veselească... Aşadar, 
iată că această mică parte a celor ce se căiesc pentru că nu au postit va 
gusta, într-adevăr, din mângâierea duhovnicească sau din înduioşarea 
inimii, dar ceilalţi, puţin probabil! Dar fie şi aşa; legea şi obligativitatea 
postului pentru toţi nu se micşorează cu nimic din cauza asta. 

90. Despre clevetiri 

Mântuiţi-vă! Vedeţi să nu cădeţi în pierzanie! V-au copleşit grijile. E 
vremea să vă maturizaţi şi să vă aşezaţi la locul cuvenit, altfel vi se vor 
dezbina toate încheieturile. Nu veţi avea trăinicie în ceea ce faceţi. 

Pentru ceea ce aţi gândit despre pronierea lui Dumnezeu (cârtelile), 
trebuie să luaţi epitimie. Cum puteţi să vă îngăduiţi astfel de gânduri? Este 
pur şi simplu hulă, direct în ochii Domnului. Dacă n-aţi fi ştiut nici o buche, 
ar fi fost altceva; pe când aşa, se pare că vă descurcaţi deja să desluşiţi 
silabele, şi totuşi lăsaţi să vă intre în cap asemenea prostii! Cu asta nu-i de 
glumit. Cugetările despre Dumnezeu sunt un lucru înalt, fiindcă se 
săvârşesc înaintea ochilor Lui. Cum poţi gândi la aşa ceva în mod uşuratic? 
Ei, iar e vorba despre N.N.? Nu cred că are o bună dispoziţie a inimii. Dacă 
a adus întuneric cu cuvintele ei, înseamnă că ceea ce a spus nu a ieşit din 



izvorul cel bun. Lăsaţi-o... sau purtaţi cu ea discuţii care niciodată să nu se 
refere la persoana altora. 

Ce înseamnă această preocupare meschină de a urzi clevetiri? 
Pregătiţi-vă un bold şi purtaţi-1 întotdeauna cu dumneavoastră. De îndată 
ce limba va începe să clevetească, împungeţi-o fără cruţare. 

91. Despre închinători şi închinătoare 

Mântuiţi-vă! Ei, se pare că v-aţi nenorocit cu totul! Ori v-au târât alţii, 
ori vă distrugeţi singură. E vremea să vă aşezaţi şi să vă găsiţi locul. 
Grăbiţi-vă să vă puneţi în ordine şi să vă chivernisiţi, şi puneţi odată punct! 
Dar iată că N.N. a izbutit să ajungă la dumneavoastră. Va începe acum să 
strângă închinători şi închinătoare! 

întrebaţi-o dacă este spre mântuire să te lipeşti de primul venit? Şi 
încă ceva: poate fi bună o asemenea faptă, de vreme ce ea este legată de 
tulburarea altora? Pe cel de care avem nevoie ni-1 trimite Dumnezeu, dar 
de ce să ne invităm singuri? Un adevărat pelerin nu vei reuşi să aduci, şi 
rar poţi să-1 întâlneşti... De altfel, fiecare îşi are mentalitatea sa şi 
constituţia inimii sale. Pe toate, însă, trebuie să le aducem jertfă lui 
Dumnezeu. 

Dar grijile pe care le aveţi în faţă acum sunt de mai mare 
însemnătate. Aici nu este nimic egoist. Numai trebuie ca totul sa decurgă 
în ordinea cuvenită, fără apel la viclenii şi ocoliri pe la spate. De va rândui 
Domnul, aşa să fie; iar de nu, facă-se sfânta Lui voie. 

Ce mai progresistă aveţi acolo la dumneavoastră! Este încredinţată 
că acţionează după principiile creştinismului. Să ia aminte că progresul 
creştin este cu totul altceva decât crede ea. Progresul în duhul lumii este o 
iluzie. Neîndoielnic este că orice grădină care nu a fost sădită de Tatăl 
Ceresc se stârpeşte şi că cel ce nu este în Hristos se usucă ca o creangă şi 
este aruncat în foc. Doamne, miluieşte-ne! Câte năluci mincinoase nu 
există, care ne atrag, în locul adevărului... Câţi truditori si truditoare nu se 
ocupă cu bătutul apei în piuă! Facă-se cu ei voia lui Dumnezeu! 

Binecuvântează-ne pe toţi, Doamne, ca să parcurgem drumul vieţii 
în pace, mângâindu-ne unii pe alţii şi povăţuin-du-ne, iar nu distrugându- 
ne. 

92. Despre ocări şi mustrări 

De ce vă tot îndreptăţiţi? Toată scrisoarea dumneavoastră la asta se 
referă. E drept că dumneavoastră v-au revenit toate ocările şi mustrările. 
Sunt vinovat! Altceva este că aşa trebuie. Acum, desigur că v-aţi îndreptat. 
Ei, vi s-a mai aşezat sufletul? Trebuie şi e vremea să vă liniştiţi cât de cât. 
Să vă ajute Dumnezeu! Multă vreme o să staţi înţepenită? E rău să staţi în 
bătaia vântului, înveliţi-vă cât de cât! Puteţi o zi, două să nu primiţi absolut 
pe nimeni, numai ca să vă liniştiţi. Iar între timp citiţi câte ceva, rugaţi-vă 
câte puţin şi cugetaţi. Şi va veni pacea, ca ploaia pe lână. 

lată că Dumnezeu v-a trimis o nou cunoscut. Simţămintele lui sunt 
demne de respect. Dar concluzia lui, că, dacă lui N.N. 23 , cel atât de bun la 
suflet, i se va întâmpla vreun necaz sau nenorocire, atunci el se va îndoi 
de pronierea lui Dumnezeu, este o concluzie greşită: nicăieri Dumnezeu nu 

a spus că virtutea îşi are toată răsplata aici, pe pământ. Ar fi fost înjositor 
chiar pentru virtute. Dumnezeu îngăduie uneori nedreptatea aici, pentru 
ca să-1 înalţe pe cel ce o rabdă în veacul viitor. 

Aţi început să citiţi câte ceva? Este timpul, începeţi cu Macarie cel 
Mare şi treceţi apoi la Isaac Şirul sau la altul. Dar nu trebuie să rămâneţi 
aşa. Vă veţi sufoca, căci fără lectură ne sufocăm şi sufletul flămânzeşte. 
Dar cred că acum, în însingurare, vă ocupaţi cu aceasta. Pace vă doresc. 

93. Despre părerea de sine 

Sunt bucuros că aţi început să intraţi pe propriul făgaş. Grăbiţi-vă. 
Dar vedeţi, nu vă îndulciţi prea mult cu fantasmele părerii de sine şi nu 
alungaţi gândurile de umilinţă. Aceasta este pentru noi cea mai 
cuviincioasă haină. Bateţi-vă sufletul cât mai des, ca să nu se înalţe prin 
ceva, căci nu are de ce. Aşezaţi-vă şi faceţi socoteală: Ce aţi făcut până 
acum? Şi dacă din ceea ce aţi făcut rezultă vreo învăţătură sau totul este 
doar sclipire amăgitoare? Doamne, miluieşte-ne! Vă repet acelaşi lucru: 
cândva va trebui să ne înfăţişăm la Judecată, unde toate ne vor fi socotite: 
şi cuvântul, şi fapta, şi privirea, şi gândul. Dacă veţi face aşa cum se 
cuvine, veţi întâlni multe imbolduri spre plâns şi zdrobire a inimii, iar nu 
spre înfumurare. Cât de multe înţelesuri au împrejurările în care se află 
omul! Aceste împrejurări îl înalţă până în rai şi îl coboară până la iad. Şi 
asta, pe oricare dintre noi. Va să zică, trebuie să ne ciulim urechile. 
Privegheaţi în toată vremea! 

N.N. 24 discută cu încredere cu dumneavoastră, învăţaţi-1. Nu este 
nevoie de prea multă isteţime. Spuneţi-i adevărul cu simplitate, aşa cum îl 
aveţi în inimă. Dacă va începe să facă pe deşteptul, spuneţi-i ca, pentru 
speculaţii, să meargă la filozofi, în problemele credinţei şi ale mântuirii nu 
se cere filozofie, ci simpla, supusa primire a celor ce ne-au fost date. Să 
primim totul în tăcere. Iar draga noastră minte trebuie călcată în picioare, 
la fel cum Arhanghelul Mihail calcă în picioare pe satana, în tablou. 
Arhanghelul Mihail reprezintă mintea cea supusă adevărului lui Dumnezeu, 
iar satana, mintea cea răzvrătită, liber-cugetătoare, de la care se trag 
toate revoluţiile - şi în sânul familiei, şi în Biserică... 

Să nu creadă că în domeniul credinţei nu există filozofie... Nu! Ci 
totalitatea adevărurilor credinţei este cea mai armonioasă, înălţătoare, 
mângâietoare şi însufleţitoare filozofie, pe care n-o oferă nici un sistem 
filozofic. Numai că la contemplarea acestui sistem nu se poate ajunge 
dintr-o dată. Trebuie să primeşti cu inimă curată adevăr după adevăr, aşa 
cum ţi se oferă, fără să despici firul în patru şi să le aşezi în inimă... Când 
se vor aduna toate adevărurile, atunci conştiinţa, sensibilizată prin 
rugăciune, va vedea alcătuirea lor şi se va desfăta cu ele. Această adâncă 
înţelepciune este din veac tăinuită! Lumea ascultă unele aiureli, chiar şi, 
de pildă, pe cele hegeliene, cu răbdare, până la capăt, deşi nu înţelege 
nimic din ele. Să procedeze la fel şi în privinţa adevărurilor dumnezeieşti. 
Deosebirea va fi că aici orice adevăr este clar şi în cele din urmă va 
străluci în suflet o mare şi neasemuită lumină. Iar dincolo, şi în continuare, 
şi la sfârşit rămâne acelaşi întuneric dezolant. 

94. Despre risipirea atenţiei 



2 4 Este vorba de personajul masculin. 



Iarăşi v-aţi împrăştiat! Cuminţiţi-vă odată! Vedeţi că iscusite sunt 
şiretlicurile vrăjmaşului... Observaţi că primul său pas sau prima lui 
lovitură este atunci când vă îngăduiţi drepturi la înlesniri. Când apar 
înlesnirile, trebuie să lăsaţi toate deoparte şi, izolându-vă, să vă cercetaţi 
şi să vă reaşezaţi la rangul cuvenit. 

în neorânduielile de zi cu zi nu este, oare, uşor să vă pierdeţi cu 
totul? Nici nu veţi băga de seamă cum vă veţi răci şi împrăştia. Vă veţi 
apuca iarăşi de treabă, dar nu vă va fi uşor să reveniţi. Vedeţi la ce aţi 
ajuns: lecturi sterile şi discuţii deşarte... două lucruri foarte dăunătoare! 
Ascultaţi ce vă spune conştiinţa după aceste lecturi - şi este de ajuns. Vi 
le-aţi îngăduit o dată, este destul, acum trebuie să încetaţi. Renunţaţi şi 
împrejmuiţi-vă cu frica de Dumnezeu. Cu inima nu-i de glumit, ea este 
naivă. Şi nu observi cum se va strâmba. Rugaţi-vă! Aproape este Domnul 
de toţi cei ce-L cheamă pe El, de toţi cei ce-L cheamă pe El întru adevăr. 
Voia celor ce se tem de El o va face şi rugăciunea lor o va auzi şi-i va 
mântui pe dânşii... (Ps. 144, 18-19). Nu se ştie, poate că şi moartea este 
aproape. Trebuie să fim pregătiţi să ne înfăţişăm Domnului. 

îmi scrieţi că v-aţi plictisit de viaţă, că aţi vrea să vă odihniţi cât mai 
repede cu odihna cea veşnică. E adevărat, viaţa este foarte grea şi 
anevoioasă. Dar odihna? O veţi avea, oare? Trebuie mai întâi să ne 
trudim... Fără trudă, despre ce fel de linişte poate fi vorba? Să ne străduim, 
aşadar, în grădina lui Dumnezeu. Stăpânul casei, în prag de seară, ne va 
plăti pentru tot, chiar şi pentru un ceas. Căci este multmilostiv. Păziţi-vă! 
Multe uneltiri şi multe ocolişuri are vrăjmaşul... El este iscusit, ştie pe ce 
căi să ademenească. 

95. Despre mânie 

Supărarea dumneavoastră pe N.N. este un rău progres! Căci puteţi 
spune ceea ce aveţi de spus şi fără să puneţi la inimă. Judecând drept, nu 
există lucru pe lume pentru care ar trebui să ne supărăm. Ce este mai 
scump decât sufletul şi liniştea lui? Iar supărarea ne răpeşte această 
linişte. Atunci, omul îşi este singur ponegritor. Şi tot el le mai şi umflă, 
sporind în suflet nedreptăţile altuia... Şi toate acestea, din lipsa atenţiei 
faţă de sine, numaidecât se aprinde! Ne-am însuşit şi ne-am înrădăcinat 
adânc în inimă dreptul de a-i judeca pe alţii şi de a-i pedepsi pentru 
păcatele lor, în loc să ne osândim pe noi înşine. Aici este totul... Dacă omul 
s-ar vedea pe sine păcătos, simţind toate urmările păcatului, el nu s-ar 
mai supăra. 

Este bine că, de la mânie, aţi trecut cu gândul la moarte. Aşa 
trebuie. Şi să nu ieşiţi cu gândul din mormânt! Rămâneţi acolo cu gândul şi 
imploraţi-L pe Domnul să vă miluiască! 

96. Despre falsa înţelepciune 

Vreau să vă spun cât mai grabnic ceva despre N.N. Este de mirare 
cum se lăudase el cu credinţa lui curată, neavând însă credinţă, ci numai 
teoretizând în gol. Toţi cei de soiul lui îşi arogă un ton înalt de judecată 
sănătoasă, suferind, de fapt, de îndepărtarea de la modelul cuvintelor 
sănătoase, pe care ni le-au arătat Sfinţii Apostoli. 

Nu cred că ar trebui să-i dezminţiţi în scris toate ideile pe care vi Ie-a 



expus. Le cunoaşteţi falsitatea, aţi cunoscut din experienţă puterea 
mântuitoare a întregii chivernisiri din Biserica lui Dumnezeu, în toate 
amănuntele ei, până la tămâia din cădelniţă şi la simpla ofrandă adusă în 
biserică. Iar dacă toate acestea sunt născociri - aşa cum spun ei - atunci 
sunt născociri mântuitoare. Suntem protejaţi ca de un gard împrejmuitor şi 
acoperiţi ca de o platoşă, de duhul Bisericii noastre. Aceşti domni liber- 
cugetători vor să facă din noi o ţintă directă pentru săgeţile vrăjmaşului. 
Presupuneţi că cineva trage în dumneavoastră cu săgeţi. Vă apăraţi cu un 
scut. Se apropie N.N. şi spune: „Renunţaţi, că este lucrarea mâinilor 
omeneşti!". -Fugi de-aici, falsule cugetător! Nu-i acum timp de speculaţii, 
când vrăjmaşul stă în faţa ochilor noştri şi nu face decât să se folosească 
de întrebările tale deşarte! 

Dacă nu ar fi fost cercetată prin experienţă puterea mântuitoare a 
tuturor celor pe care le avem, atunci speculaţiile şi-ar mai fi avut rostul; 
dar când această descoperire există, la ce să mai filozofăm în van? Putem 
spune oricui: Vino şi vezi. Odinioară, exista credinţa: „din Nazaret poate fi ceva 
bun?" şi toţi credeau aşa, chiar şi Natanael (In. I, 46). Dar realitatea se 
dovedi alta. lată că şi „cugetătorii" noştri se ţin de credinţa că nu ar exista 
nimic bun în Biserica lui Dumnezeu sau în ceea ce ei numesc ierarhie 
făcută de mâini omeneşti. Dar şi-a propus măcar vreunul dintre ei să le 
verifice în practică? Dacă le-ar fi verificat, ar fi încetat să mai facă pe 
cugetătorii. Iar de verificat nu vor, fiindcă aceasta necesită trudă şi 
schimbare a vieţii. 

Acele întrebări uşurele pe care le-aţi auzit nu sunt decât faţa văzută 
a gheţarului, în adâncime se află un întreg sistem de rătăciri, dintre cele 
mai primejdioase şi ucigătoare pentru om şi pentru omenire. Este vorba de 
confruntarea dintre samavolnicia minţii omeneşti şi puterea netăgăduită a 
lui Dumnezeu asupra minţilor, exprimată într-un anume mod de gândire şi 
de mărturisire a credinţei. 

Deştepţii noştri nu vor să asculte de nimeni, decât de propria lor 
minte. Dar, întrucât conştiinţa le spune că nu au voie să încalce poruncile 
lui Dumnezeu, ei afirmă: „Pe Dumnezeu suntem gata să-L ascultăm, dar pe 
oameni, pentru nimic în lume. Poruncile lui Dumnezeu sunt cuprinse în 
cuvântul lui Dumnezeu". Mai au şi o vorbă: „să ascultăm numai cuvintele 
lui Dumnezeu" - adică ceea ce este scris, iar în afară de asta, nimic. Dar 
cum ascultă ei acest cuvânt? Aşa cum îl pricep. Şi cum îl pricep? Aşa cum 
doresc să-1 priceapă, după înţelegerea lor. Şi rezultă că, şi în acest caz, ei 
îşi respectă doar mintea lor şi consideraţiile ei arbitrare. Cuvântul lui 
Dumnezeu este pentru ei doar un pretext, o mască care să le acopere 
samavolnicia..., iar de fapt au o neînfrânată pornire de a-şi arăta puterea 
propriei lor minţi. 

Uitaţi-vă ce au făcut în Germania asemenea oameni. De ce? Din 
pricină că nu vor să se supună nimănui, în afară de Evanghelie. Iar 
Evanghelia nu vor să o înţeleagă altfel, decât în măsura în care o găsesc 
asemănătoare cu propriile lor consideraţii. Care este sfârşitul? Sfârşitul lor 
este David Fiedrich Strauss 25 ... altfel spus, respingerea totală a creştinismului, 
şi, ca urmare, pierzania, căci fără Izbăvitorul Hristos nu există mântuire. 
Germania Ie-a dovedit prin fapte pe toate acestea. 

în Sfânta Biserică a lui Dumnezeu nu este posibilă o asemenea 

şovăială şi oscilare a ideilor şi a speculaţiilor deşarte. Aici, norma 
cugetărilor este stabilită o dată pentru totdeauna în Sfântul Crez, fiind 
transmisă încă de la Apostol şi cuprinsă de Sfânta Biserică Ortodoxă, lată 
ce lege avem noi: ascultă ce spun toţi, de la Sfinţii Apostoli şi până la noi, 
de pe întregul teritoriu al adevăratei Biserici a lui Hristos şi supune-te 
acestora. Vedeţi ce cetate avem? Toată mulţimea celor care s-au mântuit 
şi se mântuiesc astfel se ţine. Ce înseamnă aici persoanele răzleţe, care 
vorbesc împotriva adevărului? Fiecare din noi este puternic, aşa cum 
puternică este întreaga Biserică a lui Dumnezeu. Şi să-l mulţumim 
Domnului! 

De aici puteţi deja să vă daţi seama cât de lipsită de sens este 
expresia „ierarhie făcută de mâini omeneşti", întrebarea este: care 
ierarhie? Desigur că nu cea prezentă. Căci cea prezentă suntem noi, noi 
preluăm tot ceea ce a fost înainte şi ne socotim obligaţi să păstrăm tot ce 
am preluat. Dacă predecesorii noştri ar fi în viaţă, şi ei ar răspunde la fel la 
această întrebare şi aşa mai departe ... 

în ceea ce ne priveşte însă pe noi, ruşii - noi n-am născocit nimic. Noi 
facem aşa cum stă scris în pravilă, iar pravila este luată de la greci. Adică, 
dacă a fost „lucrare de mâini omeneşti", cum spun ei, atunci ea trebuie 
căutată înainte de secolul al IX-lea. Mergeţi mai departe şi întrebaţi-i pe 
greci: de unde aţi luat aceste rânduieli bisericeşti? Răspunsul e unul 
singur: tot de la predecesori. Uitaţi-vă la sinoade, cum îşi rezolvau 
problemele? Urmând pe Sfinţii Părinţi, cei care au trăit înaintea noastră... 
Şi aceasta, începând cu al şaptelea Sinod şi până la primul, toţi spun 
„urmând pe Sfinţii Părinţi". 

Aşadar, nici un sinod nu a născocit nimic, ci a întemeiat ca lege şi a 
promulgat ca lege ceea ce fusese conţinut dintotdeauna în toate 
sinoadele. Trebuie să presupunem, de aceea, că nici ierarhia grecească din 
timpul sinoadelor nu a întreprins nimic de la sine, ci doar a preluat şi a 
păstrat... 

Mergeţi înapoi, de la primul Sinod până la apostoli. Atunci, vreme de 
două veacuri, Biserica a fost prigonită şi persecutată cu cruzime. Era, oare, 
vreme de născociri proprii? Da' de unde! Măcar să se păstreze cele 
încrediinţate! 

Judecând astfel cu mintea liniştită, trebuie să presupunem că nici 
ierarhia noastră, şi nici cea grecească nu a inventat nici o rânduială 
proprie, în orice epocă, ierarhiile existente au preluat ce li s-a transmis şi 
au păstrat aceasta ca pe lumina ochilor, temându-se să schimbe cât de 
puţin din aceste porunci. Toate ierarhiile sunt robi supuşi ai rânduielii 
statornicite. 

Astfel, urmărind tot lanţul evenimentelor, veţi vedea mai clar că 
izvorul tuturor pravilelor bisericeşti se află la Sfinţii Apostoli... Căci ei nu au 
scris tot ce i-au învăţat pe alţii şi ce au introdus în Biserică. Foarte multe 
au rămas nescrise, dar au fost puse în practică. Acestea s-au păstrat în 
practica vie şi astfel au ajuns şi la noi. Va să zică, cine se laudă cu 
supunerea faţă de apostoli, acela trebuie să primească toate cele cuprinse 
în Sfânta Biserică. 

Dar destul. V-am scris câte ceva, ştiind că vă mulţumiţi şi cu puţin... 
V-aţi tulburat! Nu se poate să nu te tulburi. Căci, ce-s aburii iadului - 
duhoare şi scrum... Aşadar, îmbărbă-taţi-vă! Mai mare este ceea ce este în 
noi, decât ceea ce este în lume. 



97. Despre aceeaşi 

Data trecută v-am scris că acei domni „cugetători" au în vedere nu 
atât cazurile particulare pe care le indică, ci mult mai mult: eliberarea 
gândirii de orice autoritate, chiar şi de cea a lui Dumnezeu, căci cu toţii 
tâlcuiesc Scriptura după bunul lor plac. Şi nu e totul. Ei caută si eliberarea 
de orice obligaţie de a lucra în duhul şi după rânduială credinţei, ca şi de 
osteneala de a se comporta cum se cuvine unui ortodox. 

Vedeţi: credinţa noastră, cu dogme şi cu porunci, este transpusă în 
întregime în practică. De exemplu, vă faceţi cruce cu cuvintele: „în numele 
Tatălui şi al Fiului şi al Sfântului Duh"; aici se mărturiseşte Taina Preasfintei 
Treimi, taina răscumpărării şi a întrupării... Sau postiţi: aici este dogma 
despre cădere, despre necesitatea purificării prin mărturisire şi a 
împărtăşaniei cu Sfintele Taine. La fel e şi cu toate celelalte... 

Iar aceşti domni vor să se mântuiască, fără să se obosească măcar 
să-şi facă pe frunte semnul crucii, lată-i că se tot agită de colo colo, 
strigând că toată practica Bisericii este lucrare omenească, adaosuri şi 
rutină. „Noi - cică - vrem să credem curat!"... Şi iată-i crezând atât de 
curat, până la goliciune. Cum au ajuns aşa? Pentru că nu vor să-l ofere 
Domnului nici o clipă din timpul lor şi nici cea mai mică încordare a 
forţelor. Nu-i nici vorbă acolo de sculat pentru utrenie, de mers la biserică, 
de postit, de pregătire pentru Sfânta împărtăşanie. Vor să trăiască în voia 
lor, considerându-se, totodată, pe placul lui Dumnezeu, dar numai pe 
dinăuntru, însă fără nici un fel de întoarcere a inimii spre Dumnezeu. 
Fiindcă, de îndată ce există cele dinlăuntru, există şi cele din afară. Vedeţi 
unde ţintesc ei?... Să întemeieze pe pământ o împărăţie a făţarnicilor, care 
se prefac a-L sluji pe Dumnezeu, dar care sunt înstrăinaţi cu inima de El... 

Ceea ce spun ei, cum că, pasămite, s-ar conduce cu stricteţe după 
Evanghelie şi după apostoli, sunt vorbe goale... l-au citit, oare? E prea 
puţin cu putinţă! De exemplu, faptul că trebuie să meargă la biserică, după 
părerea lor, este o invenţie a ierarhilor... Dar după părerea noastră este o 
poruncă a Apostolului, care a poruncit să nu renunţăm la adunări 26 (cf. Evr. 
10,25). După părerea lor, rugăciunile din biserică sunt tot lucrare 
omenească, dar de fapt sunt porunci ale Apostolului, care spune:... ci vă umpleţi 
de Duhul, vorbiţi între voi în psalmi şi în laude şi în cântări duhovniceşti... 
(Ef. 5, 18-19); căci slujbele noastre din ce altceva sunt alcătuite, dacă nu 
din psalmi şi din cântări? 

Iar despre comunicarea cu sfinţii, oare nu ne-au învăţat apostolii? Uitaţi 
ce se spune: ... ci v-aţi apropiat de muntele Sion şi de cetatea 
Dumnezeului celui viu, de Ierusalimul cel ceresc si de zeci de mii de îngeri, 
în adunare sărbătorească, şi de Biserica celor întâi născuţi, care sunt scrişi 
în ceruri şi de Dumnezeu, Judecătorul tuturor, şi de duhurile drepţilor celor 
desăvârşiţi... (Evr. 12,22-23). 

Credinciosul se află în vie comuniune cu toată lumea nevăzută, în ce 
se exprimă această comuniune? Pe lângă multe altele, şi în modul în care 
s-a produs această comuniune pe pământ: în rugăciune. Apostolii ne-au 
cerut să ne rugăm pentru ei şi le-au poruncit tuturor să se roage unii 
pentru alţii. Acelaşi lucru trebuie respectat şi referitor la ortodocşii 
adormiţi întru Domnul şi, în general, la întreaga lume nevăzută, cu care 
comuniunea este tot atât de reală ca şi cu cea văzută. De aceea noi îi 

rugăm pe sfinţii lui Dumnezeu să se roage pentru noi... Iar referitor la 
aceia de care nu suntem siguri că au putere în faţa lui Dumnezeu, pentru 
aceia ne rugăm noi... 

în toate acestea, după cum vedeţi, noi acţionăm nu numai în spiritul, 
ci şi în litera învăţăturii apostoleşti, iar nu ca să facem pe plac 
„născocirilor" ierarhilor. Nu-i aşa? în acelaşi fel cugetaţi şi despre celelalte. 

Vedeţi acum că aceşti domni, cu credinţa curată, lăudându-se că se 
ţin de apostoli, se îndepărtează de ei, de fapt, şi îşi curăţesc cu prea mult 
zel credinţa -în zadar, cum se spune. 

Scrieţi-mi dacă v-a mai rămas ceva în suflet din cuvintele lui N.N.: şi 
urma lor trebuie alungată! lată-1, cum se tânguie şi tânjeşte! Spuneţi-i că 
este din pricina neîmplinirii inimii şi a duhului. Iar împlinirea este una 
singură: în Domnul, Care este totul pentru noi. Atâta timp cât nu va crede 
din toată inima şi nu va primi din tot sufletul modelul de învăţătură predat 
de Biserică, nu va avea linişte. Sufletul flămânzeşte, cere credinţă 
hrănitoare, iar el îl bate la cap cu pisălogeala falsei cugetări. Să nu creadă 
că dispoziţia iscoditoare a minţii lui ţine de perfecţiune şi că este la 
înălţime pentru că a ajuns la aceste întrebări. Este pur şi simplu aroganţă. 
Rugaţi-1 să se gândească puţin la el însuşi, dar nu aşa, în treacăt, ci cât 
mai serios. Căci există moartea şi Judecata... La Judecată va judeca 
Domnul, dar nu cu isteţimea molocanilor 27 , ci după pravila bisericească. Acum 
suntem largi în vederi... N-are decât să se înfăţişeze înaintea Judecătorului 
nemitarnic şi va vedea... dacă va putea acolo să scape cu întrebările lui? El 
nu poate spune: „n-am ştiut", căci a văzut totul aievea, înaintea ochilor. 
Câtă milă mi-e de el!... Ştie el, oare, că duhovniceşte, după modul lui de a 
gândi, el nu mai este membru al Bisericii şi că s-a rupt singur de ea, deşi 
public Biserica nu îl respinge, aşteptând îndreptarea lui? 

Fie ca Domnul să-1 înţelepţească! Iar pe dumneavoastră să vă 
ferească de toate îndoielile ce vă încearcă cu ocazia acestor întâlniri. Ce 
să-i faceţi? Trăiţi în lume. Răbdaţi! Dar poate că vă este spre folos, şi 
dumneavoastră, şi lui. Pace vouă! 

98. Despre Biserica lui Dumnezeu 

Doresc să vă clarific puţin cu ce dispoziţii şi simţăminte trebuie să ne 
înfăţişăm în biserica lui Dumnezeu. Ştiţi că Domnul Atotmilostiv 
binevoieşte cu deosebire să fie prezent în bisericile, sfinţite prin chemarea 
în rugăciune a harului Său... De aceea, asemenea biserici se numesc pe 
drept cuvânt cortul legământului lui Dumnezeu cu oamenii, lăcaşul 
deosebitei statorniciri a lui Dumnezeu între oameni, cum însuşi El ne 
încredinţează: voi aşeza locaşul Meu în mijlocul lor — spune El - şi voi 
umbla printre ei, voi fi Dumnezeul lor, şi ei vor fi poporul meu (cf. Lev. 26, 12). 
în vechiul Israel aceasta s-a adeverit într-un mod vizibil tuturor. Un nor a 
acoperit cortul şi din nor a ieşit glas. Apoi, în timpul călătoriei israeliţilor 
prin pustie, un stâlp de nor, înălţându-se şi oprindu-se deasupra cortului, 
Ie-a fost călăuză în mersul către Canaanul făgăduit. Deasupra bisericilor 
creştine nu se vede un nor material, dar cu toate acestea în ele este 
prezentă, cu adevărat, umbrirea harului lui Dumnezeu. Aceste biserici nu 
se ridică şi nu se deplasează asemenea cortului sfânt, dar, cu toate 
acestea, ele sunt adevăratele călăuze pentru cei ce merg spre Canaanul 

ceresc. 

Această ultimă însuşire a bisericilor noastre îmi aduce aminte de 
pribegia israelitenilor şi mă face să mă gândesc că şi noi trebuie, desigur, 
să ne învăluim bisericile noastre cu sentimente şi dispoziţii asemănătoare, 
astfel încât ele să ne poată fi călăuze pe drumul vieţii, într-acolo unde 
Dumnezeu ne-a hărăzit să sălăşluim în veci. 

Când sfântul cort fu ridicat şi sfinţit, Dumnezeu i-a poruncit lui Moise 
ca, din acel moment, să-şi organizeze astfel mersul prin pustie, încât trei 
seminţii de israeliteni să meargă înaintea cortului, trei în urma lui, trei pe 
latura din dreapta şi trei pe cea stângă, iar în mijloc se deplasa cortul 
însuşi, purtat de seminţia lui Levit. Amintindu-ne de această rânduială şi 
fiind încredinţaţi că şi bisericile noastre sunt, de asemeni, călăuzitoare, şi 
că şi noi mergem, pe lângă ele, în împărăţia Cerească, ne străduim şi noi, 
fără să vrem, să aflăm ce anume din sentimentele şi dispoziţiile noastre 
sufleteşti faţă de Biserică ar putea corespunde celor trei ce merg înainte, celor 
trei ce merg în urmă şi celorlalte trei, de pe laturi, lată cum îmi imaginez eu 
aceasta. 

Trei înainte, spre răsărit. Aici trebuie aşezate cele mai înalte simţiri 
duhovniceşti. Care ar fi acestea? Socotesc că ele sunt: a) Credinţa că 
Domnul Se află într-adevăr în biserică, prin prezenţa Sa harică deosebită, 
că biserica este casa lui Dumnezeu, înspre care este îndreptat încontinuu 
ochiul Său şi unde petrece întotdeauna inima Lui; b) speranţa că Domnul; 
Cel ce sălăşluieşte în biserică, ia aminte ca un tată iubitor de fii la toate 
rugăminţile adresate Lui şi este gata să le împlinească pe toate, dacă 
fericirea noastră veşnică cere acest lucru; c) dragostea faţă de Biserică, 
datorită căreia ne este dulce petrecerea în ea, ca în casa părintească, şi 
prin care duhul nostru în pace se linişteşte în biserică, aşa cum se 
linişteşte pruncul la sânul mamei. Acestea sunt principalele dispoziţii 
sufleteşti, începătoare şi tainice, faţă de Biserica lui Dumnezeu, care au 
rolul de a provoca şi a da naştere altor dispoziţii. Ele cresc în duh şi sunt 
îndreptate, am putea spune, faţă către faţă spre Dumnezeu însuşi - către 
acest Răsărit al minţii. 

în partea opusă, din spate, spre apus, trebuie, să aşezăm ceva 
trupesc, călăuzit însă de duh. Vom pune aici trudele săvârşite cu trupul 
legate de casa lui Dumnezeu, ca lăcaş al rugăciunii. Acestea pot fi grupate 
în trei, şi anume: a) truda mersului sârguincios la biserică, la toate 
slujbele, de la prima chemare, fără ocolişuri, fără cruţare de sine, fără 
născocirea unor obstacole închipuite, după următoarea regulă: de îndată 
ce ai auzit clopotul ce cheamă la slujbă, lasă totul şi grăbeşte-te la 
biserică; b) truda şederii răbdătoare în biserică de la începutul slujbei şi 
până la sfârşit, într-un singur loc, fără mişcări de colo-colo, fără o ţinută 
neglijentă a membrelor, cu o anumită încordare înviorătoare; c) truda statului 
evlavios în picioare - în linişte, cu metanii, cu ochii îndreptaţi în jos, sau în sus 
la icoane sau la picturile cu faptele sfinţilor, cu urechile îndreptate la cele 
ce se cântă şi se citesc, cu limba tăcută, fără priviri în jur şi rătăciri ale 
ochilor şi fără discuţii. Toate aceste fapte exprimă truda trupească din 
timpul rugăciunii, susţinută de duhul lăuntric al rugăciunii, care, la rându-i, 
o susţine. 

Acum, ce aţi aşeza dumneavoastră la dreapta şi la stânga, pe 
această linie de răspântie? Cred că aici trebuie aşezate trudele sufleteşti 
din nevoinţa rugăciunii. Şi anume: 

în partea dreaptă vor sta trei fapte pozitive. Acestea sunt: a) 



aşezarea cu mintea în inimă, în prezenţa lui Dumnezeu, însoţită de o frică 
înviorătoare, care îmbărbătează şi ne împrospătează templul lăuntric, 
asemenea aerului reavăn de dimineaţă; b) pătrunderea profundă în 
puterea şi în înţelesul tuturor celor cântate şi citite şi a actelor liturgice, cu 
inima deschisă pentru primirea simţămintelor şi a dispoziţiilor care 
urmează să se nască de aici, cu hotărârea de a le păstra în noi pentru 
totdeauna şi de a lucra în spiritul lor, ca după îndrumările lui Dumnezeu; c) 
dispoziţia paşnică a duhului binevoitor faţă de toţi oamenii, chiar şi faţă de 
duşmani, după porunca Domnului, astfel încât, dacă în biserică îţi vei 
aduce aminte că fratele tău are ceva împotriva ta, lasă-ţi darul înaintea 
altarului şi mergi de te împacă cu el (cf. Mt. 5, 23-24). 

în partea stângă vor sta trei fapte negative. Şi anume: a) neprădarea 
gândurilor, adică neîngăduinţa ca mintea să rătăcească pe la diferite locuri 
şi lucruri, atunci când stai în biserică, şi reîntoarcerea ei la lucrarea sa, de 
fiecare dată când se lasă cuprinsă după voia ei de visare; b) 
neîmpovărarea inimii cu grijile lumeşti, care îl împing fără cruţare tot mai 
departe pe cel ce li s-a predat şi nu îi lasă timp pentru a se preocupa de 
cele cereşti; c) neataşarea faţă de nimic din cele pământeşti sau eliberarea de 
toate patimile care- 1 trag în jos şi care nu lasă mintea să se înalţe. 

Priviţi: s-a format o cruce a rugăciunii, care se statorniceşte în duh în 
fiinţa noastră atunci când mergem la biserică şi ne rugăm cum se cuvine. 
Sub umbrirea acestei cruci sau sub influenţa simţămintelor şi a dispoziţiilor 
care o alcătuiesc se lucrează însăşi rugăciunea, atât ca rugăciune rostită 
însoţită de metanii, cât şi ca îndreptare liniştită a simţămintelor spre 
Dumnezeu, şi ca şedere tainică înaintea lui Dumnezeu sau adâncire cu 
duhul în Dumnezeu. Aşa cum cortul, situat întaş cele douăsprezece 
seminţii, era îngrădit de acestea şi, laolaltă cu ele, le dădea o structură, tot 
aşa şi rugăciunea, în toate formele ei, se îngrădeşte cu mai sus 
pomenitele dispoziţii sufleteşti şi cu trudele de rugăciune şi, la rândul ei, le 
înviorează şi le chiverniseşte. 

Asta-i tot! Cine se dispune astfel faţă de Biserică, acela-şi găsi chiar 
în această dispoziţie o călăuză sigură şi un mijloc pentru a ajunge la 
împărăţia cerească (căci cu aceasta am început discuţia noastră). Un astfel 
de om, putem spune că se află în zbor către ea. Observaţi cum 
simţămintele arătate şi faptele de rugăciune, dispuse în ordinea 
corespunzătoare, reprezintă o pasăre în zbor?... Scrieţi-mi şi veţi vedea că 
este aşa. 

Aşezaţi acolo unde trebuie să se afle capul faptele duhului în 
rugăciune, adică credinţa că Domnul se află în biserică, speranţa că îl va 
auzi pe cel ce se roagă şi iubirea faţă de Biserică, ca faţă de casa 
părintească. Unde trebuie să fie aripa dreaptă, scrieţi preocupările pozitive 
ale sufletului în rugăciune, şi anume: ţinuta dreaptă în prezenţa lui 
Dumnezeu, luarea-aminte la toate cele din biserică, cu inima deschisă pentru 
primirea înrâuririlor tainice ale lui Dumnezeu şi împăcarea cu toată lumea. 
Pe locul aripii stângi puneţi ceea ce 28 nu trebuie să facă sufletul în timpul 
rugăciunii, şi anume: neîmprăştierea minţii sau trezvia, lipsa de griji şi 
nepătimirea. După aceasta, pentru coadă rămân nevoinţele trupeşti în 
rugăciune: nevoinţa mersului la biserică, nevoinţa statului în picioare în 
biserică şi nevoinţa făptuirii rugăciunii cu trupul. Iar trupul acestei păsări îl 
alcătuieşte însăşi rugăciunea, sub toate formele ei. 



2 8 Dubla negaţie presupune, în acest text, o simplă negaţie, (n.t.) 



lată pasărea-rugăciune! Să nu credeţi că sunt exagerări sau 
născociri arbitrare. Doar imaginea este inventată, dar lucrarea rugăciunii, 
în esenţa ei, aşa este. La fel ca pasărea, inspirând aerul şi expirându-1, 
punându-şi în mişcare aripile, capul şi celelalte părţi, ea zboară cu 
uşurinţă, sau zboară numai atunci când acţionează cu toate acestea: tot 
aşa, şi înălţarea prin rugăciune spre Dumnezeu nu este altfel cu putinţă, 
decât atunci când există în noi toate faptele şi dispoziţiile sufleteşti 
amintite. Dacă lipseşte ceva, lucrarea rugăciunii se îngreunează sau chiar 
se întrerupe. Orice truditor în rugăciune ştie aceasta din experienţă, iar 
despre cei ce nu se roagă, ce să mai vorbim! 

99. Despre scopul predicii 

Aţi fi dorit să aveţi predicile pe care le-aţi ascultat. Vi le alătur, 
punându-vi-le în totalitate la dispoziţie: este un dar de ziua onomastică, 
ziua îngerului dumneavoastră păzitor. Au fost întocmite în grabă, aş fi dorit 
şi aş fi putut să spun mai multe. Am avut puţin timp... Ce anume lipseşte, 
după socotinţa dumneavoastră, judecaţi singură: nu le poţi zice pe toate 
de la amvonul bisericii. 

Dar trebuie spus că şi necesităţile ascultătorilor sunt diferite. Unul 
are nevoie de judecată, altul doar de o descriere pitorească a subiectului, 
fiecare are trebuinţa sa, dar scopul vorbitorului şi al ascultătorilor este 
unul singur: pătrundeţi-vă de el şi citiţi, însufleţindu-vă să împliniţi cu fapta 
cele citite. 
Sfârşit 



ÎNVĂŢĂTURI 



A. Şapte cuvinte în săptămâna pregătitoare de post 
şi în prima săptămână a postului 

1. în săptămâna vameşului şi a fariseului 

Deschide-mi porţile pocăinţei, Dătătorule de viaţă! Această smerită 
cântare de rugăciune ne este aşezată pe buze de Sfânta Biserică, care 
începe să ne pregătească pentru pocăinţă. Mai sunt trei săptămâni până la 
post şi probabil că nimeni nu se gândeşte la el; dar ea ne arată de departe 
porţile lui şi doreşte să ne predispună din vreme pentru intrarea în el. 
Vrând-nevrând, trebuie să ajungem şi la perioada postului; da Sfânta 
Biserică, vrea ca noi să întâmpinăm şi să petrecem această perioadă cum 
se cuvine. Şi iată că astăzi, în duminica viitoare şi în continuare ea ne 
arată una după alta regulile călăuzitoare în două pilde şi în două întâmplări 
admirabile, dintre care cu una a început istoria actuală a omenirii, iar cu 
cealaltă se va sfârşi. Vom învăţa şi vom lua aminte la lecţiile mamei 
noastre! 

Astăzi, prin pilda vameşului şi a fariseului i se spune fiecăruia dintre 
noi: „Nu te bizui pe dreptatea ta, asemenea fariseului, ci toată nădejdea 
mântuirii tale pune-o pe seama nemărginitei mile a lui Dumnezeu, 
strigând, asemenea vameşului: Doamne, milostiv fii mie, păcătosul! Căci, 



iată că fariseul chiar avea, pare-se, bună purtare, dar nu a fost îndreptăţit 
înaintea lui Dumnezeu". 

Este de neînţeles pentru noi, cum se face că faptele bune sau 
dreptatea sunt obligatorii pentru noi, ca o condiţie necesară mântuirii, dar 
totuşi nu putem să ne întemeiem pe ele această nădăjduire; ci oricât de 
multe fapte bune am avea, pe toate trebuie să le socotim neîndestulătoare 
şi pentru împlinirea lor trebuie să alergăm la alte mijloace. Este de 
neînţeles pentru noi, dar aşa este. 

Creştinul trebuie să poarte în inimă încredinţarea profundă asupra 
netrebniciei sale, oricât ar fi el de drept, sau cu toată bogăţia faptelor sale 
bune, la care însă trebuie să râvnească fără preget. Astfel s-au mântuit toţi 
cei care s-au mântuit; prin exemplul lor, ei ne-au arătat posibilitatea unor 
astfel de simţăminte şi imboldul spre înflăcărarea lor în sufletul nostru. 
Uitaţi-vă la rugăciunile de pocăinţă, care sunt revărsarea sufletelor sfinţilor 
lui Dumnezeu, cei proslăviţi de Biserică. Cum se mai osândesc ei pe sine 
înaintea Domnului!... Dar, în acelaşi timp, cei care-i cunoşteau îi 
considerau curaţi şi neprihăniţi în faţa lui Dumnezeu!... Credeţi că era 
vorba de nesinceritate? Nu! Era sincera tânguire a sufletului după 
Dumnezeu! 

Şi, prin urmare, există posibilitatea ca în străfundul sufletului să te 
consideri netrebnic, cu toată curăţenia vădită a sufletului sau cu toată 
corectitudinea şi cinstea în purtări. Dar cum ar putea să fie altfel? 
Presupuneţi că Dumnezeu ne cere să fim cu totul drepţi sau să avem 
virtute desăvârşită, şi că numai o asemenea dreptate şi o astfel de virtute 
pot fi puse la temelia mântuirii noastre şi să ne hrănească cu bună 
nădăjduire. Vedeţi, aşadar, câte cere aceasta! 

Dreptatea desăvârşită, sau virtutea atotcuprinzătoare, se compune 
din următoarele trei componente: 

1) Din faptele bune vizibile tuturor, săvârşite cu trupul, la .vreme 
potrivită şi în locul potrivit, lată despre ce este vorba: i îţi cere cineva de 
pomană, dă-i. Dacă ţi-a pricinuit careva supărare, iartă-1. De va veni la 
tine un duşman, dă-i să mămânce. Când te-ai aşezat la masă, mănâncă 
după pravilă şi înfrânare. A venit vremea rugăciunii - roagă-te cu evlavie şi 
cum ţi s-a poruncit... Când mergi la serviciu, munceşte sârguinţă, şi aşa 
mai departe. Orice clipă şi fiece loc îşi au ele lor bune, pe care trebuie 
negreşit să le făptuiască cel ce trece prin ele. în această privinţă, toată 
viaţa omului trebuie să lanţ neîntrerupt de fapte bune, din momentul în 
care devine conştient pe această lume şi până când iese din ea... 

La fel ca în cazul celor ce brodează tablouri cu perle şi pictează 
perlele una după alta la locurile lor, fiecare perlă la ei şi numai acolo, şi 
numai atunci când respectă toate acestea, şi nu admit întreruperi sau 
omisiuni, tabloul îşi primeşte înfăţişarea cuvenită şi numele - tot aşa este 
şi în privinţa noastră: numai atunci va considera Domnul pe cineva că 
virtuos, când acesta va dezvolta întreg tabloul vieţii sale, fel încât să nu 
omită nici un loc şi nici un moment în care să nu facă o faptă obligatorie 
pentru el în momentul şi la locul respectiv. Stai acum aici, sprijinindu-te pe 
dreptatea ta, şi spune: oare aşa trăieşti tu, încât faci întotdeauna binele şi 
n-ai omis niciodată un lucru obligatoriu pentru tine, şi nu ai îngăduit un 
lucru bun numai pe jumătate ori chiar cu totul rău? Dacă-i aşa, bazează-te 
pe dreptatea ta, iar dacă nu, caută-ţi un alt sprijin pentru mântuire! 



2) Cea de-a doua parte, care intră în componenţa dreptăţii săvârşite, 
constă din bunele simţăminte şi dispoziţii, ascunse sub faptele săvârşite în 
mod văzut. Acestea sunt iubirea, răbdarea, blândeţea, mila, stăpânirea de 
sine, smerenia, evlavia, renunţarea la toate şi altele. Faptele bune 
săvârşite în mod văzut, ca să fie într-adevăr bune şi să slujească mântuirii, 
trebuie să fie negreşit expresia unuia dintre bunele simţăminte lăuntrice; 
astfel încât, dacă la baza lor nu se află un simţământ bun, de care acestea 
trebuie să fie însufleţite, atunci ele sunt netrebnice şi neplăcute lui 
Dumnezeu. Astfel, de pildă, îndreptarea evlavioasă a minţii şi a inimii către 
Dumnezeu este o dispoziţie interioară bună şi bineplăcută lui Dumnezeu. 
Când ea există în suflet, ea cere, indiscutabil, şi fapte pe măsura ei, cum 
se şi întâmplă, şi anume: rugăciunea de acasă, metanii îndelungate, 
mersul la slujbe, la biserica lui Dumnezeu, vizitarea locurilor sfinte, 
cinstirea icoanelor, aprinderea candelelor şi a tămâii şi altele. 

O asemenea sumă de fapte vădite există şi pentru exprimarea 
fiecărui simţământ lăuntric; de pildă, pentru exprimarea milostivirii există 
şapte fapte ale milei trupeşti şi şapte fapte ale milei sufleteşti. Dar 
întotdeauna trebuie reţinut că ultimele, adică faptele văzute, numai atunci 
au preţ, când slujesc exprimării celor dintâi, adică simţămintelor lăuntrice. 
Astfel, toate faptele văzute ale cucerniciei: metaniile, rostirea de rugăciuni, 
mersul la biserică şi altele vor fi într-adevăr bune numai atunci, când vor 
sluji exprimării evlaviei noastre lăuntrice sau îndreptării evlavioase a minţii 
şi a inimii noastre către Dumnezeu, iar fără aceasta din urmă, ele sunt de 
nimic. Acelaşi lucru trebuie spus şi despre toate faptele milostivirii, că ele 
numai atunci sunt într-adevăr bune, când exprimă sincera iubire frăţească 
faţă de toţi, spre slava lui Dumnezeu, şi nu vreo ataşare faţă de unii, 
dorinţa de a poza, sau, cum se spune astăzi adesea, o dorinţă de 
manifestare a umanismului; aceasta este păgânism în haine creştine. 

Acelaşi lucru trebuie să spunem şi despre toate celelalte fapte 
văzute: că adevărata lor valoare este stabilită de dispoziţia lăuntrică... 
Căci altminteri se poate ca, de pildă, cu trupul să fii în biserică, iar cu 
sufletul în rătăcire, cu limba să ierţi cu mărinimie, iar în inimă să 
osândeşti, prin atitudinea corpului să arăţi preţuire, iar înlăuntrul tău să 
nutreşti dispreţ, cu ochii, în aparenţă să nu te uiţi la feţele oamenilor, dar 
în suflet să te aprinzi de pofte trupeşti, şi aşa mai departe. 

Privite din afară, toate aceste fapte sunt bune, însă valoarea lor este 
anulată în faţa lui Dumnezeu de simţămintele nutrite în suflet la săvârşirea 
lor. Ca urmare, ne putem întemeia mântuirea pe dreptate numai atunci 
când putem fi încredinţaţi că toate simţămintele şi dispoziţiile noastre 
sufleteşti sunt drepte şi pe placul lui Dumnezeu - şi asta nu numai pentru 
un ceas-două, ci pentru toată viaţa şi fără întrerupere. 

Aşadar, vino aici, cel ce vrei să-ţi întemeiezi mântuirea pe buna ta 
purtare, şi spune: în spatele faptelor tale bune vădite, nu s-au strecurat 
niciodată simţăminte rele, care să le murdărească?... Dacă nu (dar cine 
poate spune aceasta?), atunci linişteşte-te în dreptatea ta; dar dacă s-au 
strecurat - aşa cum oricine trebuie să recunoască - atunci resemnează-te 
şi caută o altă temelie pentru nădejdea mântuirii tale! 

3) Cea de-a treia parte a dreptăţii desăvârşite o constituie râvna, tare 

ca moartea, spre slava lui Dumnezeu, însufleţită de iubirea înflăcărată de 
Dumnezeu şi însufleţitoare a tuturor simţămintelor bune ale inimii şi a 
tuturor faptelor bune văzute. 



Când avem o buna dispoziţie a inimii, se pare că am putea să ne mai 
liniştim în privinţa sorţii noastre. Dar iată, fraţilor, la ce să luaţi aminte. Noi 
suntem creaţi de Dumnezeu, creaţi după chipul şi asemănarea lui 
Dumnezeu, suntem creaţi ca să slăvim în tot universul numele lui 
Dumnezeu, sau ca toţi să ne dăruim, cu totul lui Dumnezeu... Dar iată ce 
se poate întâmpla. Unul poate fi milos şi mila sa să o arate în fapte, dar să 
n-aibă nici un gând îndreptat spre Dumnezeu, cu toate faptele şi 
simţămintele sale milostive. Mila unuia ca acesta nu se pomeneşte 
înaintea lui Dumnezeu, întrucât nu este privită ca o poruncă a Lui şi nu îi 
este Lui închinată, ca slujire şi jertfă. Un altul poate fi blând şi nemânios şi 
această dispoziţie să o arate în fapte, şi să nu-şi îngăduie sa se lase 
cuprins de sentimente de vrajbă şi de răzbunare; dar prin aceasta el 
urmează unui soi de instinct care-1 îndeamnă spre îngăduinţă, născut din 
conştiinţa neputinţei sale şi din timiditate, iar nu din porunca Domnului, 
Care spune: Iartă! A mea este răzbunarea; Eu voi răsplăti! (Rom. 12, 19). 
Blândeţea unuia ca acesta nu are valoare înaintea lui Dumnezeu. Un altul 
este cumpătat, chiar foarte cumpătat: doarme puţin, aproape că nu 
mănâncă şi nu bea, rareori este văzut în lume, întotdeauna este acasă cu 
treburi; dar nu lui Dumnezeu îşi dedică truda, ci ori interesul lui, ori slavei 
deşarte omeneşti. Cumpătarea şi hărnicia unuia ca acesta nu sunt 
recunoscute de Domnul ca fiind vrednice de răsplată. La fel şi în toate 
celelalte cazuri. 

Nu este destul să ai bune sentimente şi dispoziţii (care pot fi şi 
naturale, înnăscute), ci mai trebuie ca ele să fie conduse de o dispoziţie de 
căpătâi: râvna întru slava lui Dumnezeu, ele trebuie să fie pătrunse de 
această râvnă şi să fie expresia ei. Dacă asta nu există sau dacă nu există 
în măsura cuvenită, toată bunătatea noastră nu este nimic în faţa lui 
Dumnezeu, Care va spune cândva: Depărtaţi-vă de Mine, nu vă cunosc! 
(Mt. 7, 23; 25, 12). „Nu vă cunosc pe voi, întrucât, în cursul vieţii voastre, 
nu Mi-aţi dat de ştire despre voi, căci nu Mi-aţi închinat Mie sentimentele şi 
faptele voastre bune!" 

Aşadar, tu, cel ce îţi aştepţi mântuirea de la dreptate, vino şi spune 
dacă întotdeauna, şi dacă întotdeauna în măsura cuvenită, a existat în tine 
râvna întru slava lui Dumnezeu şi dacă întotdeauna ea era cea care îţi 
însufleţea bunele sentimente şi fapte? Dacă este aşa (dar cine poate 
spune aceasta?), atunci linişteşte-te în dreptatea ta, iar dacă nu - caută-ţi 
un alt mijloc pentru îndreptăţirea ta înaintea lui Dumnezeu şi un alt sprijin 
pentru mântuirea ta! 

Aşadar, cine vrea, poate să-şi întemeieze nădejdea mântuirii şi pe 
dreptate, dar să facă aşa încât această dreptate să fie desăvârşită, deplină 
şi atotcuprinzătoare... adică, toată viaţa lui să fie un şir neîntrerupt de 
fapte bune, fără întreruperi şi omisiuni, iar în spatele acestor fapte să se 
afle întotdeauna bune sentimente şi dispoziţii, a căror expresie văzută 
trebuie să fie, şi ca toate aceste sentimente şi dispoziţii să fie însufleţite 
numai de râvna întru slava lui Dumnezeu, sau să fie jertfe aduse lui 
Dumnezeu... 

De aceea, cel care le ai pe toate acestea, vino şi stai cu îndrăzneală 
înaintea Domnului şi spune-l, dacă cutezi şi de te lasă conştiinţa: „nu sunt 
la fel ca ceilalţi oameni!" Iar dacă îţi lipseşte ceva, taci şi nu îndrăzni a-ţi 
ridica ochii la cer şi a-ţi deschide gura, strigând din adâncul sufletului cu 
glasul vameşului: Doamne, milostiv fii mie, păcătosul\ Nu te uita că ai 
câteva fapte bune şi sentimente bune şi că uneori simţi un val de râvnă 



fierbinte pentru Dumnezeu. Dumnezeu nu cere câte ceva, ci totul, 
dreptatea desăvârşită şi bunătatea desăvârşită, şi când omului îi lipsesc 
unele părţi ale acestora, El îl respinge cu totul, ca pe un netrebnic. 

Vă veţi lua, oare, o haină de la croitor, dacă are tot ce îi trebuie şi 
totul este bine făcut, dar îi lipsesc poalele sau mânecile? Sau, când 
tâmplarul vă aduce o masă bine lucrată, dar fără un picior sau fără vreo 
altă parte, îi ziceţi: „bine, las-o aici"? La fel este şi în privinţa noastră: 
Dumnezeu nu poate să-1 socotească pe cineva drept, dacă îi lipsesc unele 
componente ale dreptăţii. Dar dacă nimeni nu se poate lăuda că a fâcut 
numai fapte bune, fără excepţie, şi că toate sentimentele i-au fost bune şi 
că întotdeauna a fost însufleţit cu toată puterea de râvnă faţă de 
Dumnezeu, atunci mai bine să nu se gândească să-şi întemeieze 
mântuirea pe dreptate, pentru ca la ceasul cuvenit să nu se înşele cu 
această nădejde; mai bine să uite de această dreptate şi, oricât de mult 
bine ar fi făcut, să-şi păstreze în inimă simţământul netrebniciei sale 
înaintea lui Dumnezeu şi să caute alte mijloace de îndreptăţire, pentru 
care are ca model pe vameş! 

Vino, cazi şi tânguieşte-te-la picioarele Domnului, Cel care Le-a zidit, 
plângi cu credinţă în Domnul nostru lisus Hristos, Care a spălat cu sângele 
Său nepreţuit, vărsat pe Cruce, toate păcatele noastre şi cu sfinţenia Sa 
nemărginită a împlinit toate neajunsurile noastre! Râvneşte la virtute, nu-ţi 
lăsa ochii să adoarmă, ca să nu scapi prilejul de a face o faptă bună, ca să 
nu îngădui nici un simţământ rău şi să nu slăbeşti în râvnă! Dar nădejdea 
mântuirii las-o toată în seama Domnului, Care pentru noi S-a făcut... de la 
Dumnezeu şi dreptate, şi sfinţire, şi răscumpărare (I Cor. 1, 30). Amin. 

2. în săptămâna fiului risipitor 

Duminica trecută, prin cuvântul pildei evanghelice, Sfânta Biserică 
ne sfătuia să nu ne bizuim pe dreptatea noastră. Şi am văzut că nu există 
nici un fel de posibilitate să ne întemeiem pe ea nădejdea mântuirii 
noastre. Căci, cum am putea să trăim astfel încât toată viaţa noastră să fie 
un şir neîntrerupt de fapte bune şi, mai mult, ca în spatele acestor fapte 
bune să se afle întotdeauna bune simţăminte şi dispoziţii ale inimii, iar mai 
departe - ca toate aceste sentimente şi dispoziţii, laolaltă cu toate faptele 
să fie înflăcărate de unica râvnă întru slava lui Dumnezeu? Putem noi, 
oare, să trăim astfel? Dar, cu toate acestea, toate aceste fapte şi 
simţăminte - dar numai luate împreună - alcătuiesc dreptatea desăvârşită, 
astfel încât, de îndată ce îi lipseşte ceva, acea dreptate nu mai este 
dreptate şi nu mai are puterea de a ne deschide intrarea în împărăţia 
Cerurilor. 

Dar, pe de altă parte, numai drepţii, cei curaţi şi sfinţii pot moşteni 
împărăţia lui Dumnezeu, fiindcă în aceasta nu va intra nimic necurat. 
Aşadar, ce-i de făcut? Cum să prefacem viaţa noastră nedreaptă într-una 
dreaptă? Cum să ne îndreptăţim nedreptatea? Unde să ne ascundem 
păcatele şi cu ce să ne înălbim necurăţiile şi murdăriile sufletului? Căci, pe 
lângă faptul că ne lipseşte dreptatea, dacă nu o vom dobândi nici pe 
aceasta şi nu vom face ceea ce decurge de aici, atunci nu mai avem 
nădejdea mântuirii! Şi am pierit! Dumnezeul dreptăţii nu face favoruri şi 
nu caută la faţa omului: ori fii drept, ori caută-ţi îndreptăţire nemincinoasă 
înaintea Dreptului şi Nemitarnicului Judecător! 

Dar, vai! Mult ne strâmtorează amândouă! Şi această strâmtorare 



trebuie sa o suporte orice suflet care caută mântuirea. Nevăzând în sine 
dreptate, sufletul se loveşte de sentimentul mâniei lui Dumnezeu şi este 
gata-gata să cadă în deznădejde. Dar, slavă Domnului, iată că sufletul 
aude glasul mângâietor adresat tâlharului de pe cruce: astăzi vei fi cu 
Mine în rai! (Le. 23, 43) şi învie cu bună nădăjduire... Ah, fraţilor! Dacă nu 
ar fi crucea, nu ar exista niciodată nici un fel de bucurie în nici un suflet; ar 
fi numai tristeţe şi strâmtorare şi în viaţa aceasta, şi în cea viitoare. 

Aţi auzit voi cu inima, fraţilor, această chemare a Domnului: „veniţi 
la Mine toţi cei ce vă trudiţi în simţăminte dezordonate şi împovăraţi de 
păcate, şi Eu vă voi alina: vă voi. lua sub acoperământul Meu, vă voi linişti, 
vă voi uşura şi vă voi umple sufletul cu bună nădăjduire!" 

Veniţi, aşadar, toţi cei ce căutaţi mântuirea! Veniţi să ne plecăm şi să 
cădem la picioarele lui Hristos, strigând către El din adâncul sufletului: 
„Mântuieşte-ne, Fiul lui Dumnezeu, mântuieşte-ne! Căci în afară de Tine, 
alt Mântuitor nu ştim!" 

Aşadar, iată calea directă şi nerătăcitoare spre mântuire, iar nu 
dreptatea! De aceea, Noul Testament începe aşa: Pocăiţi-vă şi credeţi în 
Evanghelie (Marc. 1, 15). Pocăiţi-vă: recunoaşteţi-vă ca păcătoşi, fără răspuns 
în faţa lui Dumnezeu şi plângeţi pentru aceasta în amărăciunea inimii 
voastre! Credeţi în Evanghelie: credeţi că, o dată cu Domnul pe cruce, au 
fost bătute în piroane şi toate păcatele noastre, că a fost rupt zapisul lor şi 
că fiecare păcătos care crede în El, primeşte iertare şi este socotit drept în 
faţa dreptăţii lui Dumnezeu. 

Şiroaie de lacrimi ale pocăinţei, ale inimii zdrobite de păcate, 
dizolvate şi înmuiate de credinţa în moartea pe cruce a Domnului - iată 
temelia îndreptăţirii noastre şi, prin urmare, a mântuirii noastre, lată de ce 
loan înaintemergătorul, pregătind poporul pentru întâmpinarea Domnului, 
spunea: pocăiţi-vă... ! 

lată de ce însuşi Domnul Şi-a început predica cu acelaşi cuvânt: 
pocăiţi-vă\ lată de ce şi Sfânta Biserică, învăţându-ne să ne câştigăm 
mântuirea în postul ce se apropie, ne pune în gură fiecăruia dintre noi 
această cântare: Deschide-mi porţile pocăinţei, Dătătorule de viaţă 1 . Ea ne- 
a oferit deja pilda vameşului şi a fariseului, ca să ne înveţe că mântuirea 
constă în acea bătaie cu pumnul în piept şi cu strigăt de pocăinţă a 
vameşului: Doamne, milostiv fii mie, păcătosul!, iar nu în înfumurarea 
îndreptăţirii de sine: nu sunt ca ceilalţi oameni... mulţumiri îţi înalţ Ţie, şi 
altele (Le. 18, 10-14). Iar astăzi ne propune pilda fiului rătăcitor, ca să ne 
arate că Părintelui Ceresc îi este mai drag fiul care, adresându-l-se după ce 
a păcătuit, îi zice: Nu sunt vrednic să mă numesc fiul Tău - decât fiul care, 
crezând că niciodată nu îi încalcă voia, îi spune: niciodată n-am călcat 
porunca Ta... (Le. 15, 11-32). 

Veniţi, aşadar, să plângem înaintea Domnului, Cel ce ne-a zidit, 
înaintea Domnului celui drept, dar gata să ne miluiască pentru lacrimile 
noastre de zdrobire... 

Să nu creadă cumva cineva, judecând după modelul vameşului şi al 
fiului rătăcitor, că lacrimile de pocăinţă le sunt de trebuinţă numai acelora 
ce s-au afundat în patimile necinstei şi în păcate mari, nu şi celor care au 
încetat să mai păcătuiască şi duc o viaţă îndreptată! Nu, în nici un caz! 
Lacrimile de pocăinţă le sunt trebuitoare tuturor şi nimeni pe lume nu are 
mântuire fără ele; totodată, este nevoie de lacrimi necontenite, iar nu aşa: 
am plâns puţin odată, ne-am spovedit şi gata... Plânsul este în viaţă ca un 
câmp sau ca un fundal al unui material colorat. Aşa cum câmpul de o 



singură culoare serveşte ca fundal al florilor şi completează spaţiile goale 
dintre ele, tot aşa lacrimile pocăinţei slujesc ca temelie a dreptăţii şi 
completează neajunsurile faptelor bune din viaţa noastră. Aşadar, n-avem 
de ce să căutăm ocolişuri! Trebuie să plângem şi iarăşi să plângem! 

Ca să vă fie mai clar ce înseamnă lacrimile şi cum trebuie să 
plângem, vă voi prezenta câteva întâmplări privitoare la aceasta, din 
vieţile sfinţilor. Un bărbat sfânt, mi se pare că Efrem Şirul, mergea cu 
ucenicii săi într-un oraş sau într-un sat şi, trecând pe lângă cimitir, văzu o 
văduvă, care vărsa lacrimi amare deasupra unui mormânt... şi, oricât o 
mângâiau rudele din preajma ei, ea nu voia să asculte pe nimeni. Părea că 
uitase de toate, că nu vedea şi nu auzea nimic; amărăciunea îi cuprinsese 
toată inima şi sufletul. Trecând pe lângă ea, bătrânul, adresându-se 
ucenicilor săi, Ie-a spus: ,Aşa cum se zbate această văduvă pe acel 
mormânt, tot astfel şi noi trebuie să ne zdrobim plângând pentru sufletul 
nostru, pe care l-am ucis cu păcatele noastre şi l-am înmormântat într-un 
pământ care îi este străin, cel al lumii şi al poftelor trupeşti". Spunând 
aceasta, bătrânul începu să plângă şi plânse în hohote tot drumul, până 
când au ajuns într-un loc unde a trebuit să-şi ascundă lacrimile. 

Şi mai este o poveste despre un bătrân călugăr, care, lăsând lumea, 
s-a îndepărtat în locuri pustii, dar nu şi-a construit chilie, ci mergea aşa 
dintr-un loc într-altul, ca o pasăre călătoare. Dacă 1-a văzut cineva gustând 
vreodată mâncare, nu se ştie: dar nimeni, niciodată, nu 1-a văzut fără 
lacrimi, fără plânset şi tânguieli. Dacă se întâmpla ca să se apropie, ca o 
turturea a deşertului, de vreun oraş sau vreun sat, el nu intra înăuntru, ci 
se aşeza în afara lui, pe vreo piatră şi, plecându-şi capul în piept, striga cu 
lacrimi în ochi: „Of! Of! Of! Vai! Of! Jale nouă! Vai, ce nenorocire! Ce va fi 
cu noi? Ce va fi?". Se întâmpla ca locuitorii acelui oraş sau sat să-i vină în 
întâmpinare şi, din compătimire, să încerce să-1 mângâie, dar asta îi 
stârnea şi mai mult jalea şi îi sporea plânsul şi lacrimile, îi ofereau şi hrană, 
şi îmbrăcăminte, şi bani, dar nimic nu-i mângâia, nimic nu-i interesa, căci 
lacrimile îi erau pâinea si ziua, şi noaptea. Uneori i se adresau, spunându-i: 
„De ce plângi şi ce nenorocire te-a lovit? Spune-ne: poate că te vom ajuta, 
după puterile noastre, şi îţi vom uşura soarta amară". Dar bătrânul, la 
aceste cuvinte, izbucnea în plâns şi mai tare, acoperindu-şi faţa cu 
aceleaşi tânguieli şi strigăte, fără să mai aibă puterea de a mai rosti vreun 
cuvânt articulat. Şi numai după îndelungi sâcâieli, printre lacrimi şi 
suspine, rostea uneori: „Nu ştiu dacă mă veţi ajuta, dar iată nenorocirea 
mea: stăpânul meu mi-a încredinţat o mare avere, iar eu am cheltuit-o pe 
toată în baluri, la teatre, chefuri, în petreceri şi într-o viaţă luxoasă, 
necurată, cu desfrânatele. Acum stăpânul meu mă caută şi, după ce mă va 
găsi, mă va supune judecăţii şi unei pedepse ruşinoase. Şi nu ştiu ce să 
fac. Ce va fi? Ce va fi?" - şi iarăşi se pornea pe plâns în hohote şi strigăte 
tânguitoare. Aţi înţeles de ce plângea el? Plângea din cauza păcatelor şi se 
temea de judecata Stăpânului tuturor, de Dumnezeu!... Aşa să plângem şi 
noi şi poate că ne va izbăvi Dumnezeu! 

Să nu care cumva să spună cineva la aceasta:, .Numai plânset, 
gemete şi lacrimi! îi este bineplăcută, oare, Domnului însuşi o astfel de 
stare nefirească?. Da, îi este bineplăcută. Da, numai lacrimile îi sunt 
bineplăcute Domnului, şi numai pe cei ce vin la El cu zdrobire de inimă îi 
primeşte cu milostivire şi bunăvoinţă. 

în legătură cu un suflet care-şi căuta mântuirea, iată ce i-a arătat 
Domnul într-un vis: i s-a arătat că s-ar afla parcă într-o mulţime, în curtea 



spaţioasă a unui sfânt lăcaş, în mijlocul căreia era o preafrumoasă biserică. 
Toţi aşteptau ceva. Deodată se auzi o voce: „Vine, vine păstorul!...". 
Mulţimea se dădu în lături şi toţi îl văzură venind pe Mântuitorul, în haine 
de păstor. Faţa Lui era de o frumuseţe neasemuită şi privirea Lui 
binevoitoare revărsa bucurie peste tot unde cădea. El parcurse spaţiul 
dintre popor şi biserică şi se opri la porţile acesteia. Ochii tuturor erau 
aţintiţi asupra Lui... Cu un gest al mâinii şi cu un semn din ochi, El începu 
să cheme la Sine din mulţime pe cei de care avea nevoie. Cei chemaţi se 
învăluiau în lumină şi, cu cât veneau mai aproape, cu atât deveneau mai 
luminoşi... Se vedea că acestea erau semne deosebite ale harului şi ale 
bunăvoinţei. Dar, după ce chemă pe vreo doi-trei, Mântuitorul Se opri, 
cumva nedumerit. 

Sufletul care avusese această viziune, fără a avea o viaţă 
netrebnică, fără a fi străin de ascetism şi de nevoinţe, şi care a făcut 
atâtea fapte bune cât a putut, imediat după apariţia Domnului a crezut că, 
pentru o asemenea slujire adusă Domnului, sau pentru că nu este la fel ca 
ceilalţi, desigur că Domnul îi va arăta un semn oarecare de deosebită 
bunăvoinţă a Sa. De aceea, când a încetat să mai cheme sufletele la El, i s- 
a părut că i-a venit şi lui rândul. Ieşind în faţa celorlalţi, I s-a adresat 
Domnului: „Nu pe mine m-ai chemat, Doamne?...". Dar Domnul nici nu s-a 
uitat la acest suflet, ci doar privirea Lui şi mişcarea capului exprimau 
dispreţ şi respingere. Ca de o săgeată fu lovit acest suflet, văzând aceasta, 
şi căzu cu strigăt de deznădejde. Cei din jur au vrut să-i sară în ajutor, dar 
el îi respingea pe toţi, strigând mereu: „Sunt păcătos... sunt pierdut... 
Domnul m-a respins... iar fără El, cum să trăiesc şi unde să caut 
mântuirea?". Dar Domnul era aproape şi sufletul, suspinând cu 
amărăciuine, abia că şi-a înălţat puţin capul şi L-a zărit pe Domnul, Care 
stătea deasupra lui cu braţele deschise, gata să-1 ridice. Şi un cuvânt 
mângâietor ieşi din dumnezeiasca Lui gură: „lată cum trebuie să se vină la 
Mine!". Şi cu aceasta visul luă sfârşit. 

Vedeţi, aşadar, cum trebuie să venim la Domnul! Nu este nimic de 
filozofat aici! Această cale de rugăciune a hotărât-o Domnul însuşi: pe 
această cale vom merge. El a venit în lume ca să-i mântuiască pe 
păcătoşi: ca păcătoşi să ne ducem la El, numai ca păcătoşi, care ne 
plângem păcatele cu hotărârea de a nu le mai repeta. Nici unul nu este 
drept pe pământ; toţi sunt păcătoşi si toţi îşi primesc îndreptăţirea în dar, 
prin harul Domnului lisus Hristos, pentru credinţa în El şi pentru lacrimile 
de pocăinţă şi de zdrobire! Să plângem pentru păcatele noastre şi ne vom 
mântui! Amin. 



3. în săptămâna lăsatului sec de carne 

în duminica răstrecută, maica noastră, Sfânta Biserică ne-a spus: 
„Râvniţi în orice chip la o viaţă virtuoasă, dar nu vă mândriţi cu faptele 
voastre bune, pentru că nu puteţi face atâtea, încât să vă puteţi bizui în 
totalitate pe ele pentru mântuirea voastră. De aceea, fără a înceta faptele 
bune, nu vă bizuiţi pe dreptatea voastră!". 

în duminica trecută, Sfânta Biserică ne-a spus: „Numai cei curaţi şi 
sfinţii vor intra în împărăţia lui Dumnezeu... Dar cum voi nu sunteţi curaţi 
în faţa Domnului prin împlinirea neabătută a poruncilor Lui, atunci râvniţi 
să vă curăţiţi de orice păcat prin lacrimi de pocăinţă. Plângeţi pentru 



păcatele voastre aşa cum se plânge un mort, ca prin plâns să dobândiţi 
iertare de la Dumnezeu"!". 

Ce ne spune Biserica astăzi? Astăzi ea ne zugrăveşte înfricoşata 
Judecată a lui Dumnezeu, dorind astfel să-şi însufleţească fiii cei 
ascultători pentru nevoinţe tot mai mari, iar pe cei nepăsători şi lipsiţi de 
griji să-i trezească din adormire. Celor dintâi le spune: „Osteniţi-vă şi nu 
slăbiţi în strădaniile voastre, căci, când va veni Domnul şi toţi sfinţii îngeri 
cu El, atunci El vă va aşeza la dreapta Sa şi vă va spune: Veniţi, 
binecuvântaţii Tatălui Meu, moşteniţi împărăţia cea pregătită vouă de la 
întemeierea lumii (Mt. 25, 34). Şi din acel moment veţi începe să gustaţi 
fericirea care nu poate fi descrisă cu cuvintele limbii omeneşti. Atunci veţi 
uita de toate strădaniile şi durerile voastre". 

Iar celorlalţi, adică nepăsătorilor, astăzi Sfânta Biserică le spune 
aşa:,, Fiii mei, neîncetat vă învăţ să trăiţi aşa cum se cuvine să trăiască 
adevăraţii creştini, iar voi nu auziţi... Vă chem la pocăinţă, dar voi vă 
astupaţi urechile la chemarea mea; vă zic: plângeţi pentru păcate, iar voi 
nu numai că nu plângeţi, dar vă mai şi bateţi joc de cei ce plâng, vă bateţi 
joc chiar şi de canonul de pocăinţă, ca şi de toate rânduielile vieţii 
creştine. Temeţi-vă! Va apune chipul lumii acesteia şi va veni Judecătorul 
cel aspru, şi vă va nimici cu respingerea Sa mânioasă: Duceţi-vă de la 
Mine, blestemaţilor, în focul cel veşnic, care este gătit diavolului şi 
îngerilor lui (Mt. 25, 41)". 

lată lecţia de astăzi! Ea este limpede şi completă, cu toată 
simplitatea şi scurtimea ei. Şi nu-mi mai rămâne nimic să-i adaug, decât 
un singur lucru: întipăriţi-vă imaginea Judecăţii lui Dumnezeu în mintea şi 
în inima voastră şi purtaţi-o mereu cu voi, fără a vă desprinde atenţia de la 
ea. Veţi vedea singuri cu câtă însufleţire şi cu ce râvnă pentru orice fel de 
nevoinţe vi se va umple duhul, dacă veţi avea cât de puţină grijă pentru 
mântuirea sufletului vostru! Pe de altă parte, ce frică şi zdrobire se vor 
revărsa în inimile celor ce nu sunt cu totul îndreptaţi, care lasă loc 
patimilor şi voii lor proprii! Putem spune că, dacă s-ar putea cumva întipări 
profund în sufletul oamenilor această imagine a Judecăţii lui Dumnezeu, 
atunci toţi ar deveni în scurtă vreme râvnitori neobosiţi spre fapte bune. 

Presupuneţi că ar veni din ceruri o veste bună: că mâine sau 
poimâine vine Domnul! S-ar mai deda, oare, cineva la plăceri şi la 
distracţii?... Ar mai da slobozenie patimilor şi ar mai face păcate? Ar mai 
amâna pocăinţa şi îndreptarea? Numai un smintit ar face aşa, dar toţi cei 
ce nu şi-au pierdut minţile s-ar grăbi să facă cât mai repede tot ce se mai 
poate face în acest scurt răgaz. Precum elevii care au de dat un examen şi 
se gândesc la un singur lucru, cum să se pregătească: unul nu i doarme 
mai deloc şi nu mănâncă, iar de joacă şi de glume nici nu-i trece prin cap - 
aşa ar fi şi cu noi, dacă amintirea Judecăţii lui Dumnezeu nu ne-ar ieşi 
niciodată din minte... 

Numai să avem grijă cum să împlinim fără abatere toate cele cerute 
de Domnul şi prin aceasta să ne înfăţişăm plăcuţi Lui în ceasul Judecăţii. 
Dar aici este necazul nostru, că ne-am obişnuit să îndepărtăm în mintea 
noastră ceasul acesta, ne-am obişnuit sau ne-am îngăduit acest drept, îşi 
zice câte unul în inima sa: „De câtă vreme trăiesc, tot aud: Vine Judecata! 
Vine Judecata! Dar până acum nu a venit nici o Judecată". Poate că nu va fi 
încă curând. Părinţii noştri, moşii şi strămoşii noştri au aşteptat şi ei 
Judecata, dar iată că nici noi încă nu o vedem, la atâta vreme după ei. Aşa 
este. 



Mai putem adăuga încă şi faptul că, iată, sunt optsprezece veacuri 
de când Domnul a vorbit de Judecată şi de când este ea aşteptată, dar 
totuşi nu a venit. Şi ce-i cu asta? Nu a fost până acum, dar, poate că nici 
nu apucăm să ieşim din această biserică, şi va veni Domnul. Căci este 
neîndoielnic că El va veni şi că nimeni nu poate spune precis când va veni. 
Nici nu vom apuca să răsuflăm, că va veni. Noe le spunea conetăţenilor 
săi: „încetaţi să mai păcătuiţi, căci altfel cu potop vă va f potopi Domnul!". 
Poate că, la începutul proorocirii, careva se mai şi îndrepta, dar apoi, după 
zece, douăzeci, o sută de ani şi mai mulţi, fiecare îşi îngăduia să nu mai 
creadă în ameninţarea care de atâta vreme nu s-a împlinit, însă, această 
necredinţă nu a îndepărtat evenimentul în sine. A venit potopul şi a luat cu 
el totul... Poate că, chiar cu o clipă înainte de potop, Noe şi-a repetat 
proorocirea, dar au râs de el, şi totuşi s-a împlinit ceea ce a hotărât 
Domnul; poate că pe unii potopul i-a surprins chiarîn timp ce râdeau. 

Tot astfel, şi la noi există nu puţini oameni care îndepărtează în 
minte ceasul Judecăţii; unii poate că nici nu cred în ea; dar toate acestea 
nu o înlătură si va veni clipa când se vor împlini toate cele hotărâte de 
Domnul, se vor împlini când nu ne aşteptăm, luându-ne prin surprindere. 

în zilele lui Noe - spune Domnul - oamenii mâncau, beau, se însurau, 
se măritau, construiau şi târguiau... Nimeni nu se gândea la potop. Dar 
potopul veni dintr-o dată şi îi luă pe toţi... lată, şi noi mâncăm, bem, ne 
veselim şi ne îngrijim de fel de fel de lucruri, iar la Judecata lui Dumnezeu 
nu ne gândim; dar poate că El va veni chiar acum şi ne va găsi în ceea ce 
ne aflăm. Căci asemenea fulgerului, care se arată într-o parte a cerului şi 
într-o clipită ajunge în cealaltă parte şi cuprinde tot cerul - tot aşa de 
fulgerătoare şi de neaşteptată va fi şi venirea Fiului Omului. 

Iar noi tot îndepărtăm de noi această clipă hotărâtoare, o 
îndepărtăm la o dată nedeterminată, încât abia dacă mai putem întrezări 
sfârşitul, când aceasta va veni. Dar iată ce este: îndepărtaţi Judecata lui 
Dumnezeu cu cât poftiţi! Poate că, într-adevăr, Domnul nu va veni prea 
curând ca să judece viii şi morţii; dar ce avantaj sau înlesnire avem de 
aici? Totuşi, El va veni şi ne va judeca şi pe noi, ne va judeca fără părtinire, 
în legea Evangheliei, pe care am primit-o. Datoria noastră de a fi adevăraţi 
creştini nu se micşorează cu nimic din această cauză. Chiar şi acum, chiar 
şi peste o mie de ani va trebui să ne înfăţişăm, totuşi, la Judecata de Apoi, 
şi la acea Judecată va trebui să dăm socoteală despre cum ne-am folosit 
de ceasurile de acum, de zilele şi de anii noştri prezenţi, iar nu de cei 
viitori, închipuiţi. 

Aşadar, n-ar fi oare mai bine să ne purtăm în fiece clipă ca şi cum 
Domnul ar veni chiar acum sau, mai bine, ca şi cum am sta la Judecată? O, 
de ne-ar ajuta Domnul să ne aducem mintea într-o asemenea stare! Ce 
râvnă pentru sfinţenie ar începe să ne mistuiască atunci! Vrăjmaşul ştie 
puterea acestui gând şi încearcă în fel şi chip să ni-1 scoată din cap prin 
felurite presupuneri rezonabile. 

Dar, fraţilor, să ne înţelepţim şi să aşezăm împotriva tuturor 
uneltirilor lui un simplu raţionament. Să îi spunem aşa: „Chiar dacă 
Judecata nu va fi în curând, dacă putem obţine vreo favoare din asta, este 
numai pentru aceia care pot fi încredinţaţi că ceasul morţii lor va coincide 
cu ceasul Judecăţii celei îndepărtate; dar noi ce avem de aici? lată că 
astăzi sau mâine va veni moartea şi va încheia tot ce am făcut şi va 
pecetlui cu ea destinul nostru pentru totdeauna, căci după moarte nu 
există pocăinţă, în ce ne va găsi moartea, în aceea ne vom înfăţişa la 



Judecată. De ne va afla moartea păcătoşi nepocăiţi, tot păcătoşi nepocăiţi 
ne va găsi şi dreptul Judecător şi ne va osândi. De ne va găsi moartea 
căindu-ne pentru păcate şi râvnind la cele bune, tot aşa ne va recunoaşte 
şi Domnul, Care ne va judeca şi ne va milui. Dar când anume va veni 
moartea noastră, nimeni nu poate spune. Poate că mai avem o singură 
clipă şi gata, sfârşitul... şi ne vom duce la tronul lui Dumnezeu, şi ne vom 
auzi osânda, pe care nimeni nu o va mai putea schimba". 

O astfel de cugetare să îndreptăm împotriva vrăjmaşului celui 
viclean care, cu gândul la prea îndepărtata Judecată a lui Dumnezeu, 
încearcă să ne întunece în minte tabloul acestei Judecăţi şi să ne 
slăbească, astfel, râvna. Şi, într-adevăr, ce folos avem să tot îndepărtăm 
până dincolo de munţi momentul înfricoşătoarei Judecăţi, de vreme ce 
moartea, care este nu mai puţin groaznică şi categorică decât ea, ne 
pândeşte din spate? 

Să ne supunem deci, ca nişte copii ascultători, poveţelor 
mântuitoare ale maicii noastre - Biserica! Să ne umplem mintea cu 
imaginea Judecăţii lui Dumnezeu şi să nu ne dezlipim atenţia de la ea! 

De la Judecată adie nu numai frica şi spaima... Ea ne poate da şi 
multă alinare. Căci acolo nu se va spune numai: Duceţi-vă de la Mine, 
blestemaţilor... ci şi: Veniţi, binecuvântaţii Tatălui Meu... - şi ultima este 
rostită înaintea celei dintâi. Trebuie numai ca, meditând la Judecata lui 
Dumnezeu, să ne rânduim astfel viaţa, încât să nu nimerim de-a stânga, 
cu caprele, ci de-a dreapta, cu oile. Şi de ce avem nevoie pentru aceasta? 
Să împlinim poruncile lui Dumnezeu cu toată râvna, iar de mai cădem în 
vreun păcat, să ne căim pentru acesta şi să plângem, înduplecându-ne 
necontenit sufletul cu astfel de cântări bisericeşti: 

„Trăind pe pământ, suflete al meu, pocăieşte-te: ţărâna în mormânt 
nu cântă şi de greşeli nu izbăveşte. Strigă, dar, către Hristos Dumnezeu: 
Cunoscătorule de inimi, greşit-am, ci, înainte de a mă osândi, miluieşte- 
mă! 

Până când, suflete al meu, vei petrece în păcate? Până când tot 
amâni pocăinţa? Adu-ţi aminte Judecata ce va să fie şi strigă către Domnul: 
Cunoscătorule de inimi, greşit-am, ci, înainte de a mă osândi, miluieşte- 
mă!" (tropare după Catisma a 3-a). 

„Suflete, pocăieşte-te înainte de ieşirea ta, că judecata păcătoşilor 
este nemitarnică şi neîndurătoare. Strigă dar, către Domnul, cu inimă 
umilită: Greşit-am Ţie cu ştiinţă şi fără ştiinţă, îndurate! Pentru rugăciunile 
Născătoarei de Dumnezeu, milostiveşte-Te şi mă mântuieşte." (tropar după 
Catisma a 4-a).Amin. 

4. în săptămâna lăsatului sec de brânză 

Sfânta Biserică dedică ziua de azi pentru pomenirea căderii 
protopărinţilor noştri. Aţi auzit ce tânguiri jalnice pune ea în gura 
strămoşilor noştri izgoniţi din rai şi care s-au aşezat chiar în spatele raiului! 
Atât de viu fusese atunci sentimentul pierderii! Raiul se vedea şi din el 
poate că răzbăteau miresme de flori şi de pomi, amintind de viaţa fericită, 
din care, în nevinovăţia lor, gustaseră până nu demult. Nu puteau să nu se 
tânguiască strămoşii noştri! 

Dar aceasta nu era tânguirea lui Adam şi a Evei, ci se tânguia firea 
omenească decăzută! Din toate puterile sufletului şi din toate părţile trupului 
ieşea un plânsei amarnic. Şi numai prin cuvânt, protopărinţii noştri au 



transmis acest plânset întregii făpturi si viitorilor urmaşi. Din acel moment, 
tânguirea, plânsul şi tristeţea s-au înrudit cu firea omenească şi au ajuns 
să alcătuiască tonul fundamental al sentimentelor şi dispoziţiilor noastre 
sufleteşti. Şi cine dintre urmaşii celui dintâi creat, moştenitori ai firii 
omeneşti căzute, nu va mărturisi aceasta din propria sa experienţă? 

într-adevăr, ne place să ne veselim, dar ce înseamnă că sufletul, 
după cea mai aprigă veselie, se cufundă în întristare, uitând de toate 
desfătările, datorită cărora, mai înainte, uitase de toate? Oare nu cumva 
din străfundul fiinţei noastre i se dă sufletului de ştire cât de meschine 
sunt toate aceste veseliri, în comparaţie cu fericirea pierdută o dată cu 
pierderea raiului? Noi suntem gata să ne bucurăm laolaltă cu cei ce se 
veselesc, dar oricât de felurite şi de înalte ar fi motivele bucuriilor 
omeneşti, ele nu lasă în noi o urmă adâncă şi sunt uitate în scurtă vreme 29 . 
Dar dacă vedem o mamă plângând la căpătâiul fiului pierdut, singurul ei 
sprijin, sau o soţie sfâşiindu-se pe mormântul soţului iubit, durerea 
străbate adânc în sufletul nostru, iar cuvântul şi chipul celor ce se 
tânguiesc ne vor rămâne neşterse în memorie. Nu înseamnă aceasta, 
oare, că tristeţea ne este mai apropiată şi mai înrudită, decât bucuria? 
Ascultaţi un cântec sau o melodie: este plăcut, desigur; tonurile vesele se 
răsfrâng în suflet, dar ele alunecă doar pe suprafaţa lui, fără să lase o 
urmă observabilă, în schimb tonurile triste cufundă sufletul adânc în sine 
însuşi şi stăruie pentru multă vreme în memorie, întrebaţi un călător şi vă 
va spune că, din multitudinea celor văzute, îi stăruie cu precădere în minte 
acele obiecte şi locuri care l-au cufundat într-o tristă îngândurare. 

Aceste exemple sunt destule, cred, pentru a lămuri ideea că 
sentimentul fundamental al inimii noastre este tristeţea. Aceasta 
înseamnă că firea noastră plânge după raiul pierdut si că, oricât am 
încerca noi să înăbuşim acest plânsei, el răzbate din străfundul inimii 
noastre, în pofida tuturor veselirilor ameţitoare, şi îi spune omului cu glas 
desluşit: „încetează să te mai veseleşti în uitare de sine! Tu, cel ce ai 
căzut, mult ai pierdut! Vezi mai bine dacă nu există vreun mijloc să 
redobândeşti cele pierdute ... !" 3 ° 

Un păgân a ascultat acest plânset al sufletului omenesc şi iată în ce 
pildă şi-a înveşmântat acest gând: 

Un înţelept nins de zile umbla în singurătate, cufundat în cugetare 
despre destinele omenirii. Din această stare de îngândurare fu scos de 
întrebarea: „L-ai văzut? Cu siguranţă că l-ai văzut! Spune-mi încotro a 
luat-o! O să merg pe urmele lui şi poate că o să-1 ajung", întorcându-se, 
înţeleptul văzu o fecioară. Era îmbrăcată în haine de fiică de împărat, dar 
rupte şi ponosite. Faţa îi era întunecată şi arsă de soare, dar trăsăturile îi 
trădau marea frumuseţe de odinioară. Privind-o pe călătoare, înţeleptul a 
întrebat-o: „Ce îţi este de trebuinţă?". 

Ea a repetat: „ Cu siguranţă că îl cunoşti, spune-mi unde şi cum să-1 
găsesc." „Dar despre ce este vorba?", a zis înţeleptul. „Oare nu ştii nimic?, 
a răspuns fata. Of! iar eu credeam că nu există om care să nu fi aflat de 
amărăciunea mea", înţeleptul a întrebat-o cu interes: „Spune, care e 
nenorocirea ta şi, poate, o să găsesc cum să te ajut". „Gândeşte-te şi 
ajută-mă - a răspuns ea. lată ce-ţi voi povesti. 

Am fost într-o ţară luminoasă, plină de bucurie, îmi era acolo atât de 

bine! Se pregătea nunta... Mirele meu, nu îmi amintesc trăsăturile feţei lui, 
era de o frumuseţe negrăită... Am uitat aproape tot..., dar îmi amintesc că 
totul era pregătit pentru nuntă..., când iată că veni cineva şi îmi spuse 
cuvinte atât de dulci... Apoi îmi dădu ceva să beau. Am băut şi pe loc mi- 
am pierdut conştiinţa sau am adormit. Trezindu-mă - ah, mai bine nu m-aş 
mai fi trezit niciodată! - trezindu-mă, m-am pomenit pe acest pământ 
întunecos şi înăbuşitor. Unde a dispărut casa mea cea luminoasă, unde 
este mirele meu şi ochii lui veseli? - n-am mai ştiut. La început tot alergam 
în neştire încoace şi încolo, îmi smulgeam părul, mă băteam cu pumnii în 
piept de chinul îngrozitor ce îmi cuprinsese sufletul. Dar liniştindu-mă 
puţin, m-am hotărât să caut ce am pierdut... Şi iată de cât amar de vreme 
umblu pe acest pământ şi îl caut pe cel pe care 1-a îndrăgit sufletul meu. 
Ziua întreb soarele, iar noaptea - luna şi stelele, în fiecare zi şi noapte dau 
ocol pământului, întrebând; „Nu l-aţi văzut cumva pe cel pe care-1 caută 
sufletul meu? Iar ele nu îmi dau nici un răspuns... Mai există, oare, munţi 
până la care-să nu fi răzbătut glasul meu? Să mai fie oare păduri prin care 
să nu fi străbătut strigătul meu? Să mai fie vai, oare, dealuri necălcate de 
picioarele mele? lată de câtă vreme tot rătăcesc, căutând ceea ce am 
pierdut, şi nu găsesc. Dar spune, tu nu ştii, ori n-ai auzit unde sunt cele 
după care tânjeşte sufletul meu?. 

înţeleptul se gândi puţin şi spuse: „Dacă mi-ai spune numele mirelui 
tău şi numele împărăţiei lui şi al ţării unde era casa ta cea luminoasă, ţi-aş 
arăta drumul spre ea, dar după cele spusede tine nimeni nu te poate 
îndruma! Spunând acestea, înţeleptul se întoarse, iar fata plecă mai 
departe să caute ceea ce a pierdut şi nu putea găsi. 

Este clară semmficaţia acestei pilde. Ea înfăţişează sufletul care se 
tanguieşte după pierderea raiului si a comuniunii cu Dumnezeu, sufletul 
care caută raiul şi nu îl mai găseşte. Aşa spun toate sufletele. La fel sunt, 
prin firea lor, şi sufletele noastre. în ce constă, însă, deosebirea? în aceea 
că sufletul păgân caută iar caută, dar nu găsea ceea ce căuta, şi păgânul 
nu putu merge mai departe! 

Raţiunea întâlneşte semne clare - indicii căderii şi ai pierderii raiului - 
dar nu se pricepe să găsească mijlocul pentru restaurarea celui căzut şi 
pentru întoarcerea celor pierdute. 

Dar noi, fraţilor, nu suntem fiii nopţii şi ai întunericului ci fii luminii şi 
ai zilei. Noi nu putem avea nici un fel de nedumenre în aceasta privinţă. 
Noi ştim că însuşi Domnul şi Mântuitorul nostru a venit pe pământ să-1 
caute şi pe cel pierdut; El însuşi îi cheamă la Sine pe toţi: „Veniţi la Mine... 
şi Eu vă voi odihni pe voi (Mt 11,28) Aţi pierdut împărăţia. Dar iată că 
aceasta s-a apropiat. Pocăiţi-vă şi credeţi în Evanghelie şi Eu vă voi lua la 
Mine şi veţi fi cu Mine în rai vă veţi veseli şi veţi cina în locaşurile Tatălui 
Meu" 

Aşadar, fraţilor, cununia este din nou pregătită, însuşi Domnul Se 
oferă pe Sine ca Mire al sufletului care se căieşte, fapt pentru care a trimis 
în lume peţitori - la început pe apostoli apoi pe urmaşii lor - ca aceştia să 
logodească cu El sufletele oamenilor care se tânguiesc după pierderea 
comuniunii de taina cu El şi să I le încredinţeze, prin mijlocirea lucrărilor 
sfinţitoare ale Bisericii, ca pe nişte fecioare curate, fără nici o urâţenie sau 
beteşug, ori altele ca acestea. 

Să-I mulţumim Domnului! lată că şi noi am fost chemaţi la nunta, 
lată că ; noi ne aflăm deja în lăcaşul mireselo lui Hristos, în Sfânta 
Biserică, lată că şi sufletele noastre au primit semnul cununiei - semnul 



logodnei cu Sfântul Duh, în Sfintele Taine, ca pe un fel de inel de logodnă! 
Ce ne mai rămâne de făcut? Ne rămâne să aşteptăm când se vor deschide 
porţile şi va ieşi Mirele şi ne va chema la El, în veşnicele lăcaşuri. Atunci se 
va bucura inima noastră şi nimeni nu ne va mai putea lua bucuria. O, da- 
ne, Doamne, aceasta 31 . 

Dar, fraţilor, vă sunt cunoscute condiţiile în care toate cele făgăduite 
ni se vor dărui cu adevărat! Ni se va înapoia raiul şi comuniunea nupţială 
cu Domnul, dacă ne vom înfăţişa curaţi şi fără de păcat înaintea Lui, atunci 
când ne vom arăta Lui după ieşirea din această viaţă. Noi suntem deja 
curăţiţi prin botez şi ne-am curăţit de multe alte ori prin pocăinţă. Dar să 
ne privim mai bine: oare, nu au mai rămas în noi pete, care să ne spurce 
chipul ori îmbrăcămintea? — Şi să ne grăbim să le spălăm iarăşi cu 
lacrimile pocăinţei. Acum este vremea potrivită, astăzi este ziua mântuirii! 
Vor veni zilele de curăţire! Să ne folosim de aceste vremuri prielnice! Căci 
mult păcătuim, cu toţii. Chiar dacă nu toţi au păcate de moarte, totuşi şi 
aceia au păcate. Chiar dacă cel ce s-a umplut pe drum de praf nu este la 
fel cu cel căzut în mocirlă, totuşi nici acesta nu poate rămâne aşa. Trebuie 
să-şi spele şi faţa, şi hainele să şi le curate. Tot aşa, şi cei ce merg pe 
drumul vieţii acesteia pline de multe ispite nu pot să nu se pângărească cu 
câte ceva. Orice ar fi şi oricât de neînsemnată ar părea, nu avem voie să 
lăsăm murdăria asupra noastră, ci trebuie să o curăţăm. Căci Domnul 
spune că în împărăţia Lui nu va intra nimic necurat. Când spune „nimic 
necurat", înseamnă că nu numai o necurăţenie mare, ci şi una mică ne 
închide calea către împărăţia lui Dumnezeu... 

Având în vedere aceasta, să stăruim cu râvnă a ne curaţi în zilele 
următoare de orice spurcăciuni ale trupului şi ale sufletului, pentru a nu ne 
lipsi pentru totdeauna de lăcaşul fericit care ni se înapoiază cu atâta 
mărinimie. Amin. 

5. în miercurea din prima săptămână a postului 

lată că am străbătut deja jumătate din perioada postului! încă puţin, 
şi vom ajunge la tainele pocăinţei, astfel încât, curăţiţi cum se cuvine, să 
ne învrednicim de împărtăşania cu sfintele, preacuratele şi de viaţă 
dătătoarele Taine ale lui Hristos, pentru tămăduirea sufletului şi a trupului, 
iar nu spre judecată sau spre osândă. Fie ca Domnul să ne învrednicească 
de acest înalt dar al harului Său! Şi ne va învrednici, dacă nu-L vom 
împiedica să ne învrednicească. Căci El doreşte cu dorinţă fierbinte ca toţi 
să se împărtăşească cu El, şi pe toţi doreşte să-l împărtăşească cu Sine; iar 
dacă acest lucru nu se întâmplă, noi suntem de vină. 

lată de ce anume trebuie să ne îngrijim mai ales în perioada ce ne-a 
mai rămas: să îndepărtăm cauzele care îl pot împiedica pe Domnul cel 
iubitor de comuniune cu oamenii să intre în comuniune cu noi, căci în 
aceasta constă esenţa împărtăşaniei! Dar ce ar putea să împiedice acesta? 
în principal, un singur lucru: necurăţia inimii. Cum va intra Preacuratul în 
templul inimii, de vreme ce acesta este necurat? Să-l curăţim, aşadar! 

Desigur, cel mai bine ar fi să ne păstrăm inima întotdeauna curată şi 
astfel să fim întotdeauna gata să-L primim pe Domnul sau, altfel spus, să 
fim în stare să-L purtăm întotdeauna în noi. Dar dacă nu suntem atât de 
fericiţi în această privinţă, iacă, nepăzindu-ne, am căzut în păcate, ne-am 

încurcat în patimi şi astfel ne-am spurcat templul lăuntric, să ne grăbim a- 
1 spăla în oferita baie a pocăinţei. Când Domnul ne cere curăţenie şi 
sfinţenie, nu ne cere necontenit o necontenită sfinţenie; : ni ne cere o 
neîncetată curăţire a păcatelor, prin pocăinţă şi spovedanie. Păcatele îl 
împiedică pe Domnul de la comuniunea cu noi, dar nu păcatele săvârşite, 
ci păcatele care, după săvârşire, rămân neplânse şi nespovedite. O! dă-ne, 
Doamne, belşug de lacrimi de frângere şi de sinceră mărturisire a 
paiaţelor, fără cruţare de sine! 

Dar, fraţilor, să ne nevoim puţin şi noi singuri a neînmuia inima! Ne- 
am pregătit îndeajuns în zilele trecute pentru aceasta. Postul ne-a 
îmblânzit cât de cât trupul şi ne-a uşurat sufletul; însingurarea în casă şi 
mersul la biserică ne-au risipit pâcla deşertăciunilor lumeşti; ascultarea 
celor ce se cântă şi se citesc în biserică şi rugăciunile de acasă, alături de 
lectura (cine poate) a cărţilor mântuitoare de suflet, ne-au înlocuit multe 
închipuiri necurate cu gânduri bune. Toate acestea sunt de trebuinţă. 
Continuând şi mai departe să procedăm neîncetat în acest fel, să mai 
adăugăm încă o nevoinţă sau un mijloc menit să ne zdrobească inima 
împietrită. 

Experimentatorii din domeniul ştiinţelor naturii au o instalaţie care 
constă dintr-o farfurie mare curbată care, primind razele de căldură, le 
adună într-un punct şi aprinde substanţa care este aşezată acolo. Ceva 
asemănător putem face şi noi, cu inima. Să strângem pe bolta minţii 
noastre toate adevărurile minunate pe care ni le oferă sfânta credinţă şi să 
le îndreptăm către inimă. Apăsată şi pătrunsă de ele din toate părţile, 
inima poate că va ceda puterii lor, se va înmuia, se va încălzi, se va topi şi 
va emana aburi de suspine, şi se va aprinde cu focul arzător al zdrobirii. 

Socotesc că nu e lipsit de importanţă să enumăr aceste adevăruri: 
dumneavoastră le cunoaşteţi, lată, de pildă: iubirea nemărginită a 
Creatorului şi a Proniatorului este ofensată de un păcat, făgăduinţele 
botezului sunt încălcate; în al doilea rând: Domnul şi Mântuitorul nostru 
este răstignit (adică, atunci când am păcătuit, noi L-am vândut, asemenea 
lui luda, L-am clevetit, L-am scuipat, L-am ocărât cu vorbe murdare şi, la 
urmă, L-am răstignit); prin păcat se pierd toate înaltele valori creştine - şi 
nu numai cele creştine, ci şi cele omeneşti, în general - şi omul ajunge să 
se asemene animalelor. 

Şi iată ce mai adaug: azi-mâine vine moartea, apoi Judecata, pe 
care, fără pocăinţă, nu o mai putem schimba. Şi încă ceva: poate că nouă, 
ca şi smochinului neroditor, ni s-a îngăduit numai acest răstimp de 
pocăinţă, în speranţa că vom aduce rodul lacrimilor, iar dacă nu va fi aşa, 
vom fi retezaţi. Adunaţi în suflet aceste gânduri şi alte asemenea gânduri 
cutremurătoare şi loviţi-vă cu ele inima... Faceţi aceasta mai ales în timpul 
rugăciunii. Truda fără cruţare de sine, la care se adaugă rugăciunea, se 
încununează sigur de succes! Un singur lucru numai să nu uitaţi: să nu vă 
încredeţi în inima voastră!... Ea este vicleană şi este primul nostru 
trădător. Ea trebuie luată în mâini, strânsă fără milă şi bătută, aşa cum se 
storc şi se bat rufele la spălat; inima trebuie bătută, fiindcă a absorbit, ca 
un burete lacom, orice necurăţie întâlnită, şi trebuie stoarsă, ca să elimine 
această necurăţie. Când inima se înmoaie, este uşor de stăpânit. Atunci ea 
devine pregătită pentru orice şi este mlădioasă, ca o pânză de mătase. 
Atunci face orice i-ai spune. Dacă îi spui „plângi!", va plânge; dacă-i spui 
„mărturiseşte-ţi păcatele!", le va mărturisi; dacă-i spui „încetează să mai 
păcătuieşti!", îţi va răspunde: „voi înceta, voi înceta!". 



Atunci ne mai rămâne de făcut cu ea un singur lucru: să îndreptăm asupra 
ei oglinda cuvântului lui Dumnezeu, sau a poruncilor dumnezeieşti şi să o 
obligăm să se privească în ea. Ea se va reflecta în această oglindă cu toate 
petele, cu zbârciturile şi cu rănile ei, adică cu toate păcatele, mari şi mici; 
aici îşi va vedea şi mândria, şi trufia, şi desfrâul şi îngâmfarea, părerea de 
sine şi senzualitatea, ocările, mânia, zavistia şi toate celelalte... în general, 
toate cele prin care o inimă este păcătoasă înaintea lui Dumnezeu, 
întrebaţi-o atunci: „Tu eşti, oare, aceasta?". Iar ea va răspunde cu hotărâre: 
„Da, sunt eu, nefericita!", iar cu o altă ocazie, se va ascunde sau va arăta 
către altul, întrebaţi-o: „De toate acestea tu eşti vinovată?". Ea va 
răspunde: „Da, eu sunt vinovată şi le-am făcut singură, de bunăvoie, pe 
toate acestea", iar cu altă ocazie nu va răspunde aşa. Spuneţi-i: „Eşti 
iresponsabilă!"; „Da, sunt iresponsabilă!", iar cu altă ocazie va aduce o 
sumedenie de justificări şi de scuze. Mai spuneţi-i, în cele din urmă: „Cazi 
la picioarele milostivului Dumnezeu şi imploră-l iertare... plângi şi 
zdrobeşte-te, mărturiseşte-ţi toate păcatele şi fixează-ţi ca regulă 
neclintită să nu mai faci pe placul patimilor, să nu mai păcătuieşti şi, prin 
aceasta, să nu-L mai superi pe Domnul tău!". Şi pe toate acestea inima le 
va săvârşi ca un copil ascultător; iar cu altă ocazie, degeaba îi spui! 

lată cât de preţioasă este îmblânzirea şi zdrobirea inimii! Aceasta 
singură înlocuieşte toate regulile şi toate îndrumările. De obicei, se scriu 
multe reguli despre pregătirea pentru pocăinţă şi despre cum să o aducem 
la împlinire... Dar eu vă spun un singur lucru: înmuiaţi-vă inima şi zdrobiţi- 
o, şi atunci ea vă va învăţa totul! Aşa cum săracul, aflat la strâmtorare, 
născoceşte orice pentru uşurarea sorţii sale, sau pentru a se ajuta -tot 
astfel va apărea şi inima zdrobită... Căci ea va fi atunci la strâmtorare, ca 
tâlharul prins şi dovedit. Cum se va mai îngriji atunci să-şi aline durerea şi 
să evite primejdia care se apropie! Cât de bucuroasă va alerga atunci la 
mijloacele propuse de Biserică - mijloace înspre care, altădată, trebuie să 
fie trasă cu odgonul, ca robul leneş - şi se va apuca de ele cu atât mai 
bucuroasă, cu cât aceste mijloace sunt atât de necomplicate: Recunoaşte- 
ţi toate păcatele, adică toate faptele păcătoase, cuvintele, gândurile, 
simţămintele şi stările păcătoase ale sufletului, apoi du-te şi spovedeşte-te 
la părintele tău duhovnicesc! Şi vei fi fără de prihană, şi vei ieşi din baia 
pocăinţei curat ca valul şi alb ca neaua. Asta este totul! Vedeţi ce puţin 
este? Iar care sunt roadele? Sunt atât de bogate, încât nu pot fi descrise. 
Căci pe acela ce va face astfel, Domnul nu îl va socoti nedemn ca să intre 
în el, ci va face cu el după făgăduinţa Sa: „Vom veni la el şi vom clădi lăcaş 
la el, împreună cu Tatăl şi cu Sfântul Duh, prin unirea cu Sângele şi cu 
Trupul Meu", lată, atunci, împărăţia! lată tot ce căutăm cu atâta înfrigurare 
şi pentru ce luptăm cu atâta sudoare! 

Aşa să facem, fraţilor! Să ne grăbim să ne pregătim astfel pentru 
vremea împărtăşirii cu Sfintele Taine, pentru ca, prin aceasta, să ne 
învrednicim a fi una cu Domnul. O, Doamne, ajută-ne! O, Doamne, 
grăbeşte-te spre noi! Amin. 

6. în vinerea din prima săptămână a postului 

Când într-un oraş oarecare este aşteptată venirea împăratului, 
locuitorii lui se îngrijesc în fel şi chip să se pregătească de primirea lui cum 
se cuvine: îndreaptă drumurile, repară străzile şi casele, şi mai ales se 
îngrijesc să împodobească casa unde va locui stăpânul, după cum se 



cuvine unei feţe împărăteşti. Apoi, când aproape totul este pregătit, la 
vremea stabilită a venirii lui, îi ies în întâmpinare. Iar aici, dacă se întâmplă 
să vorbească, vorbesc numai despre înaltul oaspete. Apoi, când, în sfârşit, 
răzbate vestea că soseşte, toţi se cufundă într-o adâncă tăcere, numai 
ochii şi-i îndreaptă într-acolo, de unde se aşteaptă sosirea lui. 

Exact aşa se întâmplă şi la noi acum. Sfânta Biserică ne-a vestit de 
mult, deja: va veni Domnul, vine la toţi cei ce vor să-L primească. Păşind în 
Sfânta Patruzecime, am început să ne pregătim de întâmpinarea Lui cu 
credinţa nestrămutată că va sosi la noi în Sfânta Taină a Trupului şi a 
Sângelui Său şi că Se va sălăşui în noi prin Sfânta împărtăşanie. Pentru 
aceasta am lăsat la o parte treburile lumeşti, am postit, am mers la 
biserică, ne-am însingurat, ne-am rugat, am citit şi am ascultat ceea ce se 
citeşte. Apoi, parcurgându-ne în gând întreaga viaţă, a trebuit să 
îndreptăm ce-i strâmb şi să netezim ce-i ascuţit, prin spovedanie şi prin 
făgăduinţa de a nu mai strâmba drumul pe care mergem; a trebuit să 
aşezăm la rangul cuvenit toate funcţiunile şi necesităţile trupului - aceste 
străzi pe care va trece Domnul; şi, mai mult ca de orice, a trebuit să ne 
îngrijim să ne facem ordine în templul inimii, prin trezirea în el a unor 
simţăminte şi dispoziţii bune ale sufletului, astfel încât Domnul, sosind, să 
Se liniştească în el, în templul inimii, iar prin liniştea Lui să ne odihnească 
şi pe noi cu fericire desăvârşită. Oare, s-au făcut toate acestea, fraţilor, 
cum se cuvine? Dacă da, atunci suntem întru totul pregătiţi să-L 
întâmpinăm pe Domnul. Şi El Se va bucura de noi... iar noi vom fi bucuraţi 
de El. Iar acum, ce mai e de făcut?... Acum ieşiţi în întâmpinarea Lui! 

încă puţin şi Domnul va sosi! îl vom aştepta în adâncă tăcere, aşa 
cum îl aşteaptă cetăţenii amintiţi pe stăpânul lor! Fie ca toate simţirile să 
amuţească în noi, iar ochiul minţii să privească neabătut într-acolo, de 
unde nădăjduieşte să-L întâmpine pe Cel dorit, adâncindu-se în Taina 
Trupului şi a Sângelui. Vi s-a întâmplat vreodată să şedeţi la miezul nopţii 
într-o cameră izolată? Aţi simţit, desigur, atunci, cum peste toate se 
aşterne pecetea tăcerii şi cum întreaga lume este străbătută de o linişte 
măreaţă, care face să se observe cea mai uşoară mişcare, într-o asemenea 
stare să ne transpunem şi noi din acest moment, în aşteptarea pogorârii 
asupra noastră a Domnului, şi la vremea cuvenită El Se va pogorâ la noi, 
ca ploaia pe lână şi ca picăturile ce cad pe pământ (Ps. 71, 6). Fecioarele 
înţelepte L-au întâlnit pe Domnul în miez de noapte şi au fost duse de El în 
palatul de nuntă. Să ne facem şi noi în suflete tăcere de miez de noapte, şi 
aşa să îl întâmpinăm pe Domnul. Israel, fiind adus de Moise, după trei zile 
de pregătiri, la poalele muntelui Sinai, L-a aşteptat pe Dumnezeu în tăcere 
deplină, cu frică şi cu cutremur - pe Dumnezeul Care avea să i se arate pe 
munte şi să îi vorbească. Tot astfel să ne chivernisim şi noi sufletele şi să 
aşteptăm cu evlavie nu ivirea înspăimântătoare, cu tunete şi fulgere, a lui 
Dumnezeu, ci ivirea Domnului aducătoare de belşug şi de îndurări. 

Vor zice unii: Cum adică într-o profundă tăcere? Adică, fără nici un fel 
de sentimente? Nu, nu fără nici un fel de sentimente, ci fără mişcări 
deşarte şi furtunoase, ci cu un simţământ paşnic de umilinţă, pătruns de 
nădăjduirea plină de bucurie de a-L gusta cu adevărat pe Domnul. Dar iată 
că vine Domnul cel mare! Cum să nu ne temem şi să nu ne cutremurăm? 
Ci cu frică şi cu cutremur ieşiţi în întâmpinarea Lui, însă nu cu o frică 
chinuitoare, care să vă facă să fugiţi şi să vă ascunderi, ci cu acea frică cu 
care heruvimii şi serafimii stau în faţa înfricoşătorului tron al lui 
Dumnezeu, gustând prin ea fericirea, dincolo de toată înfricoşarea. Dar 



aceia sunt fără trup şi curaţi, pe când noi suntem cu trup şi plini de 
păcate! Cu păcate nu e îngăduit a ne apropia de Domnul, şi să nu vă 
apropiaţi! Dumnezeu este foc care mistuie şi va mistui - ca pe Datan şi pe 
Abiron 32 - pe oricine vine la El cu păcate. Dar vi se potrivesc, oare, vouă 
aceste temeri? Dacă v-aţi recunoscut toate păcatele, dacă aţi suferit şi v- 
aţi zdrobit pentru ele, dacă le-aţi mărturisit părintelui duhovnic şi v-aţi 
propus cu tărie să nu mai păcătuiţi, atunci credeţi că în momentul 
dezlegării preoţeşti toate păcatele voastre sunt şterse în întregime şi 
sunteţi socotiţi nevinovaţi şi îmbrăcaţi în haina împărătească a dreptăţii, în 
care puteţi veni cu îndrăzneală la petrecerea de nuntă a Fiului împăratului! 
Dacă sigur v-aţi pregătit cum se cuvine, atunci nu-L supăraţi cu temeri 
deşarte pe Domnul, Care vine la voi cu belşug de îndurări, îndreptaţi-vă 
ochii plini de iubire evlavioasă către El şi topiţi-vă astfel în El, prin calda 
înălţare spre El a inimii voastre, până când va veni şi Se va sălăşlui în voi. 

Aşadar, fraţilor, încă un pic, şi în curând Cel Aşteptat va veni şi nu va 
întârzia. Cu credinţă şi cu dragoste să ne apropiem, ca să fim părtaşii vieţii 
celei veşnice; cu credinţă şi cu dragoste să-L întâmpinăm şi să-l deschidem 
porţile inimilor noastre, ca să Se pogoare în noi şi să cineze cu noi. De 
acum înainte să ne îngrijim să pregătim cina însăşi. La această cină; El Se 
va aduce pe Sine, dar noi ce vom aduce? Noi vom aduce pâinea şi sarea. 
Sarea este plânsul şi zdrobirea pentru păcatele săvârşite; pâinea este 
hotărârea fermă de a nu mai păcătui,, lată ce doreşte El mai mult să guste 
în noi, atunci când ne îi părtăşim cu El. Aceasta şi este cuvenita 
întâmpinare a Lui, este aşternutul liniştit pe care El Se va odihni, 
Îndestulându-Se cu noi şi săturându-ne pe noi cu El! 

Fie ca Dumnezeu şi Tatăl Domnului nostru lisus Hristos să vă dea, 
după bogăţia slavei Sale, să vă întăriţi în omul vostru lăuntric cu puterea 
Duhului Său şi fie ca Hristos să Se pogorât cu credinţă în inimile voastre, 
prin împărtăşirea cu Sfintele Sale Taine. Amin. 

7. în sâmbăta din prima săptămână a postului 

Slavă Ţie, Doamne! Slavă Ţie, Doamne! Slavă Ţie, Doamne! îţi 
mulţumim Ţie, Doamne, Dumnezeul nostru, că nu ne-ai respins pe noi, 
păcătoşii, ci ne-ai făcut părtaşi sfinţeniilor Tale! Mulţumim Ţie, Doamne, că 
ne-ai îngăduit şi nouă, netrebnicilor, să ne împărtăşim cu preasfintele şi 
cereştile Tale Taine! Facă-se cu noi după cuvântul Tău, Doamne: Cel ce 
mănâncă trupul Meu şi bea sângele Meu rămâne întru Mine şi Eu întru el 
(In. 6, 56). 

Aşadar, fraţilor, acum nu e vreme de discuţii şi de povăţuiri, ci de 
slavoslovire şi de mulţumire! Către Unul Dumnezeu, Care v-a vizitat, să vă 
fie îndreptată luarea-aminte! Acum îi purtaţi în voi pe toţi învăţătorii 
unicului învăţător... De El să ascultaţi! Luaţi aminte la ceea ce vă va spune 
El în taina fiinţei voastre, ascuns, dar nu mai puţin adevărat. El nu va vorbi 
sufletelor voastre într-o vorbire desluşită, ci va pecetlui direct în inima 
voastră poveţele de care aveţi nevoie în viaţă. Păstraţi-vă doar cu mai 
multă tărie pacea lăuntrică, ciuliţi-vă urechea inimii şi apropiaţi-o de 
buzele Lui şi ascultaţi. 

Fiecăruia, El îi dăruieşte cele ce îi sunt de bună trebuinţă: unuia - 
pacea puterilor sufleteşti, altuia - luminarea ochilor inimii, altuia - 

tămăduirea rănilor sufletului, altuia - trezirea râvnei spre faptele cele bune, 
unuia - pregătirea pentru nevoinţe şi lepădare de sine, altuia - convingerea 
în adevăr, fiecăruia - ale sale. Dar, cu cât cineva arată mai multă luare- 
aminte şi este gata pentru ascultare activă, cu atât mai multe învăţături va 
primi, învăţături care nu sunt adresate memoriei, ci se pecetluiesc în 
întreaga fiinţă. Nu vă lipsiţi singuri de acest bun! Nu îl împiedicaţi pe 
Domnul să lucreze în duhul vostru: încuiaţi-i, duhul nostru şi Domnul, 
singuri în templul inimii! Ca să rămână acolo amândoi, împreună. Aşa cum 
în parabolă mirele, intrând înăuntrul palatului de nuntă al fecioarelor 
înţelepte, a încuiat uşa şi nimeni din cei de afară nu Ie-a mai putut 
împiedica comuniunea - la fel şi voi, primindu-L pe Domnul, zăvorâţi-vă 
toate intrările şi ieşirile şi încuiaţi-vă cu El înăuntru şi îndepărtaţi orice 
tulburare din afară. 

Am fost bolnavi, într-o măsură mai mare sau mai mică; acum L-am 
primit pe Vindecătorul şi doctoria atoatetămăduitoare. Să lăsăm această 
doctorie să acţioneze în noi pe de-a-ntregul şi să ne pătrundă, mădular 
după mădular, toată alcătuirea fiinţei, să pătrundă în toate măruntaiele, în 
pântece, în inimă, să cureţe sufletul, să lumineze gândurile, să întărească 
părţile alcătuitoare împreună cu oasele, să lumineze simpla cincime a 
simţurilor şi să ne arate ca pe un lăcaş al Duhului unic, iar nu ca pe un 
lăcaş al păcatului, să ne arate ca pe o casă a lui Dumnezeu, din care să 
fugă orice răufăcător şi orice patimă, lată câte trebuie să mai facă 
Doctorul! Să nu-L împiedicăm! Se spune că somnul bolnavului favorizează 
acţiunea doctoriei. Să ne liniştim şi noi, ca şi cum am adormi faţă de toate 
cele din afară, ca să dăm libertate Doctorului şi doctoriei primite să lucreze 
neîngrădit în noi, cu toată puterea Sa. 

Şi este, oare, timp acum să ne ocupăm de ceva din afară? Lăsaţi 
sufletul să se bucure de Domnul şi pe Domnul, să Se bucure de suflet! De 
multă vreme nu s-au mai revăzut! Păcatele i-au despărţit I O, dacă 
niciodată nu s-ar mai repeta aceste păcate! După cum drumeţului venit de 
pe drum îi este dragă odihna, tot aşa Domnului îi este dragă acum 
odihnirea în sufletele noastre. EL este ostenit de căutarea noastră si de 
căutarea intrării în sufletele noastre. Prin păcatele, prin patimile şi prin 
obiceiurile noastre lumeşti, noi L-am izgonit. Şi iată că în tot acest răstimp 
El ne-a căutat, ba ca pe drahma cea pierdută, ba ca pe oaia rătăcită, si nu 
ne-a găsit, pentru că noi născoceam fel de fel de şiretlicuri ca să ne 
ascundem de El. Uneori se întâmpla să ne prindă pe undeva, Se oprea la 
porţile inimii şi bătea ca să I deschidă dar nimeni nu-i deschideam: bătea 
cu cuvintele adevărului şi noi nu luam aminte la ele; bătea cu neliniştea 
conştiinţei, dar noi o înăbuşeam; bătea cu suferinţele din afară, dar nici 
acestea nu ne-au înţelepţit. în sfârşit, a venit perioada prielnică a postului. 
Ne-am îndreptat cât de cât, ne-am ostenit în nevoinţele rugăciunii şi ale 
stăpânirii de sine, ne-am venit în fire, l-am deschis inima prin spovedanie 
şi zdrobire, şi El a intrat în noi prin Sfânta împărtăşanie. Să-L lăsăm să Se 
desfete cu sufletul nostru! Să nu-i tulburăm tihna printr-o grabnică 
reînnoire a năravurilor deşarte şi, cu atât mai mult, a faptelor şi a 
obiceiurilor pătimaşe... 

De câte ori nu L-am izgonit deja.... Să-L păstrăm în noi, măcar acum. 
Este adevărat, că milostiv este Domnul! Desigur că iarăşi va căuta intrarea 
în noi şi iarăşi va intra 33 . 

Dar ce va fi, dacă această pogorâre a Sa de acum în noi este ultimul 
hotar al îndelungatei Sale răbdări?... Ce va fi dacă, fiind nevoit şi de 
aceasta dată să plece de la noi, El va rosti sentinţa definitivă: lată, vi se 
lasă casa voastră pustie (Le. 13, 35)?! Rareori se întâmplă aceasta, dar se 
întâmplă. De aceea, să ştim că s-ar putea să se întâmple şi cu noi acest 
lucru, dacă ne vom îngădui iarăşi să-l mâhnim inima, cea arzătoare de 
iubire pentru noi! Atunci ce va fi? Atunci vor intra în noi şapte demoni din 
cei mai cumpliţi şi vor trăi în noi, chinuindu-ne şi sfâşiindu-ne. Ah, fraţilor, 
să ne temem de asta! 

Această frică să o aşezăm la porţile inimii noastre, drept străjer şi 
paznic din afară, iar dinăuntru să-L îmbrăţişăm cu toată iubirea pe 
Domnul, şi în această dulce comuniune să petrecem cu El până la 
mormânt, păstrând cu tărie legământul făcut cu El acum şi făgăduinţele 
date la spovedanie: „Nu voi fi păcătos, nu voi fi păcătos", umblând aşa, ca 
şi cum abia am fi ieşit din cristelniţă, întru înnoirea vieţii noastre. Amin. 



B. Despre îndreptarea inimii 

Fii ai celui căzut, zămisliţi în fărădelege şi ieşiţi la lumină cu o fire 
stricăcioasă, în sfânta cristelniţă a botezului noi renaştem spre viaţa cea 
sfântă, iar în Taina Mirungerii primim puterea Sfântului Duh pentru o viaţă 
sfântă. De aceea, dacă nimeni nu se poate lăuda cu neprihănirea şi cu 
lipsa de păcate, totodată nu poate renunţa, fără să-l apese conştiinţa, la 
sacra datorie de a se înfăţişa ca un sfânt în faţa lui Dumnezeu. Atunci, ce 
anume trebuie fiecare să-şi trezească şi să-şi încălzească în inimă, dacă nu 
hotărârea însufleţită de autoîndreptare şi râvna dumnezeiască pentru 
curăţirea inimii de tot ce este potrivnic lui Dumnezeu? Dar formarea în noi 
a tot ce e sfânt este atât de anevoioasă şi de complicată, iar calea spre 
bine trece printr-o aşa mulţime de răspântii ascunse, încât cel ce se apucă 
de nevoinţa cea bună a îndreptării de sine trebuie negreşit să-şi planifice 
mai întâi în minte ce şi cum anume trebuie să îndrepteze, şi să ţină 
neîncetat în minte şi în inimă acest plan, pentru ca, avându-1 alături ca pe 
o călăuză credincioasă, să poată duce la capăt fără piedici şi cu mai multă 
siguranţă lucrarea începută. 

1. Aşadar, ce anume trebuie să îndreptăm în noi? 

Aproape tot ce este în noi. Păcatului îi place stăpânirea deplină. 
Dacă este îndrăgit de inima noastră, atunci el pune deja stăpânire în 
întregime pe ea şi învăluie omul cu forţa lui malefică. Pentru omul păcătos 
şi pentru omenire stă scris un singur lucru: Din creştet până în tălpile 
picioarelor nu-i nici un loc sănătos (Is. I, 6). Oricine se poate lesne 
convinge de aceasta, dacă îşi aţinteşte privirea înlăuntrul inimii păcătoase. 
Acolo va vedea sămânţa izvorâtoare a răutăţii, va vedea principalele 
tulburări ale păcatului, precum şi lucrurile în care aceasta se descoperă. 

Sămânţa întregului rău moral este iubirea de sine. Ea zace chiar la 
fundul inimii. Prin menirea lui, omul ar trebui să uite de sine în viaţa şi în 
activitatea sa, ar trebui să trăiască numai pentru Dumnezeu şi pentru 
semeni. Sfinţindu-şi activitatea prin înălţarea vieţii sale ca jertfă de 
mulţumire Mântuitorului Dumnezeu, omul ar trebui să-şi pună în întregime 
viaţa în folosul semenilor şi să reverse asupra lor tot ce primeşte de la 



Dăruitorul - Dumnezeu. Aici nu pot exista una fără alta: nu-L poţi iubi pe 
Dumnezeu, fără să-ţi iubeşti semenii, şi nu poţi să-ţi iubeşti semenii fără 
să-L iubeşti pe Dumnezeu; tot aşa, iubind pe Dumnezeu şi pe aproapele, 
nu se poate să nu te jertfeşti pe tine pentru slava lui Dumnezeu şi pentru 
binele aproapelui. Dar, când omul îşi întoarce faţa de la Dumnezeu cu 
gândul, cu inima şi cu dorinţa şi, ca urmare, îşi întoarce faţa şi de la 
semeni, atunci el se opreşte, natural, numai asupra sa, se pune pe sine ca 
punct central, către care îndreaptă totul, fără să-i pese nici de legile lui 
Dumnezeu, nici de binele semenilor. 

lată rădăcina păcatului! lată sămânţa întregului rău moral! Ea se 
ascunde adânc în măruntaiele inimii. Crescând şi urcând mai aproape de 
suprafaţa inimii, această sămânţă iese din inimă sub trei înfăţişări, ca din 
trei trunchiuri, pătrunse de puterea ei şi încărcate de viaţa ei: în înălţarea 
de sine, în lăcomie şi în iubirea de desfătări. Prima îl obligă pe om să 
rostească în inima sa: „Cine este ca mine?!"; cea de-a doua: „Pe toate 
vreau să le stăpânesc!"; iar a treia: „Vreau să trăiesc aşa cum îmi place!". 

„Cine este ca mine?\" . Care suflet nu a simţit înlăuntrul său o atare 
mişcare? Nu numai cei care au fost înzestraţi de la natură cu înalte 
desăvârşiri sau cei care, prin osteneala lor, au reuşit să facă ceva 
important şi folositor, ajung să se înalţe cu gândul deasupra celorlalţi. 
Mărirea de sine se întâlneşte la toate vârstele, rangurile şi stările sociale; 
ea urmăreşte omul pe toate treptele desăvârşirii lui mentale şi morale; ea 
nu se supune nici unor relaţii exterioare şi, chiar dacă omul ar trăi singur, 
necunoscut şi departe de toţi, el niciodată şi nicăieri nu ar fi scutit de 
această ispită a preamăririi de sine. Din clipa în care a pus la inimă prima 
linguşire a şarpelui: veţi fi ca Dumnezeu (Fac. 3, 5), din acel moment omul 
a început să se înalţe pe sine deasupra celorlalţi, ca dumnezeu, a început 
să se ridice deasupra hotarului pe care a fost aşezat de natură şi societate: 
aceasta este boala comună a tuturor şi a fiecăruia, în parte, în fond, ce-i 
aşa rău să mă las încântat de gândul că sunt mai presus de unul, de altul, 
de un al treilea? Dar uitaţi-vă, de fapt, cât rău şi câte consecinţe 
întunecate decurg din acest gând, după părerea noastră, lipsit de 
însemnătate. 

Cel ce s-a înălţat cu mintea şi cu inima deasupra tuturor, dacă 
întreprinde ceva, o face nu la imboldul raţiunii şi al conştiinţei, nu la 
poveţele înţelepţilor ori sub înrâurirea cuvântului lui Dumnezeu, ci după 
consideraţiile lui proprii, el întreprinde acel lucru pentru că aşa vrea el: 
este samavolnic; dacă aduce la împlinire ceea ce a hotărât, se bazează 
numai pe sine: este încrezător în propriile puteri, îngâmfat; când 
împlineşte ceva, pe toate şi le atribuie sieşi şi, din cauza aceasta, este 
trufaş, mândru, pretenţios, nerecunoscător; în relaţiile cu ceilalţi, doreşte 
ca pretutindeni şi în toate să se împlinească voia lui, ca toate să se mişte 
la un semn dat de el: este dornic de stăpânire şi înclinat spre violenţă; în 
atitudinea faţă de cei din jur, el nu le poate răbda influenţa, oricât ar fi ea 
de neînsemnată: este dispreţuitor şi refractar; dacă vede că îi este 
încălcată voinţa, îşi iese din fire, ofensat, şi se aprinde de dorinţa de 
răzbunare; este însetat după cinstire şi slavă, atunci când are un caracter 
puternic; şi este prefăcut şi trufaş, când este slab sufleteşte; este 
îndrăzneţ, capricios, îngâmfat, înclinat către prejudecăţi, atunci când este 
josnic, lată în ce forme apare mărirea de sine, iată câte mişcări păcătoase 
îi sunt îndatorate pentru apariţia lor! E foarte puţin probabil ca cineva să 
nu se descopere în acestea, într-o formă sau alta. 



„ Vreau ca toate să fie ale mele !", gândeşte cel lacom - iată cea de-a 
doua ramură a răului moral înrădăcinat. Aici se descoperă cel mai 
pronunţat duhul iubirii de sine. El se manifestă aici, într-un fel, de sine 
stătător, omul interesat nu va spune un cuvânt, nu va face un pas, nici o 
mişcare, fără ca din asta să nu aibă vreun câştig. Totul la el este astfel 
calculat, totul este astfel rânduit, tuturor li s-a dat un asemenea curs, încât 
şi timpul, şi locul, şi lucrurile, şi persoanele - toate de care se atinge mâna 
sau mintea lui - îi aduc un tribut pentru cămara lui proprie. Câştigul 
personal, interesul reprezintă pentru el un resort fundamental, care 
întotdeauaa şi oriunde îi pune în mişcare rapidă toată fiinţa, la impulsul 
acestuia el este gata să transforme totul într-un mijloc de împlinire a 
ţelurilor sale: va căuta cele mai înalte trepte ale demnităţilor şi onorurilor, 
dacă asta este avantajos pentru el; îşi va asuma cea mai grea sarcină, 
dacă este mai profitabilă decât altele; este în stare de orice: să nu 
mănânce, să nu bea - numai să rămână în câştig. El este ori lacom, ori 
strângător, ori zgârcit şi numai sub influenţa puternică a vanităţii poate 
iubi strălucirea şi luxul. Tot ce îi aparţine îi este mai scump decât propria 
persoană, mai scump decât oamenii şi decât poruncile lui Dumnezeu. 
Sufletul îi este parcă înghiţit de lucruri şi nu trăieşte prin el, ci prin aceste 
lucruri, lată puterea şi domeniul celei de-a doua ramuri a sămânţei celei 
rele - iubirea de sine! Dar cine nu are asfel de lucruri, de care îl doare tot 
atât de mult să se despartă, ca şi cum şi-ar pierde inima, ca şi cum s-ar 
despărţi de fericire? 

„Vreau să trăiesc aşa cum îmi place!", spune cel înrobit trupului şi 
care trăieşte după bunul său plac. Sufletul i se înglodează în trup şi în 
simţuri. La cer, la trebuinţele spiritului, la cerinţele conştiinţei şi ale 
datoriei el nu se gândeşte, nu vrea şi nici nu poate să se gândească (v. 
Rom. 8, 7). El a cunoscut doar felurite moduri de desfătare; numai cu ele 
ştie să se descurce, doar despre ele ştie să vorbească şi să gândească. 
Câte bunătăţi sunt pe pământ, câte trebuinţe există în trupul său, câte 
domenii pline de satisfacţii sunt pentru cel dedat senzualităţii - pentru 
fiecare dintre acestea se naşte în el o înclinaţie aparte. De aici - lăcomia, 
multa mâncare, răsfăţul, luxul, trândăvia, desfrâul - înclinaţii a căror forţă 
este egală cu forţa legii naturii, care constrânge libertatea. 

Când vrea să-şi desfete gustul, devine voluptuos; jocul culorilor îl 
învaţă preţiozitatea; varietatea sunetelor- vorbăria; nevoia de a se hrăni îl 
conduce la multa mâncare; nevoia de autoconservare - la trândăvie; alte 
nevoi - la desfrâu. 

Aflându-se, prin trup, într-o vie legătură cu natura, cel sufleteşte 
supus trupului se adapă din ea cu satisfacţii prin tot atâtea canale, câte 
funcţii sunt în trup şi, împreună cu desfătările, el absoarbe şi duhul 
fundamental al naturii - duhul acţiunilor mecanice involuntare. De aceea, 
cu cât are cineva mai multe desfătări, cu atât mai strâmt este cercul 
libertăţii lui, iar cel ce s-a robit cu totul desfătărilor, am putea spune că 
este complet legat în mrejele trupului. 

lată cum creşte în noi răul dintr-o sămânţă mică, aproape 
neobservată, în adâncul inimii, cum am văzut, se află sămânţa răului - 
iubirea de sine; de la aceasta pornesc trei ramificaţii ale răului, pătrunse 
de puterea ei - trei ipostaze ale ei: mărirea de sine, lăcomia, senzualitatea; 
iar acestea trei nasc deja o mulţime nenumărată de patimi şi de înclinaţii 
vicioase, întocmai cum într-un pom, din ramurile principale se desprind o 
mulţime de alte ramuri şi lăstari, aşa se formează şi în noi un întreg pom al 



răului care, înrădăcinându-se în inimă, se răspândeşte apoi în toată fiinţa 
noastră, iese în afară şi acoperă tot ce ne înconjoară. Putem spune că un 
astfel de pom există în orice om a cărui inimă iubeşte cât de cât păcatul, 
cu singura deosebire că la unii se arată mai dezvoltată o latură, în timp ce 
la alţii - altă latură a copacului. 

Dar care este motivul pentru care noi, cel mai adesea, nu observăm 
răul din noi şi adesea credem şi spunem fără ruşine, cu voce tare: „Ce am 
făcut rău?" sau: „Ce neajuns am?". Cauza este foarte firească, şi anume, o 
nouă izbucnire a păcatului ce trăieşte în noi. Nu observăm pentru că nu 
putem. Nu ne îngăduie păcatul: el este foarte ager şi prevăzător. 

Pomul răului, neacoperit cu frunze, cum l-am înfăţişat mai sus, dacă 
s-ar arăta aşa de prima dată în faţa ochilor minţii, ar putea să fie respins 
de toţi; de aceea, el, păcatul, se grăbeşte să-1 îmbrace cu frunze, să-i 
acopere urâţenia, şi-1 acoperă atât de bine, încât sufletul în care creşte 
acest pom nu-i mai poate desluşi nu numai rădăcinile şi trunchiul, dar nici 
ramurile. Aceste înfrunziri sunt risipirea şi grija de multe. Celui risipit nu-i place 
să trăiască adunat în sine, cel cu multe griji nu ace nici o clipă de timp 
liber. Unul nu poate, altul nu are când să observe ce se întâmplă înlăuntrul 
său. O dată cu prima trezire din somn, sufletul lor iese afară din ei - la 
primul pleacă în lumea fantasmelor, iar la cel din urmă se cufundă în 
oceanul de treburi, pasămite, foarte necesare. Prezentul pentru ei nu 
există, ceea ce, de fapt, le caracterizează întreaga activitate. Unul preferă 
să trăiască într-o lume creată de el, iar cu realitatea are de-a face rareori, 
din întâmplare şi superficial; celălalt, şi cu gândul şi cu inima este mereu 
înainte. Se grăbeşte să încheie orice lucru început cât mai repede cu 
putinţă, pentru a trece la altul; începe alt lucru şi zoreşte spre un al treilea; 
în general, cu prezentul se ocupă la el doar mâinile, picioarele, limba şi 
celelalte, dar gândurile îi sunt aţintite în întregime spre viitor. Cum ar 
putea aceştia, la un asemenea curs al mişcărilor lor lăuntrice, să observe 
ce li se ascunde în inimă? 

Dar păcatul nu se mulţumeşte cu acest acoperământ de frunze: prin 
frunziş se mai poate pătrunde, frunzele pot fi date la o parte de vântul 
supărărilor şi al zdruncinărilor lăuntrice ale conştiinţei, dezvăluind astfel 
urâţenia păcatului care se ascunde sub frunziş. De aceea, păcatul urzeşte 
din sine însuşi un fel de acoperământ de nepătruns, asemenea tulburei 
ape stătute, în care îşi afundă trunchiul cu frunzele lui. Acest acoperământ 
este alcătuit din necunoaştere, nesimţire şi nepăsare. Nu cunoaştem 
pericolul ce ne paşte, de aceea nici nu-i simţim; nu-i simţim, de aceea şi 
suntem cuprinşi de nepăsare. Şi orice aţi face pentru îndreptarea unui 
astfel de păcătos, totul va fi zadarnic. El este adânc cufundat în păcat, ca 
într-o mare. Dacă produceţi sunete deasupra apei, oricât ar fi ele de 
puternice, cel ce se află în apă nu aude nimic, încercaţi să-1 înfricoşaţi prin 
orice pe nesimţitorul păcătos, el nu se va tulbura deloc. Zugrăviţi-i propria 
lui stare sufletească - el vă va spune: „nu sunt eu acesta!". înfăţişaţi-i 
pericolul de moarte care îl paşte -vă va încredinţa că nu îl priveşte pe el. 
Treziţi-1 din adormire -el nu se va ruşina să declare: „eu lucrez!". Atât de 
des este acoperământul în care se ascunde păcatul, până la urmă, de 
privirile celui pe care îl poartă! 

lată, în linii generale, tot ce trebuie să schimbăm în noi, iată largul 
ogor al lucrării în sfânta nevoinţă a îndreptării de sine. Trebuie să dăm jos 
acoperământul care ascunde păcatul: trebuie să alungăm din suflet 
nepăsarea, nesimţirea, autoamă-girea, risipirea şi grija de multe; trebuie 



să-i retezăm ramurile: toate patimile şi dispoziţiile păcătoase; în sfârşit, 
păcatul trebuie smuls din rădăcini şi trebuie alungată trufia, prin lepădarea 
de sine. Munca aceasta nu este nici mică şi nici uşoară! Necurăţenia 
păcatelor, înfăţişată mai înainte, acoperă sufletul nu ca un praf, care poate 
fi scuturat la o uşoară adiere a aerului. Nu, ea ne-a pătruns în toată finţa, 
s-a altoit pe ea, a devenit ca o parte a ei: de aceea, a ne elibera de ea este 
acelaşi lucru cu a ne desprinde de noi înşine, cu a ne scoate un ochi, cu a 
ne tăia o mână. O atare greutate nu trebuie, însă, să ne oprească în loc, ci 
să ne scoată din lâncezeală. Cel ce îşi doreşte sincer mântuirea nu se uită 
la piedici; ci ele îl fac să-şi ia mai mare avânt, să înceapă mai hotărât şi 
mai cu râvnă lucrarea mântuitoare a îndreptării de sine. 

2. Cum să săvârşim, aşadar, această lucrare? 
Cu ce să începem, ce să facem apoi, care va fi, 
în general, cursul îndreptării de sine lăuntrice? 

Inima omului este adâncă. Cum putem afla ce se petrece în ea şi, 
mai ales, ce trebuie să se petreacă în anumite împrejurări? 

Fiecare îşi are caracterul său, dispoziţia sa, pasiunile, predispoziţiile 
şi obiceiurile lui. De aceea, la fiecare cursul autoîndreptării lăuntrice 
trebuie să fie altul; nu putem deloc stabili un singur traseu general pentru 
toţi. îndreptarea de sine nu este o treabă a raţionamentelor reci, ci este o 
lucrare vie şi plină de râvnă, săvârşită în adâncul inimii. Creştinismul este 
o taină, nu numai în temeiul lui, ci şi în modul său de practicare. Cursul 
dezvoltării lui în inimă este asemănător mersului pe un drum subteran 
ascuns şi încurcat. Celui ce se încumetă la acest drum i se spune: „iată 
calea!", şi cel ce s-a hotărât să meargă pe el, merge singur. Cine, aşadar, 
poate fi mântuit? -se va întreba cineva, imaginându-şi toate greutăţile îndreptării 
de sine. Răspundem cu răspunsul Mântuitorului la o întrebare 
asemănătoare: La oameni aceasta e cu neputinţă, la Dumnezeu însă toate 
sunt cu putinţă (Mt. 19, 25-26). 

Cel ce s-a hotărât să înceapă o viaţă creştină, va primi prin Sfintele 
Taine harul Duhului, care sfinţeşte, întăreşte şi alină. Petrecând nedespărţit 
de om, el îl călăuzeşte în modul cel mai înţelept şi mai precaut pe tot 
parcursul primejdioasei sale călătorii pământeşti. Şi cine, oare, poate 
nădăjdui să-şi îndrepte singur inima sa? Oare, în această sfântă lucrare 
poate cineva să se aştepte ca izbânda să vină de la ajutorul omenesc şi de 
la iscusinţa omenească? Ascultaţi ce spune Domnul: Vă voi stropi cu apă 
curată şi vă veţi curaţi de toate întinăciunile voastre (...) vă voi curaţi. Vă 
voi da inimă nouă şi duh nou vă voi da; voi lua din trupul vostru inima cea 
de piatră şi vă voi da inimă de carne. Pune-voi înlăuntrul vostru Duhul Meu 
(lez. 36, 25-26). Toate sunt de la Domnul. Lui să ne încredinţăm, deci: să 
ne înfăţişăm în faţa Lui, să ne supunem, ca un amestec necurat şi diform, 
lucrării Lui harice, ca să facă din noi, precum artistul şi meşteşugarul, vase 
bune în cinstea înfăpturii lucrării celei bune. Din partea noastră putem să-l 
înfăţişăm lui Dumnezeu numai dorinţa sinceră de autoîndreptare şi deplina 
hotărâre de a ne supune îndrumărilor Lui. Ce se întâmplă cu acela pe care 
îl vizitează harul Domnului? Şi cum anume îl va călăuzi acesta pe calea 
curăţirii, până la starea de curăţenie şi de neprihănire? Acestea ni Ie-a 
zugrăvit Mântuitorul în parabola despre fiul rătăcitor. 

Mai înainte de toate, harul îl învaţă pe om cum să-şi demaşte şi să-şi 
arunce de pe el acoperămintele: altfel, cum ar fi cu putinţă să începi să 



lucrezi, fără să vezi ce anume ai de prelucrat? în această lucrare, dispare 
de pe ochii minţii orbirea, în inimă se întoarce simţirea, iar voinţa se 
trezeşte din nepăsarea în care dormea. Totodată, fără voie, sufletul îşi 
opreşte atenţia asupra sa şi se concentrează înăuntrul său: durerea şi 
frica, ducând sufletul dincolo de mormânt, la tronul Judecăţii, îl rup de 
lume şi îi oferă un alt obiectiv, înalt şi veşnic, de care să se îngrijească. 
Pomul desfrunzit al păcatului stă acum în văzul ochilor minţii păcătosului, 
în toată goliciunea sa hidoasă, şi acum - ceea ce nu-i este propriu! - 
rodeşte osândire de sine, acoperă cu ruşine, arde cu judecată acuzatoare 
şi cu mustrări de conştiinţă. Raza milostivirii lui Dumnezeu naşte în sufletul 
smerit căldura umilinţei şi izvorăşte şuvoaie de lacrimi de pocăinţă; 
belşugul de lacrimi necurmate smulge din inimă, în cele din urmă, întregul 
pom al păcatului, cu rădăcini cu tot. Astfel se întâmplă totul. Omul stă 
acum pe pământul curat al neprihănirii şi râvneşte la sfânta cucernicie. 

Prezentată într-o descriere, lucrarea îndreptării de sine este scurtă şi 
uşoară; dar nu atât de scurtă şi de uşoară este de fapt. Nevoile noastre 
sunt felurite, felurite sunt şi lucrările oblăduitoare ale harului în noi: pe 
unul îl primeşte direct într-o linişte fericită, îl aduce în pajiştea duhului, îl 
paşte şi îl desfată; pe altul îl încearcă prin multe ocolişuri, şi abia după 
felurite peregrinări îl conduce acolo, ca pe un călător istovit şi împovărat. 

Umblă cu el cu faţa ascunsă si-l încearcă la început cu ţi-l 
înfricoşează, şi-l strâmtorează, şi-l chinuieşte cu învăţătura sa, până ce va 
prinde încredere în el si-l va ispiti întru îndreptările sale. Şi iarăşi se va 
întoarce drept la el şi-l va veseli şi îi va descoperi lui cele ascunse ale sale 

(Sir. 4, 18-20). 

Să ne grăbim, aşadar, către această linişte harică, spre locul veselirii 
duhovniceşti, în tainiţele cele mai ascunse ale lucrării şi sfinţirii 
dumnezeieşti! E greu! Dar ce se face fără trudă? De când pământul 
împreună cu muncile lui a fost blestemat din pricina omului, omul îşi 
câştigă cu sudoarea frunţii bunurile trupului şi mai ales pe cele ale duhului, 
în schimb, câte mângâieri vin la dobândirea lor, în cele din urmă! Femeia 
când e să nască, se întristează, dar de bucuria pruncului născut, uită toate 
supărările de mai înainte (In. 16, 21). Pătimirile vremii de acum nu sunt 
vrednice de mărimea care ni se va descoperi (Rom. 8,18) - vor apărea şi 
aici, în duh, şi acolo, în toată fiinţa noastră. 

Şi ce altceva ne mai poate sluji ca mângâiere? Faptul că lucrarea de 
autoîndreptare nu este atât de anevoioasă în realitate, pe cât ni se pare la 
început. Ea pare de necuprins numai privită din afară, atâta timp cât nu 
ne-am apucat de ea. Şi aici, ca şi în lucrurile obişnuite, totul depinde de 
însufleţirea cu care fiecare se apucă de treabă, întrebaţi pe orice om de 
acţiune neprefăcut, întrebaţi-1 de greutatea muncii lui: el vă va răspunde 
acelaşi lucru, că eforturile lui pot fi socotite şi cântărite doar de alţii, iar 
pentru el acestea nu există şi nu le observă, însufleţirea, punându-i în 
mişcare rapidă toate puterile, îi absoarbe toate neliniştile, îl ridică 
deasupra tuturor obstacolelor şi el păşeşte printre neajunsuri ca pe un 
drum neted şi larg. La fel este şi în lucrarea mântuirii: strâmtă este calea 
către împărăţie, anevoios ne pare jugul lui Hristos: dar numai atâta timp 
cât rămânem în afară, cât timp ne imaginăm şi plănuim cursul noii vieţi. 
Dar din momentul în care hotărârea mântuitoare încolţeşte în inimă şi se 
înfiripă, ea aduce cu sine şi însufleţirea pentru lucrarea cea bună. 
însufleţitul urmaş al lui Hristos merge pe urmele Lui, bucurându-se şi 



binecuvântând-o 34 şi binecuvântând cele primite de la El. Din afară va fi 
văzut trudindu-se, plin de răni şi de îndârjire, dar el, ca înaintea 
Cunoscătorului de inimi, mărturiseşte în numele tuturor cu voce tare, că el 
şi toţi cei asemenea lui trăiesc ca nişte necunoscuţi, deşi bine cunoscuţi, 
(...) ca nişte întristaţi, dar pururea bucurându-se 35 ; ca nişte săraci, dar pe 
mulţi îmbogăţind; ca unii care n-au nimic, dar toate le stăpânesc (II Cor. 6, 9- 
10). 

Veţi întreba de unde să luaţi o asemenea însufleţire? Să ne rugăm, şi 
rugăciunea credinţei va face să se pogoare acest foc dumnezeiesc. Să ne 
rugăm pentru însufleţire, pentru hotărâre şi pentru trezirea din somnul 
păcatului. Acum mântuirea este mai aproape de noi (...) Noaptea e pe 
sfârşite; ziua este aproape (Rom. 13, 11-12). Dumnezeu a zis: „Strălucească, 
din întuneric, lumina", fie ca să strălucească în inimile noastre, să 
strălucească cunoştinţa slavei lui Dumnezeu, pe faţa lui Hristos(cf. II Cor. 4, 
6); fie ca Dumnezeul nădejdii să ne umple pe noi de toată bucuria şi pacea, 
în credinţă, ca să prisosească nădejdea noastră, prin puterea Duhului Sfânt 36 

(cf. Rom. 15, 13). 



C. Despre lupta cu păcatul 

După ce omul, prin voinţa sa, s-a împotrivit voinţei lui Dumnezeu, 
făcând pe plac voinţei diavolului, el a căzut sub stăpânirea acestuia şi a 
pierdut puterea ce i s-a dat dintru început, de a umbla liber şi bucuros în 
voia lui Dumnezeu. Acum, dimpotrivă, în suflet i s-a întipărit dorinţa 
nesupunerii faţă de Dumnezeu şi de a trăi după bunul său plac. Această 
pornire greşită a inimii omului a trecut de la un om la toţi oamenii şi toţi au 
devenit în aceasta ca unul: păcatul... a trecut la toţi oamenii (Rom. 5,12). 
Iar această poftă de a ne satisface doar propria noastră voie, fără a ne 
supune voii lui Dumnezeu, refuzul de a ne împotrivi nouă înşine şi a ne 
supune lui Dumnezeu - este ceea ce se numeşte păcatul care sălăşluieşte 
în noi (Rom. 7, 17-20, 23). 

Păcatul, cuibărindu-se chiar în adâncul sufletului, o dată cu aceasta 
şi-a supus şi toate puterile sufleteşti: mintea, voinţa şi simţurile şi, ca 
urmare, s-a descompus într-o mulţime de înclinaţii, patimi şi gânduri 
păcătoase; din suflet a trecut în trup, de aici, în fapte şi în gesturi şi, în 
acest fel, a pătruns în toată conduita şi în toate relaţiile omului. Astfel, 
„păcatul s-a înrudit cu întreaga fiinţă a omului - şi cu sufletul, şi cu 
gândurile, şi cu mintea - şi a cutremurat toate părţile trupului; şi nimic - 
nici din suflet şi nici din trup - nu rămâne slobod şi departe de influenţele 
păcatului ce sălăşuieşte în noi" 37 . „Tot omul e învăluit în acest păcat, ca să 
nu mai poată vedea, aşa cum ar vrea, ci să vadă rău, să audă rău, ca 
picioarele să-i fie iuţi la ticăloşii şi mâinile întinse la fărădelegi, iar inima, 
preocupată cu gânduri necurate" 38 . 

Păcatul care trăieşte în noi, împreună cu diavolul - tatăl lui - este 
despotul care ţine sufletul în robia sa şi nu-i dă voie omului să facă ceea ce 
nu îi este pe plac. Ca un instinct, îl ademeneşte pe păcătos pe drumul 



3 4 Ambiguitate în text: sau însufleţirea, sau lucrarea cea bună 

3 5 Textul biblic B.O.R. este la pers. I-a. 

3 6 Textul biblic B.O.R. e la pers. a Il-a. 

V Cuviosul Macarie cel Mare, Convorbiri despre starea vătămată şi cea înnoită a omului, p. 4. 
3 8 Idem, ibid., pp. 1-2. 



obştesc tot mai departe şi mai departe, fără să-i dea răgazul să 
chibzuiască şi să-şi curme cumva lanţul dorinţelor păcătoase. De cele mai 
multe ori, păcătosului nici prin minte nu-i trece să-şi schimbe viaţa: el nici 
nu se gândeşte că păcătuieşte, „cufundat în marea uitării şi în bezna 
patimilor, de parcă şi-ar fi făcut lăcaş la porţile iadului" 39 . „în jurul inimii s-a 
lăsat parcă un fel de perdea de întuneric, un fum - vă spun - ce iese din 
focul duhului lumesc, care nici gândului nu îi dă voie să comunice cu 
Dumnezeu, nici sufletului să se roage din proprie dorinţă sau să creadă, 
sau Să-L iubească pe Dumnezeu" 40 . 

Dar chiar dacă păcătosul vede, chiar dacă află că nu trebuie să facă 
una sau alta, că o dorinţă sau alta, o înclinaţie sau alta sunt imorale - chiar 
şi atunci, ce folos? El nu vrea să ridice un deget, să mişte un picior 
împotriva vreunei dorinţe sau a unei înclinaţii nelegiuite; pentru că, în 
general, el nu doreşte să nu păcătuiască, nu vrea să se împotrivească sieşi 
şi să se supună dreptăţii lui Dumnezeu. El este un prizonier ce s-a văzut 
legat de mâini şi de picioare şi s-a lăsat nepăsător în voia sorţii înjositoare 
de rob. Aceasta este boala de căpătâi, este răul înrădăcinat, care susţine 
toate celelalte boli sufleteşti, care hrăneşte toate pornirile păcătoase: lipsa 
dorinţei de a ne ridica împotriva păcatului, lipsa dorinţei de a ne supune 
voinţei lui Dumnezeu... 

Cine vrea să se elibereze din robia păcatului, cine vrea să-şi cureţe 
sufletul de toate spurcăciunile, acela, mai întâi de toate, trebuie să urască 
păcatul, să îşi aprindă în el dorinţa de a i se împotrivi, să stârpească în el 
împotrivirea faţă de legea lui Dumnezeu şi să îşi aprindă dorinţa de a 
umbla în această lege; el trebuie negreşit să-şi înfrângă voia proprie. Fără 
aceasta este cu neputinţă să faci vreun bine, este cu neputinţă să birui 
vreo mişcare a păcatului. 

Este adevărat - spune Sfântul Macarie - „sunt unii care se abţin de la 
orice desfrânare, de la hoţii şi de la lăcomie şi de la alte păcate 
asemănătoare, şi de aceea se consideră sfinţi: dar în realitate se află chiar 
foarte departe de sfinţenie. Căci în minţile lor sălăşluieşte multă răutate şi 
trăieşte acolo şi se târăşte şi încă nu i-a părăsit" 41 . „Căci nu numai simpla 
abţinere de la rele - spune el în altă parte - este curăţire: ci stârpirea 
desăvârşită a acestora din conştiinţă este curăţirea. Oricine ai fi, 
străbătând gândurile care se nasc şi cresc în tine, pătrunde până la 
sufletul tău prizonier şi rob al păcatului, şi scrutează-ţi gândurile până în 
străfund şi cercetează-ţi adâncimile cugetărilor; şi vei vedea în 
străfundurile sufletului tău şarpele care se târăşte, se cuibăreşte şi te 
ucide, otravindu-ţi sufletul, bucată cu bucată. Căci inima este o prăpastie 
fără fund: dar dacă vei ucide acest şarpe, te vei lăuda înaintea Domnului 
cu curăţenia ta; iar dacă nu - smereşte-te ca un neputincios şi păcătos" 42 . 

Această răutate, acest şarpe, care s-a ascuns în inimă - dorirea 
păcatului şi nedorirea dreptăţii - este cel care trebuie stârpit dintru 
început. Fără aceasta nu este cu putinţă nici o izbândă: orice vei face, 
parcă vei avea mâinile tăiate. 

Fără îndoială, nu se va curaţi dintr-o dată în mod sesizabil nici acela 
în care s-a petrecut deja schimbarea radicală a voinţei, împotriva lui se vor 

ridica patimile, înclinaţiile, obiceiurile - tot ceea ce făcea mai înainte cu 
plăcere şi cu ce se îndeletnicea nestingherit; dar, cel puţin după această 
schimbare, el are posibilitatea să se împotrivească acestor porniri, să le 
slăbească, să le micşoreze şi să le împuţineze. După schimbarea dispoziţiei 
principale, urmează schimbarea puterilor sufletului - ale simţurilor, ale 
voinţei şi ale minţii, iar apoi slăbirea sau chiar stingerea completă a 
patimilor şi a înclinaţiilor, unele după altele, deşi toate acestea nu se 
petrec dintr-o dată, nici imediat. Să cazi este uşor, dar nu e uşor să te 
ridici; e uşor să alergi la vale, dar nu-i uşor să urci la deal. 

După aceasta este clar că nu e cu putinţă să te eliberezi fără luptă 
de jugul robiei păcatului, şi fără o luptă încrâncenată, îndelungată, şi că 
această luptă este de două feluri, sau poate fi purtată în două moduri. 

Mai întâi, trebuie să te ridici împotriva păcatului, urându-1 în general, 
să-1 izgoneşti din sălaşul său de căpetenie prin schimbarea radicală a 
voinţei, prin deşteptarea setei de a te împotrivi păcatului şi prin supunerea 
faţă de voia sfântă a lui Dumnezeu. Iar abia apoi poţi să te răzvrăteşti şi 
împotrivii plozilor acestui păcat, să stârpeşti rămăşiţele lui din tine, dacă 
este cu putinţă, până la decimarea lui deplină. Acolo se dă bătălia 
decisivă, iar aici doar se potolesc răzvrătirile răzleţe ale celui învins; acolo 
se dărâmă principala redută a vrăjmaşului, iar aici el este izgonit pentru 
totdeauna de pe pământul restituit prin biruinţă stăpânului legitim şi este 
urmărit până la ultimele lui hotare. 

A. Iar biruinţa principală a sufletului împotriva păcatului trebuie să o 
punem, în general, pe seama luptei creştinului cu păcatul, întrucât, deşi în 
cadrul ei lucrează, cu precădere, harul, totuşi rămâne destul loc şi pentru 
folosirea liberă a propriilor puteri sufleteşti, aşa cum vom vedea şi din 
descrierea luptei. 

1. Prima lucrare în suflet - trezirea - aparţine harului. Păcatul îşi 
ascunde lanţurile cu care leagă sufletul, iar acesta, orbit fiind, se deprinde 
cu robia sa şi chiar începe să o îndrăgească. Păcătosul, nebănuind nici un 
fel de primejdie pentru el, doarme în somn de moarte. El nu se va ridica şi 
nu va învia, dacă harul nu îl va trezi şi nu îl va înviora. De aceea, 
Mântuitorul stă şi bate la porţile inimii. Clipa, mijlocul, împrejurarea acestei 
revolte sunt ascunse cu desăvârşire în înţeleaptă proniere a harului 
dumnezeiesc. El vine pe neaşteptate, îl smulge pe păcătos din iureşul 
păcatului şi îl aşază în afara lui, fără vreo contribuţie din partea omului, 
deşi luând întotdeauna în seamă deschiderea morală a omului. Pentru cel 
trezit de har, totul se luminează într-o clipă, ca într-o străfulgerare totală, 
atât în el, cât şi în jurul lui. în faţa lui se dezvăluie cu o deosebită putere 
însuşirile lui Dumnezeu, dependenţa omului de Dumnezeu, menirea 
omului şi îndeosebi starea lui sufletească actuală. Este ca şi cum ar fi pus 
acum în relaţia şi în legătura cuvenită cu toate cele de care trebuie să fie 
legat. O asemenea clarviziune, răsfrângându-se în inimă, naşte în om 
sentimentul propriei depravări, al înjosirii şi mâhnirea surdă că s-a lăsat 
dus până aici, convingerea profundă că nu se cade ca el să fie aşa şi 
nevoia de a ieşi din această depravare, ca şi o oarecare presimţire a unei 
vieţi superioare şi a unei stări mai bune. 

Starea în care se află sufletul la trezirea harului este o stare care 
poate fi produsă numai de har. Desigur, despre tot ce se întâmplă atunci în 
sufletul omului poate judeca şi orice păcătos, singur cu sine, chiar poate 



să-şi trezească simţăminte asemănătoare; dar aceste acţiuni ale libertăţii 
sunt cu totul altceva decât trezirea harică. Propriile meditaţii ale 
păcătosului deviază, de regulă, spre lucrurile din afară, pe când lucrarea 
harică restrânge atenţia păcătosului numai asupra lui; din această cauză, 
gândurile îi alunecă numai pe suprafaţa sufletului, fără a se atinge de 
inimă, şi dacă uneori o ating, o ating ţişor, fără a pătrunde în adâncul ei; în 
timp ce trezirile harice pătrund chiar în adâncul fiinţei omeneşti şi ating 
cele mai fundamentale temelii ale ei; căci lui Dumnezeu îi este propriu să 
Vorbească inimii direct. Iar simţămintele pe care şi le trezeşte uneori 
păcătosul printr-o îndelungată şi încordată meditaţie asupra celor mai 
uluitoare obiecte sunt total lipsite de trăinicie. Ele se înghesuie cu putere 
în inimă, se menţin nestingherite în ea, dar sunt gata să dispară o dată cu 
întreruperea încordării, fără a lăsa după ele vreo urmă vizibilă; pe când 
simţămintele trezite de har ajung până la temeliile inimii, acolo se 
întipăresc, o cuprind chiar dacă am vrea să le risipim prin meditaţii 
încordate, iar când se liniştesc, lasă întotdeauna după ele urme adânci. 

De aceea, în zadar nădăjduieşte cineva că singur, fără har, ar putea 
să se trezească din somnul păcatului. Tot ceea ce rămâne aici în sarcina 
libertăţii omului este rugăciunea pentru această trezire - sârguincioasă, 
sinceră, însoţită de făgăduinţa de a urma neabătut chemarea lui 
Dumnezeu. 

„Căci răutatea nu este proprie fiinţei noastre, ci, prin nelegiuirea 
primului om, s-a furişat din afară şi omul a preluat-o înăuntrul său, şi parcă 
s-a preschimbat chiar în fiinţa noastră-. Astfel - vă spun - prin ceea ce nu 
este propriu firii noastre, prin darul ceresc al Duhului, ea trebuie să fie 
alungată iarăşi din fiinţa noastră, pentru a restabili în noi curăţenia cea 
dintru început. Iar acest lucru îl poate dobândi sufletul numai prin multe 
cereri şi rugăciuni" 43 . 

„Fie ca sufletul să strige cu toată puterea la Dumnezeu, pentru ca 
prin harul Duhului Său să-1 învrednicească a se elibera de patimi 44 ". 

2. lată, stau la uşă şi bat; de va auzi cineva... (Apoc. 3, 20). Păcătosul 
trezit aude; dar se poate ca cel ce aude încă să nu deschidă poarta, între 
auzul bătăii şi deschisul uşii mai trece o vreme, mai lungă sau mai scurtă, 
de îndoială a celui care aude: dacă să deschidă sau nu. Păcătosul trezit 
este aşezat de har la mijloc, între două drumuri: cel al păcatului şi cel al 
dreptăţii; este aşezat altfel încât i se dă posibilitatea să aleagă viaţa în 
duh, în adevăr şi dreptate, fără a mai fi ţinut prizonier de legea trupului 
sau a păcatului, după care a voi se află în mine, dar a face binele nu aflu (Rom. 

7, 18). 

Acum, libertatea omului urmează să încline cu hotărâre spre partea 
binelui, să facă aşa încât această dispoziţie să devină dominantă şi să se 
însufleţească cu hotărârea de a începe imediat această îndreptare; 
acestea - spunem - trebuie să le facă libertatea, întrucât harul, care mai 
înainte precursese oricărei lucrări, merge aici în urma dispoziţiilor libertăţii 
şi nu pătrunde în suflet altfel, decât cu îngăduinţa lui şi în urma rugăciunii, 
şi nu îl cuprinde decât după ce sufletul îşi deschide singur buzele pentru 
primirea lui. 

„Harul care se pogoară - spune Macarie cel Mare - nu acţionează 

astfel încât, prin forţa sa constrângătoare, să lege voinţa, ca în acest mod 
să-i pironească în bine şi pe cel care vrea, şi pe cel care nu vrea aceasta; ci 
harul prezent cedează locul liberei stăpâniri, ca prin aceasta să încerce 
voinţa şi să afle dacă «omul» îşi cinsteşte sau nu sufletul său şi dacă este, 
sau nu de acord cu harul" 45 . 

Cum anume împlineşte şi cum trebuie să împlinească sufletul aceste 
cerinţe, putem stabili numai în linii generale. 

a) Astfel, pentru inclinarea voinţei de partea binelui, ca şi pentru 
toate cele ce urmează, cea dintâi condiţie şi, totodată, primul mijloc este 
strădania încordată şi dorinţa rugătoare de menţinere cât mai mult timp cu 
putinţă în starea în care am fost aduşi de lucrarea harului. De aceea, de 
îndată ce vei simţi lucrarea harului, nu fugi de ea, nu îl stinge cu 
împrăstierea ta sau cu orice alte preocupări, ci grăbeşte-te să îţi creezi un 
sincer acord interior cu tot ceea ce îţi insuflă harul; nu îţi abate atenţia de 
la el, ci supune-i-te smerit şi predă-i-te în întregime; nu cugeta asupra 
posibilităţii de existenţă a stării în care te afli, ci, mai degrabă, adaugă la 
convingerile produse de har şi alte adevăruri zguduitoare (de pildă, tu 
înjoseşti chipul lui Dumnezeu, îl răstigneşti pe Hristos; vai de tine, dacă vei 
continua să fii neascultător: sabia este deasupra capului tău! -şi altele), 
sau dezvoltă-le pe cele pe care deja le cunoşti. 

Acum, cugetarea va avea o cu totul altă răsfrângere, decât în starea 
de insensibilitate şi de răceală, obişnuită pentru păcătos; ea va merge 
direct la inimă, prin imitarea harului şi prin împreună-lucrare cu el, 
limitându-se numai la tine şi întorcând spre tine obiectele cu acele laturi 
care pot naşte în tine cele mai puternice impresii, iar tu nu vei mai gândi 
cu o detaşare rece ci, umbrit de gândul luminat, vei trece de la o senzaţie 
vie la o altă senzaţie vie 46 . Nu este cu putinţă ca, astfel, inima să nu se 
încălzească şi să nu vrea să se lepede de păcat şi Să înceapă o viaţă nouă, 
în Hristos: Dumnezeu îţi va vedea dorinţa de a te îndrepta spre bine şi de 
a-l închina voinţa ta. 

„Trebuie să te constrângi spre bine, chiar dacă, din pricina păcatului 
cuibărit în inimă, n-ai avea această dorinţă. Atunci Domnul, văzându-ţi 
această intenţie şi râvnă atât de bună, Se va milostivi, te va izbăvi de 
vrăjmaşi şi de păcatul care vieţuieşte în tine, umplându-te de Duhul Sfânt 47 ". 

b) Dar, in timp ce omul este gata, cu sufletul şi cu inima, să se înalţe 
spre cer, lanţurile păcatului îl trag cu toată puterea în jos. Toate lucrurile 
faţă de care inima sa căpătase mai înainte o înclinaţie statornică se ridică 
acum împotriva lui, tot ce înseamnă emoţiile lui esenţiale şi fundamentale 
începe să i se împotrivească. Acum, de fapt, îi revine lupta cu sine însuşi, îi 
revine ceea ce am numit bătălia decisivă. A stabili tot ce se întâmplă aici 
este absolut cu neputinţă. Această stare a sufletului este cea mai ascunsă 
şi cea mai de nepătruns. Cine a văzut cum se produce dospirea 
elementelor din ou? Cine va spune în ce stare se află embrionul în 
sămânţa putrezită? 

Punctele principale ale acestei bătălii pot fi, însă, stabilite bazându- 
ne pe experienţele îndreptării păcătoşilor. Cu ce anume păcatul îl opreşte 
din drum, cu precădere, pe păcătosul care se îndreaptă? Asupra căror 
lucruri trebuie el să-şi concentreze toate eforturile? Acestea sunt 
principalele direcţii ale păcatului, sunt patimile de căpătâi ale inimii 

4 5 Cuvântul 1, Despre păzirea inimii, cap. 12. 

4 6 Sublinierea traducătorului. 

4 7 Cuviosul Macarie cel Mare, Cuvântul 1, Despre păzirea inimii 



păcătoase. 

Ele sunt: dorinţa de a-şi fi sieşi pe plac (grija de sine), izvorâtă din 
tonul fundamental al sufletului căzut de la Dumnezeu, în virtutea căreia 
omul are grijă de sine ca mama de unicul ei fiu; apoi, izvorâtă din 
principala neorânduială a fiinţei omeneşti: înclinaţia spre sensibil, spre cele 
văzute, izvorâtă din principalul teritoriu în care se descoperă păcatul: 
puterea acestui veac (sau dorinţa de a fi pe plac oamenilor). 

Dorinţa de a-şi fi sieşi pe plac (grija de sine), exterioritatea, puterea 
acestui veac 48 : iată lanţurile de căpătâi ale păcatului. Ele trebuie aruncate, 
în momentul trezirii păcătosului şi al înclinării voinţei sale spre partea 
binelui, ele par neobservate, întrucât sufletul stă încă pe loc; dar de îndată 
ce este nevoit să treacă la fapte, să pornească pe calea cea nouă, ele, 
legăturile păcatului, sunt primele care se fac resimţite, sunt primele care 
îngrădesc drumul. 

„Când păcătosul, mişcat de harul lui Dumnezeu, începe să se căiască 
- spune episcopul Tihon de Voronej - el este întâmpinat de încercări 
diferite. Când omul începe să se apropie de Hristos, satana îl urmăreşte şi 
îl abate de la Hristos; când tu cepe să lucreze pentru Hristos, vrăjmaşul îl 
împiedică şi îi întinde diferite curse" 49 . De aceea, grăbeşte-te să înăbuşi 
prima lor izbucnire şi alungă-le din dorinţele tale printr-o deosebită 
tensiune a iubirii faţă de Domnul. Iar acum lasă toată libertatea dreptei 
socotinţe şi ţine-ţi neabătut inima în această stare. 

La început, luminată de adevărul dobândit prin lucrarea tainică a 
harului, înţelegerea îţi va prezenta aceste obiecte sub adevărata lor 
înfăţişare, va ridica vălul înşelător ce le ascunde hidoşenia, iar inima, dacă 
nu şi-a pierdut complet gustul, va simţi atunci o totală repulsie faţă de ele; 
apoi, înţelegerea îţi va reprezenta toată primejdia prieteşugului cu ele, iar 
tu pune asta la inimă, şi inima se va aprinde de ura faţă de aceste legături 
ale păcatului, care o duc la pierzare; în sfârşit, când înţelegerea îţi va 
zugrăvi în faţa conştiinţei toată frumuseţea vieţii duhovniceşti, toată 
fericirea comuniunii cu Dumnezeu şi cu sfinţii, toată dulceaţa tihnei şi a 
libertăţii duhovniceşti, atunci inima va fugi ca de foc de legăturile durerii şi 
se va îndrepta către aceste bunătăţi, ca cerbul către izvoarele apelor (Ps. 
41, 1). 

în general, din această bătălie inima trebuie să-şi extragă dispoziţiile 
hotărâtoare, opuse cerinţelor păcatului: setea de suferinţă - contrară grijii 
de sine (sau dorinţei de a-şi fi sieşi pe plac); îndepărtarea de cele văzute, 
trupeşti şi încordarea atenţiei către cele nevăzute, duhovniceşti - opusă 
exteriorităţii; supunerea la toate nedreptăţirile şi defăimările - potrivnică 
dorinţei de a fi pe plac oamenilor şi puterii acestui veac. De aceea, pentru 
terminarea fericită a bătăliei, inima trebuie să culeagă cu râvnă şi cu toată 
iuţeala de care este în stare toate imaginile, cât mai zguduitoare, în 
măsură să îi învie aceste dispoziţii. Cel ce va face aşa cu bună credinţă, le 
va reînvia în el neîndoielnic, harul va întări în el aceste dispoziţii, iar 
năzuinţa spre viaţa trăită după duh va deveni dominantă în sufletul său. 

c) lată că sufletul se află deja chiar la marginea teritoriului păcatului; 
doar o dungă îngustă îl desparte de tărâmul luminii, al libertăţii şi al 
fericirii! Lanţurile au căzut şi sufletul, ca o porumbiţă curată, este gata să- 
şi ia zborul într-acolo. însă viclenia păcatului şi a părintelui său nu s-a 

4 8 lisus Hristos le indică atunci când ne cheamă să-L urmăm cu crucea, şi din lupta cu ele 
se alcătuieşte crucea lăuntrică (v. Marc. 8, 34-38). (n.a.) 

4 9 Tihon de Voronej, învăţături pentru monahi. 



istovit încă, mai are săgeţi, care-i aduc mai întotdeauna un câştig sigur. 

De îndată ce sufletul îşi încordează forţele ca să treacă la fapte, 
atenţia îi este surprinsă de un strigăt de tânguire: „mai lasă o zi, şi gata!"; 
„mâine vei trece hotarul!". Strigătul este foarte ademenitor. Păcatul se află 
acum în spatele nostru, implorându-ne să ne îndurăm de noi înşine; dar, 
de te apleci cât de puţin la ademenirile lui, numaidecât toată gloata de 
gânduri rele, izgonite abia acum din inimă, te va cuprinde într-o singură 
clipită din toate părţile, ca la un semn, şi te va înăbuşi sub greutatea ei. 
Omul, care mai înainte ajunsese să se însufleţească, iarăşi nu vrea să 
ridice o mână, sau să mişte un picior. 

De aceea, însufleţeşte-te cu bărbăţie, nu socoti că acest gând ar 
proveni de la tine, nu-i lăsa să stăruie multă vreme în suflet şi, mai ales, 
nu-i îngădui să ajungă la inimă. Grăbeşte-te să-1 alungi printr-o înţelegere 
clară a lipsei lui de chibzuinţă şi a primejdiei amânării; fii încredinţat că 
această mică cerinţă reprezintă pe scurt totul, toate relele, este imaginea 
înşelătoare a robiei sub formă de libertate, este o prietenie linguşitoare, 
care ascunde un duşman de neîmpăcat, însufleţeşte-te: înfrângând acest 
duşman, vei obţine o victorie hotărâtoare. Spu-ne-ţi: „inima mea este 
gata"... „ridicându-mă, pornesc"... 

d) Cum să mergi la Dumnezeu, la Dreptul Judecător? Uită-te câte 
păcate de necinste ai! împreună cu luda, L-ai vândut pe Hristos, împreună 
cu Caiafa L-ai dus la judecată, L-ai înjosit; L-ai schimbat pe un tâlhar, L-ai 
răstignit. Ca un trăsnet loveşte sufletul această voce a vicleanului, 
răsuflarea lui infernală îl cuprinde şi este gata să-1 mistuie în focul ei. Vezi 
adâncimea pierzaniei, dar întoarce-te şi priveşte spre adâncimea 
milostivirii care te-a cruţat până acum. Dacă înainte, când nici nu te 
gândeai la Dumnezeu, El te-a cruţat, acum, cu atât mai mult! Atunci nu 
aveai nimic, iar acum ai, chiar dacă puţin.,, îmbărbătează-te! Grăbeşte-te 
să extragi de aici leacul care ne pune pe rană; Crucea Mântuitorului 
înseamnă atoateiertare. Prinde-te de ea cu tăria credinţei; ea te va ocroti 
de săgeţile dreptăţii lui Dumnezeu. Grăbeşte-te la biserică, acolo se află 
un balsam tămăduitor: taina pocăinţei. Spovedeşte-ţi păcatele, primeşte 
dezlegarea. Aşa cum apa răcoroasă îl înviorează pe însetat, tot aşa de la 
capul tău, prin mâinile duhovnicului se va revărsa peste tine raza 
îndreptăţirii harului lui Dumnezeu, întipăreşte-ţi pentru totdeauna în fiinţa 
ta puterea harului. Aşa cum pecetea se imprimă numai pe ceara topită, la 
fel e şi aici. Te vei răci şi totul este pierdut. Şi cu adevărat te vei răci, 
întrucât mişcarea cea bună, care există acum în sufletul tău, nu a fost încă 
însuşită de tine. încă nu ţi-ai câştigat dreptul la ea. Eşti încă legat, şi pe 
pământ, şi în cer. Să te dezlege Cel ce are puterea să hotărască, şi atunci 
vei ieşi din cartea osândirilor şi vei fi înscris în rândul fiilor şi prietenilor lui 
Dumnezeu, intraţi pe drumul mântuirii. Şi harul se va revărsa în şuvoi 
îmbelşugat peste tine şi va pecetlui în tine acest drept de fiu al lui 
Dumnezeu şi de prieten al sfinţilor. 

3. Astfel, în cele din urmă, în suflet totul se linişteşte. Păcătosul 
trezit, eliberându-se de toate lanţurile, rosteşte acum cu deplină hotărâre: 
„m-am sculat, iată, merg!" şi harul, care lucrase până atunci ca un 
învăţător înţelept, veghind în taină la primele gesturi ale ostaşului-ucenic 
al lui Hristos, îl va primi acum la sânul său, îl va îmbrăţişa şi, ca răsplată 
pentru eroism, îi va umple cu sine fiinţa. Poarta inimii este deschisă, 
Hristos intră în suflet şi cinează cu el. 



„în noi, cei ce singuri ne silim să păstrăm neprihănit templul lui 
Dumnezeu, soseşte cel ce a făgăduit să se sălăşluiască în noi şi să umble 
în noi; atunci, sufletul îşi va primi moştenirea sa şi se va învrednici să fie 
templul lui Dumnezeu. Căci însuşi Dumnezeu, alungând cu oastea Sa pe 
vicleanul, Se va întrona mai temeinic în noi" 50 . 

Acum sufletul, răpit din cercul faptelor obişnuite, cu sentimentul 
deplinei libertăţi, cu sabia de foc a hotărârii şi a râvnei după curăţie şi 
sfinţenie, îşi parcurge cu mintea întreaga sa viaţă, îşi revede toate faptele, 
îşi cântăreşte toate gândurile, toate dorinţele, toate mişcările ascunse ale 
inimii şi retează orice lucru, pe care s-ar afla vreo cât de mică urmă de 
păcat. Acum, sufletul cheamă să iasă afară toată necurăţenia din el, o 
aduce înaintea oglinzii conştiinţei şi o loveşte cu blestem. 

„Sufletul, învrednicit de sus să primească puterea şi focul 
dumnezeiesc, se îndepărtează de orice atracţie faţă de duhul lumesc şi se 
eliberează de lanţurile răutăţii, lepădând împietrirea păcatelor, şi pe toate 
ca nimic le socoate şi le dispreţuieşte" 51 . 

Acum se săvârşeşte o reînnoire a vieţii, grabnică, dar hotărâtoare şi 
însufleţită, încheiată cu făgăduinţa sinceră de a fi întotdeauna credincios 
noului legământ al inimii, cu voia lui Dumnezeu. Ca un biruitor desăvârşit, 
sufletul se plimbă acum în deplină libertate prin tot teritoriul său, le 
rânduieşte pe toate în felul său, dându-le tuturor o nouă înfăţişare, 
pretutindeni îi pune parcă în lanţuri pe învinşi şi nimeni nu i se opune. Este 
harul, care lasă sufletul să guste toată fericirea libertăţii copiilor săi, atât 
ca răsplată pentru prima nevoinţă, cât şi ca însufleţire în vederea 
biruinţelor ce vor urma. Sufletul se înalţă acum la o asemenea înălţime, a 
cărei amintire îi va sluji apoi, pe tot parcursul vieţii, ca temelie 
însufleţitoare a începutului; amintirea ei, păstrată în profunzimea inimii, îi 
va umple viaţa cu o sfântă nostalgie după pierderea unui mărgăritar 
nepreţuit şi cu o puternică râvnă de a căuta comoara ascunsă. 

„La început - spune Sfântul Diadoh - harul luminează din belşug 
sufletul cu lumina sa, astfel încât sufletul să îl poată simţi din plin, pentru a 
ne face să păşim cu bucurie pe calea contemplaţiilor divine" 52 . 

„La începutul desăvârşirii - spune el mai departe - dacă vom iubi cu 
râvnă virtutea lui Dumnezeu, Preasfântul Duh lasă sufletul să guste cu 
toată simţirea şi pe săturate din dulceaţa lui Dumnezeu, pentru ca mintea 
să aibă cunoştinţa exactă a răsplatei finale pentru strădaniile bineplăcute 
lui Dumnezeu" 53 . Ce stare încântătoare! însă omul, acoperit cu carne 
stricăcioasă, nu poate să se menţină pentru totdeauna la o astfel de 
înălţime. Harul îl coboară repede iarăşi în sfera obişnuită a vieţii, unde 
valurile păcatului se străduiesc din nou să-1 acopere din toate părţile şi 
unde îl aşteaptă noi bătălii. 

„Se întâmplă - spune Macarie cel Mare - ca harul să atingă măsura 
desăvârşită şi ca omul să fie slobod de orice păcat şi fără prihană; dar 
apoi, nu se ştie cum, harul se sfieşte din nou şi se ascunde iarăşi de forţele 
potrivnice sub o pătură protectoare" 54 . 

Observaţie. Astfel se produce schimbarea hotărâtă a voinţei: întâia şi 
principala biruinţă asupra păcatului care sălăşluieşte în noi. 



5° Cuviosul Macarie cel Mare, Cuvântul 4, Despre răbdare şi deosebirea lucrurilor, cap 19. 

5 1 Cuviosul Macarie cel Mare. Cuvântul 5, Despre înălţarea minţii, cap. 9. 

5 2 Cuvânt despre cunoaştere şi deosebirea duhovnicească, p. 69. 

5 3 Idem, p. 90. 

5 4 Cuvântul 6, Despre iubire, cap. 9, 10. 



Atât începutul, cât şi sfârşitul acestei lucrări aparţin în mod egal 
lucrării precumpănitoare a harului, doar că în primul caz această lucrare 
este o chemare la eroism, iar în celălalt este răsplata pentru acesta; la 
început, harul doar îl aşază pe om într-o stare de mijloc între viaţa 
trupească şi cea a duhului, chiar dacă îi dă avântul să treacă de la viaţa 
trupească la cea duhovnicească; la sfârşit, îi dă să guste toată dulceaţa 
vieţii în duhul, din toată bucuria Duhului Sfânt. 

Mijlocul lucrării ţine şi de libera folosire a forţelor omului, sau de 
înclinaţiile liberului său arbitru. Spunem asta nu pentru că omul ar fi lăsat 
aici definitiv în voia lui, întrucât tocmai atunci îi este mai de trebuinţă 
ajutorul harului, când în toată făptura lui se petrece o schimbare radicală; 
ci pentru că acum harul urmează întotdeauna mişcările liberului arbitru: pe 
cât omul doreşte Duhul, pe atât se umple de El, şi cu cât îl doreşte mai 
mult, cu atât mai mult se umple de El, astfel încât atunci când îl va dori pe 
de-a întregul, pe de-a întregul se va umple de El; dacă va dori să se 
îndrepte spre bine, harul îi va da această îndreptare; dacă va dori să se 
lepede de toate, se va lepăda; dacă va dori să înceapă de îndată să se 
îndrepteze, harul îl va întraripa în această hotărâre. 

Dacă ne vom imagina altminteri activitatea sufletului în această 
perioadă, atunci libertăţii nu i-ar mai reveni nici un rol în schimbarea vieţii. 
Acesta este, putem spune, principiul lui Macarie cel Mare: că harul oferă 
numai ceea ce sufletul doreşte şi caută. Acesta este exprimat îndeosebi în 
Cuvântul pentru paza inimii, în capitolele al 12-lea şi al 13-lea. 

Am prezentat aici in linii generale traseul lăuntric către schimbarea 
hotărâtă a voii, care, oricât s-ar diversifica sub influenţa unor condiţii 
diferite, în esenţă rămâne întotdeauna acelaşi pentru toţi. Căci cel ce nu s- 
a trezit, acela nu va lupta cu sine; iar cel ce nu luptă, nu va învinge. 
Zadarnice sunt toate eforturile de a te ridica la hotărârea să fii bineplăcut 
Domnului pe alte căi. 

Se întâmplă ca unii să înceapă singuri, fără harul divin, să se silească 
spre bine, ca singuri să-şi reteze viciile; însă ei continuă puţină vreme 
această muncă şi o abandonează, şi chiar dacă nu o abandonează, reuşesc 
să se preschimbe prin ea în oameni curăţiţi numai pe dinafară; aceasta 
este o îndreptare naturală; în ea nu se află duhul lăuntric al vieţii. 

Principalul este aici trezirea harică: ea este mărturia alegerii lui 
Dumnezeu şi făgăduieşte o deosebită ocrotire. De aceea, pentru ea trebuie 
să ne rugăm în primul rând, să ne rugăm cu toată puterea credinţei şi cu 
toată tăria nădăjduirii. 

Liberul arbitru, în esenţa sa, ba înclină spre bine, ba înlătură 
piedicile, ba trece la fapte, şi în toate aceste momente, conform legăturii 
lui esenţiale cu gândurile, el trebuie să fie condus şi întărit de intenţii bune 
deosebite, a căror calitate este determinată de adaptarea lor la scop. 
Oricum ar fi intenţiile bune, ele sunt cele mai bune, dacă în cazul respectiv 
înclină spre bine, ori fac ca predispoziţia pentru bine să precumpănească, 
ori trezesc o hotărâre de neclintit. 

Trebuie să credem că, întrucât fiecare om îşi are o dispoziţie a sa 
personală, înseamnă că pentru fiecare om trebuie să existe şi un gen 
numai al lui de intenţii bune, deosebit de mişcătoare şi de cutremurătoare, 
sau măcar o intenţie dominantă oarecare, atotbiruitoare. Orice obiect 
produce un anumit sunet, iar când dorim să-1 facem să emită un sunet, 



fără a-1 lovi, numai un sunet înrudit cu acesta va produce în el ecou. De 
aceea, pe unul îl uimeşte îndeosebi bunătatea lui Dumnezeu, pe altul, 
asprimea dreptei Lui judecăţi, pe altul, superioritatea virtuţii, pe altul, 
josnicia viciului, iar pe alţii, multe altele nu atât de generale şi de 
importante. Ca urmare, efortul omului de a se ocupa, în timpul luptei cu 
sine, când cu unele intenţii, când cu altele, sau - ceea ce corespunde mai 
bine experienţei - schimbarea involuntară a unora cu altele - nu reprezintă 
altceva, decât năzuinţa sufletului către acea imagine, unica în măsură să 
le înlocuiască pe toate şi a cărei prefigurare este parcă purtată în suflet. 

De aceea, în locul tuturor regulilor din cadrul celor trei lucrări ale 
sufletului arătate mai sus, se poate pune una singură: trece mai repede în 
revistă toate imaginile care îţi pot stârni voinţa, şi opreşte-te mai mult 
asupra aceleia, care de prima dată îţi străpunge inima ca o săgeată. 
Aceasta este a ta: dez-volt-o cu toată puterea: ea te va mântui! 

Lentila îndreptată spre un obiect nu îl aprinde dintr-o dată, întrucât 
focarul ei nu coincide dintr-o dată cu suprafaţa materialului ce trebuie 
aprins; la fel e şi cu înţelegerea: aşezând înaintea inimii o serie de obiecte 
binefăcătoare, acestea nu o vor frapa dintr-o dată, ci numai atunci când 
vor întipări în ea pricipalul gând declanşator. Atunci ea se va încălzi şi se 
va înflăcăra într-o clipită. Şi acum se pogoară asupra inimii focul Duhului, 
Care o va purta pe celestele sale tărâmuri şi o va înveşmânta în libertate şi 
în putere de neatins. 

b) Uluitoare este puterea ascunsă în taina pocăinţei! Recunoaşterea 
păcatelor numai cu gândul, fără spovedanie şi dezlegare, nu este de ajuns 
pentru cel ce se căieşte, şi în viaţă rămâne aproape întotdeauna 
neroditoare. Tocmai aici are loc pecetluirea creştinului - cea harică. Din 
propria noastră voie, nu putem lua nimic de la Domnul. Nu este de mirare, 
de aceea, că toate gândurile şi dorinţele celor ce merg pe calea mântuirii 
sunt îndreptate către Mântuitorul... în El este bucuria, în El este toată 
mângâierea. De aceea, pe buze şi în inimă stăruie neîncetat... cel mai 
dulce nume - Iisus. 

B. Şi după prima biruinţă principală împotriva voinţei răzvrătite, 
omul mai are de purtat alte bătălii cu sine însuşi, deşi nu tot atât de 
anevoioase, în schimb mai dese, sau, mai precis, o singură luptă 
necontenită, căreia numai moartea îi pune sfârşit. 

1. Care este caracterul lăuntric, dispoziţia sufletească a ostaşului 
care porneşte la bătălie? 

De la înălţimea la care harul îl înalţă, sufletul - care s-a hotărât 
pentru o viaţă nouă aduce, ca pe o reflectare văzută şi sensibilă a slavei, 
râvna pentru curăţie şi sfinţenie - o râvnă însufleţită, care, de altfel, este de 
acum încolo îndreptată în întregime asupra sa. în primele momente, ea nu 
se poate manifesta altfel decât ca ură împotriva răului observat 
pretutindeni în suflet şi ca o persecutare neabătută a acestuia. Practicarea 
virtuţilor şi plăcerea - iubirea binelui - rămân, în mare parte, încă la stadiul 
dorinţei: el, ostaşul lui Hristos, vrea ca inima să-i fie la fel de înclinată spre 
duhovnicesc, cum mai înainte fusese înclinată spre senzualitate, el îi cere 
o astfel de dispoziţie, dar nu o găseşte. .El năzuieşte acum cu toată 
înflăcărarea să o silească, împotrivindu-se din răsputeri răului şi forţându- 



şi inima către bine 55 , împotrivirea faţă de sine şi autoconstrângerea sunt 
cei doi poli ai râvnei lui însufleţite. Nemulţumit de sine, el nu acordă 
atenţie faptului că o asemenea lucrare îl va costa multă trudă, că ea îi va 
lovi necontenit cu tristeţe şi cu durere inima, neobişnuită cu împotrivirea; 
că va scădea, poate, în ochii altora, că va deveni ţinta urii şi a persecuţiei 
lor; căci este însufleţit de setea de a se împotrivi propriei Inimi, de a se 
chinui, de a se defăima. Greutăţile nu îl tulbură: el s-a predat harului lui 
Dumnezeu şti e convins că tristeţea bătăliei lăuntrice va înceta curând şi 
că pentru el va începe încă de aici lumea fericită a sufletului _ acea stare 
când, fără nici un fel de constrângere şi de osteneală, el va dori binele şi 
va iubi cele duhovniceşti, lată dispoziţia lăuntrică a celui ce porneşte la 
luptă. Dispreţuind orice speranţă pământească, însetat de suferinţe, de 
trude şi de a se împotrivi sieşi, el râvneşte să sporească în el iubirea 
pentru tot binele, însufleţindu-se cu nădejdea că Domnul îi va oferi, în 
sfârşit, harul curăţiei şi al doririi binelui - nesilite şi lipsite de împotrivire. 

2. în ce stare se află sufletul omuhui care porneşte la luptă, al celui 
ce şi-a făurit hotărârea neclintită de a trăi aşa cum se cuvine? Şi în ce 
relaţie se află noua setare a sufletului cu alte dispoziţii sufleteşti? 

Fie pentru că duhul, mai înainte ascuns atât de adânc sub mişcările 
sufletului şi chiar ale trupuluii, iar acum slobozit, prin puterea harului, din 
această temniţă, primind libertatea acţiunii şi independenţa vieţii, îi 
transmite conştiinţei înaltele sale cerinţe cu o asemenea putere, înecat 
până şi libera iniţiativă se mişcă neabătut spre îndeplinirea lor, fie pentru 
că puterea harului s-a atins de suflet şi a pătruns conştiinţa şi iniţiativa 
atât de adânc şi de profund, încât a lăsat în ele urmele de neşters ale unei 
stări duhovniceşti deosebite, dar numai în cel ce s-a hotărât definitiv să 
înceapă o viaţă nouă - sufletul, aşa cum am văzut, simte o ordine a vieţi i 
şi a existenţei cu totul nouă şi, punându-şi în ea toată fericirea, doreşte cu 
înflăcărare şi cu orice preţ să intre în această ordline. De altfel, el se află 
de la început de partea ei. 

Sufletul însetează după noua ordine a existenţei; neprecupeţindu-se, 
el este gata să facă totul pentru a o înscăuna în sine, dar, în acelaşi timp, 
este încă pe de-a-ntregul învăluit şi parcă acoperit cu ceva, ce nu numai că 
nu poate corespunde intenţiei lui, ci îi este de-a dreptul potrivnic. Nu se 
află în suflet nici o putere care să îl înţeleagă, nu se află nici o mişcare 
care să nu se ridice împotriva lui: ar vrea să gândească în noul mod, dar 
mintea nu se pricepe să urmeze dorinţei, ar vrea să se desfete cu cele 
duhovniceşti, dar inima nu şi-a format încă gustul pentru aceasta; iar 
sumedenia de patimi şi de înclinaţii obişnuite sunt gata să izbucnească 
într-o clipă şi să mistuie cu puterea lor infernală lăstarul de viaţă nouă. 

în general, cel ce s-a hotărât să se mântuiască este încă la fel cum 
fusese mai înainte, doar că are un nou principiu de bază. Este la fel ca 
atunci când cineva ia un medicament, care va pătrunde în trup. 
Tămăduirea este începută aici în centrul vieţii, dar mai trebuie să ajungă 
până la ultimele terminaţii ale trupului, care încă rămân afectate de boală. 
De altfel, în realitate şi după încredinţarea din experienţă a sfinţilor asceţi, 
orientarea sănătoasă către cele duhovniceşti, către cele cu adevărat bune 
şi sfinte se află în temelia cea mai lăuntrică a sufletului, iar orientarea 
către senzorialitate, către păcat - această boală a sufletului, se menţine 



5 5 . Cf. Cuviosul Macarie cel Mare, Cuvântul 1, Despre păzirea inimii, cap. 13. 



numai în mărginimile lui, oarecum la suprafaţa lui. Păcatul este acum 
izgonit din fortăreţele lui, cucerite şi ocupate de bine, este nimicit şi risipit 
în puterile lui. 

„Harul şi păcatul nu se ascund împreună în minte - spune Sfântul 
Diadoh - dar până la botez (sau până la taina pocăinţei) harul imboldeşte 
din afară sufletul spre bine, iar satana este cuibărit în adâncul lui, 
străduindu-se să îngrădească toate dreptele deşteptări ale minţii; dar chiar 
din momentul în care renaştem, demonul se află în afara sufletului, iar 
harul, înăuntru" 56 . 

„Când harul nu locuieşte în om, demonii se cuibăresc, ca şerpii, în 
adâncul inimii, nepermiţând sufletului defel să dorească binele; când însă 
în suflet pătrunde harul, atunci ei, ca nişte nori întunecoşi, străbat părţile 
inimii, prefăcându-se în patimi păcătoase sau în diferite distracţii, ca să 
întunece memoria şi să abată mintea de la convorbirea cu harul" 57 . 

3. Din această stare a celui ce s-a hotărât să meargă pe calea cea 
îngustă, decurge de la sine nevoia - imperioasă pentru el - de noi 
confruntări cu sine însuşi, sau nevoia unei singure lupte neîncetate, care 
va dura - deşi nu cu aceeaşi intensitate -până când nu vor mai rămâne în 
nici o parte a fiinţei lui urme vizibile ale mişcărilor păcătoase. El se împarte 
acum în două. Părţile acestei divizări sunt radical opuse, ca orientare; 
totuşi, fiecare dintre ele poate funcţiona numai cu aceleaşi forţe, ca şi 
cealaltă parte. Rezultă că ele trebuie neapărat să se întâlnească, să se 
opintească una împotriva celeilalte, ca una să o răpună pe cealaltă, 
întrucât fiecare caută întreaga putere şi năzuieşte spre stăpânire. Căci 
trupul pofteşte împotriva duhului, iar duhul împotriva trupului; căci 
acestea se împotrivesc unul altuia (Gal. 5, 17). 

Acum, duhul s-a întărit în însăşi rădăcina vieţii omeneşti, şi-a pus cu 
putere piciorul în prag, dar îi mai revine de împlinit o sarcină grea: să-şi 
alunge vrăjmaşul din toate locurile unde poate să se mai ascundă; pe de 
altă parte, şi păcatul, trufaş şi plin de sine, atâta timp cât mai există în el o 
cât de slabă mişcare a vieţii, nu-şi pierde niciodată nădejdea în victorie şi 
în orice vreme se ridică şi se războieşte. 

în clipa hotărârii însufleţite, duhul exaltat de har se plimbă liber în 
cercul vieţii sale şi doboară totul fără nici o împotrivire, schimbă totul, 
tuturor le dă o nouă înfăţişare. De ce nu l-am menţine mereu la această 
înălţime? Săgeţile păcatului nu ajung până aici: omul ar scăpa de sarcina 
luptei şi, totodată, de primejdia înfrângerii. Dar harul, care chiverniseşte 
mântuirea păcătosului, îşi micşorează, în cea mai mare parte, acţiunea 
asupra sufletului şi îl aşază îndeobşte într-o împrejurare care-i e proprie. 
Aşa lucrează harul asupra omului, întrucât aşa cere sporirea lui 
duhovnicească. 

îndepărtarea pilduitoare a harului pune la încercare libera iniţiativă, 
ne învaţă smerenia şi aprinde un foc şi mai mare 58 . în general, îndreptarea 
omului trebuie să fie o lucrare nu numai a harului, ci şi a libertăţii. Harul 
lucrează atunci când omul conlucrează. Doreşte-ţi (de pildă, rugăciune), 
străduieşte-te spre dobândirea binelui, şi vei primi harul împlinirii fără 
împotrivire a celor dorite 59 . Dacă un alt mijloc de acţiune ar fi fost mai 

potrivit cu ordinea morală, atunci fără îndoială că harul l-ar fi ales. „El, ca 
o adevărată mamă, ne hrăneşte cu scurte îndepărtări şi cu dese mângâieri" 60 . 

4. Aşadar, şi după schimbarea hotărâtă a voii, creştinul trebuie să 
lupte cu păcatul. 

(a) Cu a cui putere se va săvârşi această luptă? 

(b) Cu ce armament? 

şi (c) După ce reguli? 

a) Puterea pentru ducerea luptei lăuntrice este dată de harul 
Sfântului Duh. Sub înrâurirea lui sau condus de semnele lui tainice se 
războieşte sufletul, care a început prin har o nouă viaţă duhovnicească 61 . 

în general, întreaga Biserică există şi luptă sub conducerea şi 
îndrumările Domnului lisus Hristos; însă tot după înţeleaptă Sa 
chivernisire, Bisericii îi este dăruit Duhul Sfânt, Care uneşte din nou cu 
Hristos pe fiecare membru al ei, îl formează în duh creştin şi îl umple de 
viaţa întru Hristos. 

lisus Hristos a săvârşit edificiul mântuirii noastre, iar Sfântul Duh ne 
dă nouă să ne însuşim şi să ne asumăm această mântuire, mijloceşte între 
Hristos şi noi, ne conduce la El şi pe El îl sălăşluieşte în noi. Dacă acum, în 
drumul spre Hristos nu se poate să nu întâlnim ispite şi să nu luptăm, 
atunci cu a cui putere, dacă nu cu a harului, se va săvârşi această luptă? 

Se spune că harul, cu cel credincios umblă ... cu faţa ascunsă şi-l 
încearcă la început cu ispite şi-l înfricoşează şi-l strâmtorează, şi-l 
chinuieşte cu învăţătura sa, până ce va prinde încredere în el şi-l va ispiti 
întru îndreptările sale. Şi iarăşi se va întoarce drept la el şi-l va veseli şi îi 
Va descoperi lui cele ascunse ale sale (Sir. 4, 18-20). 

Adică, toată mulţimea stărilor lăuntrice de încercare şi de ispitire ale 
creştinului-ostaş depinde nemijlocit de har. Participarea harului la bătălia 
lăuntrică este atât de mare, încât el nu numai că umple cu bărbăţie întru 
dreaptă împotrivire şi insuflă în taină mijloacele de înfrângere a 
vrăjmaşului, ci chiar stabileşte şi momentul răzvrătirii păcatului şi măsura 
acestei răzvrătiri, în acest sens, harul îngăduie păcatului să se 
răzvrătească numai atunci când aceasta este necesar celui călăuzit de har, 
şi îngăduie întotdeauna atât cât îi este de trebuinţă acestuia într-un 
moment sau altul al devenirii lui şi, în general, atât cât poate îndura 
fiecare. Principalul lucru ce se cere acum omului este predarea faţă de 
Domnul, chemarea Lui necontenită în ajutor şi supunerea copilărească faţă 
de însufleţirile spre bine izvorâte din inimă, venite la vreme potrivită. Acest 
singur lucru ar putea înlocui şi toate armele, şi toate meşteşugurile, şi 
toate regulile de luptă; dar, datorită nedeterminării şi a neorânduielii 
mişcărilor lăuntrice, este nevoie şi de o conducere şi întărire văzută. 
Ostaşul lui Hristos le va găsi întotdeauna în Sfânta Biserică, în persoana 
păstorilor încercaţi în lupta duhovnicească, a bătrânilor asceţi şi în scrierile 
sfinte. Toate drumurile au fost deja străbătute şi indicate, încearcă-le şi tu, 
ostaş al lui Hristos, înţelepţeşte-te şi stai cu vitejie! 

b) Armele cu care trebuie să fie înzestrat ostaşul lui Hristos, care 
porneşte la lupta cu păcatul sunt următoarele: 

Pe de o parte, sunt simţămintele şi dispoziţiile lăuntrice ascunse, 
care nu apar numai din când în când, ci se află necontenit în inimă şi 

alcătuiesc starea ei permanentă. El îşi aduce temelia lor din prima victorie, 
când principalele lui strădanii şi năzuinţe din timpul luptei, încununate de 
succes, se sfinţesc apoi prin Tainele Sfintei Biserici şi când harul le 
întăreşte în inimă, ca răsplată pentru biruinţă. Ca urmare, el are cea mai 
mare parte a armelor cu care Apostolul Pavel îl îmbracă pe ostaş sau, mai 
bine zis, le are pe toate, dar în stadiu embrionar, cum s-ar spune, la prima 
schiţă. 

Aşadar, el este gata: aplecarea către senzualitate, grija de multe, 
nădejdea la cele pământeşti nu îl împovărează; gândurile, simţămintele şi 
toate faptele sale el le îndreaptă acum către cele de sus, duhovniceşti, 
unice. Are armură, alcătuită dacă încă nu din adevărul desăvârşit, cel puţin 
din temelia harică a tuturor faptelor drepte: din ura faţă de păcat şi din 
dorinţa râvnitoare de a se sili la bine. Are şi încălţăminte, adică este gata, 
fără a se cruţa, chiar însetat de suferinţe, să meargă pe drumul adevărului 
fără să se întoarcă, fără să se oprească şi fără să se abată. 

Are coiful: nădejdea puternică în ajutorul harului şi speranţa 
neabătută că va veni o zi când încă de aici îi va fi, în sfârşit, uşor să 
dorească şi să facă binele. Alte arme, de asemenea, de mare trebuinţă 
pentru reuşita în lupta duhovnicească, încă mai trebuie să-şi procure şi să 
le captureze, în cea mai mare parte, de la vrăjmaşi, cu ajutorul armelor pe 
care le are. 

Astfel, el trebuie să-şi încingă şalele gândurilor: să dobândească 
minte nevisătoare şi capacitatea de a judeca nu după cele văzute - în timp 
ce mintea i se avântă în orice clipă spre distracţie, iar simţurile sau, mai 
bine zis, vechiul punct de vedere asupra lucrurilor îi îngrădesc considerabil 
calea spre înţelegerea a ceea ce înseamnă lucrurile în sine. Numai printr-o 
împotrivire încordată faţă de sine şi printr-un exerciţiu îndelungat şi 
răbdător va putea să-şi dobândească cingătoarea gândurilor. 

El trebuie să aibă scutul credinţei - întregul ansamblu al 
convingerilor morale (convingerile dogmatice alcătuiesc credinţa, care 
acţionează cu precădere în prima bătălie generală) şi, mai ales, al 
convingerilor opuse. Fiecare patimă, orice înclinaţie are la bază o anumită 
convingere, care le ascunde de văzul conştiinţei şi al raţiunii reci, sau, mai 
precis, cu care inima adoarme conştiinţa şi înşală raţiunea. De pildă, la 
baza mâniei se află întotdeauna ideea că cineva ne supără intenţionat; la 
temelia slavei deşarte, că toţi sunt preocupaţi de noi; la baza mândriei, că 
suntem mai buni decât toţi, şi aşa mai departe. Asemenea convingeri sunt 
aşezate adânc în inimă şi alcătuiesc simţămintele ei cele mai ascunse. 
Atâta vreme cât ele se află în inimă, nu putem fi liberi de patimi şi de 
înclinaţii, şi nu le putem birui: trebuie să le legăm, să le îngrădim ieşirea 
din inimă, să le dezrădăcinăm cu totul. Iar aceasta nu poate fi altfel 
dobândit, decât prin convingeri opuse şi simţăminte opuse. 

Astfel, pentru îmblânzirea mâniei şi a ofenselor, a susceptibilităţii 
trebuie înnoită convingerea că în toate tu însuţi eşti vinovat, că meriţi tot 
dispreţul şi defăimarea; împotriva slavei deşarte: că nimeni nu se uită la 
tine; împotriva mândriei: că nu există creatură mai de dispreţuit decât 
tine, şi aşa mai departe. Astfel de convingeri şi simţăminte sunt cu 
adevărat cel mai puternic scut, pe care trebuie doar să-1 ridici împotriva 
patimii stârnite, şi aceasta se va potoli, întrucât va pierde reazemul din 
inimă. Baza acestor convingeri a fost pusă şi mai înainte: în dorinţa şi într- 
un oarecare început al capacităţii de a ajunge la convingeri în cele 
duhovniceşti; dar descoperirea lor în această formă, cu o astfel de aplicare 



concretă presupune o strădanie deosebită: lectura atentă a descrierii 
experienţelor altora şi o severă cercetare a sinelui. 

Aceste convingeri dobândesc o putere şi o tărie deosebită când 
luptătorul are pentru ele pregătită o temelie în Sfânta Scriptură. Cuvintele 
lui Dumnezeu, opritoare sau poruncitoare, au o înrâurire deosebit de 
puternică asupra sufletului care lucrează pentru Domnul. Prin puterea 
fundamentală pe care o ascund şi printr-o oarecare înrudire cu starea 
lăuntrică a sufletului, ele îl aduc într-o dispoziţie de deosebită însufleţire, 
care îl smulge din legătura obişnuită cu obiectele, în acest sens, cuvântul 
lui Dumnezeu este cu adevărat sabia care retează orice părtăşie dintre 
luptător şi cel ce se ridică împotriva lui, despărţindu-1 de toate acestea şi 
izolându-1. Cel ce are această sabie, ori nu îngăduie deloc duşmanilor să 
se apropie de el, ori îi nimiceşte din prima pe cei ce îndrăznesc să se 
apropie. Dar şi această sabie trebuie dobândită: căci mai înainte păcătosul 
nu cunoştea şi chiar nu voia să cunoască cuvântul lui Dumnezeu, iar, 
hotărând să se îndrepte, el a căpătat numai dorinţa sau chiar numai 
intenţia de a-1 cerceta, a pus numai temelia, peste care trebuie încă, cu 
răbdare, durată zidirea. Se află în el şi temelia sigură pentru ultima armă - 
rugăciunea, în predarea lui sinceră lui Dumnezeu Mântuitorul şi călăuzirii 
harului, în nădejdea pusă în Dumnezeu şi în lipsa de încredere în sine: dar 
menţinerea într-o stare a duhului de neîncetată rugăciune cere strădanii 
deosebite şi o încordare puternică a gândurilor şi a simţirii. 

Pentru aprinderea duhului de rugăciune, ca şi pentru întărirea în 
inimă a tuturor armelor duhovniceşti nu există mijloc mai bun decât 
participarea la toate slujbele şi rugăciunile Bisericii, postul, spovedania şi 
împărtăşirea cu Sfintele Taine, prietenia cu râvnitorii în acelaşi duh întru 
mântuire - citind, discutând, făcând rugăciuni împreună, unul pentru altul. 
Toate acestea laolaltă constituie parcă atmosfera caracteristică în care 
trebuie să respire şi să crească omul haric, omul cel tainic al inimii, lată 
toate armele de trebuinţă pentru ostaşul lui Hristos! 

înarmat fiind cu acestea, iată care este îi starea lăuntrică: Renunţând 
la cele pământeşti şi pregătindu-se pentru toate tristeţile şi suferinţele 
posibile, cu mânie faţă de orice păcat, el păşeşte pe calea adevărului, 
stârpeşte, înflăcărat de râvnă, orice răzvrătire păcătoasă prin convingerile 
arătate, prin cuvântul lui Dumnezeu şi prin rugăciune, aflându-se mereu în 
cadrul tuturor aşezămintelor sfinţitoare ale Sfintei Biserici, veghind cu 
multă atenţie la tot ce intră şi ce iese din inimă şi însufleţindu-se 
întotdeauna în această lucrare mult anevoioasă cu nădejdea în ajutorul lui 
Dumnezeu şi cu speranţa în izbăvirea grabnică de puternicile tulburări ale 
păcatului. 

Această imagine aparţine ostaşului înarmat de Apostolul Pavel 
împotriva duhurilor răutăţii (v. Ef. 6, 11-18). întrucât, de vreme ce duhurile 
răutăţii nu pot acţiona asupra noastră altfel, decât prin păcatul care 
sălăşuieşte în noi, iar, pe de altă parte, nici noi nu ne putem opune lor 
altfel, decât acţionând contrar mişcărilor păcatului, aşadar Apostolul, 
arătând armele împotriva duhurilor răutăţii, nu a făcut decât să ne prescrie 
armele împotriva păcatului care locuieşte în noi. 

b) înarmat cu asemenea arme, ostaşul lui Hristos intră în luptă cu 
orice duşman, având nădejdea deplină - nu în el, ci în harul lui Dumnezeu - 
că va obţine victoria şi că va nimici pe vrăjmaş. Aceasta, de altfel, nu face 
de prisos anumite reguli ale înţelepciunii, care alcătuiesc arta lui militară, 
dintre care unele ajută la preîntâmpinarea atacurilor, altele la uşoara şi 



reuşita încheiere a bătăliei, iar altele la consolidarea mai profundă a 
roadelor victoriei sau la distrugerea rapidă a urmărilor înfrângerii, şi care, 
de aceea, se împart, firesc, în trei categorii: 

(a) reguli ce trebuie urmate înaintea bătăliei, 

(a) reguli ce trebuie urmate chiarîn timpul bătăliei 

şi (y) reguli ce trebuie urmate după bătălie. 

a)înainte de luptă, ostaşul trebuie să facă astfel încât, prin 
activitatea sa ori să preîntâmpine atacurile, ori să-şi ofere posibilitatea 
observării lor chiar de la început, ori chiar să-şi pregătească victoria. De 
aceea, mai întâi de toate el trebuie să restrângă sfera mişcărilor 
păcătoase, să le adune într-un singur loc, căci astfel nu numai că-i va fi 
mai uşor să observe tulburările, ci va vedea mai bine încotro să-şi îndrepte 
forţele. 

Conturul exterior al domeniului păcatului se prezintă, în general, 
astfel: 

întărindu-se în centrul vieţii - inima, păcatul străbate sufletul şi 
trupul în toate direcţiile, trece apoi la toate relaţiile din afară ale omului şi, 
în cele din urmă, îşi aruncă vălul asupra tuturor celor înconjurătoare. 
Acum, chiar şi izgonit din adâncul inimii, el încă mai pluteşte în 
împrejurimile ei şi încă se mai hrăneşte cu ceea ce se hrănise înainte; 
persoanele, lucrurile, întâmplările pot trezi cu uşurinţă aceleaşi gânduri şi 
sentimente care erau asociate cu ele mai înainte, pe când omul lucra 
păcatului. Luptătorul înţelept trebuie să împiedice acum vrăjmaşul să se 
mai alimenteze astfel din afară. Iar pentru aceasta el trebuie să-şi refacă 
întreaga conduită exterioară: tuturor să le dea o înfăţişare nouă, noi 
înclinaţii, un nou timp şi aşa mai departe, în duhul vieţii celei noi; să-şi 
împartă timpul astfel încât să nu-i rămână nici o oră neocupată cu cele 
cuvenite; perioadele rămase libere de preocupările necesare nu trebuie 
umplute cu orice, la întâmplare, ci cu preocupări care să înlesnească 
stârpirea păcatului şi întărirea duhului: cât de folositoare sunt în acest 
sens unele nevoinţe trupeşti, opuse înclinaţiilor observate, poate să 
verifice fiecare; să-şi lege simţurile, mai cu seamă: ochii, auzul şi limba, cei 
mai uşori conductori ai păcatului din inimă în afară şi din afară în inimă; în 
general, tuturor celor cu care trebuie să se confrunte -lucruri, persoane, 
întâmplări - să le dea o semnificaţie duhovnicească şi, mai cu seamă, să-şi 
umple locul şederii permanente cu lucruri cât mai cutremurătoare pentru 
suflet, pentru ca astfel, trăind în afară, omul să trăiască într-un fel de 
şcoală dumnezeiască, în general, trebuie să-şi aranjeze toată înfăţişarea 
exterioară astfel încât, pe de o parte, să nu-i ceară o atenţie deosebită şi 
să îl izbăvească de orice grijă faţă de sine, iar, pe de altă parte, nu doar să 
îl ferească de neaşteptatele reveniri ale păcatului, ci şi să-i hrănească şi 
să-i întărească noua viaţă în duh. Printr-o asemenea rânduială, păcatul va 
fi complet izolat din afară, nu va mai primi de aici hrană şi întărire. 

Dacă acum, din interior, omul îşi va folosi toate eforturile pentru a se 
păstra aşa cum este, aşa cum a ieşit din prima victorie, adică dacă va 
încălzi necontenit în el acele simţiri şi stări care s-au înfiripat în el atunci, 
atunci păcatul se va îngrădi şi dinlăuntru şi va rămâne aici pentru 
totdeauna fără reazem şi fără vigoare. Păcatul, lipsit astfel de hrană şi de 
sprijin, dacă nu este nimicit dintr-o dată, cel puţin va trebui să. slăbească 
din ce în ce mai mult, până la secătuirea lui definitivă. 

După aceasta, lupta cu păcatul desigur că va slăbi şi se va concentra 



în întregime asupra luptei cu gândurile (care vor înclina îndeosebi spre 
zdruncinarea noii ordini), rareori cu patimile şi cu înclinaţiile, unde doar 
rămân să păzească minuţios... 

Şi anume, doi străjeri vigilenţi trebuie să aibă în permanenţă ostaşul 
lui Hristos: trezvia şi buna cercetare. Primul este îndreptat înăuntru, iar 
celălalt în afară; primul este atent la mişcările care pornesc chiar din 
inimă, iar celălalt prevede mişcările ce vor apărea în el datorită 
influenţelor din afară. 

Pentru primul, legea este următoarea: după ce, prin amintirea 
prezenţei lui Dumnezeu, ai izgonit din suflet orice cuget, stai la porţile 
inimii şi observă atent tot ce intră şi ce iese din ea, mai cu seamă nu 
îngădui ca simţirea şi dorinţa ta să preîntâmpine faptele, căci de aici vine 
tot răul; 

Legea pentru cel de-al doilea străjer este: O dată cu începutul 
fiecărei zile, aşază-te şi socoteşte toate situaţiile şi întâlnirile posibile, 
toate simţămintele şi mişcările care pot avea loc din cauza lor, şi 
pregăteşte-ţi din timp pavăza de trebuinţă împotriva acestora, ca să nu-ţi 
pierzi cumpătul şi să nu cazi, la o năvălire neaşteptată. 

Pentru a acţiona cu mai mult succes în chiar timpul atacului, este de 
folos ca, în prealabil, să-ţi organizezi intenţionat lupta în minte, să te pui 
cu mintea într-o împrejurare sau alta, având unele simţăminte sau altele, 
având unele dorinţe sau altele, şi să născoceşti diferite meşteşuguri prin 
care să te menţii în limitele cuvenite şi să observi ce anume te-a ajutat 
mai mult într-un caz şi ce anume, într-altul. 

Un astfel de exerciţiu premergător formează spiritul de luptător şi ne 
învaţă să-1 întâmpinăm pe vrăjmaş fără teamă şi să-1 biruim fără multă 
trudă, după anumite procedee învăţate din experienţă. 

Pe lângă aceasta, mai înainte de a porni la luptă trebuie să aflăm din 
timp când trebuie să acţionăm ofensiv, când în apărare şi când, în 
retragere, în afară de faptul că folosirea unui procedeu de luptă sau a 
altuia corespunde gradelor de sporire duhovnicească (la început este cel 
mai bine să ne retragem, adică să ne adăpostim sub acoperământul 
Domnului, fără să ne împotrivim; apoi, după ce ne vom fi cunoscut 
duşmanii din experienţă şi le vom fi studiat atacurile, îi vom putea 
respinge fără multă pierdere de vreme; însă nu trebuie să dăm libertate, 
cu bună ştiinţă, patimilor să se trezească în noi, sau să ne punem în 
împrejurările în care ele pot acţiona cu toată intensitatea, pentru a avea 
astfel ocazie de luptă şi de victorie) - în afară de aceasta, există anumite 
stârniri vicioase, care pot fi înfrânte numai printr-un anume procedeu sau 
printr-altul. (Cugetele trebuie neapărat izgonite; dar cu înclinaţiile şi cu 
patimile, îndeosebi cu cele trupeşti, nu întotdeauna putem face acest 
lucru). Şi într-un caz, şi într-altul victoria se poate pierde numai din 
neştiinţă. 

în sfârşit, niciodată nu trebuie să ieşim la luptă fără principalul gând 
învingător: el este ca un drapel purtător de biruinţă. La fel cum, mai 
înainte, el a hotărât alegerea dintre bine şi rău în favoarea binelui, aşa şi 
acum, în timpul luptei cu fiecare mişcare păcătoasă a sufletului, în parte, 
gândul ne va face fără greutate biruitori. La apariţia acestui gând va trebui 
să se risipească toate hoardele vrăjmaşilor, toate cugetele şi dorinţele 
vicioase. El are puterea să-1 însufleţească şi să-1 ridice pe om deasupra lui 
însuşi; de aceea, trebuie să îl aducem cât mai adesea în conştiinţă şi să îl 
aducem până la simţire - să întărim pentru totdeauna în tăria minţii acest 



luminător care alungă întunericul. Nimic nu poate încălzi cu mai multă 
putere râvna pentru stârpirea păcatului, decât acest gând - al râvnei - 
acest torent iute de apă vie care, învolburându-se, dar fără a se tulbura, 
face neobservate toate valurile iscate de aruncarea pietrelor ispitelor. 

P) Cu asemenea precauţiuni şi reguli, ostaşule al lui Hristos, mergi cu 
nădejde la bătălie! De altfel, şi în toiul luptei trebuie să te supui anumitor 
reguli, ca să nu te asemui, în apărare, duşmanilor care năvălesc în 
dezordine. Adesea, chiar şi numai organizarea faptelor, fără o încordare 
deosebită, te poate încununa cu succes. 

Observând apropierea vrăjmaşului - începutul unei tulburări ori al unui 
gând necurat, al unei patimi, ori al unei înclinaţii - mai întâi de toate 
grăbeşte-te să-1 recunoşti în acestea. Este o mare greşeală, şi încă o 
greşeală generală, să considerăm că tot ce se naşte în noi este de acelaşi 
sânge cu noi, şi că trebuie să ne luptăm pentru aceasta ca pentru noi 
înşine. Tot ce este păcătos este venetic în noi; de aceea, trebuie mereu să- 
1 despărţim de noi, altminteri vom purta în noi un trădător. Cel ce vrea să 
se lupte cu sine, trebuie să se împartă în două: el însuşi şi vrăjmaşul care 
se ascunde în el. 

Despărţind de tine respectiva mişcare vicioasă şi recunoscând-o ca 
duşman, transmite apoi această descoperire şi simţirii, şi înnoieşte-ţi în 
inimă neplăcerea faţă de ea. Aceasta este calea cea mai mântuitoare 
pentru alungarea păcatului. Orice mişcare păcătoasă se menţine în suflet 
prin simţirea unei anumite plăceri faţă de ea: de aceea, când este trezită 
neplăcerea faţă de ea, aceasta, lipsită de orice sprijin, dispare singură, 
însă, acest lucru nu e întotdeauna uşor şi nu e întotdeauna posibil: e uşor 
să răpui prin mânie cugetele, mai greu sunt de răpus dorinţele, şi mult mai 
greu - patimile: căci ele însele sunt mişcări ale inimii. 

Când aceasta nu ajută şi vrăjmaşul nu cedează victoria fără luptă, 
porneşte bărbăteşte la război, dar fără să te înalţi şi fără să te încrezi în 
tine: nesiguranţa duce sufletul la tulburare, la o oarecare şovăială şi la 
slăbire, iar dacă nu e întărit într-ale sale, poate cădea cu uşurinţă; 
încrederea în sine şi părerea de sine sunt ele însele duşmanii cu care 
trebuie să luptăm: cine i-a îngăduit, acela a căzut deja şi s-a predispus la 
alte căderi, deoarece ele duc omul la inactivitate şi la greşeli. 

A început bătălia: păzeşte-ţi cu precădere inima. Nu îngădui 
mişcărilor apărute să ajungă până la simţuri, întâmpină-le chiar la intrarea 
în suflet şi străduieşte-te să le zdrobeşti aici. Iar pentru aceasta grăbeşte- 
te să-ţi instaurezi în suflet convingeri opuse celor pe care se bazează 
gândul de tulburare, în războiul minţii, astfel de convingeri opuse sunt nu 
numai un scut, ci şi săgeţi: ele apără inima şi lovesc vrăjmaşul drept în 
inimă. Din acest moment, lupta va consta în faptul că păcatul iscat se va 
îngrădi în permanenţă cu gânduri şi cu imagini care să-1 apere, iar 
luptătorul, pe de altă parte, va nimici aceste bastioane cu gânduri şi cu 
imagini opuse. Durata luptei depinde de o mulţime de împrejurări diferite, 
care nu pot fi nicidecum stabilite. Nu trebuie, însă, să cedăm în nici un fel, 
nici chiar cu gândul nu trebuie să înclinăm de partea vrăjmaşului, şi 
victoria va fi sigură: căci mişcarea păcătoasă - aşa cum am observat mai 
înainte - nu are în noi un sprijin puternic şi, de aceea, este firesc să 
înceteze curând. 

Dacă şi după această acţiune de autoapărare, conştiincioasă de 
altfel, vrăjmaşul încă mai stăruie ca o nălucă, în suflet, şi nu vrea să 



cedeze locul, este clar că este susţinut de o forţă străină; de aceea, şi tu 
trebuie să apelezi la un ajutor străin, pământesc sau ceresc: să te 
destăinui îndrumătorului tău şi, cu rugăciune sârguitoare, să-L chemi pe 
Domnul, pe toţi sfinţii şi mai cu seamă pe îngerul păzitor. Predarea faţă de 
Dumnezeu niciodată nu a rămas ruşinată. 

Trebuie, însă, să remarcăm că: 

Una înseamnă lupta cu gândurile, alta - cu patimile, şi alta - cu 
dorinţele; şi gând de gând se deosebeşte, dorinţă de dorinţă, şi patimă de 
patimă, în toate acestea trebuie folosite procedee deosebite, care trebuie 
stabilite în prealabil ori prin raţionament, ori din experienţele şi 
învăţăturile ascetice; 

Nu întotdeauna trebuie să recurgem cu fermitate la împotrivire: 
uneori numai dispreţul îl alungă pe vrăjmaş, în timp ce împotrivirea făţişă 
doar îl înmulţeşte şi îl îndârjeşte; 

Pe vrăjmaş trebuie să-1 urmărim până când nu mai rămâne din el 
nici urmă. Altminteri, chiar şi un simplu cuget rămas în inimă, ca o 
sămânţă rea, îşi va aduce rodul său, printr-o imperceptibilă înclinare a 
sufletului către el; în timpul bătăliei nu trebuie folosite nici un fel de 
mijloace în vederea preîntâmpinării ei viitoare. Regulile născocite sunt de 
fiecare dată foarte stricte, şi de aceea este mereu nevoie să fie schimbate 
şi, prin urmare, experienţa trebuie socotită ca inconsistentă - 
«inconsistenţă» atât de dăunătoare în lupta duhovnicească şi atât de 
ademenitoare pentru luptător. 

y) Bătălia s-a sfârşit. Mulţumeşte-I lui Dumnezeu pentru că te-a 
izbăvit de înfrângere, dar nu te lasă pradă peste măsură bucuriei izbăvirii, 
nu-ţi îngădui nepăsarea, nu slăbi râvna: adesea, vrăjmaşul doar se preface 
învins, pentru ca, atunci când te laşi cuprins de nepăsare, să te înfrângă 
mai uşor printr-un atac neaşteptat. De aceea, nu-ţi da jos armele de război 
şi nu uita regulile de prevedere. Fii întotdeauna un luptător viguros şi 
vigilent! 

Mai bine, aşază-te şi fă-ţi socoteala prăzii: revezi tot cursul luptei: 
începutul, continuarea şi sfârşitul, observă ce a stârnit-o, mai ales ce a 
înteţit-o şi ce anume i-a pus capăt. Acesta va fi un fel de tribut al învinşilor, 
care-ţi va înlesni simţitor viitoarele biruinţe: astfel se dobândeşte, în cele 
din urmă, înţelepciunea duhovnicească şi experienţa ascetică. 

Nu vorbi nimănui despre izbândă: aceasta îl îndârjeşte mult pe 
vrăjmaş, iar pe tine te slăbeşte. Trufia, care nu poate fi evitată cu acest 
prilej, va deschide porţile fortăreţei sufletului, şi după victoria asupra unui 
singur vrăjmaş, va trebui apoi să înfrunţi o hoardă întreagă. 

Dacă, însă, vei fi răpus, zdrobeşte-te, dar nu fugi de Dumnezeu, nu 
te îndârji, grăbeşte-te să-ţi înmoi inima şi s-o aduci la pocăinţă. E cu 
neputinţă să nu cazi; dar căzând, e posibil şi trebuie să te ridici în picioare. 
Cel ce aleargă repede, dacă se şi poticneşte de ceva, repede se ridică şi 
iarăşi se îndreaptă pe drumul său către ţintă: imită-1 şi tu! Domnul nostru 
este asemenea mamei, care îşi duce copilul de mână şi nu-i părăseşte, 
chiar dacă acesta se împiedică foarte des şi cade; 

Este mai bine ca, în locul unei mâhniri nelucrătoare, să te 
îmbărbătezi spre alte nevoinţe, trăgând din căderea prezentă învăţăminte 
de smerenie şi precauţie, ca să nu mai umbli pe unde este alunecos şi e cu 
neputinţă să nu cazi. 



Dacă nu îndrepţi păcatul printr-o sinceră pocăinţă, atunci acesta, 
începând să se întărească în tine, te va trage inevitabil în jos, la fundul 
mării păcatului. Păcatul va pune stăpânire pe tine, iar tu va trebui să 
începi din nou, de la prima bătălie; însă Dumnezeu ştie dacă aceasta va 
mai fi cu putinţă! Poate că, lăsându-te acum pradă păcatului, vei trece de 
hotarul îndreptării; poate că după aceasta nu se va mai găsi nici un adevăr 
în stare să-ţi atingă inima; poate chiar că nu ţi se va mai dărui harul. Asta 
înseamnă că încă de aici te vei număra printre osândirii la chinurile 
veşnice. 

în general, despre regulile de luptă trebuie să observăm că: 

în esenţa lor, ele nu sunt altceva decât aplicarea întregului arsenal la 
diferite cazuri particulare şi, de aceea, este cu neputinţă să le înfăţişăm pe 
toate. Lucrarea luptei lăuntrice este şi de nepătruns, şi ascunsă; situaţiile 
ei sunt deosebit de diverse; persoanele care se luptă sunt şi ele prea 
diferite: ceea ce pentru unul este ispită, pentru altul nu înseamnă nimic; 
ceea ce pe unul îl atinge, pe altul îl lasă complet indiferent. De aceea, a 
stabili o singură regulă pentru toţi este, hotărât lucru, imposibil. Cel mai 
bun născocitor de reguli de luptă este fiecare, pentru sine. Experienţa ne 
învaţă totul. Trebuie doar să avem dorinţa plină de râvnă de a ne birui pe 
noi înşine. Primii asceţi nu au învăţat din cărţi, dar, cu toate acestea, 
reprezintă modele de învingători. 

Totuşi, nu trebuie să ne bizuim prea mult pe aceste reguli. Ele 
reprezintă doar conturul exterior. Ceea ce alcătuieşte esenţa lucrării, 
fiecare o poate afla numai din proprie experienţă, când va porni la luptă cu 
adevărat. Şi în această lucrare, călăuze îi rămân numai dreapta socotinţă 
şi predarea de sine lui Dumnezeu. 

Cursul lăuntric al vieţii creştine în fiecare persoană ne duce cu 
gândul la străvechile drumuri subterane, extrem de întortocheate şi de 
ascunse. Păşind pe ele, cel încercat primeşte câteva poveţe generale - aici 
să facă aşa, acolo să facă altfel, aici să se ia după un anume semn, 
dincoace după alt semn, iar apoi este lăsat singur în întuneric, uneori cu o 
slabă lumină de candelă. Toată lucrarea lui depinde de prezenţa de spirit, 
de înţelepciune şi de precauţie, ca şi de o îndrumare nevăzută. O 
asemenea taină se află şi în viaţa lăuntrică creştină. Aici fiecare merge 
singur, chiar de-ar fi înconjurat de o mulţime de povăţuitori şi dotat cu o 
mulţime de reguli. Numai simţurile deprinse ale inimii şi, mai cu seamă, 
insuflările harului îi sunt îndrumătorii permanenţi, neînşelători şi 
nedespărţiţi, în lupta cu sine - toate celelalte îl părăsesc. 

5. In încheiere vom indica, pe scurt: 

a) sfârşitul luptei 

b) roadele ei 

c) cursul exterior 

şi d) continuarea. 

a) Ceea ce caută fiecare din cei ce se luptă este moartea inamicului, 
între ei nu este cu putinţă nici un fel de împăcare. Amândoi, nesuportând a 
sta alături unul de altul, caută stăpânirea deplină, în cele din urmă, în 
suflet ori va străluci lumina binelui, ori se va lăsa întunericul păcatelor. 

b) Fructele acestei lupte duhovniceşti sunt felurite. Cele mai 
importante dintre ele sunt: tăria duhovnicească; înţelepciunea 
duhovnicească - referitoare nu numai la luptă, ci şi, în general, la viaţa 
lăuntrică; curăţenia inimii: fiindcă în cele din urmă, păcatul atât de mult se 



micşorează în ea, încât se face aproape inobservabil. 

în general, când, după o luptă cu sine, mai mult sau mai puţin 
îndelungată, păcatul slăbeşte simţitor, creştinul, în toată făptura sa, nu 
mai este acelaşi care fusese mai înainte: el se ridică pe treptele sfinţilor; 
nimic nu împiedică acum harul să se deschidă în el, pe cât este posibil. 

c) încă de prima dată, lupta este îndreptată în general împotriva 
tuturor păcatelor din om; dar, cu trecerea vremii, păcatul fireşte că 
slăbeşte şi îşi micşorează volumul, reducându-se, totodată, şi câmpul de 
luptă. Imaginea păcatului din noi este imaginea unui copac cu multe 
ramuri. Prin luptă i se retează, treptat, când una, când alta din ramuri. Nu 
se poate spune cu siguranţă care ramură va cădea mai înainte şi care mai 
târziu: căci aici contează foarte mult starea firească şi starea dinainte a 
luptătorului cu păcatul. Se poate însă considera că această cădere se 
produce începând cu ce este mai grosolan şi mai evident, şi terminând cu 
ce este mai subţire şi mai ascuns. La început pierde putere trupul, apoi, în 
general, ataşamentul faţă de cele văzute, apoi înclinaţiile şi patimile; mai 
mult decât toate se menţin tulburările şi simţămintele înrădăcinate ale 
inimii păcătoase. Ele constituie obstacole pentru cei ce au renunţat la 
priveghere, chiar şi pe cele mai înalte trepte ale desăvârşirii duhovniceşti. 

De altfel, această gradare în micşorarea volumului şi în slăbirea 
încordării luptei are loc doar în cursul ei general. Cât priveşte bătăliile 
particulare, deşi cantitativ urmează şi ele aceeaşi regulă, prin forţa lor, 
însă, sunt complet independente de aceasta, în acest sens, contează 
foarte mult stările fireşti ale omului (uneori el este trist, alteori, vesel, 
uneori este deosebit de bun, iar alteori, chiar urător de oameni) şi stările 
de creştere duhovnicească (uscăciunea, ardoarea râvnei, răcirea inimii şi 
altele ). Fiecare dintre aceste stări poate, de la sine, fie să micşoreze 
puterea păcatului, fie să îi dea un teritoriu mai larg; de aceea, şi răbufnirea 
păcatului într-un caz poate fi mai slabă, iar într-altul mai puternică, iar 
odată cu aceasta, şi lupta poate deveni mai grea ori mai uşoară, întrucât 
aceste stări nu se supun legii gradaţiei, ele exclud de la această lege şi 
forţa răbufnirilor păcătoase. 

d) Se va sfârşi oare această luptă aici? Fie ca fiecare să-şi răspundă 
singur la această întrebare, după experienţa sa. în general, putem spune 
doar atât: luptă cu nădejdea că această bătălie va deveni pentru tine, în 
cele din urmă, foarte uşoară, că, dintr-o bătălie neîntreruptă, ea va deveni 
cu întreruperi şi că intervalele acestea se vor mări tot mai mult şi mai 
mult! Dar dacă va veni pentru tine vremea pe pământ când vei fi cu 
desăvârşire liber de tulburările păcatului - asta vei afla când vei fi cu 
adevărat liber. 

Macarie cel Mare (în multe locuri din cuvintele şi convorbirile sale) 62 
ne sfătuieşte să pornim bărbăteşte la luptă cu pornirile păcătoase, pe 
deplin încredinţaţi că Domnul, văzând zelul nostru, ne va da, în cele din 
urmă, harul doririi nestăvilite a binelui şi al păcii sufleteşti; dar, dobândind 
această pace, nu trebuie niciodată să credem că suntem deja feriţi de 
atacuri şi de căderi. Sufletul care s-a înrobit păcatului este în întregime 
întunecat. Chiar dacă, printr-o trudă îndelungată, el a izbutit să-şi lumineze 
două părţi ale sale, celelalte rămân încă neluminate. Trebuie să ne păzim: 
această beznă poate cu uşurinţă să ne acopere iarăşi tot sufletul 63 . Apa 



6 2 De exemplu, în Cuvântul 1, Despre păzirea inimii, cap. 12, 13. 

6 3 Vezi Cuviosul Macarie cel Mare, Cuvântul 6, Despre iubire, cap. 31. 



tulbure stătută pare curată: dar dacă se agită, murdăriile depuse la fund 
se răspândesc din nou prin toată apa. Mişcările păcătoase se alungă prin 
încordarea unei zone neştiute a sufletului, dar sunt gata întotdeauna să 
reapară şi să-1 acopere. 

„Minte cel ce zice că are inima curată - spune Macarie cel Mare, căci 
niciodată nu se întâmplă de fapt, ca cineva, după primirea harului, să 
devină imediat curat; ci se va da vrăjmaşilor şi diferitelor ispite, ca 
pedeapsă şi învăţătură. Cei mai dintâi şi mai măreţi oameni, înaintea 
desăvârşirii sunt ca sluga înaintea stăpânului sau ca un pârâu înaintea 
fluviului Eufrat" 64 . 

în general, ideea despre sfârşirea definitivă a luptei, din punct de 
vedere psihologic, nu este justă, iar din punct de vedere moral, este atât 
de dăunătoare, încât chiar dacă ar fi justă, ar trebui să o ascundem cu 
toată grija atât de noi, cât şi de ceilalţi, din cauza celor mai primejdioase 
ademeniri, inevitabile, dacă am accepta-o. 

Ce îi rămâne de făcut fiecărui creştin? Să se întărească în Domnul şi întru 
puterea tăriei Lui; să ia toate armele lui Dumnezeu, ca să poată sta 
împotrivă în ziua cea rea (Ef. 6,10, 13); să se îmbărbăteze, să se 
întărească, să rămână în picioare: căci numai cel ce va răbda până în 
sfârşit, acela se va mântui (Mt. 10, 22), şi numai celui ce biruieşte îi va da 
Domnul să şadă cu El pe Scaunul Său (Apoc. 3, 21). 

D. Despre harul Prea Sfântului Duh 

Că umblă cu el cu faţa ascunsă şi-l încearcă la început cu ispite şi-l 
înfricoşează şi-l strâmtorează, şi-l chinuieşte cu învăţătura sa, până ce va 
prinde încredere în el şi-l va ispiti întru îndreptările sale. Şi iarăşi se va 
întoarce drept la el şi-l va veseli şi îi va descoperi lui cele ascunse ale sale. 
Iar de va rătăci, îl va părăsi şi-l va da în mâinile căderii lui (Sir. 4,18-21). 

Există în Sfânta Scriptură a Vechiului Testament multe locuri în care 
se zugrăveşte viu şi precis starea lăuntrică a membrilor Bisericii harice 
neotestamentare. Printre cele mai bune dintre ele se numără, fără 
îndoială, cel transcris mai sus, în care sub numele de înţelepciune 65 putem 
înţelege lucrarea harului Preasfântului Duh, Care chiverniseşte cu 
înţelepciune mântuirea fiecărui suflet. 

Idei generale despre obiectul acestor versete 

Ce anume se spune aici despre harul Duhului Sfânt, care îl 
călăuzeşte pe om spre mântuire? 

Se spune că acest har, când se sălăşluieşte în sufletul care i s-a 
deschis, la început lucrează în el mai mult sau mai puţin în ascuns, şi - de 
cele mai multe ori, de altfel - cu asprime şi oarecum poruncitor. Apoi, dacă 
în aceste condiţii cineva îi rămâne credincios şi nu încetează să caute 
sfinţirea lui deplină, harul se îndreaptă spre acela direct, începe să lucreze 
asupra sufletului în mod deschis, îl înveseleşte şi îi vesteşte tainele sale. 
Dimpotrivă, dacă cineva îi nesocoteşte insuflările şi se rătăceşte, atunci şi 



6 4 Cuvântul I. Despre păzirea inimii, cap. 12. Vezi şi tot cap. al 14-lea din Cuvântul 5. 

6 5 După cum se observă, cuvântul înţelepciune nu este prezent în paragraful citat, ci mai 
sus în textul biblic (Sir. 4, 12), fiind conţinut în chiar titlul capitolului (îndemn spre 
milostenie şi înţelepciune; folosinţele lor), (n.t.) 



harul îl părăseşte, lăsându-1 pierzării, pe care singur şi-a căutat-o. 

Ca să nu părem arbitrari în astfel de gânduri, referitoare tocmai la 
lucrările harului, prezentăm părerea despre această chestiune a celui mai 
mare dintre asceţi. 

„Harul - spune Sfântul Macarie cel Mare - este prezent necontenit în om (în 
creştin) şi, unindu-se şi înrădăcinându-se în inima lui încă din fragedă 
copilărie, ca ceva natural şi de nedespărţit, se contopeşte cu el, devenind 
ca o singură fiinţă cu el: însă îl influenţează pe om în moduri diferite, după 
bunul său plac, şi ţinând seama de folosul urmărit" 66 . 

Această putere a harului lui Dumnezeu, care se află în om şi este 
darul Sfântului Duh, pe care sufletul credincios cu mare trudă se 
învredniceşte să îl primească, se dobândeşte cu multă aşteptare, cu 
îndelungă răbdare, prin ispite şi prin încercări" 67 ; „cu multă şi îndelungă 
răbdare, cu înţelepciune şi prin tainică încercare a minţii începe să lucreze 
în omul care s-a nevoit deja vreme îndelungată în diferite încercări. Şi 
numai atunci lucrarea harului se va arăta în el desăvârşită, când, după 
multe încercări, voinţa lui se va înfăţişa bineplăcută Sfântului Duh şi se va 
arăta vreme îndelungată răbdătoare şi de neclintit în această lucrare" 68 ; 
„când sufletul nu va mânia cu nimic Duhul, ci va fi de acord cu harul în 
toate poruncile, atunci el se va învrednici să se elibereze de toate patimile 
şi va fi cu totul înfiat de Duhul" 69 . Aceste cuvinte ale marelui ascet slujesc 
ca deplină perifrază 70 a citatului de mai sus. 

De ce harul Sfântului Duh lucrează astfel? De ce nu îşi revarsă din 
primele clipe mângâierile asupra sufletului care îl caută pe Domnul, mai 
ales că aceste ispitiri servesc uneori ca piatră de încercare pentru un suflet 
neexperimentat şi slab? 

în general vorbind, la aceasta există un singur răspuns. Desigur că 
nu se poate lucra altfel pentru convertirea şi îndreptarea păcătosului, dacă 
înţeleptul har dumnezeiesc alege această cale şi nu o alta. înţelepciunea 
lui Dumnezeu şi-a pus parcă drept lege neabătută să nu împlinească 
imediat făgăduinţele făcute, ci după o încercare destul de îndelungată şi 
uneori deosebit de anevoioasă. Lui Avraam i s-a făgăduit înmulţirea 
urmaşilor ca stelele cerului şi ca nisipul de la marginea mării, dar apoi i s-a 
poruncit ca însăşi sămânţa făgăduinţei să o aducă jertfă Celui Care i-a dat 
făgăduinţa. Lui losif, visele îi vesteau slava şi înălţarea deasupra fraţilor 
săi, dar până atunci el suferă chinuri, este vândut în ţară străină şi e 
aruncat în temniţă. David este uns pentru împărăţie încă din tinereţe, dar 
câtă ocară, câtă prigoană şi câte primejdii nu a îndurat până la dobândirea 
coroanei împărăteşti! Aceeaşi lege, a încetinirii întru ispitire, o respectă şi 
preaînţeleptul har, chivernisind mântuirea sufletului păcătos. Mari sunt 
făgăduinţele harului, dar pentru dobândirea lor trebuie să te aşezi sub 
greutatea crucii. 

De altfel, întrucât Dumnezeu, preaînţelept în lucrarea Sa asupra 
făpturii, ia în considerare şi însuşirile făpturii, atunci, bazându-ne pe 
noţiunea de stare păcătoasă a sufletului, putem ajunge la unele temeiuri 
lămuritoare de ce harul lui Dumnezeu, chivernisind mântuirea omului, 

lucrează la început în ascuns şi cu asprime. O astfel de lucrare a harului 
este necesară, date fiind: însuşirea inimii păcătoase, care este curăţită de 
har; principala condiţie de mântuire şi de transfigurare harică şi cu 
precădere, în scopuri morale. 



între convertire şi sfinţire, locul de mijloc trebuie să-1 ocupe 
îndreptarea sau curăţirea: altminteri, ce părtăşie are lumina cu întunericul? 
Această curăţire poate fi mai mult sau mai puţin îndelungată, mai mult sau 
mai puţin anevoioasă, în funcţie de starea morală a celui adus la cuvenita 
desăvârşire creştină; în orice caz, ea este chinuitoare. Păcatul a pătruns în 
adâncul cel mai intim al fiinţei omeneşti, de acolo s-a ramificat în diferite 
porniri, obiceiuri şi patimi şi, străbătând întreaga fiinţă a omului, s-a 
răspândit în afara lui şi 1-a legat de lucrurile sensibile cu legături, aproape 
tot atât de solide ca şi legăturile existenţei. Cu oricâtă grijă vei curaţi de 
păcat fiinţa molipsită de el, nu poţi să nu-i pricinuieşti durere, după cum nu 
poţi să nu pricinuieşti durere când scoţi un ghimpe din carne vie. Inima, 
împătimită de ceva, pătrunde parcă singură în obiectul patimii; rupând 
inima de obiectul patimii, ori rupând obiectul de ea, desprindem parcă o 
parte chiar din inimă, îndreptarea este chinuitoare: de aceea, sufletul nu 
vede mângâierile harului, care săvârşeşte această îndreptare. 

„Celor ce încep să iubească cucernicia, drumul virtuţii li se pare 
aspru şi plictisitor nu pentru că ar fi aşa în realitate, ci pentru că omul 
trăieşte în voia patimilor, încă din pântecele maicii sale" 71 . 

Mântuirea noastră este săvârşită de Domnul lisus Hristos, prin 
suferinţele şi moartea Lui. Acestea sunt cele care au dărâmat zidul 
despărţitor dintre om şi Dumnezeu şi au deschis porţile tuturor 
binecuvântărilor cereşti peste neamul omenesc. Crucea este temelia 
împărăţiei harice a lui Hristos. Şi fiecare om, ca să se învrednicească de 
făgăduinţele acestei împărăţii, trebuie să se facă negreşit părtaş 
suferinţelor lui Hristos - nu cu gândul, ci cu fapta. O astfel de împărtăşire 
pogoară har din plin în sufletul omului (vezi: I Pet. 4, 13-14). De aceea, se 
poate spune că harul mântuitor este cel ce produce în sufletul omului 
tristeţea, amărăciunea, frica, chinurile lăuntrice, pentru ca, înălţându-1 pe 
cruce (vezi Gal. 5, 24; 6, 14) şi împăr-tăşindu-1 astfel cu patimile lui 
Hristos, să-şi deschidă drum cât mai larg în sufletul omului şi să-1 
sfinţească. 

„Dumnezeu nu-i poate milui altfel pe omul care şi-a dorit să fie cu El, 
decât supunându-1 la ispite, pentru adevăr. Căci din veac şi din neam în 
neam, calea către El se ţine prin cruce şi prin moarte. De aici putem afla 
că Dumnezeu Se îngrijeşte de om, atunci când îi trimite necontenit 
întristări" 72 . 

Dar, în principal, harul lui Dumnezeu îngăduie tristeţile şi îşi ascunde 
mângâierile şi ajutorul vădit, lăsând omul parcă de unul singur, pentru 
formarea şi întărirea în el a caracterului moral-creştin, şi anume: 

a) Pentru a dezrădăcina încrederea în sine şi pentru a înrădăcina 
smerita nădăjduire în Dumnezeu. Omul firesc este încrediinţat, de obicei, 
că are destule calităţi şi forţe. Acesta este sentimentul lui permanent, care se 
întăreşte zi de zi prin succese în diferite treburi neduhovniceşti. O 



V Fericitul Diadoh. Cuvânt despre cunoaştere şi deosebirea duhovnicească, p. 93 
7 2 Cuviosul Isaac Şirul, Cuvânt despre iubirea de lume 



asemenea dispoziţie se poate naşte în el chiar şi atunci când păşeşte deja 
în împărăţia harului şi începe viaţa duhovnicească, întrucât ea îl pune pe 
om într-o situaţie primejdioasă, apropiată de căderea decisivă, harul lui 
Dumnezeu se îngrijeşte să o stârpească de la început; de aceea, ori îşi 
ascunde de om orice mângâiere, ori îl lasă fără nici un ajutor vădit, atunci 
când inima i se tulbură, când se ridică cugetele şi patimile şi când toată 
necurăţia i se arată în faţa conştiinţei, amintindu-i de cele trecute şi ce- 
rându-i noi satisfacţii. 

Acum este momentul când se dezvăluie pe deplin ce înseamnă omul 
în sine! El se grăbeşte cu râvnă să-şi restabilească pacea lăuntrică; dar nici 
prin cea mai puternică încordare a voinţei, nici prin cea mai severă 
convingere a minţii, el nu poate stinge vreo patimă, nu poate curma vreun 
gând păcătos. Numai chemarea cu nădejde a lui Dumnezeu astâmpără 
furtuna lăuntrică a gândurilor pătimaşe şi, totodată, îi arată omului unde 
să caute ajutor, de unde vine ajutorul şi prin ce poate fi el, omul, puternic. 
Repetată de câteva ori, o astfel de experienţă înrădăcinează în om 
convingerea profundă că omul în sine este jalnic şi sărac: şi sărac şi orb şi 
gol (Apoc. 3, 17) şi că, dacă a făcut ceva bun, dacă a biruit vreo patimă, 
dacă a rezistat vreunei ispite - toate acestea i-au fost dăruite de 
Dumnezeu, în Care, de aceea, şi trebuie să-şi caute mângâierea. 

„Retragerea pilduitoare a harului - spune Diadoh - aduce sufletului O mare 
mâhnire, o înjosire şi chiar o deznădejde măsurată, pentru ca, după cum 
se cuvine, să-i fie umilite iubirea de sine şi mândria: de altfel, în acelaşi 
timp harul îi acordă şi ajutor - dar în mod tainic 73 ". Harul îşi ascunde „de 
minte prezenţa şi, parcă cu bună ştiinţă, apropie sufletul de răutatea 
demonilor, astfel încât, cunoscând câte puţin răutatea vrăjmaşului său, 
«sufletul» să caute cu mare frică şi cu profundă smerenie ajutorul lui 
Dumnezeu - tot aşa cum mama îşi lasă pentru scurtă vreme din braţe 
pruncul, care nu vrea să sugă cum trebuie la sân, pentru ca acesta, 
speriindu-se de oarecare oameni urâţi ori de animalele din preajmă, să se 
întoarcă cu strigăt, cu temere şi cu lacrimi la sânul ei" 74 . 

b) Pentru a nu viola libertatea. Nu încape îndoială că îndreptarea de 
sine trebuie să fie o problemă de libertate, care este doar înlesnită de har. 
Dar dacă harul, deschizându-se de prima dată cu toată puterea, nu şi-ar 
micşora niciodată lumina şi nu si-ar ascunde lucrarea de ochii sufletului, 
atunci sufletul s-ar lega, ca să zicem aşa, de har şi ar deveni oarecum 
obligat să trăiască numai după insuflările lui: căci sufletul nu poate să nu 
se supună puterii divine a harului, cel care dăruieşte fericirea. 

„La început, în cei botezaţi - spune Diadoh - harul îşi tăinuieşte 
prezenţa, aşteptând iniţiativa sufletului, dar de îndată ce omul se 
îndreaptă cu totul spre Domnul, el îi dezvăluie sufletului prezenţa sa printr- 
un fel de senzaţie de nedescris; şi iarăşi aşteaptă mişcarea sufletului, 
îngăduind în acelaşi timp săgeţilor diavoleşti să-1 atingă până în adâncul 
simţirii, pentru ca sufletul, cu voinţă râvnitoare şi cu dispoziţie smerită să îl 
caute pe Dumnezeu, pentru ca astfel libertatea noastră să nu fie cu totul 
înlănţuită de legăturile harului" 75 . 

c) Pentru ca să pună la încercare sau, mai bine zis, să pună în 
siguranţă credinţa sufletului. Sufletul, în starea lui actuală, este foarte 
schimbător. Nu ne putem bizui pe el în nici un fel. De aceea, harul nu se 

încredinţează sufletului dintr-o dată şi în întregime, nu îi dăruieşte totul 
dintr-o dată, temându-se ca sufletul să nu cadă în uitare de sine şi, prin 
nesocotirea darului, să nu se prăpădească, îl mângâie aşadar doar în 
parte, îi întinde în mod vădit mâna de ajutor numai în cazuri rare şi dintre 
cele mai primejdioase. Prin astfel de vizite ale harului, în suflet se 
formează o dispoziţie constantă de a recurge în nevoi numai la harul lui 
Dumnezeu şi, totodată - pentru a se învrednici de ajutorul şi de bunăvoinţa 
harului - se formează în el o grijă permanentă şi veghetoare de a-i fi 
credincios, de a dori şi de a face numai ceea ce îi este plăcut harului şi 
ceea ce acesta îi cere. Printr-o dorinţă îndelungată de acest fel, în suflet 
prinde rădăcini un astfel de devotament faţă de harul dumnezeiesc, prin 
care să nu se îngăduie nici măcar în gând ceva ofensator la adresa Duhului 
lui Dumnezeu. Ce mai poate împiedica, după aceasta, Duhul Sfânt să 
lumineze sufletul cu toată lumina Sa? Căci putem deja nădăjdui că sufletul 
nu va întrebuinţa darul cu rele intenţii, în general, ceea ce se obţine cu 
osteneală, se preţuieşte mult şi se păzeşte cu grijă. De aceea, sufletul 
ajunge la pace abia după ce trece prin foc şi prin apă (Ps. 65, 12). 

d) în sfârşit, pentru a distruge slava deşartă cea visătoare. Există, 
după observaţiile marilor asceţi, un fel de forţă de neînfrânt, care 
îndreaptă sufletul asupra «contemplării» lui însuşi, asupra demnităţii şi a 
desăvârşirii lui. Căci nu numai fapta bună, ci şi o simplă idee onorabilă - 
mai ales la vederea unor neajunsuri la alţii - stârnesc sufletul să se laude 
faţă de el însuşi şi să viseze la propriile eroisme şi fapte duhovniceşti. 
Tuturor le este cunoscută primejdia unei astfel de îngâmfări. De aceea, 
harul lui Dumnezeu, călăuzind sufletul spre mântuire, prin frecventa lui 
lăsare de unul singur, se străduieşte să-i sugereze că şi el are aceleaşi 
neajunsuri pe care le vede şi la alţii, că şi el este încă departe de 
desăvârşirea pe care o caută şi pe care şi-o atribuie acum, pe nedrept. 

„Preasfântul Duh, deşi la începutul desăvârşirii dă sufletului să guste 
din dulceaţa lui Dumnezeu cu toată simţirea şi pe îndestulate, pentru ca 
mintea să cunoască precis răsplata finală pentru strădaniile bineplăcute lui 
Dumnezeu, apoi însă ascunde pentru multă vreme acest nepreţuit dar 
dătător de viaţă, pentru ca, deşi am împlini toate celelalte virtuţi, să ne 
considerăm de nimic pentru că nu am dobândit încă sfânta iubire, ca pe o 
deprindere" 76 . 

în general, toate lucrările harului Sfântului Duh, de curăţire şi de 
îndreptare - mâhnirile, îngăduirea căderilor, ispitele, îndepărtările şi 
mângâierile - au ca scop să formeze şi să întărească omul lăuntric, să-1 
aducă la starea de sfinţenie şi, în acest fel, să îl facă templu imaterial al lui 
Dumnezeu. 

Lămurirea amănunţită a acestor versete. 

Această idee generală despre prezenţa - la început ascunsă, 
începătoare şi apoi, în cele din urmă, vădită - a harului în sufletele 
credincioşilor ni se va dezvălui mai limpede, dacă vom pătrunde mai 
detaliat şi mai în particular sensul cuvintelor înţeleptului Sirah. 

Versetul 18. Că umblă cu el cu faţa ascunsă şi-l încearcă la început cu 

ispite. 

Harul Sfântului Duh, dăruit prin botez sau restabilit prin pocăinţă, îi 
este propriu sufletului în permanenţă: umblă cu el pe toate drumurile lui, 
ca un prieten, îl păzeşte ca o dădacă, se îngrijeşte de binele lui, ca o 
mamă de liniştea pruncului ei. Dar tocmai această grijă educativă îl obligă, 
parcă, să umble la început cu el cu faţa ascunsă, adică sau indirect, nu 
faţă către faţă, ci în ascuns, imperceptibil chiar pentru suflet, sau aspru, 
sever, cu un fel de neiubire. (Prima idee se confirmă prin opoziţia dintre 
cuvintele umblă cu faţa ascunsă şi se va întoarce drept la el, iar ultima 
idee, prin cuvintele care urmează: îl înfricoşează şi-l strâmtorează, şi-l 
chinuieşte). 

Şi-l înfricoşează şi-l strâmtorează. Iată prima descoperire în suflet a 
lucrării harului purificator, în sufletul păcătos există un fel de 
insensibilitate, un fel de răceală faţă de lucrurile duhovniceşti, înrobindu- 
se şi încântându-se de succesele şi de desăvârşirile văzute, sufletul nu se 
lasă impresionat de nimic nevăzut. El meditează sau citeşte despre starea 
jalnică a păcătosului, despre dreapta judecată a lui Dumnezeu, despre 
moarte, despre înfricoşătoarea Judecată, despre chinurile veşnice -dar 
toate acestea sunt pentru el lucruri străine, care parcă nu îl privesc. Astfel 
de gânduri - oaspeţi mântuitori ai sufletului - i se menţin uneori oarece 
vreme în minte, pentru interesele cunoaşterii, dar apoi sunt înlăturate de 
alte gânduri mai plăcute, nelăsând nici o urmă a influenţei lor asupra 
sufletului. Inima neînmuiată de har este de piatră. Tot ce este sfânt ori 
păleşte în ea, ori este respins înapoi, lăsându-o la fel de rece ca mai 
înainte. Păcătosul care se îndreaptă simte acut această împietrire şi, de 
aceea, mai înainte de toate îl roagă pe Domnul ca să-1 izbăvească de 
insensibilitatea cea împietrită şi să-i dăruiască lacrimi sincere de 
pocăinţă 77 . 

Harul mântuitor, în prima sa acţiune asupra inimii, restabileşte şi 
curăţeşte simţul duhovnicesc. Acum sufletul, venindu-şi în fire, îşi vede 
totala neorânduială şi se gândeşte să facă ba una, ba alta pentru 
îndreptarea sa; dar nu găseşte în sine nici forţa, şi nici dorinţa de fapte 
bune. De aici, în mod firesc se naşte în el gândul: oare nu a depăşit, 
cumva, limita dincolo de care nu mai există întoarcere la Dumnezeu? Nu s- 
a depravat oare într-atât, încât nici puterea lui Dumnezeu nu poate să facă 
din el ceva bun? Un astfel de gând frânge sufletul, în această tulburare, el 
se îndreaptă către milostivul Dumnezeu, dar conştiinţa muşcătoare i-L 
prezintă mai viu pe Dumnezeu ca pe Dreptul judecător, ca pe asprul 
pedepsitor al nelegiuiţilor. El îşi derulează toată viaţa şi nu găseşte nici o 
faptă bună, pentru care să se poată socoti vrednic de preţuirea lui 
Dumnezeu. Pe Dumnezeu, deasupra Căruia nu mai este nimeni, o făptură 
atât de măruntă dintr-o lume atât de mare a cutezat să-L insulte, 
împotrivindu-se faţă de voinţa Lui atotputernică! Apoi, groaza morţii, a 
Judecăţii, a chinurilor veşnice, închipuirea că toate acestea îl pot ajunge 
peste câteva clipe, sau chiar acum - îi desăvârşesc înfrângerea. Frica şi 
cutremurul se abat asupra lui şi întunericul îl acoperă (vezi Ps. 54, 6). în 
acest timp, sufletul se atinge într-un fel de chinurile veşnice. Harul, care a 
adus sufletul în această stare apăsătoare, îl păzeşte, totodată, de 
deznădejde şi, când cutremurul îşi produce efectul, îl ridică până la cruce 

şi astfel revarsă în inimă nădejdea fericită a mântuirii. De altfel, această 
frică mântuitoare nu mai părăseşte apoi sufletul pe tot parcursul 
îndreptării lui: numai la început ea conlucrează obligatoriu la zdruncinarea 
din temelii a bolii păcatului, iar după aceea rămâne în suflet ca paznic 
împotriva păderilor, amintindu-i încotro duce păcatul. De aceea, când află 
vreo ispită, când în inima necurăţită se mai naşte vreo aprindere pentru 
păcatele obişnuite, sufletul se îndreaptă cu teamă şi cu frică spre Domnul, 
rugându-L să nu-i lase să cadă şi să-1 izbăvească de focul cel veşnic, în 
acest fel, harul abate asupra sufletului frica mântuitoare pe tot parcursul 
îndreptării şi chiar până la capătul vieţii, dacă sufletul nu reuşeşte să se 
înalţe până la acea stare în care frica dispare în iubire. 

„Când sufletul începe, cu multă luare aminte, să se curăţească - spune 
Diadoh - atunci el simte frica de Dumnezeu ca pe un fel de leac dătător de 
viaţă, care, prin dezvăluirile conştiinţei, îl arde în focul nepătimirii. Apoi, 
curăţindu-se puţin câte puţin, el ajunge la purificarea deplină, sporind în 
iubire pe măsura micşorării fricii, şi în acest fel dobândeşte iubirea 
desăvârşită" 78 . 

Versetul 19. Şi-I chinuieşte cu învăţătura sa. 

Adică, prin modul său de conducere şi de educare (nax5£Tai), prin 
îngăduirea ispitelor, a nenorocirilor, a ademenirilor, a mişcărilor păcătoase, 
harul îl încearcă pe om şi îi dezvăluie conştiinţei lui ce este el de fapt, care 
îi este starea, cât de sus se află în viaţa duhovnicească, cât de mult a 
reuşit în îndreptarea sa (text lipsa grec 79 de la text lipsa grec - piatră, prin care se 
determină calitatea aurului). Pentru aceasta este de ajuns îngăduirea 
mişcării gândurilor. Acum se dezvăluie complet ce se ascunde în 
străfundurile cele mai adânci ale inimii; căci gândurile izvorăsc din adâncul 
ei. Apreciindu-şi calitatea gândurilor, omul află limpede cine este şi ce îi 
rămâne de făcut. De altfel, oricum ar face harul aceasta, principalul ţel, ca 
să spunem aşa, al călăuzirii lui constă în a-1 face pe om în permanenţă pe 
deplin conştient de neputinţele sale. 

Sau, mai direct: // chinuieşte cu învăţătura sa - adică prin modul său de 
călăuzire, prin faptul că nu-i dezvăluie sufletului dintr-o dată toată lumina 
sa şi toată puterea mângâierii lui, ci îl va ţine multă vreme într-o stare de 
oarecare amărăciune şi tristeţe(text lipsa grec adficio quocunque modo - a 
înfrânge, a răni (prin orice mijloc)) 80 . 

Omul îndreptat poartă în mintea sa conturul desăvârşirii creştine şi 
al fericirii date de viaţa în Hristos. Pe de altă parte, chiar la începutul 
drumului desăvârşirii, însuşi Preasfântul Duh - cum conchide Diadoh - lasă 
sufletul să se înfrupte din dulceaţa lui Dumnezeu, cu toată simţirea şi pe 
îndestulate. Apoi, când pentru multă vreme harul ascunde de suflet acest 
dar nepreţuit, acesta este silit să se întristeze, amintindu-şi de iubirea 
duhovnicească ce 1-a vizitat, dar pe care acum nu o mai simte, şi este 
mâhnit, neavând puterea să renască în sine aceeaşi desfătare, pare-se din 
neajunsul faptelor ascetice desăvârşite. Astfel se pot explica marile 
strădanii, neobişnuitele privegheri, posturile ieşite din comun ale sfinţilor 
asceţi. Ei caută cu lacrimi în ochi comoara nepreţuită, pe care au avut-o, 
dar pe care nu o mai au. Acesta este marele dor după împărăţia cerească! 

Până ce va prinde încredere în el (în suflet) şi-l va ispiti întru 

T Cuvânt despre cunoaştere şi deosebirea duhovnicească, p. 17. 
T> (grec.) a încerca, a supune probei. ( n.r.r.) 
8° Nota redacţiei ruse 



îndreptările sale: până când va putea avea încredere în suflet şi îl va face 
iscusit şi încercat în toate drumurile lui, cele prin care harul aduce în suflet 
îndreptăţire; sau, altfel spus, până când trezeşte în suflet credinţa în el sau 
încrederea în el, astfel încât sufletul să aibă evlavie faţă de îndemnurile lui, 
ca faţă de tot ce e mai sfânt şi dumnezeiesc; sau cât timp îl va călăuzi pe 
toate căile lui, acelea prin care sufletul poate să-şi însuşească 
îndreptăţirea, lată hotarul acţiunilor de ispitire ale harului, iată limita de 
educare a sufletului, în urma căreia putem spune că ajunge la starea 
bărbatului desăvârşit, la măsura vârstei plinirii lui Hristos (Ef. 4, 13). 

însuşi harul deţine un fel de schiţă a educaţiei (fără îndoială, 
schimbătoare, în funcţie de persoanele educate), după care el nu îi arată 
deschis sufletului faţa sa, până când nu împlineşte tot ce-i de trebuinţă 
pentru acesta; iar pe de altă parte, şi fiecare suflet are o limită a lui, doar 
prin atingerea căreia se face vrednic de instaurarea deplină a harului. 
Acestea sunt, după cum se vede, încrederea în suflet din partea harului şi 
credinţa în har, din partea sufletului, într-adevăr, după o asemenea stare a 
sufletului, nu-şi mai are locul îndoiala că sufletul va rămâne credincios 
pentru totdeauna insuflărilor harului. 

Această mobilitate a sufletului la semnul harului este primul lucru pe 
care se străduieşte să-1 formeze Duhul care educă sufletul, sau, altfel 
spus, în împărăţia harului, mobilitatea sufletului reprezintă însuşirea cea 
mai importantă pe care trebuie să-o aibă sufletul transfigurat de har. 

„Omul care îl caută pe Domnul îşi supune mintea la ascultare faţă de 
Hristos şi se învredniceşte de un acelaşi duh cu Domnul, pentru că 
niciodată nu îl mâhneşte pe Duhul Domnului" 81 . 

„Dumnezeu însuşi Se încredinţează inimii, când omul îi dedică 
sufletul şi gândurile sale" 82 . 

De altfel, pentru noi un astfel de hotar este slab definit. Mai precis îl 
explică Apostolul Pavel. El spune: o urmăresc, că doar o voi prinde (Fii. 3, 
12). Ce anume? Ca pe Hristos să dobândesc, ca să-L cunosc pe El şi 
puterea învierii Lui şi să jiu primit părtaş la patimile Lui (Fii. 3, 8, 10). Ce face el 
pentru aceasta? Pe toate le socotesc că sunt pagubă... m-am lipsit de toate şi 
le privesc drept gunoaie... ca... să mă aflu întru El (Hristos), nu având dreptatea 
mea cea din Lege (Fii. 3, 8, 9). 

Calea spre comuniunea vie cu Hristos este respingerea tuturor celor 
personale, o anumită uitare de sine şi o totală înstrăinare de sine. în lisus 
Hristos nu te poţi afla cu ceva al tău, personal. De aceea, Diadoh spune: 
„Când omul va dobândi toate virtuţile, dar mai cu seamă totala 
neagonisire, atunci harul îi va lumina întreaga făptură, cu o anumită 
simţire deosebit de profundă" 83 . Aşa se pare că trebuie să fie. 

Căci ce înseamnă neagonisirea? Sau ce se întâmplă în suflet, când 
apare în el neagonisirea? Duhul omenesc, prin firea sa, nu este lacom. El 
devine lacom atunci când este dominat de suflet şi de trebuinţele trupeşti. 
Apoi, când, prin îndelungate strădanii şi eroisme, cu ajutorul harului, duhul 
îşi supune complet şi sufletul şi trupul şi, primindu-le în sine, înăbuşă în el 
mişcările şi astfel îl înduhovniceşte pe om în întregime -atunci în el nu 
trebuie să mai rămână nici urmă de agonisire, dar totodată dispare şi orice 
piedică din calea instaurării depline a harului în el. 

De aceea, Diadoh spune: „Dacă cineva, încă trăind, va muri în urma 

strădaniilor ascetice, acela va deveni întru totul lăcaş al Sfântului Duh: 
întrucât acesta încă înainte de a muri, a înviat" 84 . Aşadar, neagonisirea 
poate fi socotită drept limită a curăţirii sufletului. 

Versetul 20. Şi iarăşi se va întoarce drept la el... 

Adică, cu cuvintele lui Macarie cel Mare: „după curăţirea omului, 
lucrarea harului se arată în el cu desăvârşire şi el primeşte deplina înfiere 
a Duhului"; sau, cu cuvintele lui Diadoh: „Harul îi luminează întreaga 
făptură, într-o anumită simţire deosebit de profundă, şi el se face întru 
totul lăcaş al Sfântului Duh". Şi o dată cu aceasta, după făgăduinţa Sa, 
Domnul nostru lisus Hristos şi Dumnezeu Tatăl vin la el şi îşi fac lăcaş în 
fiinţa lui sfinţită (vezi In. 14, 23). Şi se va însemna peste om lumina feţei 
lui Dumnezeu (vezi Ps. 4, 6). 

Şi-I va veseli... Şi-I va întâmpina ca o mamă şi ca femeia tinereţilor îl 
va primi, îl va hrăni cu pâinea înţelegerii şi cu apa înţelepciunii îl va adapă; 
şi... desfătare şi cunună de bucurie şi nume veşnic va moşteni (Sir. 4, 20; 15, 
2-3, 6). 

A săltat fătul loan în pântecele mamei sale, când a simţit apropierea 
Domnului. Se bucură şi saltă duhul nostru, când harul Sfântului Duh îl face 
părtaş la dumnezeire. Dumnezeul nostru este Dumnezeul fericirii. De 
aceea, toţi cei care I se fac părtaşi, se umplu de o desfătare de negrăit. 
Sfinţii asceţi care s-au împărtăşit de această fericire nu găsesc cuvinte 
pentru a o exprima. 

„Uneori, lumina ce străluceşte în inima omului - spune Macarie cel 
Mare - îl pătrunde pe dinăuntru atât de puternic, încât, cufundându-se pe 
de-a-ntregul în această dulceaţă şi în această plăcută simţire, el iese afară 
din sine, din preaplinul iubirii şi de atâtea taine ascunse, pe care le 
contemplă în el" 85 . 

„Sufletul se înflăcărează în această stare - spune Diadoh -şi cu o 
bucurie şi o iubire de negrăit năzuieşte atunci să iasă din trup şi să se ducă 
la Domnul, şi să nu mai cunoască această viaţă trecătoare" 86 . 

Versetul 21 8v . Şi îi va descoperi lui cele ascunse ale sale -Ce taine are harul? 
Tainele harului sau ale lucrării harice a Sfântului Duh asupra omului. Harul 
îi dezvăluie discipolului său: 

a) Taina întrupării, a suferinţei, a morţii şi a învierii lui lisus Hristos 
Apostolul Pavel pune acest lucru drept ţel al năzuinţelor creştinului (Fii. 3 
10), care fără îndoială că este atins de cei desăvârşiţi, ajunşi la măsura 
vârstei plinirii lui Hristos. Nu se poate ca Domnul să nu-i învrednicească a I 
Se dezvălui în toată plinătatea Lui, a Se dezvălui şi inimii, şi înţelegerii 
care stă toată în Domnul (vezi Evr. 3, 16-19). Şi ce este aici cu neputinţă 
când însuşi Domnul sălăşluieşte în această inimă? 

b) Taina îndreptăţirii sau a însuşirii de către suflet a meritelor lui 
Hristos, după care acestea se socotesc a fi ale lui. Apostolul Pavel pune 
drept mijloc de comuniune cu suferinţele lui Hristos asemănarea cu El în 
moartea Lui (vezi Fii. 3, 10), iar această asemănare s-a săvârşit deja în cel 
sfinţit, aşa cum am văzut mai sus. Acelaşi Apostol consideră îndreptăţirea 
drept o urmare a sfinţirii: Dar v-aţi spălat - spune el - dar v-aţi sfinţit, dar v- 

aţi îndreptat în numele Domnului lisus Hristos şi în Duhul Dumnezeului 
nostru (I Cor. 6, 11). Iar cel îndreptăţit trebuie să simtă comuniunea cu 
suferinţele Domnului, comuniune care 1-a îndreptat; 

c) Taina vieţii harice: iubirea şi, prin iubire, smerenia. 

Dumnezeu este iubire; de aceea, numai cel ce s-a împărtăşit cu El 
are iubire şi ajunge la ea. 

„Mintea - spune Diadoh - cu toate că primeşte toate virtuţile prin 
simţire, desăvârşindu-se cu o anumită ritmicitate şi cu o armonie 
inexplicabilă, totuşi nu poate dobândj iubirea duhovnicească, dacă nu va fi 
pe deplin luminată de Sfântul Duh... Harul divin, zugrăvindu-1 pe om după 
asemănarea lui Dumnezeu, arată prin iluminarea iubirii că chipul a primit 
întru totul frumuseţea asemănării" 88 . 

„După arătarea crucii - vorbeşte Macarie cel Mare despre viziunea sa 
- harul lucrează şi împacă toate mădularele şi inima, astfel încât sufletul, 
de mare bucurie, se arată ca un copil lipsit de răutate, şi omul nu mai 
osândeşte pe elin sau pe iudeu, sau pe păcătos, ori pe cel dedat lumii; ci 
omul lăuntric vede totul cu ochi curat şi se bucură de întreaga lume, şi 
doreşte să-i cinstească în orice fel şi să-i iubească şi pe elini, şi pe iudei" 89 . 
Totodată, el uită de sine, datorită prea revărsatei iubiri faţă de Dumnezeul 
cel sfinţilor. 

„Eu cunosc un asemenea om - spune Diadoh - care într-atâta îl iubeşte 
pe Dumnezeu, încât nu ştie ce este el însuşi. El îşi ascunde parcă în iubirea 
de Dumnezeu meritele dobândite de la aceasta, şi întotdeauna se 
consideră pe sine ca rob netrebnic" 90 . 

„Când mintea se luminează vizibil şi mulţumitor de sfântul har - 
spune el într-alt loc - atunci sufletul are o smerenie parcă firească, întrucât, 
fiind hrănit de harul dumnezeiesc, el nu se mai poate înfumura de slavă 
deşartă, chiar dacă ar împlini necontenit poruncile Domnului, ci se 
consideră mai prejos decât toţi: căci s-a împărtăşit din blândeţea lui 
Dumnezeu" 91 . 

Cât priveşte credinţa şi speranţa, acestea se desăvârşesc şi chiar 
sunt înghiţite de iubire, care este mai mare decât ele. Diadoh, explicând 
înalta putere a iubirii, adaugă: „Cel, în care Dumnezeu produce o astfel de 
iubire, acela se află în timpul acesta mai presus decât însăşi credinţa, 
întrucât, prin înalta iubire, el îl cuprinde deja în simţirea inimii sale pe Cel 
venerat de credinţă" 92 . Când Domnul Se află în inimă, atunci şi speranţa îşi 
atinge sfârşitul: cum ar nădăjdui cineva ceea ce vede? (Rom. 8, 24). 

Astfel de taine ajung parcă firesc în orice suflet, copleşit în întregime 
de har. Dar nu încape îndoială că harul, uneori în viziuni sau în extaze, îi 
dezvăluie sufletului şi alte taine cereşti, ca unei persoane care, prin 
desăvârşirile sale, este vrednică să le vadă aşa cum sunt. Despre aceste 
dezvăluiri, Macarie cel Mare vorbeşte astfel: 

„Unora li s-a arătat prin lumină seninul Crucii şi s-a pecetluit în omul 
lăuntric. Altădată, stând cineva iarăşi la rugăciune, a fost parcă răpit în 
extaz şi s-a pomenit stând în biserică înaintea altarului, unde i s-au adus 
trei pâini, care păreau frământate cu mir; şi cu cât mânca mai mult din ele, 
cu atât mai mult se înmulţeau şi creşteau. Altora li s-a arătat un fel de 

veşmânt luminos, cum nu se află pe pământ în veacul acesta şi care nu 
poate fi făcut de mâini omeneşti. Căci aşa cum Domnul, urcând pe munte 
cu loan şi cu Petru, Şi-a prefăcut veşmântul şi 1-a făcut strălucitor, 
asemenea fulgerului - aşa era şi acel veşmânt, încât s-a minunat şi s-a 
înspăimântat acel om, scoţându-şi-1 de pe el" 93 . 

„Uneori el, fiind ca un fiu de împărat, într-atât nădăjduieşte în Fiul lui 
Dumnezeu, ca şi în Tatăl, că i se deschid porţile şi intră în multe lăcaşuri. Şi 
cu cât intră mai departe, tot mai multe uşi i se deschid, de la o sută de 
lăcaşuri la altă sută de lăcaşuri; şi se îmbogăţeşte, şi cu cât se 
îmbogăţeşte mai mult, cu atât mai mult i se arată în depărtare alte noi 
descoperiri minunate. Şi i se încredinţează, ca unui fiu şi moştenitor, 
asemenea lucruri, pe care buzele şi limba omenească nu le pot povesti şi 
descrie" 94 . 

De altfel, chiar dacă această înălţime poate fi atinsă de omul care s- 
a dăruit cu totul lui Dumnezeu, să se menţină în permanenţă la nivelul ei îi 
este cu neputinţă. Acest lucru nu poate fi suportat de firea omenească. Un 
sfânt bărbat 1-a rugat pe Domnul: „Doamne! Slăbeşte-mi valurile harului 
Tău, căci altfel mor de plinătatea fericirii". 

Şi Macarie cel Mare, căruia Dumnezeu i-a dezvăluit atâtea taine 
(putem crede că dezvăluirile despre care vorbeşte i-au fost arătate chiar 
lui), consideră că o astfel de înălţare are loc numai din când în când. 

„Dacă acele semne minunate care i se arată acum omului şi pe care 
Ie-a văzut din proprie experienţă s-ar afla tot timpul cu el, el nu ar mai 
putea nici să primească cuvântul slujbei, nici să împlinească anumite 
munci, nici să audă ceva, nici să se îngrijească de sine în caz de nevoie, şi 
nici de ziua de mâine, ci doar ar sta într-un colţ, extaziat şi parcă îmbătat. 
De aceea, nu îi este dată omului treapta desăvârşirii" 95 . 

Versetul 22 96 . Iar de va rătăci, îl va părăsi şi-l va da în mâinile căderii 
lui. 

De va rătăci - dacă va îngădui să se lase ademenit. Chiar şi după 
primirea (prin botez) sau întoarcerea (prin pocăinţă) a darului harului, din 
inimă se nasc multe şi felurite cugete păcătoase, întrucât potolirea lor 
completă nu se săvârşeşte dintr-o dată ci, putem spune, abia după sfinţire. 
Dar, în acelaşi timp, din partea harului, prin intermediul conştiinţei capătă 
libertate şi trebuinţele legitime, care de obicei, la prima încercare a ispitei, 
sunt mai puternice decât mişcările vicioase, sau cel mult egale cu acestea 
- dacă omul îşi va îndrepta întregul suflet către îndemnurile harului. Atunci, 
de regulă, gândul vicios este izgonit din suflet, mai devreme sau mai 
târziu, şi în suflet se întronează liniştea. 

Dar dacă a îngăduit obiectului ispitei să zăbovească în suflet - la 
început, poate numai ca să se amuze sau pentru distracţia minţii (acesta 
este primul pas spre cădere), atunci la scurtă vreme i se alătură inima, 
care naşte o mişcare pătimaşă (este al doilea pas); slaba voinţă, pe care 
inima s-a obişnuit să o conducă, începe să dorească (este al treilea pas); 
între timp, glasul conştiinţei, trezită la început de har, se stinge tot mai 
mult; apare raţiunea, care sub acoperirea inimii ticluieşte justificări sofiste; 
glasul conştiinţei amuţeşte; toată făptura s-a aprins de dorinţă; voinţa s-a 

hotărât şi taina fărădelegii lăuntrice s-a înfăptuit (este al patrulea pas). 
După aceasta, fireşte, urmează şi fapta însăşi (este al cincilea pas). Omul 
şi-a îngăduit să se lase ademenit şi a căzut 97 . 

Cu mult mai uşor se înfăptuieşte cea de-a doua cădere şi cu atât mai 
lesne a treia; şi cu cât mai des se repetă căderea, cu atât mai mult păcatul 
se înrudeşte iarăşi cu sufletul, şi în cele din urmă se cuibăreşte în el şi îl 
cuprinde în întregime. Bolovanul aruncat de pe povârnişul unei prăpăstii 
nu se opreşte până când nu ajunge la fundul ei. Sufletul depravat nu mai 
este în stare să se umple de har, la fel cum burduful vechi nu poate primi 
vinul nou, şi atunci harul îl părăseşte. 

De va rătăci, îl va părăsi şi-l va da în mâinile căderii lui. Păcătosul îşi 
pierde libertatea. Sclav al păcatului, el i se supune în toate, ca un animal, 
instinctului, întunericul i-a orbit ochii, iar el nu mai vede încotro merge, nu 
îşi vede pierzania, în sfârşit, precum ochiul lumina, un alt suflet va cere 
iarăşi lumina harică. în iad i se preface viaţa trăită în păcat! înflăcărându- 
se de râvnă, el intră din nou în rândul adevăraţilor fii, după duh şi după 
viaţă, ai Bisericii. Dar un alt suflet cade iarăşi şi iarăşi se ridică; de câteva 
ori cade şi de câteva ori se ridică, în acest timp, simţul îi amuţeşte din ce 
în ce mai mult, se înăspreşte, se pietrifică şi, prin urmare, devine tot mai 
puţin capabil să perceapă insuflările harului şi să simtă starea în care se 
află. Pentru un alt suflet este posibilă căderea definitivă în deznădejde, în 
urma căreia nu mai există restabilire şi putinţă de înnoire prin pocăinţă. 
Atunci harul îl lasă pentru totdeauna în mâinile căderii lui. 

Atât de grijuliu este harul, atât de anevoioasă este îndreptarea, atât 
de bogate şi de înalte sunt făgăduinţele harului, atât de primejdioasă este 
căderea, şi mai cu seamă căderea repetată! Nu putem să încheiem mai 
bine cercetarea noastră, decât cu cuvintele lui Macarie cel Mare: 

„Cu adevărat, minunat este atunci când sufletul, afierosindu-se întru 
totul Domnului, alipindu-se numai de El, Unicul, şi vieţuind fără prihană în 
poruncile Lui şi cinstind cu evlavie Duhul lui Hristos, Care 1-a găsit şi 1-a 
acoperit - se va învrednici să fie de un singur duh şi de o singură alcătuire 
cu El, aşa cum spune Apostolul: Cel ce se alipeşte de Domnul este un duh 
cu El (I Cor. 6,17). 

Dacă însă cineva se lasă pradă grijilor sau slavei deşarte ori dorinţei 
de putere, ori se agită în căutare de onoruri omeneşti, şi dacă sufletul 
acestuia se alipeşte şi se amestecă cu cugetele lumii, ori se face robul 
vreunor lucruri ale acestei lumi şi se îngrijeşte de dobândirea acestora - un 
asemenea suflet nu poate în nici un chip să evite, să îndepărteze şi să 
alunge droaia de patimi, în care este ţinut prizonier de căpeteniile viclene; 
pentru că iubeşte şi împlineşte voia căpeteniei întunericului şi nu se 
scârbeşe de începuturile cele rele. 

Să ne sârguim, aşadar, cu tot sufletul şi cu toată gândirea, a ne 
alătura Domnului şi a fi urmaşii lui Hristos, ca astfel să ne arătăm vrednici 
de împărăţia cea veşnică şi să ne facem părtaşi cereştilor bunătăţi, 
proslăvind pe Tatăl, pe Fiul şi pe Sfântul Duh, în vecii vecilor" 98 . 
Sfârşit 

